***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԻՆՆ ԱՄԻՍՆԵՐԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ 3](#_Toc87365128)

[ՀՀ ՊԵՏԱԿԱՆ ԲՅՈՒՋԵԻ 2021 ԹՎԱԿԱՆԻ ԻՆՆ ԱՄԻՍՆԵՐԻ ՑՈՒՑԱՆԻՇՆԵՐԸ 26](#_Toc87365141)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ 27](#_Toc87365142)

[Հարկային եկամուտներ և պետական տուրքեր 28](#_Toc87365143)

[Պաշտոնական դրամաշնորհներ 51](#_Toc87365144)

[Այլ եկամուտներ 52](#_Toc87365145)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ 56](#_Toc87365146)

[Ծրագրային դասակարգում 63](#_Toc87365147)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ ԵՎ ՀՀ ՊԵՏԱԿԱՆ ՊԱՐՏՔԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ 173](#_Toc87365148)

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԱԲԵՐՅԱԼ……………………………….............…..184**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԻ ՎԵՐԱԲԵՐՅԱԼ………..........................……....….185**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ**

**(տնտեսագիտական դասակարգմամբ)…………………………………………………………………………….……...186**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՎԵՐԱԲԵՐՅԱԼ .………..................192**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ`**

**ԸՍՏ ՊԵՏԱԿԱՆ ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ……………………………….……….198**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ` ԸՍՏ ՊԵՏԱԿԱՆ**

**ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ………………..…….…….212**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ՎԱՐԿԱՅԻՆ ԾՐԱԳՐԵՐԻ**

**ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ…..……...….…...….416**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ԴՐԱՄԱՇՆՈՐՀԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ.....…430**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ)**

**ՖԻՆԱՆՍԱՎՈՐՄԱՆ ԱՂԲՅՈՒՐՆԵՐԻ ՎԵՐԱԲԵՐՅԱԼ ….………………………………………………………...…..442**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ…………………………………..…..475**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ՄԻՋՈՑԱՌՈՒՄՆԵՐԸ ԿԱՏԱՐՈՂ ՀԱՆՐԱՅԻՆ ԻՇԽԱՆՈՒԹՅԱՆ ՄԱՐՄԻՆՆԵՐԻ………………………...…..****1115**

**ՏԵՂԵԿԱՆՔ ՀՀ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ ՎԵՐԱՑՄԱՆ**

**ՆՊԱՏԱԿՈՎ ԻՐԱԿԱՆԱՑՎԱԾ ՄԻՋՈՑԱՌՈՒՄՆԵՐԻ ԳԾՈՎ ԿԱՏԱՐՎԱԾ ԾԱԽՍԵՐԻ**

**ՎԵՐԱԲԵՐՅԱԼ` ԸՍՏ ՊԱՏԱՍԽԱՆԱՏՈՒ ԵՎ ԿԱՏԱՐՈՂ ՊԵՏԱԿԱՆ ՄԱՐՄԻՆՆԵՐԻ………………….....….1936**

**ՏԵՂԵԿԱՆՔ ՀՀ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ**

**ՎԵՐԱՑՄԱՆ ՆՊԱՏԱԿՈՎ ԻՐԱԿԱՆԱՑՎԱԾ ԾԱԽՍԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ….……………..…..…………..….1941**

**ՀՀ 2021 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ ՎԵՐԱՑՄԱՆ ՆՊԱՏԱԿՈՎ ՀԱՏԿԱՑՎԱԾ ՎԱՐԿԱՅԻՆ ՄԻՋՈՑՆԵՐԻ ԳԾՈՎ` ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ….……………………………………………………………………………..……..…..…………..…..1951**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ ԿԱՏԱՐՎԱԾ ԾԱԽՍԵՐԻ**

**ՎԵՐԱԲԵՐՅԱԼ` ԸՍՏ ՊԱՏԱՍԽԱՆԱՏՈՒ ԵՎ ԿԱՏԱՐՈՂ ՊԵՏԱԿԱՆ ՄԱՐՄԻՆՆԵՐԻ……………………...…1953**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ ԻՐԱԿԱՆԱՑՎԱԾ ԾԱԽՍԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ)**

**ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ԲՅՈՒՋԵՏԱՅԻՆ**

**ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ………………………………………………….…………...….1961**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻՑ ՀԱՏԿԱՑՎԱԾ ՎԱՐԿԱՅԻՆ ՄԻՋՈՑՆԵՐԻ ԳԾՈՎ՝**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ)**

**ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ԲՅՈՒՋԵՏԱՅԻՆ**

**ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ………………………………………………….…………...….1982**

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ

# 1. ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ

* 2021 թվականի առաջին ինն ամիսներին համաշխարհային տնտեսությունը, այդ թվում՝ ՀՀ գործընկեր երկրների տնտեսությունները թևակոխել են տնտեսական աճի վերականգնման փուլ: Առաջարկի սահմանափակումների պայմաններում համաշխարհային պահանջարկի վերականգնման ազդեցությամբ միջազգային (այդ թվում՝ հումքային) շուկաներում գրանցվել են բարձր գնաճային միտումներ:
* 2020 թվականի խորը տնտեսական անկումից հետո 2021 թվականի առաջին կիսամյակում ՀՀ տնտեսությունը թևակոխեց վերականգման փուլ: Տնտեսության դրական զարգացումները շարունակվեցին նաև հաջորդ ամիսներին, սակայն ավելի դանդաղ տեմպերով: Արդյունքում հունվար-սեպտեմբերին գրանցվեց տնտեսական ակտիվության 4.4% աճ: 2021 թվականի առաջին ինն ամիսներին տնտեսության բոլոր ճյուղերում, բացառությամբ գյուղատնտեսության, գրանցվեց թողարկման ծավալների աճ: Տնտեսական ակտիվության աճն ուղեկցվել է ներքին պահանջարկի վերականգմամբ:
* Ներքին և արտաքին պահանջարկների աճի պայմաններում 2021 թվականի առաջին ինն ամիսներին տեղի է ունեցել արտահանման և ներմուծման իրական ծավալների աճ: Ընդ որում պղնձի միջազգային գների աճով պայմանավորված՝ արտահանման դոլարային ծավալները նշանակալի աճ են գրանցել: Արդյունքում արտաքին ապրանքաշրջանառությունն աճել է (12.2%-ով), իսկ առևտրային հաշվեկշիռը ցուցաբերել է բարելավման միտում (0.5%-ով):
* 2021 թվականի սեպտեմբերին 12-ամսյա գնաճը կազմել է 8.9%՝ գերազանցելով ՀՀ կենտրոնական բանկի նպատակային՝ 4+/-1.5% ցուցանիշը: 2021 թվականի հունվար-սեպտեմբեր ամիսներին գնաճի և գնաճային սպասումների արագացմանը հակազդելու նպատակով ՀՀ կենտրոնական բանկն ընդհանուր առմամբ բարձրացրել է վերաֆինանսավորման տոկոսադրույքը 2.0 տոկոսային կետով (նախորդ տարվա դեկտեմբերին վերաֆինանսավորման տոկոսադրույքը ևս բարձրացվել էր 1.0 տոկոսային կետով)՝ սահմանելով այն 7.25%:
* 2021 թվականի ինն ամիսներին հարկաբյուջետային քաղաքականության նպատակներն են եղել հարկաբյուջետային կայունության ապահովումը, CՕVID-19 համավարակի և Արցախյան պատերազմի հետևանքների էական մեղմումը և նպաստումը տնտեսական վերականգնմանը։ Այդ նպատակների իրականացման համար հարկաբյուջետային քաղաքականությունն առաջին եռամսյակում եղել է խթանող, այնուհետև հարկաբյուջետային քաղաքականության պլանավորված ուղղությանը համահունչ, աստիճանաբար թուլացել է խթանման չափը՝ ինն ամիսների արդյունքներով լինելով զսպող և իր վրա կրելով ծախսերի որոշակի թերակատարման ազդեցությունները:
* Հակաճգնաժամային հարկաբյուջետային միջոցառումները շարունակել են իրականացվել նաև 2021 թվականի ինն ամիսներին: Մասանավորապես՝ կորոնովիրուսի հետևանքների մեղմման նպատակով 2021 թվականի ինն ամիսների ընթացքում կառավարությունն իրականացրել է շուրջ 27.6 մլրդ դրամի չափով ծրագրեր, որոնց կազմում առողջապահական ծրագրերին ուղղված ծախսերը կազմել են 18.0 մլրդ դրամ, իսկ տնտեսական աջակցության ծրագրերը՝ 8.9 մլրդ դրամ: Արցախյան պատերազմի հետևանքների հակազդման ուղղությամբ իրականացված ծախսերը կազմել են շուրջ 57.2 մլրդ դրամ, որից սոցիալական պաշտպանության ոլորտի ծախսերը կազմել են 54.6 մլրդ դրամ, իսկ վարկերի գծով 2021 թվականի ինն ամիսներին Արցախի հանրապետությանը պետական բյուջեից տրամադրվել է 27.4 մլրդ դրամի լրացուցիչ բյուջետային վարկ:

# 2. ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

# 2.1. Արտաքին միջավայրի զարգացումներ

***Տնտեսական զարգացումներ:*** 2021 թվականի առաջին ինն ամիսներին ՀՀ հիմնական գործընկեր երկրների տնտեսություններում նկատվել են վերականգման միտումներ՝ հիմնականում պայմանավորված հարկաբյուջետային միջոցառումների իրականացմամբ, սահմանափակումների աստիճանաբար վերացմամբ, համավարակի հաղթահարման նպատակով պատվաստանյութերի լայնորեն կիրառմամբ և հումքային ապրանքների միջազգային գների բարձրացմամբ։ 2021 թվականի առաջին ինն ամիսներին նախորդ տարվա համապատասխան ժամանակահատվածի նկատմամբ ԱՄՆ տնտեսությունը գրանցել է շուրջ 5.0% աճ[[1]](#footnote-1), որին նպաստել են իրականացված խթանող մակրոտնտեսական քաղաքականությունը (մասնավորապես՝ պետական ծախսերի աճը), մասնավոր սպառման, ներդրումների, արտահանման աճերը և սահմանափակումների աստիճանական վերացումը: 2021 թվականի առաջին ինն ամիսներին Եվրագոտու տնտեսությունն աճել է 5.6%-ով[[2]](#footnote-2)՝ սահմանափակումների թուլացման պայմաններում, իսկ Չինաստանի տնտեսությունը գրանցել է մոտ 9.8% աճ[[3]](#footnote-3): Վերականգման փուլ է թևակոխել նաև Ռուսաստանի տնտեսությունը: 2021 թվականի առաջին ինն ամիսներին նախորդ տարվա նույն ժամանակահատվածի նկատմամբ Ռուսաստանում տնտեսական ակտիվությունն աճել է 4.6%-ով[[4]](#footnote-4)՝ հիմնականում պայմանավորված արդյունաբերության զարգացումներով:

***Միջազգային գներ:*** Հիմնականում պայմանավորված համաշխարհային տնտեսության վերականգմամբ՝ միջազգային շուկայում հումքային ապրանքների գներն աճել են: 2021 թվականի առաջին ինն ամիսներին պղնձի միջազգային շուկայում գներն աճել են 57.4%-ով, ինչին նպաստել է Չինաստանի բարձր տնտեսական ակտիվությունը: Համաշխարհային պահանջարկի վերականգնմամբ (հիմնականում՝ Չինաստանի), ինչպես նաև առաջարկի ու պահանջարկի միջև ժամանակավոր շեղումներով պայմանավորված՝ նավթի միջազգային գները 2021 թվականի առաջին ինն ամիսներին աճել են միջինում 62.2%-ով:

# 2.2. ՀՀ մակրոտնտեսական զարգացումներ

# 2.2.1. Համախառն առաջարկ և պահանջարկ

***Համախառն առաջարկ:*** 2021 թվականին տնտեսությունը թևակոխել է վերականգնման փուլ: Տնտեսության առաջին կիսամյակի դրական զարգացումները շարունակվեցին նաև երրորդ եռամսյակում, սակայն մի փոքր դանդաղ տեմպերով՝ պայմանավորված գյուղատնտեսության նվազմամբ և արդյունաբերության աճի դանդաղմամբ: Հունվար-սեպտեմբերին նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի (ՏԱՑ) 4.4% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված էր ծառայությունների աճով (նպաստումը` 2.5 տոկոսային կետ): Առևտրի, շինարարության և արդյունաբերության աճերը ևս նպաստեցին տնտեսական ակտիվությանը (համապատասխանաբար 0.8, 0.5 և 0.2 տոկոսային կետ), մինչդեռ գյուղատնտեսության նվազումը 0.2 տոկոսային կետով հակազդեց տնտեսական ակտիվությանը:

Մյուս կողմից, զբոսաշրջիկների այցելությունների աճն (88.0%) իր հերթին դրական ազդեցություն ունեցավ ծառայությունների որոշ տեսակների, առևտրի, ինչպես նաև ուղևորափոխադրումների վրա:

2021 թվականի երրորդ եռամսյակի վերջին համավարակի չորրորդ ալիքի տարածման տեմպերի արագացման, ինչպես նաև բնակչության շրջանում պատվաստման համեմատաբար ցածր մակարդակի (տե՛ս Ներդիր 1) ազդեցությունները տնտեսության հունվար-սեպտեմբեր ամիսների զարգացումների վրա չեն նկատվել։

***Արդյունաբերություն[[5]](#footnote-5)։*** Արդյունաբերության՝ մարտ ամսից նկատվող աճի միտումները 3-րդ եռամսյակում էապես դանդաղեցին՝ պայմանավորված մետաղական հանքաքարի արդյունահանման ծավալների նվազմամբ։ Արդյունքում հունվար-սեպտեմբերին արդյունաբերության համախառն թողարկումն աճել է 0.7%-ով, ինչը հիմնականում պայմանավորված է եղել էլեկտրաէներգիայի, գազի, գոլորշու և լավորակ օդի մատակարարում ենթաճյուղի աճով (նպաստումը՝ 1.0 տոկոսային կետ): Միաժամանակ մշակող արդյունաբերություն ենթաճյուղի նվազումը հակազդել է (0.4 տոկոսային կետով) արդյունաբերության աճին:

Մշակող արդյունաբերության նվազման հիմնական պատճառ են հանդիսացել հիմնային մետաղների (նպաստումը` 3.6 տոկոսային կետ), ծխախոտի (նպաստումը` 1.6 տոկոսային կետ) և ոսկերչական արտադրատեսակների (նպաստումը` 1.2 տոկոսային կետ) արտադրության ծավալների նվազումները: Մշակող արդյունաբերության նվազմանը հիմնականում հակազդել են խմիչքների արտադրությունը` 2.8 տոկոսային կետով, այլ ոչ մետաղական հանքային արտադրատեսակների արտադրությունը` 1.2 տոկոսային կետով և սննդամթերքի արտադրությունը՝ 1.0 տոկոսային կետով:

|  |
| --- |
| **Ներդիր 1. Կորոնավիրուսային համավարակի (COVID-19) զարգացման դինամիկան ՀՀ-ում** |
| ՀՀ-ում կորոնավիրուսի համավարակի տարածումը շարունակվեց նաև 2021թ.:   |  | | --- | | *Աղբյուրը՝ ՀՀ առողջապահության նախարարություն* |   ՀՀ ում դրա չորրորդ ալիքի ուժգնությունը մեծ է և հիվանդության հաստատված դեպքերի ընդհանուր թիվը նոյեմբերի 8‑ի դրությամբ կազմել է 321,243 մարդ։ 2021-2025թթ. իմունականխարգելման ազգային ծրագրով նախատեսվում է կորոնավիրուսային հիվանդության (COVID-19) համաճարակային իրավիճակի գնահատում և բնակչության ռիսկի խմբերի շրջանում համաճարակաբանական ցուցումով զանգվածային պատվաստումների իրականացում, որն արդեն իսկ մեկնարկել է, ինչի շրջանակներում՝   * 2021թ. մարտ-հոկտեմբեր ամիսներին ՀՀ ներկրվել են «AstraZeneca», «CoronaVac», «Sinopharm», «Sputnik-V», «Moderna», «Spikevax» պատվաստանյութերը։ * Կորոնավիրուսային հիվանդության տարածման ռիսկը նվազեցնելու նպատակով, հոկտեմբերի 1-ից սահմանվել են պարտադիր պատվաստման կամ ՊՇՌ թեստերի իրականացման պահանջներ, իսկ նոյեմբերի 1-ից դիմակի կրումը պարտադիր է բնակության վայրի բնակելի տարածքից դուրս գտնվելիս հանրային բաց տարածքներում: * 2021թ. նախատեսվում է պատվաստել ՀՀ բնակչության 10%-ին։ Նոյեմբերի 7-ի դրությամբ՝ COVID-19-ի դեմ պատվաստումների մեկնարկից ի վեր, արդեն իսկ կատարվել է 890,797 պատվաստում (այդ թվում՝ օտարերկրացիներ), որից առաջին դեղաչափ` 613,849, երկրորդ դեղաչափ` 276,948։ |

***Գյուղատնտեսություն։*** Գյուղատնտեսության և ձկնորսության համախառն արտադրանքը նվազել է 1.3%-ով՝ հիմնականում պայմանավորված բուսաբուծության նվազմամբ (նպաստումը` 1.3 տոկոսային կետ)։ Բուսաբուծության նվազումն իր հերթին պայմանավորված է եղել հացահատիկի և հատիկաընդեղենի, խաղողի, կարտոֆիլի, ինչպես նաև բանջարեղենի համախառն բերքի նվազմամբ: Անասնաբուծության նվազումը նույնպես նպաստել է (նպաստումը` 0.2 տոկոսային կետ) ճյուղի նվազմանը:

***Շինարարություն։*** Շինարարության ճյուղում գրանցված 6.4% աճը պայմանավորված է եղել հիմնականում պետական բյուջեի միջոցներով իրականացված շինարարության ծավալների աճով (նպաստումը` 5.2 տոկոսային կետ)։ Համայնքների և բնակչության միջոցներով իրականացված շինարարության ծավալների աճը նույնպես նպաստել է ընդհանուր շինարարության ճյուղի աճին (նպաստումները` համապատասխանաբար 2.1 և 1.4 տոկոսային կետեր): Մինչդեռ կազմակերպությունների միջոցներով իրականացված շինարարության ծավալների նվազումը հակազդել է ընդհանուր շինարարության աճին (նպաստումը` 3.0 տոկոսային կետ)՝ պայմանավորված օտարերկրյա ներդրողների միջոցներով ֆինանսավորվող շինարարության նվազմամբ։ Ներքին ներդրողների միջոցներով ֆինանսավորվող կազմակերպությունների և բնակչության միջոցներով իրականացված շինարարության ծավալների աճը վկայում է ներքին միջոցներով իրականացվող մասնավոր ներդրումների աճի մասին։

Ըստ տնտեսական գործունեության տեսակների՝ շինարարության աճին հիմնականում նպաստել են տրանսպորտի, անշարժ գույքի հետ կապված գործունեության, ինչպես նաև գյուղատնտեսություն, անտառային տնտեսություն և ձկնորսություն ոլորտում իրականացված շինարարության ծավալների աճը։ Մինչդեռ էլեկտրականության, գազի, գոլորշու և լավորակ օդի մատակարարման ենթաճյուղում շինարարության նվազումը (նպաստումը` 2.2 տոկոսային կետ) սկսել է բացասաբար ազդել ընդհանուր շինարարության աճի վրա։

***Ծառայություններ և առևտուր։*** Ծառայություններն աճել են 5.4%-ով՝հիմնականում պայմանավորված կացության և հանրային սննդի կազմակերպում (նպաստումը` 4.1 տոկոսային կետ), տրանսպորտ (նպաստումը` 2.1 տոկոսային կետ), ինչպես նաև առողջապահություն և բնակչության սոցիալական սպասարկում (նպաստումը` 2.1 տոկոսային կետ) ենթաճյուղերի աճով, իսկ առևտրի 6.4% աճը հիմնականում պայմանավորված է եղել մեծածախ առևտրի աճով (նպաստումը` 5.7 տոկոսային կետ)։ Մշակույթ, զվարճություններ և հանգիստ ենթաճյուղի նվազումը հակազդել է ընդհանուր ծառայությունների աճին (նպաստումը` 7.9 տոկոսային կետ)։ Առևտրի և ծառայությունների աճն ուղեկցվել է ներքին պահանջարկի և, մասնավորապես, մասնավոր սպառման աճով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 10.4% աճը հիմնականում պայմանավորված է եղել ներհանրապետական ավտոմոբիլային բեռնափոխադրումների աճով (նպաստումը՝ 10.3 տոկոսային կետ): Ուղևորափոխադրումների ծավալն աճել է 38.8%-ով՝ հիմնականում պայմանավորված ավտոմոբիլային տրանսպորտային միջոցներով (նպաստումը՝ 25.3 տոկոսային կետ) և էլեկտրատրանսպորտով (նպաստումը՝ 11.6 տոկոսային կետ) իրականացված ուղևորափոխադրումների աճով:

|  |  |
| --- | --- |
| ***Գծապատկեր 1. ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)***  *Աղբյուրը՝ ՀՀ ՎԿ* | ***Գծապատկեր 2. ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)***  *Աղբյուրը՝ ՀՀ ՎԿ* |
| ***Գծապատկեր 3.******Տնտեսության ճյուղերի նպաստումները ՏԱՑ-ին (տ.կ.)[[6]](#footnote-6)***  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 4.******Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)***  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ[[7]](#footnote-7):*** Հունվար-սեպտեմբերին տնտեսական ակտիվության աճն ուղեկցվել է ներքին պահանջարկի աճով:

***Սպառում։*** Հունվար-սեպտեմբերին սպառումն իրական արտահայտությամբ աճել է շուրջ 5.5%‑ով՝ հիմնականում պայմանավորված մասնավոր հատվածի սպառման աճով, որին նպաստել են անցած տարվա ընթացքում կուտակված խնայողությունների բարձր մակարդակը և տնօրինվող եկամտի (այդ թվում՝ արտերկրից ներհոսող դրամական փոխանցումների) աճը: Սպառման վերականգման վրա բացասական ազդեցություն է ունեցել սպառողական վարկավորման նվազումը:

***Ներդրումներ։*** Հունվար-սեպտեմբերին գնահատվում է կապիտալ ներդրումների[[8]](#footnote-8) նախորդ տարվա նույն ժամանակահատվածի նկատմամբ իրական արտահայտությամբ շուրջ 4.2% աճ՝ պայմանավորված պետական բյուջեից շինարարության ծավալների աճով: Մասնավոր ներդրումները նվազել են, սակայն պետական ներդրումների բարձր աճը հակազդել է մասնավոր ներդրումների նվազմանը։

Ներդրումների աճը հիմնականում պայմանավորված է եղել «տրանսպորտ», «անշարժ գույքի հետ կապված գործունեություն» և «գյուղատնտեսություն, անտառային տնտեսություն և ձկնորսություն» ոլորտներում կատարված ներդրումների աճերով[[9]](#footnote-9):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 2.6%` պայմանավորված տնտեսական ակտիվության և արտաքին պահանջարկի վերականգնմամբ: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա համեմատ աճել են շուրջ 2.7%-ով` հիմնականում պայմանավորված ներքին պահանջարկի վերականգնմամբ:

# 2.2.2. Աշխատանքի շուկա

Թեև աշխատանքի շուկայում նախորդ տարվա նկատմամբ էական վերականգնում դեռևս չի արձանագրվել, տարեսկզբի համեմատ նկատվում են դրական միտումներ: Այսպես, 2021 թվականի երկրորդ եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 2.5 տոկոսային կետով՝ կազմելով 15.0%, գործազուրկների թիվը նվազել է 20.0%-ով, սակայն զբաղվածների թիվը և աշխատուժի առաջարկը (տնտեսապես ակտիվ բնակչություն) նույնպես նվազել են՝ համապատասխանաբար 10.1% և 6.2%-ով:

Միաժամանակ գործազրկության մակարդակը 2021 թվականի առաջին եռամսյակի նկատմամբ նվազել է 2.0 տոկոսային կետով, ինչն ուղեկցվել է գործազուրկների թվի 9.5% նվազմամբ և զբաղվածների թվի 5.2% աճով: Նշված ժամանակահատվածում 2.7%-ով աճել է նաև աշխատուժի առաջարկը:

2021 թվականի հունվար-սեպտեմբեր ամիսներին միջին ամսական անվանական աշխատավարձը նախորդ տարվա նույն ժամանակահատվածում գրանցված ցուցանիշի նկատմամբ աճել է 6.3%-ով` կազմելով 198,757 դրամ: Միջին ամսական անվանական աշխատավարձը պետական հատվածում աճել է 3.6%-ով` կազմելով 172,382 դրամ, իսկ ոչ պետականում` 7.3%-ով և կազմել է 211,178 դրամ: Իրական աշխատավարձը՝ 6.7% գնաճի պայմաններում, 2020 թվականի նույն ժամանակահատվածի համեմատ նվազել է 0.4%-ով:

# 2.2.3. Գնաճ և դրամավարկային քաղաքականություն

2021 թվականի հունվար-սեպտեմբերին ՀՀ սպառողական շուկայում արձանագրվել է գների աճի արագացում՝ պայմանավորված հիմնականում միջազգային գների աճով, ՀՀ դրամի արժեզրկմամբ և 3-րդ եռամսյակում գյուղատնտեսության նվազմամբ: 12-ամսյա գնաճը կազմել է 8.9%, իսկ միջին գնաճը՝ 6.7%:

1. 2021 թվականի գնաճի նպաստումները խոշոր ապրանքախմբերով, տոկոսային կետ[[10]](#footnote-10)

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 9.9% գների աճը (նպաստումը գնաճին` 3.7 տոկոսային կետ)՝ հիմնականում պայմանավորված առաջին անհրաժեշտության պարենային ապրանքների (հացի, թռչնամսի, ձվի, այլ սննդային յուղերի, շաքարի, բանջարեղենի) գների աճերով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 9.2% գնաճ (նպաստումը գնաճին` 0.4 տոկոսային կետ), իսկ «Ոչ պարենային ապրանքների» խմբում արձանագրվել է 8.5% գնաճ (նպաստումը գնաճին` 1.9 տոկոսային կետ), ինչը հիմնականում պայմանավորված է վառելանյութերի (այդ թվում՝ բենզինի) և բժշկական ու դեղագործական ապրանքների գների աճով։ Բնակչությանը մատուցված ծառայությունների գծով արձանագրվել է 1.9% գնաճ (դրական նպաստումը գնաճին` 0.7 տոկոսային կետ), ինչի վրա իր անմիջական ազդեցությունն է թողել օդային տրանսպորտի միջազգային չվերթներ իրականացնող ծառայությունների, ամբուլատոր ծառայությունների և բնակարանի համար փաստացի վարձավճարների գների աճը։

2021 թվականի հունվար-սեպտեմբերին, հաշվի առնելով ինչպես ներքին տնտեսությունում, այնպես էլ միջազգային պարենային շուկաներում գնաճային զարգացումները և գնաճային սպասումների որոշակի արագացումը, ՀՀ ԿԲ-ն բարձրացրել է վերաֆինանսավորման տոկոսադրույքը 2.0 տոկոսային կետով՝ սահմանելով այն 7.25%:

# 2.2.4. Արտաքին առևտուր, արտահանում և ներմուծում

***Արտաքին առևտուր (դոլարային արտահայտությամբ)[[11]](#footnote-11):*** 2021 թվականի ինն ամիսների ընթացքում գրանցվել է արտաքին ապրանքաշրջանառության երկնիշ աճ։ Արտաքին ապրանքաշրջանառությունը 2021 թվականի ինն ամիսներին կազմել է 5723.4 մլն ԱՄՆ դոլար` նախորդ տարվա համեմատ աճելով 12.2%-ով: Հաշվետու ժամանակահատվածում արձանագրվել է դոլարային արտահայտությամբ արտահանման և ներմուծման աճ. արտահանումն աճել է 17.2%‑ով` կազմելով 2142.7 մլն ԱՄՆ դոլար, իսկ ներմուծումը` 9.4%-ով և կազմել 3580.7 մլն ԱՄՆ դոլար:

Ներմուծման համեմատ արտահանման առաջանցիկ աճով պայմանավորված` ընթացիկ տարվա ինն ամիսներին ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է (0.5%-ով) և կազմել 1438 մլն ԱՄՆ դոլար:

1. Առևտրային հաշվեկշռի դինամիկան հունվար-սեպտեմբեր ամիսներին, (մլն ԱՄՆ դոլար)[[12]](#footnote-12)

***Արտահանում:*** 2021 թվականի ինն ամիսներին արձանագրվել է արտահանման աճ` հիմնականում պայմանավորված միջազգային շուկայում պղնձի գների բարձրացմամբ, ինչպես նաև տնտեսական ակտիվության և արտաքին պահանջարկի վերականգնմամբ: 2021 թվականի ինն ամիսների ընթացքում դոլարային արտահայտությամբ ՀՀ ապրանքների արտահանումն աճել է 17.2%‑ով, մինչդեռ արտահանման իրական ծավալների աճը համեմատաբար թույլ է, իսկ անվանական դոլարային աճը հիմնականում պայմանավորվել է մետաղների գների աճով:

1. 2021թ. հունվար-սեպտեմբեր ամիսների ապրանքների արտահանման միտումները[[13]](#footnote-13)

Արտահանման աճին հիմնականում նպաստել է «Հանքահումքային արտադրանք», ապրանքախումբը (7.4 տոկոսային կետով): Դրական նպաստում են ունեցել նաև «Ոչ թանկարժեք մետաղներ և դրանցից պատրաստված իրեր» (4.6 տոկոսային կետերով), «Բուսական ծագման արտադրանք» (2.3 տոկոսային կետերով), «Պատրաստի սննդի արտադրանք» (1.8 տոկոսային կետերով) և «Մանածագործական իրեր» (1.7 տոկոսային կետերով) ապրանքախմբերը[[14]](#footnote-14)։ Արտահանման աճին հիմնականում հակազդել են «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» և «Սարքեր և ապարատներ» (2.5 և 0.9 տոկոսային կետերով) ապրանքախմբերը:

***Ներմուծում:*** 2021 թվականի ինն ամիսներին արձանագրվել է ներմուծման աճ` հիմնականում պայմանավորված տնտեսական ակտիվության աստիճանական վերականգնման պայմաններում ներքին պահանջարկի վերականգնմամբ: 2021 թվականի ինն ամիսներին արձանագրվել է 9.4% դոլարային արտահայտությամբ ապրանքների ներմուծման աճ:

1. 2021թ. հունվար-սեպտեմբեր ամիսների ապրանքների ներմուծման միտումները[[15]](#footnote-15)

Դոլարային արտահայտությամբ ներմուծման ծավալների աճին հիմնականում նպաստել են «Հանքահումքային արտադրանք» (նպաստումը՝ 3.3 տոկոսային կետ), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (նպաստումը՝ 2.2 տոկոսային կետ) և «Մանածագործական իրեր» (նպաստումը՝ 1.2 տոկոսային կետ) ապրանքախմբերը[[16]](#footnote-16)։ Ըստ ապրանքների լայն տնտեսական դասակարգման[[17]](#footnote-17) ներմուծման աճին նպաստել են «Միջանկյալ սպառման ապրանքները» (6.3 տոկոսային կետով, այդ թվում՝ արդյունաբերական մատակարարումները՝ 3.9 տոկոսային կետով), «Վերջնական սպառման ապրանքները» (2.9 տոկոսային կետով) և «Մարդատար ավտոմեքենաները» (0.9 տոկոսային կետով), իսկ «Կապիտալ ապրանքներ» ապրանքախումբը ներմուծման աճին հակազդել է 0.7 տոկոսային կետով[[18]](#footnote-18):

***Ներմուծման ծածկման գործակից:*** Ներմուծման ծածկման գործակիցը 2021 թվականի ինն ամիսներին նախորդ տարվա նույն ժամանակահատվածի նկատմամբ բարելավվել է. 2021 թվականի հունվար-սեպտեմբերին արտահանման հաշվին ֆինանսավորվել է ներմուծման շուրջ 70%-ը:

1. Ներմուծման ծածկման գործակիցը հունվար-սեպտեմբեր ամիսներին[[19]](#footnote-19)

***Արտաքին առևտուրն ըստ գործընկեր երկրների:*** 2021 թվականի ինն ամիսներին արտաքին առևտրաշրջանառության աշխարհագրական կառուցվածքում էական փոփոխություններ տեղի չեն ունեցել: ՀՀ արտաքին առևտրաշրջանառության 34.6%-ը բաժին է ընկել ԱՊՀ (որից 32.2%‑ը` ԵԱՏՄ), 20%-ը` ԵՄ և 45.4%-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 0.1, ԵՄ երկրների կշիռը՝ 1.5 տոկոսային կետով, իսկ այլ երկրների կշիռը նվազել է 1.6 տոկոսյաին կետով։

2021 թվականի ինն ամիսներին ՀՀ խոշոր առևտրային գործընկերների շրջանակում ընդգրկված էին ԱՊՀ երկրներից՝ Ռուսաստանը (առևտրաշրջանառության 31.1%, նախորդ տարվա 30.7%-ի դիմաց), իսկ ԵՄ և այլ երկրներից՝ Չինաստանը (համապատասխանաբար՝ 14.8% և 12.9%), Իրանը (6.0% և 5.7%), Շվեյցարիան (4.5% և 7.6%), Գերմանիան (3.6% և 4.1%), Իտալիան (3.6% և 3.3%) և Բուլղարիան (3.4% և 2.7%):

***Դրամական փոխանցումներ[[20]](#footnote-20):*** Տնային տնտեսություններին տրամադրվող դրամական փոխանցումները 2021 թվական հունվար-սեպտեմբեր ամիսներին աճել են մոտ 56%-ով, ինչը պայմանավորված էր սահմանափակումների որոշակի թուլացման հետևանքով ընթացիկ տարվա սկզբից դեպի ՌԴ սեզոնային աշխատանքի մեկնողների թվի կտրուկ աճով: ԱՄՆ-ից ներհոսող դրամական փոխանցումները նույնպես զգալի աճ են ցուցաբերել, սակայն հուլիս ամսից նկատվում է աճի տեմպի աստիճանական դանդաղում:

# 2.2.5. Փոխարժեքներ

***Երկկողմանի փոխարժեքներ։*** 2021 թվականի ինն ամիսներին ՀՀ դրամը արժեզրկվել է՝ հիմնականում պայմանավորված համավարակի և Արցախյան պատերազմի հետևանքով ձևավորված սպասումների արդյունքում տարվա առաջին կիսամյակի զարգացումներով։ ԱՄՆ դոլարի և եվրոյի նկատմամբ ՀՀ դրամը 2021 թվականի հունվար-սեպտեմբեր ամիսներին նախորդ տարվա նույն ժամանակահատվածի համեմատ արժեզրկվել է համապատասխանաբար 5.3%-ով և 11.1%-ով։

Ընթացիկ տարվա ինն ամիսների ընթացքում տնտեսական դրական զարգացումներով, ինչպես նաև ՀՀ ԿԲ համապատասխան արձագանքմամբ պայմանավորված (վերաֆինանսավորման տոկոսադրույքի բարձրացում, արտարժութային գործառնություններ)՝ ԱՄՆ դոլարի նկատմամբ ՀՀ դրամն առաջին կիսամյակում հարաբերականորեն կայուն վարքագիծ էր դրսևորել, որից հետո սկսել է արժևորվել՝ հիմնականում պայմանավորված առևտրային հաշվեկշռի բարելավմամբ և դրամական փոխանցումների նշանակալի ներհոսքով։ Ընթացիկ տարվա ինն ամիսների ընթացքում ԱՄՆ դոլարի նկատմամբ դրամի առավելագույն տատանումը կազմել է 10.5%, իսկ փոխարժեքի առավելագույն՝ 537.4 արժեքը գրանցվել է ապրիլի 8-ին, ինն ամիսների միջին փոխարժեքը կազմել է 511.5:

ՀՀ դրամի միջին փոխարժեքը ՌԴ ռուբլու նկատմամբ ընթացիկ տարվա հունվար-սեպտեմբեր ամիսներին նախորդ տարվա նույն ժամանակահատվածի համեմատությամբ արժեզրկվել է 0.8%-ով՝ միջազգային շուկայում ռուսական ռուբլու դիրքի ամրապնդմամբ պայմանավորված, իսկ սեպտեմբեր ամսին ՀՀ դրամը ռուբլու նկատմամբ նախորդ տարվա սեպտեմբեր ամսվա համեմատ արժեզրկվել է 4.3%-ով:

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2021 թվականի հունվար-սեպտեմբեր ամիսներին արժեզրկվել է 4.1%-ով, իսկ իրական արտահայտությամբ՝ 3.8%-ով, ինչը, այլ հավասար պայմաններում, իր դրական ազդեցությունն է ունեցել առևտրային հաշվեկշռի բարելավման գործում։

|  |  |
| --- | --- |
| 1. ՀՀ դրամի անվանական փոխարժեքի օրական դինամիկան հիմնական արժույթների նկատմամբ (աճ՝ արժեզրկում)   *Աղբյուրը՝ ՀՀ ԿԲ, ՀՀ ՖՆ հաշվարկներ* | 1. ՀՀ իրական և անվանական արդյունավետ փոխարժեքների կուտակային տ/տ աճերի դինամիկան (աճ՝ արժևորում)   *Աղբյուրը՝ ՀՀ ԿԲ, ՀՀ ՖՆ հաշվարկներ* |

# 2.2.6. Ֆինանսական շուկաներ[[21]](#footnote-21)

***Վարկեր և ավանդներ:*** 2021 թվականի սեպտեմբերին նախորդ տարվա համեմատ արձանագրվել է վարկերի ծավալների նվազում, ինչը պայմանավորված է նոր վարկերի նկատմամբ ցածր պահանջարկով և անորոշությունների որոշակի պահպանման պայմաններում ՀՀ առևտրային բանկերի պահպանողական վարքագծով: Առևտրային բանկերի կողմից ռեզիդենտներին տրամադրված վարկերի ծավալների նվազումը կազմել է -3.4%[[22]](#footnote-22)՝ 2020 թվականի նույն ամսում արձանագրված 18.9% աճի համեմատ: Վարկերի նվազմանը -4.5 տոկոսային կետով նպաստել է արտարժութային վարկերի նվազումը, իսկ դրամային վարկերն ունեցել են դրական նպաստում՝ 1.0 տոկոսային կետով: Վարկերի նվազումը հիմնականում պայմանավորվել է սպառողական (նպաստումը՝ -3.5 տոկոսային կետ), արդյունաբերության ոլորտի (-1.6 տոկոսային կետ), առևտրի ոլորտի (-1.6 տոկոսային կետ) և այլ վարկերի (-3.1 տոկոսային կետ) նվազմամբ, իսկ հիփոթեքային և շինարարության ոլորտներին տրամադրված վարկերը դրական նպաստում են ունեցել (4.0 և 2.1 տոկոսային կետ):

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[23]](#footnote-23)

2021 թվականի սեպտեմբերին ավանդների ծավալների աճի տեմպը նախորդ տարվա համեմատ փոքր-ինչ արագացել է: Առևտրային բանկերի կողմից ռեզիդենտներից ներգրավված ավանդներն աճել են 12.5%‑ով (հիմնականում պայմանավորված ձեռնարկությունների ավանդների աճով), որին 7.1 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 5.4 տոկոսային կետ:

2021 թվականի սեպտեմբերին վարկերի դոլարայնացման մակարդակը նվազել է: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ մնացել է գրեթե անփոփոխ՝ կազմելով 42.7%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 2.9 տոկոսային կետով՝ կազմելով 45.2%։

***Վարկերի և ավանդների տոկոսադրույքներ:*** ՀՀ դրամով վարկերի և ավանդների տոկոսադրույքները (մինչև 1 տարի ժամկետով) 2021 թվականի հունվար-սեպտեմբեր ամիսներին նախորդ տարվա նույն ժամանակահատվածի համեմատ չեն փոփոխվել: Սակայն 2020 թվականի դեկտեմբերի համեմատ 2021 թվականի սեպտեմբերին ՀՀ դրամով վարկերի և ավանդների տոկոսադրույքները բարձրացել են համապատասխանաբար 0.7 և 0.9 տոկոսային կետով՝ իրենց վրա որոշակի չափով կրելով ՀՀ ԿԲ-ի կողմից վերաֆինանսավորման տոկոսադրույքի բարձրացման ազդեցությունը: 2021 թվականի հունվար-սեպտեմբերին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 11.7%՝ նախորդ տարվա նկատմամբ մնալով անփոփոխ: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.2%, ինչը ևս նախորդ տարվա համեմատ չի փոփոխվել:

Արտարժույթով վարկերի տոկոսադրույքները նվազման միտում են դրսևորել, մինդեռ արտարժույթով ավանդների տոկոսադրույքներն աճել են: Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2021 թվականի հունվար-սեպտեմբերին կազմել է 2.4%՝ նախորդ տարվա նույն ժամանակահատվածի նկատմամբ աճելով 0.6 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 7.7%՝ նվազելով 0.1 տոկոսային կետով:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև սպրեդը 2021 թվականի հունվար-սեպտեմբերին նախորդ տարվա նկատմամբ աճել է 0.3 տոկոսային կետով` կազմելով 5.0: Ընդ որում՝ դրամով վարկերի և ավանդների միջև տոկոսադրույքների սպրեդը չի փոփոխվել` կազմելով 3.5, իսկ արտարժույթով սպրեդն աճել է 0.7 տոկոսային կետով` կազմելով 6.0 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության որոշակի աճ, ինչը կարող է բացատրվել գնաճի և գնաճային սպասումների արագացմամբ, ՀՀ ԿԲ կողմից վերաֆինանսավորման տոկոսադրույքի և դրանից ածանցվող՝ ֆինանսական շուկայի կարճաժամկետ տոկոսադրույքների բարձրացմամբ, ինչպես նաև պետական պարտատոմսերի նկատմամբ հարաբերական պահանջարկի որոշակի նվազմամբ: Այսպես, եթե 2020 թվականի հունվար-սեպտեմբեր ամիսներին տեղաբաշխված պետական պարտատոմսերի միջին կշռված եկամտաբերությունը կազմել է 7.6%, ապա 2021 թվականի նույն ժամանակահատվածում այն կազմել է 9.1%` աճելով շուրջ 1.5 տոկոսային կետով:

2021 թվականի հունվար-սեպտեմբերի ամիսներին տեղաբաշխված պետական պարտատոմսերի ծավալը կազմել է 288.2 մլրդ դրամ՝ 2020 թվականի համադրելի ժամանակահատվածի 292.2 մլրդ դրամի դիմաց, իսկ տեղաբաշխման միջին կշռված ժամկետայնությունը` 3380 օր, 2020 թվականի համադրելի ժամանակահատվածի 3710 օր ցուցանիշի դիմաց:

2021 թվականի հունվար-սեպտեմբեր ամիսներին պետական պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.8 անգամ (2020 թվականի նույն ժամանակահատվածում՝ 2.1 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.14 (2020 թվականի համադրելի ժամանակահատվածում` 1.05):

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները նախորդ տարվա նույն ժամանակահատվածի համեմատ եղել են ավելի ցածր (նախորդ տարվա նույն ժամանակահատվածն ընդգրկում է COVID-19 համավարակի տարածմամբ միջազգային ֆինանսական շուկաներում ցնցումների մեկնարկը)։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2021 թվականի հունվար-սեպտեմբեր ամիսներին միջինում կազմել է 3.4%՝ 2020 թվականի նույն ժամանակահատվածում արձանագրված 4.1%-ի դիմաց: Մինչդեռ 2019 թվականին 4.2% եկամտաբերությամբ թողարկված պարտատոմսերի եկամտաբերությունն անփոփոխ է մնացել։

2021 թվականի հունվարին ՀՀ պատմության ընթացքում կառավարությունը չորրորդ անգամ մուտք է գործել միջազգային կապիտալի շուկա՝ իրականացնելով 750 մլն ԱՄՆ դոլար ծավալով պետական արտարժութային պարտատոմսերի թողարկում։ Նոր թողարկված եվրապարտատոմսերի տեղաբաշխման եկամտաբերությունը կազմել է 3.875%, արժեկտրոնի եկամտաբերությունը՝ 3.6%: Նշենք, որ նույն՝ 10 տարի մարման ժամկետով 2019 թվականին թողարկված ՀՀ եվրապարտատոմսերի տեղաբաշխման եկամտաբերությունը կազմել էր 4.2%, իսկ արժեկտրոնի եկամտաբերությունը՝ 3.95%։ Սակայն պետք է նշել, որ ուղենիշի եկամտաբերությունը (ԱՄՆ գանձապետական պարտատոմսեր) նվազել է շուրջ 0.6 տոկոսային կետով, ինչը նշանակում է նախորդ թողարկման համեմատ ՀՀ ռիսկի հավելավճարի բարձրացում շուրջ 0.3 տոկոսային կետով։

2021 թվականի հունվար-սեպտեմբեր ամիսներին նախորդ տարվա համադրելի ժամանակահատվածի համեմատությամբ երկրորդային շուկայի ռիսկի հավելավճարի գնահատականների նվազում է տեղի ունեցել՝ զարգացող երկրների ռիսկի հավելավճարների նվազմանը զուգընթաց։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2021 թվականի հունվար-սեպտեմբեր ամիսներին միջինում կազմել է 2.6 տոկոսային կետ՝ նախորդ տարվա նույն ժամանակահատվածի 3.5 տոկոսային կետ ցուցանիշի դիմաց։

# 3. ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2021 թվականի ինն ամիսներին հարկաբյուջետային քաղաքականության նպատակներն են եղել հարկաբյուջետային կայունության ապահովումը, CՕVID-19 համավարակի և Արցախյան պատերազմի հետևանքների էական մեղմումը և նպաստումը տնտեսական վերականգնմանը։ Այս նպատակների ապահովման համար հարկաբյուջետային քաղաքականությունն առաջին եռամսյակում եղել է խթանող, այնուհետև, հարկաբյուջետային քաղաքականության պլանավորված ուղղությանը համահունչ, աստիճանաբար թուլացել է խթանման չափը՝ ինն ամիսների արդյունքներով լինելով զսպող՝ իր վրա կրելով ծախսերի որոշակի թերակատարման ազդեցությունները:

***Պետական բյուջեի եկամուտները:*** Համավարակի և Արցախյան պատերազմի հետևանքով առաջացած տնտեսական ճգնաժամն իր բացասական ազդեցությունն ունեցել է առաջին եռամյսակի պետական բյուջեի եկամուտների վրա, իսկ երկրորդ և երրորդ եռամսյակներում տնտեսության վերականգնմանը զուգահեռ հարկային եկամուտներն ունեցել են աճի արագացման միտում: 2021 թվականի ինն ամիսների արդյունքներով ՀՀ պետական բյուջեի ընդհանուր եկամուտները կազմել են 1201.5 մլրդ դրամ՝ նախորդ տարվա նույն ժամանակահատվածի համեմատ աճելով 11.8%-ով, իսկ հարկերը և տուրքերը կազմել են 1137.3 մլրդ դրամ՝ նախորդ տարվա նույն ժամանակահատվածի համեմատ աճելով 11.9%-ով՝ պայմանավորված հիմնական հարկատեսակների հարկման բազաների վերականգնմամբ և մաքսատուրքերի, դրոշմանիշային վճարների ու արտահանման տուրքի աճերով:

1. Պետական բյուջեի հարկային եկամուտները 2019-2020 թվականներին ըստ ամիսների

***Պետական բյուջեի ծախսերը:*** 2021 թվականի ինն ամիսներին արձանագրվել է պետական բյուջեի ծախսերի աճ՝ պայմանավորված պետական բյուջեով նախատեսված, ինչպես նաև կորոնավիրուսի սոցիալ-տնտեսական հետևանքների չեզոքացմանն ուղղված հակաճգնաժամային միջոցառումների և Արցախյան պատերազմի հետևանքով ծագած լրացուցիչ ծախսերի իրականացմամբ: Պետական բյուջեի ծախսերը կազմել են 1349.1 մլրդ դրամ՝ նախորդ տարվա նույն ժամանակահատվածի համեմատ աճելով 9.7%-ով: Ընդ որում, ընթացիկ ծախսերը կազմել են 1223.5 մլրդ դրամ` նախորդ տարվա նույն ժամանակահատվածի համեմատ աճելով 8.4%‑ով, որն իր մեջ ներառում է Արցախյան պատերազմի հետևանքների մեղմմանն ուղղված ծախսերը, կորոնավիրուսի տարածմամբ պայմանավորված հակաճգնաժամային ծրագրերի տնտեսական միջոցառումների իրականացումը և առողջապահությանն ուղղված լրացուցիչ ծախսերը:

Ոչ ֆինանսական ակտիվների հետ գործառնությունները կազմել են 125.5 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 126.6 մլրդ դրամ` նախորդ տարվա նույն ժամանակահատվածի նկատմամբ աճելով 22.8%‑ով: 2021 թվականի ինն ամիսներին կապիտալ ծախսերի ճշտված ծրագրի կատարողականը կազմել է 68.3%՝ նախորդ տարվա նույն ժամանակահատվածի 47.1%-ի դիմաց։ Թեև, ինչպես կարելի է նկատել, կատարողականը բարելավվել է 21.2 տոկոսային կետով, այդուհանդերձ կապիտալ ծրագրերի կառավարման խնդիրը շարունակում է մնալ արդիական։ Ընդ որում, հիմնականում ցածր կատարողական է արձանագրվել արտաքին աջակցությամբ իրականացվող ծախսերի գծով, որոնց շրջանակներում օգտագործվել է ինն ամիսների ծրագրված միջոցների 58.6%-ը (նախորդ տարվա նույն ժամանակահատվածի նկատմամբ կատարողականը բարելավվել է 32.2 տոկոսային կետով):

***ՀՀ կառավարության հակաճգնաժամային միջոցառումները:*** 2020 թվականի ընթացքում տեղի ունեցած բացասական զարգացումների (կորոնավիրուսի համավարակ և Արցախյան պատերազմ) հետևանքների հակազդմանը և մեղմմանն ուղղված միջոցառումները շարունակվել են նաև 2021 թվականի ընթացքում:

ՀՀ 2021 թվականի ինն ամիսների պետական բյուջեից կորոնավիրուսի (COVID-19) տնտեսական հետևանքների նվազեցման և վերացման նպատակով իրականացված միջոցառումների գծով հատկացված միջոցների ծավալը կազմել է 33.3 մլրդ դրամ: Այդ թվում՝ սոցիալ-տնտեսական բացասական հետևանքների մեղմման ուղղությամբ ընթացիկ տարվա ընթացքում իրականացվել են շուրջ 27.6 մլրդ դրամի չափով ծրագրեր, որոնց կազմում առողջապահական ծրագրերին ուղղված ծախսերը կազմել են 18.0 մլրդ դրամ, տնտեսական աջակցության ծրագրերը՝ 8.9 մլրդ դրամ, 725.9 մլն դրամ ուղղվել է ընդհանուր բնույթի հանրային ծառայություններին, 1 մլն դրամ՝ սոցիալական պաշտպանությանը: Իսկ վարկավորման գծով հատկացվել է 5.75 մլրդ դրամ:

Արցախյան պատերազմի հետևանքների հակազդման ուղղությամբ իրականացված ծախսերը կազմել են շուրջ 57.2 մլրդ դրամ, որից սոցիալական պաշտպանության ոլորտի ծախսերը կազմել են շուրջ 54.6 մլրդ դրամ: Վարկերի գծով 2021 թվականի ինն ամիսներին պետական բյուջեից Արցախի հանրապետությանը տրամադրվել է 27.4 մլրդ դրամի չափով լրացուցիչ բյուջետային վարկ:

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է պակասուրդային: 2021 թվականի ինն ամիսների ընթացքում ձևավորվել է պետական բյուջեի 147.5 մլրդ դրամ պակասուրդ (դեֆիցիտ)՝ նախորդ տարվա նույն ժամանակահատվածի 154.8 մլրդ դրամի դիմաց:

***Հարկաբյուջետային ազդակը:*** 2021 թվականի ինն ամիսների ընթացքում տնտեսության վերականգնման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2021 թվականի ինն ամիսներին նախորդ տարվա նույն ժամանակահատվածի նկատմամբ ունեցել է զսպող (-1.6) ազդեցություն` պայմանավորված եկամուտների (+0.1) չեզոք և ծախսերի (-1.7) զսպող ազդեցություններով:

1. Հարկաբյուջետային ազդակը 2018 թվականից եռամսյակային կտրվածքով[[24]](#footnote-24)

# Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ

**Աղյուսակ 1:** Տնտեսության ճյուղերի և ենթաճյուղերի թողարկման ծավալների ցուցանիշները,

2021թ. հունվար-սեպտեմբեր

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%)[[25]](#footnote-25) | Աճի ինդեքս | Նպաստում (տոկոսային կետ) |
| Ամբողջ արդյունաբերություն, այդ թվում՝ | **1622247.0** | **100.0** | **100.7** | **0.7** |
|  |  |  |  |  |
| հանքագործական արդյունաբերություն և բացահանքերի շահագործում | 441548.4 | 20.4 | 100.1 | 0.0 |
| մշակող արդյունաբերություն | 962267.9 | 65.3 | 99.4 | -0.4 |
| էլեկտրաէներգիայի, գազի, գոլորշու և լավորակ օդի մատակարարում | 201098.4 | 13.2 | 107.3 | 1.0 |
| ջրամատակարարում, կոյուղի, թափոնների կառավարում և վերամշակում | 17332.3 | 1.1 | 107.5 | 0.1 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն և ձկնորսություն | **647394** | **100.0** | **98.7** | **-1.3** |
| *այդ թվում`* |  |  |  |  |
| բուսաբուծություն | 358528.7 | 52.9 | 97.6 | -1.3 |
| անասնաբուծություն | 260844.5 | 43.3 | 99.6 | -0.2 |
| ձկնորսություն | 28020.8 | 3.8 | 103.3 | 0.1 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **254456.2** | **100.0** | **106.4** | **6.4** |
| *այդ թվում`* |  |  |  |  |
| պետական բյուջեի, *այդ թվում՝* | 83085.3 | 31.4 | 116.6 | 5.2 |
| *միջազգային վարկերի* | 45945.7 | 18.4 | 109.9 | 1.8 |
| համայնքների միջոցների | 8058.3 | 1.3 | 260.0 | 2.1 |
| մարդասիրական օգնության միջոցների | 2479.5 | 0.3 | 300.0 | 0.7 |
| կազմակերպությունների միջոցների, *այդ թվում՝* | 102008.7 | 45.3 | 93.3 | -3.0 |
| *օտարերկրյա ներդրողների* | 10576.3 | 9.5 | 47.1 | -5.0 |
| բնակչության միջոցների | 58824.4 | 21.7 | 106.7 | 1.4 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **2381788.6** | **100.0** | **106.4** | **6.4** |
| *այդ թվում`* |  |  |  |  |
| մանրածախ առևտուր | 1028384.2 | 45.3 | 101.4 | 0.6 |
| մեծածախ առևտուր | 1277847.3 | 51.4 | 111.0 | 5.7 |
| ավտոմեքենաների առևտուր | 75557.1 | 3.4 | 102.3 | 0.1 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **1357515.2** | **100.0** | **105.4** | **5.4** |
| *այդ թվում`* |  |  |  |  |
| կացության և հանրային սննդի կազմակերպում | 130028.7 | 5.8 | 170.3 | 4.1 |
| մշակույթ, զվարճություններ և հանգիստ | 173429.3 | 21.6 | 63.1 | -7.9 |
| կրթություն | 41524.8 | 3.0 | 106.8 | 0.2 |
| առողջապահություն և բնակչության սոցիալական սպասարկում | 90878.7 | 4.9 | 143.7 | 2.1 |
| անշարժ գույքի հետ կապված գործունեություն | 54992.6 | 3.4 | 123 | 0.8 |
| տեղեկատվություն և կապ | 233725.9 | 16.7 | 111.1 | 1.8 |
| տրանսպորտ | 157303.5 | 9.3 | 122.5 | 2.1 |
| վարչարարական և օժանդակ գործունեություն | 44987.8 | 3.0 | 117.7 | 0.5 |
| մասնագիտ., գիտական և տեխ. գործունեություն | 64938.5 | 4.2 | 120.4 | 0.9 |
| ֆինանսական և ապահովագրական գործունեություն | 351472.1 | 27.2 | 102.8 | 0.8 |
| սպասարկման այլ ծառայություններ | 14233.3 | 1.0 | 112.1 | 0.1 |

**Աղյուսակ 2.** Արտահանման ապրանքային կառուցվածքը և նպաստումները 2021թ. հունվար-սեպտեմբեր ամիսների արտահանման աճին

|  |  |  |  |  |
| --- | --- | --- | --- | --- |
| ԱՐՏԱՀԱՆՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **2142.7** | **100.00** | **17.2** | **17.2** |
| Կենդանի կենդանիներ և կենդանական ծագման արտադրանք | 77.6 | 3.6 | 48.7 | 1.4 |
| Բուսական ծագման արտադրանք | 137.7 | 6.4 | 43.4 | 2.3 |
| Կենդանական և բուսական ծագման յուղեր և ճարպեր | 0.0 | 0.0 | -38.9 | 0.0 |
| Պատրաստի սննդի արտադրանք | **418.0** | **19.5** | **8.6** | **1.8** |
| Հանքահումքային արտադրանք | **753.7** | **35.2** | **21.7** | **7.4** |
| Քիմիայի և դրա հետ կապված արդյունաբերության ճյուղերի արտադրանք | 25.3 | 1.2 | 11.0 | 0.1 |
| Պլաստմասսա և դրանցից իրեր, կաուչուկ և ռետինե իրեր | 13.6 | 0.6 | 22.5 | 0.1 |
| Կաշվի հումք, կաշի, մորթի և դրանցից պատրաստված իրեր | 4.4 | 0.2 | 5.5 | 0.0 |
| Փայտ և փայտյա իրեր | 0.6 | 0.0 | 39.1 | 0.0 |
| Թուղթ և թղթից իրեր | 1.2 | 0.1 | 43.0 | 0.0 |
| Մանածագործական իրեր | **129.0** | **6.0** | **31.3** | **1.7** |
| Կոշկեղեն, գլխարկներ, հովանոցներ | 3.7 | 0.2 | 89.6 | 0.1 |
| Իրեր քարից, գիպսից, ցեմենտից | 14.8 | 0.7 | -4.3 | 0.0 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **224.8** | **10.5** | **-17.2** | **-2.5** |
| Ոչ թանկարժեք մետաղներ և դրանցից պատրաստված իրեր | **249.6** | **11.7** | **51.2** | **4.6** |
| Մեքենաներ, սարքավորումներ և մեխանիզմներ | 38.7 | 1.8 | 46.0 | 0.7 |
| Վերգետնյա, օդային և ջրային տրանսպորտի միջոցներ | 17.9 | 0.8 | 118.1 | 0.5 |
| Սարքեր և ապարատներ | 20.8 | 1.0 | -43.0 | -0.9 |
| Տարբեր արդյունաբերական ապրանքներ | 10.5 | 0.5 | -19.4 | -0.1 |
| Արվեստի ստեղծագործություններ | 0.4 | 0.0 | 111.7 | 0.0 |

**Աղյուսակ 3.** Ներմուծման ապրանքային կառուցվածքը և նպաստումները 2021թ. հունվար-սեպտեմբեր ամիսների ներմուծման աճին

|  |  |  |  |  |
| --- | --- | --- | --- | --- |
| ՆԵՐՄՈՒԾՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **3580.7** | **100.0** | **9.4** | **9.4** |
| Կենդանի կենդանիներ և կենդանական ծագման արտադրանք | 104.7 | 2.9 | 11.3 | 0.3 |
| Բուսական ծագման արտադրանք | 167.1 | 4.7 | -5.7 | -0.3 |
| Կենդանական և բուսական ծագման յուղեր և ճարպեր | 48.0 | 1.3 | 38.2 | 0.4 |
| Պատրաստի սննդի արտադրանք | **293.4** | **8.2** | **6.7** | **0.6** |
| Հանքահումքային արտադրանք | **643.2** | **18.0** | **19.9** | **3.3** |
| Քիմիայի և դրա հետ կապված արդյունաբերության ճյուղերի արտադրանք | **309.7** | **8.6** | **2.1** | **0.2** |
| Պլաստմասսա և դրանցից իրեր, կաուչուկ և ռետինե իրեր | 151.9 | 4.2 | 5.1 | 0.2 |
| Կաշվի հումք, կաշի, մորթի և դրանցից պատրաստված իրեր | 17.9 | 0.5 | 51.6 | 0.2 |
| Փայտ և փայտյա իրեր | 48.8 | 1.4 | 19.8 | 0.2 |
| Թուղթ և թղթից իրեր | 61.8 | 1.7 | -3.1 | -0.1 |
| Մանածագործական իրեր | **205.5** | **5.7** | **23.6** | **1.2** |
| Կոշկեղեն, գլխարկներ, հովանոցներ | 42.3 | 1.2 | 35.6 | 0.3 |
| Իրեր քարից, գիպսից, ցեմենտից | 77.1 | 2.2 | 10.6 | 0.2 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **168.3** | **4.7** | **72.8** | **2.2** |
| Ոչ թանկարժեք մետաղներ և դրանցից պատրաստված իրեր | 259.3 | 7.2 | -0.1 | 0.0 |
| Մեքենաներ, սարքավորումներ և մեխանիզմներ | **599.6** | **16.7** | **-3.7** | **-0.7** |
| Վերգետնյա, օդային և ջրային տրանսպորտի միջոցներ | 193.7 | 5.4 | 26.2 | 1.2 |
| Սարքեր և ապարատներ | 88.7 | 2.5 | 10.9 | 0.3 |
| Տարբեր արդյունաբերական ապրանքներ | 99.4 | 2.8 | -11.0 | -0.4 |
| Արվեստի ստեղծագործություններ | 0.2 | 0.0 | 140.5 | 0.0 |

**Աղյուսակ 4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները հունվար-սեպտեմբեր ամիսներին

|  |  |  |  |  |  |  |
| --- | --- | --- | --- | --- | --- | --- |
|  | Կշիռ (տոկոս) | | Աճ (տոկոս) | | Նպաստում  (տոկոսային կետ) | |
|  | 2020 | 2021 | 2020 | 2021 | 2020 | 2021 |
| Ընդամենը | **100** | **100** | **-12.2** | **9.4** | **-12.2** | **9.4** |
| Վերջնական սպառման ապրանքներ | 26.6 | 27.0 | -9.4 | 10.8 | -2.4 | 2.9 |
| Միջանկյալ սպառման ապրանքներ | 54.3 | 55.3 | -6.0 | 11.5 | -3.0 | 6.3 |
| Կապիտալ ապրանքներ | 17.7 | 15.5 | -1.1 | -3.8 | -0.2 | -0.7 |
| Ավտոմեքենա մարդատար | 1.5 | 2.2 | -83.6 | 61.3 | -6.6 | 0.9 |

# 

# ՀՀ ՊԵՏԱԿԱՆ ԲՅՈՒՋԵԻ 2021 ԹՎԱԿԱՆԻ ԻՆՆ ԱՄԻՍՆԵՐԻ ՑՈՒՑԱՆԻՇՆԵՐԸ

«Հայաստանի Հանրապետության 2021 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 1,509.5 մլրդ դրամ, ծախսերը՝ 1,850.9 մլրդ դրամ, պակասուրդը՝ 341.4 մլրդ դրամ: Ինն ամիսների hամար ՀՀ կառավարության կողմից հաստատված եռամսյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 1,086.2 մլրդ դրամ, 1,359.5 մլրդ դրամ և 273.3 մլրդ դրամ: Տարվա ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2021 թվականի ինն ամիսների ընթացքում ՀՀ պետական բյուջեի եկամուտները կազմել են ավելի քան 1201.5 մլրդ դրամ, ծախսերը` 1349.1 մլրդ դրամ, պակասուրդը՝ 147.5 մլրդ դրամ: Բյուջեի եկամուտների գծով արձանագրվել է իննամսյա ծրագրային ցուցանիշի գերակատարում, մինչդեռ ծախսերը և պակասուրդը զիջել են ծրագրված ցուցանիշները: Նախորդ տարվա ինն ամիսների համեմատ պետական բյուջեի եկամուտների 11.8% (126.4 մլրդ դրամ) աճը հիմնականում պայմանավորված է հարկային եկամուտների աճով, իսկ ծախսերի 9.7% (119.1 մլրդ դրամ) աճը՝ հիմնականում ռազմական դրությամբ պայմանավորված ծախսերի, կապիտալ ծախսերի, կորոնավիրուսի (COVID-19) տնտեսական հետևանքների չեզոքացման նպատակով տրամադրված վարկերի տոկոսադրույքների և գյուղատնտեսության ոլորտին տրամադրված վարկերի սուբսիդավորման, ինչպես նաև պարտքի սպասարկման ծախսերի աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2020թ. ինն ամիսների փաստ** | **2021թ. տարեկան ճշտված պլան** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը ինն ամիսների ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| Եկամուտներ | 1,075.1 | 1,624.3 | 1,157.2 | 1,201.5 | 74.0% | 103.8% | 111.8% |
| Ծախսեր | 1,229.9 | 1,952.5 | 1,503.6 | 1,349.1 | 69.1% | 89.7% | 109.7% |
| Պակասուրդ | 154.8 | 328.2 | 346.3 | 147.5 | 45.0% | 42.6% | 95.3% |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ

2021 թվականի ինն ամիսների ընթացքում պետական բյուջեի փաստացի եկամուտները կազմել են 1,201.5 մլրդ դրամ` 3.8%‑ով գերազանցելով ՀՀ կառավարության իննամսյա ճշտված ծրագրով կանխատեսված ցուցանիշը: Նշված գումարից 1,195.8 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 105.1%‑ը, շուրջ 5.7 մլրդ դրամը ստացվել է պաշտոնական դրամաշնորհների տեսքով, որոնք 70.7%‑ով զիջել են ծրագրված ցուցանիշը: 2020 թվականի ինն ամիսների համեմատ պետական բյուջեի եկամուտներն աճել են 11.8%‑ով կամ 126.4 մլրդ դրամով, որը հիմնականում պայմանավորված է հարկային եկամուտների աճով:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբե-րությունը** |
| **Պետական բյուջեի եկամուտներ** | **1,075.1** | **1,157.2** | **1,201.5** | **103.8%** | **111.8%** | **126.4** |
| Հարկային եկամուտներ և պետական տուրքեր | 1,016.8 | 1,099.1 | 1,137.3 | 103.5% | 111.9% | 120.5 |
| Պաշտոնական դրամաշնորհներ | 4.6 | 19.4 | 5.7 | 29.3% | 123.3% | 1.1 |
| Այլ եկամուտներ | 53.7 | 38.7 | 58.5 | 151.4% | 108.9% | 4.8 |

2021 թվականի ինն ամիսների ընթացքում պետական բյուջեի եկամուտների կառուցվածքը 2020 թվականի ինն ամիսների համեմատ էական փոփոխություն չի կրել:

1. ՀՀ պետական բյուջեի եկամուտների կառուցվածքը 2020-2021թթ. հունվար-սեպտեմբեր ամիսներին

## Հարկային եկամուտներ և պետական տուրքեր

Կառավարության սկզբնական ծրագրով 2021 թվականի ինն ամիսների համար սահմանվել էր 1,035 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների[[26]](#footnote-26) արդյունքում 2021 թվականի իննամսյա ճշտված ծրագիրը կազմել է ավելի քան 1,099.1 մլրդ դրամ, որի դիմաց ՀՀ պետական բյուջե են մուտքագրվել 1,137.3 մլրդ դրամ հարկային եկամուտներ և պետական տուրքեր, որոնք 3.5%‑ով գերազանցել են իննամսյա ծրագրով սահմանված ցուցանիշը: 2020 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 11.9%‑ով կամ 120.5 մլրդ դրամով, որը հիմնականում պայմանավորված է ավելացված արժեքի հարկի, մաքսատուրքի, այլ հարկերի, սոցիալական վճարի, ինչպես նաև պետական տուրքի գծով մուտքերի աճով:

2021 թվականի ինն ամիսների ընթացքում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 5-ում:

Հաշվետու ժամանակահատվածի հարկային եկամուտների և պետական տուրքերի 33.7%‑ն ապահովվել է ավելացված արժեքի հարկի հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի աճը պայմանավորված է ինչպես ՀՀ ներմուծվող ապրանքներից, այնպես էլ ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ.ինն ամիսների փաստ** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբերու-թյունը** |
| **Ավելացված արժեքի հարկ,** այդ թվում` | **335.1** | **383.0** | **114.3%** | **47.9** |
| Ներմուծումից, այդ թվում՝ | 199.0 | 228.8 | 115.0% | 29.8 |
| * ԵԱՏՄ երկրներից | 78.3 | 94.9 | 121.2% | 16.6 |
| Ներքին շրջանառությունից | 136.2 | 154.2 | 113.3% | 18.0 |

Ստորև ներկայացվում են այն օրենսդրական փոփոխությունները, որոնք 2021 թվականի ինն ամիսների ընթացքում կարող էին ազդեցություն ունենալ ավելացված արժեքի հարկի գծով մուտքերի վրա:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ մինչև 2030 թվականի դեկտեմբերի 31-ը ԱԱՀ-ից ազատվում են տիե­զերական օբյեկտների և տեխ­նի­կայի օտարման, դրանց վերանորոգման կամ արդիա­­­կա­նաց­ման, երկրի հեռակա դիտարկ­ման արբանյակային տվյալների հաղորդ­­­­ման, մշակ­ման, տիեզերական օբյեկտների արձակ­ման, վայրէջքի և թռիչքի ընթաց­քում դրանց կառա­վարման ծառայությունների մատուց­ման և (կամ) աշխա­տանք­­­­ների կատարման գործարքներն ու գործառնությունները։

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ ԱԱՀ-ից ազատվում են՝

* «Արժեթղթերի շուկայի մասին» Հայաստանի Հանրապետության օրենքի 25-րդ հոդ­վա­ծով սահմանված ներդրումային ծառա­յությունների մատուցումը (մասնավորապես՝ հաճա­խորդ­ներից արժեթղթերով գործարքների կատար­­ման հանձնարարականների ընդունումը և հաղորդումը, արժեթղթերում ներդրում­ների հետ կապված խորհրդատվության տրամադրումը հաճա­խորդներին), բացառությամբ արժե­թղթե­րում և ածանցյալ ֆինանսական գործիքներում ներդրումների հետ կապված՝ հաճա­խորդ­ներին խորհրդատվության տրա­մա­դր­ման ծառա­յու­թյան,
* «Արժեթղթերի շուկայի մասին» Հայաստանի Հանրապետության օրենքի 26-րդ հոդ­վածով սահմանված ոչ հիմնական ծառայությունների մատուցումը (մասնավորապես, արժե­թղ­թերի պահառությունը, արժեթղթերի թողարկման և տեղաբաշխման կազմակերպման հետ կապ­ված ծառայությունների մատուցումը), բացառությամբ ընկե­րու­թյունների վերա­կազ­մա­կերպ­ման հետ կապված խորհրդատվական և այլ ծառա­յությունների մատուցման, ինչպես նաև կապիտալի կառուցվածքի, կորպորատիվ ռազ­մա­վարության հարցերի վերաբերյալ ընկե­րու­թյուններին խորհրդատվության տրամադրման ծառա­յու­թյուն­ների,
* կարգավորվող շուկայի օպերատորի կողմից արժեթղթերով և ածանցյալ ֆինան­սա­կան գործիքներով առևտրի կազմակերպման (միայն գործարքների համար գանձվող միջ­նոր­դավճարների մասով), ինչպես նաև կնքված գործարքների արդյունքում ծագած փոխա­դարձ պարտավորությունների (պահանջների) որոշման և հաշվանցման (քլիրինգի) ծառա­յու­թյուն­ների մատուցումը,
* կենտրոնական դեպոզիտարիայի կողմից արժեթղթերի պահառության, արժե­թղթերի սեփականատերերի (անվանատերերի) ռեեստրի վարման, քլիրինգի և վերջ­նա­հաշ­վարկի հետ կապված ծառայությունների, ինչպես նաև օրենքով կամ Հայաստանի Հան­րա­պե­տության կենտրոնական բանկի իրավական ակտերով կենտրոնական դեպոզիտարիային թույ­լատրված այլ ծառայությունների (բացառությամբ խորհրդատվական ծառայությունների) մատու­ցումը, ներառյալ՝ արժեթղթերի հաշվարկային համակարգի անդամի կողմից այդ ծառա­յությունների միջնորդավորման ծառայությունների մատուցումը,
* շուկա ստեղծողի կարգավիճակով արժեթղթերի երկկողմանի գնանշման ապա­հով­ման ծառայությունների մատուցումը։

2020 թվականի հունիսի 16-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու մասին» ՀՀ ՀՕ‑321-Ն օրեն­քով (ուժի մեջ է մտել 2020 թվականի հուլիսի 1-ից) սահմանվել է, որ ԱԱՀ-ից ազատվում են՝

* բանկերի, վարկային կազմակերպությունների և այլ հարկ վճարողների կողմից վարկերի գույքի լիզինգով (տարատեսակներով) տրամադրման ծառայությունների մատուցումը,
* բանկերի և վարկային կազմակերպությունների կողմից լիզինգի (տարատեսակների) ծառայության մատուցումը, եթե լիզինգի (տարատեսակների) պայմանագրով չի նախատեսվում, որ մինչև պայմանագրի գործողության ժամկետի ավարտը լիզինգի առարկայի նկատմամբ սեփականության իրավունքը կարող է անցնել վարձակալին:

2021 թվականի մարտի 4-ին ՀՀ Ազգային Ժողովի կող­­­մից ընդունված` «Կազմակերպությունների և անհատ ձեռնարկատերերի կողմից ներմուծվող՝ ակցիզային հարկով հարկման ոչ ենթակա այն ապրանքների ցանկը հաստատելու մասին, որոնց ներմուծումն ազատված է ավելացված արժեքի հարկից» օրենքում փոփոխություններ և լրացումներ կատարելու մասին» ՀՀ ՀՕ‑85-Ն օրեն­քով (ուժի մեջ է մտել 2021 թվականի մարտի 28-ից) ընդլայնվել է այն ապրանքների ցանկը, որոնց ներմուծումն ազատված է ԱԱՀ-ից:

2021 թվականի մարտի 4-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում լրացում կատա­րելու մասին» ՀՕ-86-Ն ՀՀ օրենքով (ուժի մեջ է մտել 2021 թվականի մարտի 28-ից) սահման­վել է, որ Հարկային օրենսգրքի 79-րդ հոդվածի 1‑ին մասով նախատեսված` ներդրումային ծրագրերի շրջանակներում ապրանքների ներմուծման մասով հաշվարկված ԱԱՀ-ի գումարների վճարման ժամկետը երեք տարի ժամկետով հետաձգելու արտոնությունից կարող են օգտվել միայն ավելացված արժեքի հարկ վճարող համարվող կազմակերպությունները և անհատ ձեռնարկատերերը։ Մինչ նշյալ փոփոխությունը ԱԱՀ‑ի գումարների վճարման ժամ­­կետը հետաձգելու արտոնությունից կարող էին օգտվել նաև ավելաց­ված արժեքի հարկ վճարող չհամարվող կազմակերպությունները և անհատ ձեռնարկատերերը։

2021 թվականի հունիսի 4-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություններ կատարելու մասին» ՀՕ‑276‑Ն ՀՀ օրենքով (ուժի մեջ է մտել 2021 թվականի հունիսի 22-ից և կիրառվում է նաև 2021 թվականի հունվարի 1-ից հետո ծագած հարաբերությունների նկատմամբ) սահմանվել է, որ՝

1. անշարժ գույքի օտարման գործարքների մասով ԱԱՀ-ով հարկման նպատակով, որպես հարկման բազա, հիմք է ընդունվում ոչ թե անշարժ գույքի մոտարկված շուկայական արժեքը, այլ դրա 80 տոկոսը,
2. 2021 թվականի հունվարի 1-ից հետո կնքված և իրավունքի պետական գրանցում ստացած՝ կառուցվող շենքից անշարժ գույք գնելու իրավունքի պայմանագրի հիման վրա 2021 թվականի հունվարի 1-ից հետո շենքերի, շինությունների (այդ թվում՝ անավարտ, կիսակառույց), բնակելի կամ այլ տարածքների օտարումից ձևավորվող հարկման բազաների հաշվարկման համար հիմք է ընդունվում ոչ թե անշարժ գույքի՝ փաստացի օտարման պահի դրությամբ որոշվող անշարժ գույքի հարկով հարկման բազան, այլ բազմաբնակարան շենքից անշարժ գույք գնելու իրավունքի պետական գրանցման ամսաթվի դրությամբ որոշված անշարժ գույքի հարկով հարկման բազայի 80 տոկոսը,
3. մինչև 2021 թվականի հունվարի 1-ը կնքված և իրավունքի պետական գրանցում ստացած՝ կառուցվող շենքից անշարժ գույք գնելու իրավունքի պայմանագրերի հիման վրա 2021 թվականի հունվարի 1-ից հետո իրականացված՝ անշարժ գույքի օտարման գործարքների մասով ավելացված արժեքի հարկով հարկման բազան որոշելու նպատակով հիմք է ընդունվում անշարժ գույք գնելու իրավունքի պետական գրանցման ամսաթվի դրությամբ գործող՝ գույքահարկով և հողի հարկով հարկման նպատակով գույքի կադաստրային արժեքը հաշվարկելու կարգը սահմանող օրենսդրությամբ, սակայն անշարժ գույքի օտարման օրվա դրությամբ անշարժ գույքի որակական և քանակական բնութագրիչների հիման վրա հաշվարկված անշարժ գույքի հաշվարկային արժեքը,
4. շենքերի, շինությունների (այդ թվում՝ անավարտ, կիսակառույց), բնակելի կամ այլ տարածքների, հողամասերի վարձակալության կամ անհատույց օգտագործման իրավունքով տրամադրման գործարքների դեպքում ԱԱՀ-ով հարկման բազան որոշվում է Հարկային օրենսգրքի 61-րդ հոդվածով և սույն հոդվածով սահմանված կարգով, բայց ոչ պակաս, քան դրանց համար օրենքով սահմանված կարգով գնահատված՝ շուկայական արժեքին մոտարկված կադաստրային արժեքի 80 տոկոսի (գյուղատնտեսական նշանակության հողամասի դեպում՝ հաշվարկվային զուտ եկամտի) (այսուհետ՝ սույն պարբերությունում կադաստրային արժեք), իսկ դրա բացակայության դեպում՝ անշարժ գույքի ընդհանուր մակերեսում վարձակալության կամ անհատույց օգտագորման հանձնված տարածքի մակերեսի տեսկարար կշռին համապատասխանող կադաստրային արժեքի 2.5 տոկոսի չափով՝ հաշվարկված տարեկան կտրվածքով:

2021 թվականի ինն ամիսներին պետական բյուջե մուտքագրված հարկային եկամուտների ու պետական տուրքերի 6.7%-ն ապահովվել է ակցիզային հարկի հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի անկումը հիմնականում պայմանավորված է հանրապետությունում արտադրվող ենթաակցիզային ապրանքների գծով մուտքերի նվազմամբ:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ.ինն ամիսների փաստ** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբերու-թյունը** |
| **Ակցիզային հարկ** | **83.6** | **76.0** | **90.9%** | **-7.6** |
| Ներմուծվող ենթաակցիզային ապրանքներից | 39.4 | 36.4 | 92.2% | -3.1 |
| ՀՀ-ում արտադրվող ենթաակցիզային ապրանքներից | 44.2 | 39.7 | 89.7% | -4.5 |

Ստորև ներկայացվում են այն օրենսդրական փոփոխությունները, որոնք 2021 թվականի ինն ամիսների ընթացքում կարող էին ազդեցություն ունենալ ակցիզային հարկի մուտքերի վրա:

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ‑266‑Ն օրենքում փոփոխություններ և լրացումներ կատարելու մասին» ՀՕ‑338‑Ն օրենքում փոփոխություն կատարելու մասին» ՀՕ‑68‑Ն օրենքով 2021 թվականի հունվարի 1-ից բարձրացվել են ակցի­զային հարկով հարկվող ապրանք­ների ակցիզային հարկի դրույ­քա­չափերը, մասնավորապես՝

1. էթիլային սպիրտի ակցիզային հարկի դրույքաչափը 2021 թվականի հուն­վարի 1-ից կազ­մում է 1 լիտրի համար 3380 դրամ` 2020 թվականին գործող 2600 դրամի փոխա­­­րեն,
2. սպիրտային խմիչքների (բացառությամբ պտղային և հատապտղային օղու, կոն­յակի, վիսկիի և ռոմի) դրույքաչափը 2021 թվականի հունվարի 1-ից կազ­մում է 1 լիտրի համար 2030 դրամ` 2020 թվականին գործող 1560 դրամի փոխա­րեն,
3. IQOS տեխնոլոգիայի ծխախոտի արտադրանքի ակցիզային հարկի դրույքա­չափը 2020 թվականի հուն­վարի 1-ից կազմում է 1000 հատի համար 2300 դրամ` 2020 թվա­կա­նին գործող 2000 դրամի փոխա­րեն,
4. ծխախոտի արտադրանքի ակցիզային հարկի դրույքա­չափը 2021 թվականի հուն­վարի 1-ից կազմում է 1000 հատի համար 11070 դրամ` 2020 թվականին գործող 9625 դրամի փոխարեն:

Ակցիզային հարկով հարկման ենթակա այլ ապրանքների համար ՀՀ հարկային օրենս­­գր­քով սահ­մանված ակցիզային հարկի դրույքաչափերը 2021 թվականի հունվարի 1-ից բարձրացվել են 3%‑ով:

2021 թվականի ինն ամիսներին ՀՀ պետական բյուջեի հարկային եկամուտների և պետաան տուրքերի 11.6%-ն ապահովվել է շահութահարկի հաշվին՝ կազմելով 131.5 մլրդ դրամ և 7.3%-ով գերազանցելով նախորդ տարվա նույն ժամանակահատվածի ցուցանիշը:

Ստորև ներկայացվում են այն օրենսդրական փոփոխությունները, որոնք 2021 թվականի ինն ամիսների ընթացքում կարող էին ազդեցություն ունենալ շահութահարկի մուտքերի վրա:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ շահութահարկով հարկման բազայի որոշման նպատակով եկամուտ չեն համարվում բանկերի կամ վարկային կազ­մակերպությունների ստացած գումարները, որոնք բանկերը կամ վարկային կազմակերպությունները ստացել են որպես ապահովագրական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայմանագրի համաձայն, բանկերի կամ վարկային կազմակերպությունների կողմից տրամադրվում են վարկառու կամ գրավատու ֆիզիկական և իրավաբանական անձանց կամ ուղղվում են վարկառու ֆիզիկական և իրավաբանական անձանց վարկի մարմանը։ Նույն օրենքով սահմանվել է, որ նշյալ դրույթն ուժի մեջ է մտնում օրենքի պաշտոնական հրապարակմանը հաջորդող օրվանից և տարածվում է 2018 թվականի հունվարի 1-ից ծագած հարաբերությունների վրա։

2020 թվականի հունիսի 16-ին ՀՀ Ազգային Ժողովի կող­մից ընդուն­­ված՝ Հայաս­տանի Հանրապե­տու­թյան հարկային օրենս­գրքում փոփո­խու­թյուն­ներ կատա­­­րելու մասին ՀՕ-302-Ն օրենքով (ուժի մեջ է մտել 2020 թվականի հունիսի 18-ից) ամբող­ջությամբ վերանայվել է շահութահարկի կան­­խա­վճարների համա­կարգը: Նշյալ օրեն­քով, մաս­նա­­վորապես, սահ­մանվել է, որ ռեզիդենտ շահութահարկ վճարողը և մշտական հաստատու­թյան միջոցով Հայաս­­տանի Հանրապետությունում գործունեություն իրականացնող ոչ ռեզի­դենտ շահու­թա­հարկ վճա­­րողը պարտավոր են ընթացիկ հարկային տարվա յուրա­քանչ­յուր եռամ­սյակի համար՝ մինչև տվյալ եռամսյակի վերջին ամսվա 20-ը ներառյալ, կատարել շահու­թա­հարկի կան­խա­վճար­ներ (բացառությամբ 135-րդ հոդվածի 7-րդ մասով սահ­մանված դեպքերի)՝ նախորդ հար­կա­յին տարվա շահութահարկի գումարի 20 տոկո­սով հաշ­վարկվող գումարի և նախորդ եռամ­սյակի ընթացքում ապրանքների մատա­կա­րա­րումից, աշխատանքների կատարումից և (կամ) ծառայությունների մատուցումից ստաց­վող եկամուտների երկու տոկոսով հաշվարկ­վող գումարի նվազագույնի չափով:

2020 թվականի հոկտեմբերի 7-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություն և լրացում կատարելու մասին» ՀՕ-449-Ն ՀՀ օրենքով (ուժի մեջ է մտել 2020 թվականի հոկտեմբերի 8-ից և տարած­վում է նաև մինչև նույն օրենքն ուժի մեջ մտնելը ֆիզիկական անձանց (բացառությամբ որպես անհատ ձեռնարկատեր կամ որպես նոտար վարկ ստացած ֆիզիկական անձանց) ներված տույժերի և (կամ) տուգանքների վրա) սահմանվել է, որ ռեզիդենտ կազմակեր­պու­թյուն համար­­­վող բանկերի և վարկային կազմակերպու-թյունների շահութահարկով հարկման բազայի որոշման նպա­տա­կով համախառն եկամտից նվազեցվում են նաև այդ բանկերում և վար­կային կազ­մա­կեր­պու­թյուններում հաշվառված՝ ֆիզիկական անձանց (բացառությամբ որպես անհատ ձեռ­նար­կա­տեր կամ որպես նոտար վարկ ստացած ֆիզիկական անձանց) նկատ­մամբ ձևա­վորված և Կառավարության լիազորած մարմնի և Հայաստանի Հանրապե­տու­թյան կենտրո­նա­կան բանկի համատեղ հաստատած կարգի համաձայն՝ 2020 թվականի օգոս­տոսի 31-ի դրությամբ 91 և ավելի օր չաշխատող (ժամկետանց) համարվող՝ դեռևս անհու­սալի չճանաչ­ված ակտիվ­նե­րում ներառված տույժերը և (կամ) տուգանքները՝ դրանք տվյալ ֆիզիկական անձանց ներելու և այդ մասով ակտիվների հնարավոր կորուստների պահուստին մինչև այդ մաս­հա­նում­ներ կատարած լինելու դեպքում` պահուստին ուղղված գումարների չափով համա­խառն եկա­մտում վերականգնելու դեպքում:

2020 թվականի հունիսի 1-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում փոփոխություն կատարելու մասին» ՀՕ-282-Ն օրենքով (ուժի մեջ է մտել 2020 թվականի հունիսի 5-ից) սահմանվել է, որ 2020 թվականի հուլիսի 1-ից մինչև 2020 թվականի դեկտեմբերի 31-ն ընկած ժամա­նա­կա­հատ­վածում ներմուծվող կամ ձեռք բերվող (կառուցվող, մշակվող) հիմնական միջոցների ամորտիզացիոն նվազագույն ժամկետը սահմանվում է ռեզիդենտ շահութահարկ վճա­րողի և մշտական հաստատության միջոցով Հայաստանի Հանրապետությունում գոր­ծու­նեու­թյուն իրականացնող ոչ ռեզիդենտ շահութահարկ վճարողի հայեցողությամբ, բայց ոչ պակաս, քան մեկ տարի։

2020 թվականի հունվարի 24-ին ՀՀ Ազգային Ժողովի կողմից ընդունված` Հայաս­­­­տանի Հանրապետության հարկային օրենսգրքում լրացումներ և փոփոխություն կատա­րելու մասին ՀՕ‑82‑Ն օրեն­քով (ուժի մեջ է մտել 2020 թվականի մարտի 1-ից) սահ­մանվել է, որ շահութահարկի վճարումից ազատվում են ոչ ռեզիդենտ շահութահարկ վճարողները՝

* Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինների, ինչպես նաև նշյալ բաժնետոմսերի օտա­րումից, այլ արժեթղթերով փոխանակումից կամ նման այլ գործարքներից ստացվող եկա­­մուտների մասով,
* Հայաստանի Հանրապետությունում գործող ֆոնդային բորսայում ցուցակված պարտատոմսերից տոկոսի կամ մարելիս զեղչի ձևով ստացվող եկամուտների, ինչպես նաև նշյալ պարտատոմսերի օտարումից, այլ արժեթղթերով փոխանակումից կամ նման այլ գործարքներից ստացվող եկամուտների մասով,
* ռեզիդենտ իրավաբանական անձին տրամադրած փոխառության գծով եկա­մուտ­ների մասով, պայմանով, որ տվյալ փոխառությունն ամբողջությամբ ֆինանսավորվել է համարժեք պայմաններով թողարկված պարտատոմսերի տեղաբաշխման շնորհիվ ու հան­դիսանում է այդ պարտատոմսերի ապահովման միջոց, իսկ այդ պարտատոմսերը Հայաս­տանի Հանրապետությունում գործող կարգավորվող շուկայում թույլատրված են առևտրին:

2020 թվականի մարտի 6-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ շահու­թահարկով հարկման բազայի որոշման նպատակով շահութահարկ վճա­րող­ների համար եկամուտ չեն համարվում նաև տիեզերական օբյեկտների և տեխ­նի­կայի օտար­ման, դրանց վերանորոգման կամ արդիականացման, երկրի հեռակա դիտարկ­ման արբան­յակային տվյալների հաղորդման, մշակման, տիեզերական օբյեկտ­ների արձակ­ման, վայրէջքի և թռիչքի ընթացքում դրանց կառավարման ծառայու­թյուն­ների մատուց­ման և (կամ) աշխատանքների կատարման գործունեությունից ստացվող եկամուտները` մինչև 2030 թվականի դեկտեմբերի 31-ը:

2020 թվականի հոկտեմբերի 23-ին ՀՀ Ազգային Ժողովի կող­­­մից ընդունված` Հայաս­­տանի Հան­րապետության հարկային օրենսգրքում լրացումներ կատարելու մասին» ՀՕ-462-Ն օրենքով (ուժի մեջ է մտել 2020 թվականի հոկտեմբերի 23-ից և տարածվում է 2020 թվականի սեպտեմբերի 27-ից հետո նույն օրենքով սահմանված անձանց ներված՝ մինչև ռազմական դրության ավարտը ստացված վարկի կամ այլ գումար­ների, դրանց գծով հաշ­վարկված տոկոսների, տույժերի և (կամ) տուգանքների նկատմամբ) սահ­ման­վել է, որ՝

1. շահութահարկով հարկման բազայի որոշման նպատակով շահութահարկ վճա­րող­ների համար եկամուտ չեն համարվում՝

* բանկերում և վարկային կազմակերպություններում հաշվառված՝ ռազմական դրու­­­թյան ժամանակահատվածում իրականացվող ռազմական գործողությունների հետևան­­­քով զոհված, հաշմանդամ դարձած կամ անհայտ կորած ֆիզիկական անձի, նրա ամուսնու, համատեղությամբ ապրող զավակի կամ համատեղությամբ ապրող ծնողի նկատ­մամբ ձևավորված ու Կառավարության լիազորած մարմնի և Հայաստանի Հան­րա­պե­տության կենտրոնական բանկի համատեղ հաստատած կարգի համաձայն անհուսալի ճանաչված՝ հարկման նպատակով համախառն եկամտից նվազեցված ակտիվները (ներառ­յալ՝ վարկի և այլ գումարները, մինչև դրանց անհուսալի ճանաչվելը և անհուսալի ճանաչվելուց հետո հաշվարկված տոկոսները, տույժերը և (կամ) տուգանքները)՝ դրանք ներելու դեպքում,
* ռազմական դրության ժամանակահատվածում իրականացվող ռազմական գործողությունների հետևանքով զոհված, հաշմանդամ դարձած կամ անհայտ կորած անհատ ձեռնարկատիրոջը կամ նոտարին, նրա՝ անհատ ձեռնարկատեր կամ նոտար համարվող ամուսնուն, համատեղությամբ ապրող զավակին կամ համատեղությամբ ապրող ծնողին ռեզիդենտ կազմակերպություն համարվող բանկերի կամ վարկային կազ­մակեր­պու­թյուն­ների կողմից ներվող պարտավորությունները (ներառյալ՝ վարկի և այլ գումարները, դրանց գծով հաշվարկված տոկոսների, տույժերի և (կամ) տուգանք­ների գումարները),

1. ռեզիդենտ կազմակերպություն համարվող բանկերի և վարկային կազմակերպու­թյուն­ների հարկման բազայի որոշման նպատակով համախառն եկամտից նվազեցվում են այդ բանկերում և վարկային կազմակերպություններում հաշվառված՝ ռազմական դրու­թյան ժամանակահատվածում իրականացվող ռազմական գործողությունների հետևան­քով զոհված, հաշմանդամ դարձած կամ անհայտ կորած ֆիզիկական անձի, նրա ամուսնու, համատեղությամբ ապրող զավակի կամ համատեղությամբ ապրող ծնողի նկատ­­մամբ ձևավորված ու Կառավարության լիազորած մարմնի և Հայաստանի Հան­րա­պե­տության կենտրոնական բանկի համատեղ հաստատած կարգի համաձայն դեռևս անհու­սալի չճանաչված ակտիվ­ները (ներառյալ՝ վարկի գումարը, տոկոսները, տույժերը և (կամ) տուգանքները)՝ դրանք ներելու և այդ մասով ակտիվների հնարավոր կորուստների պահուստին մինչև այդ մասհանումներ կատարած լինելու դեպքում` պահուստին ուղղված գումարների չափով համախառն եկամտում վերականգնելու դեպքում:

Հաշվետու ժամանակահատվածում շուրջ 318.4 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 28%-ը: 2021 թվականի ինն ամիսներին պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել շուրջ 15.9 մլրդ դրամ եկամտային հարկ, որը նախորդ տարվա համեմատ աճել է 70.2%‑ով կամ ավելի քան 6.5 մլրդ դրամով:

Եկամտային հարկի մուտքերի վրա իրենց բացասական ազդեցությունն են թողել ՀՀ հարկային օրենսգրքում տեղի ունեցած մի շարք փոփոխություններ: Մասնավորապես՝ 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստ­անի Հանրապետության հարկային օրենսգրքում փոփոխություններ և լրացումներ կատա­րելու և 2017 թվականի դեկտեմբերի 21-ի «Հայաստանի Հանրապետության հարկային օրենս­­գրքում փոփոխություններ և լրացումներ կատարելու մասին» ՀՕ-266-Ն օրենքում փոփո­խություններ և լրացումներ կատարելու մասին» ՀՕ‑338-Ն օրենքում փոփոխություն կատա­­րելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) սահմանվել է, որ

1. 2021 թվա­կա­նի հունվարի 1-ից եկամտային հարկը հաշվարկվում է 22 տոկոս դրույքաչափով՝ 2020 թվա­կա­նի գործող եկամտային հարկի 23 տոկոս դրույքա­չա­փի փոխարեն,
2. եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև «Հայաստ­անի Հանրապետության օրենսդրությամբ սահմանված կարգով և պայմաններով իրականացվող՝ խաղատներում, շահումով խաղերում և (կամ) ինտերնետ շահումով խաղերում ստացված շահումները:

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև՝

1. Հայաստանի Հանրապետությունում գործող ֆոնդային բորսայում ցուցակված բաժնետոմսերից, պարտատոմսերից կամ ներդրումը վկայող այլ արժեթղթերից ստացվող եկամուտը, բացառությամբ բանկերի թողարկած այն պարտատոմսերի, որոնց տեղաբաշխման պահից մինչև մարումն ընկած ժամկետը պակաս է երկու տարուց,
2. Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինները:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ եկա­մտա­յին հարկով հարկման բազան որոշելու նպատակով նվազեցվող եկամուտներ են համար­վում նաև բանկերի կամ վարկային կազմակերպությունների միջոցով ստացված գումարները, որոնք բանկերը կամ վարկային կազմակերպությունները ստացել են որպես ապա­հովագ­րական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայ­մանագրի համա­­ձայն, բանկերի կամ վարկային կազմակերպությունների կողմից տրա­մա­դր­վում են վար­կառու կամ գրավատու ֆիզիկական անձին կամ ուղղվում են վար­կառու ֆիզի­կա­կան անձի վարկի մարմանը:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ կատա­րելու մասին» ՀՕ-138-Ն ՀՀ օրենքով (ուժի մեջ է մտել 2020 թվականի ապրիլի 3-ից)՝ ներդրվել է վարձու աշխատող հանդիսացող ֆիզիկական անձանց` ուսման վարձավճարի փոխհատուցման նպատակով եկամտային հարկի գումարների վերադարձման համակարգ:

Հարկ է նշել, որ 2021 թվականի ինն ամիսներին մի շարք ապրանքատեսակների համար տեղի են ունեցել ներմուծման *մաք­սա­տուրքերի* դրույքաչափերի փոփոխություններ:Նշված փոփո­խու­թ­յուն­ներն, այլ հավա­սար պայ­­­ման­ներում, կարող են հանգեցնել ՀՀ պետական բյուջե հավա­­­­քա­գրվող մաքսա­տուր­քերի գծով եկամուտների փոփոխության, որի չափը հնարավոր չէ գնահա­տել:

Հաշվետու ժամանակահատվածում պետական բյուջեի հարկային եկամուտների և պետական տուրքերի 4.2%‑ն ապահովվել է *բնապահպանական հարկի և բնօգտագործման վճարի* հաշվին՝ կազմելով ավելի քան 48 մլրդ դրամ: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերի աճը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որոնք կազմել են 41.5 մլրդ դրամ՝ 21.7%-ով (7.4 մլրդ դրամով) գերազանցելով նախորդ տարվա նույն ժամանակահատվածի փաստացի ցուցանիշը: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար մուտքերի գծով արձանագրվել է անկում՝ 24%-ով (691.4 մլն դրամով):

2016 թվականի հոկտեմբերի 4‑ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգիրք» ՀՕ-165-Ն օրեն­քի 170-րդ հոդվածով 2021 թվականի հունվարի 1-ից բարձրացվել են հատուկ հատկացված տեղե­րում՝ պոչամբարներում, արտադրական լցակույտերի, մակաբացման ապարների տեղա­մա­սերում և (կամ) համանման վայրերում ընդերքօգտագործման թափոնների մեկան­գամյա տեղադրման կամ պահման համար բնապահպանական հարկի դրույքաչափերը:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 31.7 մլրդ դրամ *սոցիալական վճար*` 82%-ով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180‑ապատիկը:

2021 թվականի հունվարի 1-ից պետության կողմից մեկ մասնակցի համար կուտակվող կենսաթոշակի գումարը չի գերազանցում 32,500 դրամը, դա նշանակում է, եթե՝

* աշխատավարձը 500,000-1,020,000 դրամի սահմաններում է, ապա պետության կողմից վճարվում է 32,500 դրամ, իսկ մասնակցի կողմից՝ աշխատավարձի 10%-ից հանած 32,500 դրամը,
* աշխատավարձը գերազանցում է 1,020,000 դրամը, ապա վճարվում է ֆիքսված գումար՝ պետության կողմից՝ 32,500 դրամ, իսկ անձի կողմից` 69,500 դրամ։

Մնացած հարկերի գծով 2021 թվականի ինն ամիսներին ՀՀ պետական բյուջե է մուտքագրվել ընդհանուր առմամբ 33.1 մլրդ դրամ՝ կազմելով պետական բյուջեի հարկային եկամուտների և պետական տուրքերի 2.9%-ը:

Մասնավորապես` 21.5 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 5.5 մլրդ դրամ՝ ռադիոհաճախականության օգտագործման պարտադիր վճարները, 2.8 մլրդ դրամ՝ ճանապարհային հարկը, 1.8 մլրդ դրամ` հարկային օրենսդրության խախտման համար սահմանված տուգանքները, 826.4 մլն դրամ՝ ԵՏՄ անդամ չհանդիսացող պետություններից ՀՀ տարածք ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 639.4 մլն դրամ՝ հանրային ծառայությունների կարգավորման պարտադիր վճարները: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 87.6%-ով կամ 15.5 մլրդ դրամով: Աճն արձանագրվել է հիմնականում «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարների գծով, որոնք շուրջ 3.4 անգամ կամ 15.1 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված 2021 թվականի հունվարի 1-ից օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

2021 թվականի հունվարի 1-ից դրոշմանիշային վճարը վճարվում է հետևյալ դրույքաչափերով.

1. ֆիզիկական անձինք՝

* Մինչև 100,000 դրամ հաշվարկման բազայի դեպքում՝ 1,500 դրամ,
* 100,001 դրամից մինչև 200,000 դրամ հաշվարկման բազայի դեպքում՝ 3,000 դրամ,
* 200,001 դրամից մինչև 500,000 դրամ հաշվարկման բազայի դեպքում՝ 5,500 դրամ,
* 500,001 դրամից մինչև 1,000,000 դրամ հաշվարկման բազայի դեպքում՝ 8,500 դրամ,
* 1,000,001 դրամ և ավելի հաշվարկման բազայի դեպքում՝ 15,000 դրամ:

1. անհատ ձեռնարկատերերը և նոտարները՝

* Մինչև 1.200,000 դրամ հաշվարկման բազայի դեպքում՝ 18,000 դրամ,
* 1,200,001 դրամից մինչև 2,400,000 դրամ հաշվարկման բազայի դեպքում՝ 36,000 դրամ,
* 2,400,001 դրամից մինչև 6,000,000 դրամ հաշվարկման բազայի դեպքում՝ 66,000 դրամ,
* 6,000,001 դրամից մինչև 12,000,000 դրամ հաշվարկման բազայի դեպքում՝ 102,000 դրամ,
* 12,000,001 դրամ և ավելի հաշվարկման բազայի դեպքում՝ 180,000 դրամ:

Հարկային օրենսդրության խախտման համար սահմանված տուգանքները 2020 թվականի ինն ամիսների համեմատ նվազել են 5.4%-ով կամ 104.1 մլն դրամով, որին նպաստել է 2020 թվականի ապրիլի 22-ին ՀՀ Ազգային Ժողովի կող­­­մից «Հայաս­տանի Հանրապետության հարկային օրենսգրքում փոփոխություն և լրացում կատա­րելու մասին» ՀՕ-220-Ն ՀՀ օրենքի ընդունումը (ուժի մեջ է մտել 2020 թվականի մայիսի 14-ից և տարածվում է 2020 թվականի ապրիլի 21‑ից ծագած հարա­­­բերու­թյունների վրա), որի համաձայն նվազեցվել է հարկի վճարումը սահ­­­մանված ժամ­կետներից ուշաց­­նելու դեպ­քում ժամ­կե­տանց յուրաքանչյուր օրվա համար հաշ­­­վարկվող տույժի դրույ­քա­չափը և 0.075 տոկոսի փոխա­­րեն սահմանվել է 0.04 տոկոս։ Այսինքն՝ 2020 թվականի ապրիլի 21‑ից տույժերը հաշվարկվում են նվազեցված դրույ­քա­չափով։ Ընդ որում, 2020 թվականի ապրիլի 21‑ից տույժերը նվազեցված դրույքա­չա­փով հաշվարկվում են նաև այն դեպ­­քերում, երբ տույժերի հաշ­վարկը սկսվել է մինչև նշյալ օրենքն ուժի մեջ մտնելը: Նույն օրենքով նաև բարձրացվել է չկատարված հարկային պար­տա­վո­րու­թյուն­ների շեմը, որը գերա­զան­ցելու դեպքում հարկային մարմնի ղեկավարի որոշմամբ հարկ վճա­­րողի գույքի վրա կարող է արգելանք դրվել։ Մասնավորապես՝ չկատարված հարկային պար­տա­­վո­րու­թյուն­ների շեմը 500 հազար դրամի փոխարեն սահմանվել է 1.5 միլիոն դրամ: Այսինքն, եթե հարկ վճարողի պար­տա­վո­րությունների հանրագումարը չի գերազանցի 1.5 միլիոն դրամը, այդ հարկ վճա­րողի նկատմամբ չեն իրականացվի հարկադիր գանձ­ման գոր­ծո­ղութ­յուններ, մաս­նա­վո­րա­պես՝ դրանց գանձման վերաբերյալ հարկային մարմնում հարուց­­­­ված վարչական վա­րույթ­ների շրջանակներում չեն կայացվի գանձման որոշումներ, չեն իրա­կա­նացվի արգելադրման գոր­ծողություններ:

Նախորդ տարվա ինն ամիսների համեմատ 36.6% (744.2 մլն դրամ) աճ է գրանցվել ճանապարհային վճարների գծով:

2020 թվականի դեկտեմբերի 10-ին ՀՀ Ազգային Ժողովի կող­­­մից ընդունված` Հայաս­­­­­տանի Հան­րապետության հարկային օրենսգրքում փոփոխություններ և լրա­ցում­ներ կատարելու մասին» ՀՕ-498-Ն օրենքով (ուժի մեջ է մտել 2021 թվականի հուն­վարի 1-ից) սահմանվել է, որ՝

1. Հայաստանի Հանրապետության ընդհանուր օգտագործման պետա­կան ավտո­մո­բի­­լա­յին ճանապարհների` համայնքների վարչական սահմանների միջով անց­նող տարան­ցիկ հատ­վածներում գովազդ տեղադրելու համար ճանապարհային հարկ չի վճար­­­վում,
2. միջպետական, հանրապետական և մարզային նշանակության ավտո­մո­բիլային ճանա­­­պարհներին (բացառությամբ համայնքների վարչական սահմանների միջով անց­նող տարան­­ցիկ հատվածներում), ինչպես նաև այդ ճանապարհների օտարման շերտե­րում և պաշտ­­պանական գոտիներում տեղադրվող գովազդային վահանակին «Գովազդի մասին» օրենքի 13-րդ հոդվածի 1.2‑րդ կետով սահմանված կարգով որպես սոցիալական գովազդ ճանաչված գովազդ տեղադրելու դեպքում ճանապարհային հարկի դրույքա­չափը 0 դրամ է,
3. միջպետական, հանրապետական և մարզային նշանակության ավտո­մո­բիլային ճանա­­­պարհներին (բացառությամբ համայնքների վարչական սահմանների միջով անց­նող տարանցիկ հատվածներում), ինչպես նաև այդ ճանապարհների օտարման շեր­տե­րում և պաշտպանական գոտիներում տեղադրվող դատարկ գովազդային վահանակ­ների դեպ­քում ճանապարհային հարկը հաշվարկում է ՀՀ հարկային օրենս­գրքի 190-րդ հոդվածի 1-ին մասի 1-ին կամ 2-րդ կետերով սահ­ման­ված դրույքաչափերով հաշ­վարկ­ված հարկի 25 տոկոսի չափով,
4. եթե արտաքին գովազդ տարածող գովազդակիրը միջպետական, հանրա­պետա­կան և մարզային նշանակության ավտոմոբիլային ճանապարհներին (բացառությամբ համայնք­ների վարչական սահմանների միջով անցնող տարանցիկ հատվածներում), ինչ­պես նաև այդ ճանապարհների օտարման շերտերում և պաշտպանական գոտի­նե­րում տեղաբաշխել և տարա­ծել է իր կազմակերպության գովազդը, ապա ճանա­պար­հա­յին հարկը հաշվարկում է ՀՀ հարկային օրենս­­գրքի 190-րդ հոդվածի 1-ին մասի 1-ին կամ 2-րդ կետերով սահ­ման­ված դրույքա­չա­փե­րով հաշվարկված հարկի 10 տոկոսի չափով:

Նախկին օրենսդրությամբ սահմանված էր, որ Հայաստանի Հանրապետության ընդ­հա­նուր օգտագործման պետական ավտոմոբիլային ճանապարհներին գովազդ տեղադ­րելու համար ճանապարհային հարկը հաշվարկվում է հետևյալ տարեկան դրույ­քա­չա­փերով.

1. միջպետական նշանակության ավտոմոբիլային ճանապարհներին (այդ թվում` համայնքների վարչական սահմանների միջով անցնող տարանցիկ հատվածներում), ինչպես նաև այդ ճանապարհների օտարման շերտերում և պաշտպանական գոտիներում տեղադրվող գովազդային վահանակի մակերեսի յուրաքանչյուր քառակուսի մետրի համար` 10000 դրամ,
2. հանրապետական և մարզային նշանակության ավտոմոբիլային ճանապարհ­նե­րին (այդ թվում` համայնքների վարչական սահմանների միջով անցնող տարանցիկ հատ­ված­ներում), ինչպես նաև այդ ճանապարհների օտարման շերտերում և պաշտպանական գոտի­ներում տեղադրվող գովազդային վահանակի մակերեսի յուրաքանչյուր քառակուսի մետրի համար` 7500 դրամ:

2021 թվականի ապրիլի 28-ին ՀՀ Ազգային Ժողովի կող­­­մից ընդունված` Հայաս­­­­­տանի Հանրապետության հարկային օրենսգրքում փոփոխություն կատարելու մասին» ՀՕ-180-Ն ՀՀ օրենքով (ուժի մեջ է մտել 2021 թվականի մայիսի 16-ից) հանվել է ճանա­պար­հային հարկից ազատման արտոնությունն Իրանի Իսլամական Հանրապետության տարածքում գրանցված բեռնատար տրանսպորտային միջոցներով Հայաստանի Հան­րա­պե­տություն մուտք գործելու դեպքում, եթե նշյալ տրանսպորտային միջոցները Հայաս­տանի Հանրապետություն մուտքի ամբողջ ժամանակահատվածում գտնվելու են Հայաս­տանի Հանրապետության և Իրանի Իսլամական Հանրապետության սահմանից առա­վե­լա­գույնը մեկ կիլոմետր հեռավորության վրա՝ մաքսային հսկողության ներքո գտնվող տարածք­ներում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների փաստ** | **2021թ. ինն ամիսները 2020թ. ինն ամիսների նկատմամբ (%)** | **2021թ. և 2020թ. տարբերու-թյունը** |
| **Հարկային եկամուտներ և պետական տուրքեր,** այդ թվում` | **1,016.8** | **1,137.3** | **111.9%** | **120.5** |
| **1. Հարկային եկամուտներ** | **994.2** | **1,102.8** | **110.9%** | **108.6** |
| ԱԱՀ | 335.1 | 383.0 | 114.3% | 47.9 |
| Ակցիզային հարկ | 83.6 | 76.0 | 90.9% | -7.6 |
| Շահութահարկ | 122.6 | 131.5 | 107.3% | 8.9 |
| Մաքսատուրք | 46.9 | 62.5 | 133.4% | 15.6 |
| Եկամտային հարկ | 310.5 | 318.4 | 102.5% | 7.9 |
| Շրջանառության հարկ | 19.8 | 22.7 | 114.6% | 2.9 |
| Սոցիալական վճար (կուտակային կենսաթոշակի գծով) | 17.4 | 31.7 | 182.0% | 14.3 |
| Բնապահպանական հարկ և բնօգտագործման վճար | 41.0 | 48.0 | 117.3% | 7.1 |
| Այլ հարկեր | 17.6 | 33.1 | 187.6% | 15.5 |
| Հարկերի անցումային գերավճարից մարված հարկային պարտավորություններ | (0.3) | (4.1) | 1339.9% | -3.8 |
| **2. Պետական տուրք** | **22.6** | **34.5** | **152.7%** | **11.9** |
| **Կշիռն ընդամենը հարկերի և տուրքերի մեջ**, այդ թվում՝ |  |  |  |  |
| **1. Հարկային եկամուտներ** | **97.8%** | **97.0%** |  |  |
| ԱԱՀ | 33.0% | 33.7% |  |  |
| Ակցիզային հարկ | 8.2% | 6.7% |  |  |
| Շահութահարկ | 12.1% | 11.6% |  |  |
| Մաքսատուրք | 4.6% | 5.5% |  |  |
| Եկամտային հարկ | 30.5% | 28.0% |  |  |
| Շրջանառության հարկ | 1.9% | 2.0% |  |  |
| Սոցիալական վճար (կուտակային կենսաթոշակից) | 1.7% | 2.8% |  |  |
| Բնապահպանական հարկ և բնօգտագործման վճար | 4.0% | 4.2% |  |  |
| այլ հարկեր | 1.7% | 2.9% |  |  |
| Հարկերի անցումային գերավճարից մարված հարկային պարտավորություններ | 0.0% | -0.4% |  |  |
| **2. Պետական տուրք** | **2.2%** | **3.0%** |  |  |

2021 թվականի ինն ամիսներին ՀՀ պետական բյուջե են մուտքագրվել շուրջ 34.5 մլրդ դրամ *պետական տուրքեր`* կազմելով իննամսյա ծրագրի 95.2%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների ու պետական գրանցման համար սահմանված պետական տուրքերի կատարողականով: Նախորդ տարվա ինն ամիսների համեմատ պետական տուրքի գծով մուտքերն աճել են 52.7%‑ով կամ 11.9 մլրդ դրամով: Աճը հիմնականում պայմանավորված է լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու, օրենքով սահմանված այլ ծառայությունների և գործողությունների ու հյուպատոսական ծառայությունների կամ գործողությունների համար գանձվող տուրքերի աճով:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 6‑ում:

Հաշվետու ժամանակահատվածում *դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու* համար պետական բյուջե է վճարվել շուրջ 1.8 մլրդ դրամ, որից 111.5 մլն դրամը կազմել են պետական կառավարման մարմինների կողմից վճարված և պետական բյուջեից փոխհատուցված գումարները, որոնք 40.9%-ով կամ 77.1 մլն դրամով զիջել են նախորդ տարվա համապատասխան ցուցանիշը:

2021 թվականի ապրիլի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-177-Ն ՀՀ օրեն­քով (ուժի մեջ է մտել 2021 թվականի մայիսի 9-ից) փոփո­­խու­թյուններ են կատարվել դատարան տրվող հայցադիմումների, դիմումների, դատա­րանի դատական ակտերի դեմ վերաքննիչ և վճռաբեկ բողոքների համար պետա­կան տուրքի կար­գա­վո­րում­նե­րում: Մաս­նա­վո­րապես, սահմանվել են պետա­­կան տուրքի գծով նոր արտո­նու­թյուն­ներ:

2021 թվականի ինն ամիսներին *ընտանեկան կարգավիճակի վերաբերյալ տեղեկանքների տրամադրման* համար պետական բյուջե է մուտքագրվել 35.6 մլն դրամ՝ նախատեսված 6.2 մլն դրամի և նախորդ տարվա նույն ժամանակահատվածի 3.1 մլն դրամի դիմաց:

2021 թվականի հունվարի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-68-Ն օրեն­քով (ուժի մեջ է մտել 2021 թվականի մայիսի 16-ից) փոփո­խու­թյուններ են կատարվել պետական գրանցման համար պետական տուրքի կար­գա­վո­րում­նե­րում: Մաս­նա­վո­րապես`

1. բարձրացվել են քաղաքացիական կացության ակտերի գրանցման որոշ դեպքերի համար սահմանված պետական տուրքի դրույքաչափերը,
2. վերացվել են քաղաքացիական կացության ակտերի գրանցման մի շարք դեպքերի համար սահմանված պետական տուրքերը: Մասնավորապես՝ ամուսնության գրանցման, ներառյալ վկայական տալու համար, օտարերկրա քաղաքացիների և քաղաքացիություն չունեցող անձանց կողմից երեխայի որդեգրում գրանցելու համար և այլն,
3. սահմանվել է, որ քաղաքացիական կացության ակտերի գրանցում իրականացնող մարմիններում պետական տուրքի վճարումից ազատվում են նաև կենսաթոշակառուները, առաջին և երկրորդ խմբի հաշմանդամները և հաշմանդամ երեխաները, ընտանիքների անապահովության գնահատման համակարգում հաշվառվող անձինք, ռազմական գործողությունների մասնակիցները, ռազմական գործողությունների հետևանքով զոհված, հաշմանդամ դարձած, անհայտ բացակայող կամ մահացած ճանաչված անձի ամուսինը, զավակը և ծնողը:

Պետական տուրքերի 10.8%-ը բյուջե է վճարվել *պետական գրանցումների* համար` կազմելով 3.7 մլրդ դրամ: Կանխատեսված ցուցանիշի համեմատ մուտքերի զիջումը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու, լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 1.4 մլրդ դրամ, 466.9 մլն դրամ և 719.8 մլն դրամ՝ 21.5%-ով (386.9 մլն դրամով), 43.4%-ով (358.1 մլն դրամով) և 20%‑ով (180.2 մլն դրամով) զիջելով կանխատեսված ցուցանիշները: Նախորդ տարվա ինն ամիսների համեմատ պետական գրանցումների համար գանձված տուրքերի աճը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու, գույքի նկատմամբ իրավունքների պետական գրանցում կատարելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար մուտքագրված տուրքերի համապատասխանաբար 22.8% (262.5 մլն դրամ), 18.7% (141 մլն դրամ) և 21% (124.8 մլն դրամ) աճով: Մուտքերի վրա որոշակի դրական ազդեցություն կարող էր ունենալ 2021 թվականի հունվարի 19-ին ՀՀ Ազգային Ժողովի կող­­­մից «Պետա­­կան տուրքի մասին» ՀՀ օրենքում լրացում կատա­րելու մասին» ՀՕ-20-Ն օրեն­քի ընդունումը (ուժի մեջ է մտել 2021 թվականի փետրվարի 20-ից), որով սահմանվել է պետական տուրք սանի­տա­րա­հա­մա­ճա­րա­կա­յին հսկողության ենթակա ապրանքների պետական գրանցման համար՝ բազային տուրքի 10-ապա­տիկի չափով:

2021 թվականի հունվարի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-41-Ն օրեն­քով (ուժի մեջ է մտել 2021 թվականի փետրվարի 26-ից) փոփո­խու­թյուններ են կատարվել պետական գրանցման համար պետական տուրքի կար­գա­վո­րում­նե­րում: Մաս­նա­վո­րապես`

1. բազային տուրքի եռապատիկի չափով պետական տուրք է սահմանվել անհատ ձեռնարկատերերի պետական հաշվառման նպատակով միայն թղթային եղանակով դիմումի ընդունման համար՝ նախկինում անհատ ձեռնարկատերերի պետական հաշ­վառ­ման համար բազային տուրքի եռապատիկի չափով սահմանված պետական տուրքի փոխա­­րեն,
2. վերանայվել են պետական գրանցման մի շարք դեպքերի համար պետական տուրք վճարելու կարգավորումները՝ միաժամանակ բարձրացնելով պետական գրանց­ման որոշ դեպքերի մասով պետական տուրքի դրույքաչափերը:

2021 թվականի հունվարի 20-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություն կատա­րելու մասին» ՀՕ-60-Ն օրեն­քով (ուժի մեջ է մտել 2021 թվականի օգոստոսի 16-ից) վերացվել է տեխնիկական զննության համա­պա­տաս­խան նմուշի փաստաթուղթ տրամադրելու համար սահմանված պետական տուրքը (բազա­յին տուրքի 250 տոկոսի չափով):

*Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների* համար ՀՀ պետական բյուջե է վճարվել 231.8 մլն դրամ պետական տուրք՝ 26.6%-ով (83.8 մլն դրամով) զիջելով կանխատեսված ցուցանիշը: Նախորդ տարվա ինն ամիսների համեմատ նշված տուրքերն աճել են 5.6%‑ով կամ 12.3 մլն դրամով:

2021 թվականի մարտի 3-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ կատա­րելու մասին» ՀՕ-110-Ն օրենքով (ուժի մեջ է մտել 2021 թվականի հուլիսի 1-ից) փոփո­խու­թյուն­ներ են կատարվել գյուտի, ինչ­պես նաև արդյունաբերական դիզայնի արտոնագրերի հետ կապված՝ գործող օրենսդրու­թյամբ սահ­ման­­­­ված պետական տուրքի կարգավորումներում:

Հաշվետու ժամանակահատվածում պետական բյուջե մուտքագրված պետական տուրքերի 39.2%-ը ստացվել է *լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար:Կանխատեսված ցուցանիշի և նախորդ տարվա ինն ամիսների փաստացի մուտքերի գերազանցումը հիմնականում պայմանավորված է «Հայաստանի Հանրապետության պետական տուրքի մասին» ՀՀ օրենքով 2021 թվականի սեպտեմբերի 9-ից պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար պետական տուրքերի սահմանմամբ, որոնց գծով հաշվետու ժամանակահատվածում պետական բյուջե է մուտքագրվել շուրջ 6 մլրդ դրամ: Իննամսյա կանխատեսված ցուցանիշի գերազանցումը մասամբ էլ պայմանավորված է վիճակախաղերի, շահումներով խաղերի ու մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում լիցենզիաներ տալու համար գանձվող տուրքերի կատարողականով, որոնք կազմել են շուրջ 1.9 մլրդ դրամ և 15.1%-ով գերազանվել կանխատեսված ցուցանիշը:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-154-Ն ՀՀ օրենքով (ուժի մեջ է մտել 2020 թվականի ապրիլի 11-ից)՝ տիեզերական գոր­ծու­նեու­թյան համար սահ­մանվել է տարեկան պետական տուրք՝ բազային տուրքի 10 000-ապատիկի չափով:

2020 թվականի դեկտեմբերի 29-ին ՀՀ Ազգային Ժողովի կող­­­մից ընդունված` «Պետա­­­կան տուրքի մասին» օրենքում փոփոխություններ և լրացում կատա­րելու մասին» ՀՕ-505-Ն օրենքով (ուժի մեջ է մտել 2021 թվականի հունվարի 9-ից) սահ­ման­վել է, որ մաքսային մար­մին­ների կողմից օրենքով սահմանված դեպքում մաք­սային գոր­ծո­ղությունների իրականացման, մաք­սային ուղեկցման, ապրանքների ժամանա­կա­վոր պահ­­պանության, ինչպես նաև նախ­նա­կան որոշումների տրամադրման համար պետա­կան տուրքի վճարումից ազատվում են «Հրաժարում` հօգուտ պետության» մաքսային ընթա­ցակարգով ձևակերպվող ապրանք­ները:

2021 թվականի հունվարի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացումներ կատա­րելու մասին» ՀՕ-34-Ն օրեն­քով (ուժի մեջ է մտել 2021 թվականի օգոստոսի 12-ից) կատարվել են հետևյալ փոփո­խու­թյունները՝

* թմրամիջոցների կամ հոգեմետ (հոգեներգործուն) նյութերի գիտական և ուսումնական նպատակներով օգտագործման համար սահմանվել է պետական տուրք՝ բազային տուրքի 20‑ապատիկի չափով,
* թմրամիջոցների կամ հոգեմետ (հոգեներգործուն) նյութերի օգտագործմամբ փորձաքննության անցկացման համար սահմանվել է տարեկան պետական տուրք՝ բազային տուրքի 20-ապատիկի չափով:

2021 թվականի հունվարի 20-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-50-Ն օրեն­­քով (ուժի մեջ է մտել 2021 թվականի օգոստոսի 16-ից) սեղմված բնական կամ հեղու­կացված նավթային գազով աշխատելու համար ավտոտրանսպորտային միջոց­ների վրա գազաբալոնային սար­քա­վորումների տեղադրման և (կամ) գազաբա­լոն­ների պարբերական վկայագրման գործու­նեու­թյան իրականացման համար սահմանվել է տարեկան պետական տուրք՝ բազային տուրքի 100-ապատիկի չափով:

2021 թվականի մայիսի 26-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-243-Ն օրեն­քով (ուժի մեջ է մտել 2021 թվականի հուլիսի 8-ից) կատարվել են հետևյալ փոփո­խու­թյունները՝

* «Արտաքին տնտեսական գործունեության ապրանքային անվանացանկ» (ԱՏԳ ԱԱ) դասակարգչի 2523 ծածկագրին դասվող ցեմենտի (բացառությամբ 2523210000, 2523100000 ապրանքային դիրքերին դասվող ծածկագրերի) «Բացթողնում՝ ներքին սպառման համար», «Վերամշակում՝ մաքսային տարածքում» և «Վերամշակում՝ ներքին սպառման համար» մաք­սա­յին ընթացակարգերով յուրաքանչյուր մինչև հարյուր տոննայի ներմուծման լիցենզիա տրա­մադրելու համար սահմանվել է պետական տուրք՝ բազայի տուրքի 1400-ապատիկի չափով,
* ԱՏԳ ԱԱ 252310000 ծածկագրին դասվող ցեմենտի «Բացթողնում՝ ներքին սպառման համար», «Վերամշակում՝ մաքսային տարածքում» և «Վերամշակում՝ ներքին սպառման համար» մաքսային ընթացակարգերով յուրաքանչյուր մինչև հարյուր տոննայի ներմուծման լիցեն­զիա տրամադրելու համար սահմանվել է պետական տուրք՝ բազայի տուրքի 200-ապա­տիկի չափով:

2021 թվականի հուլիսի 15-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություն և լրացում կատա­րելու մասին» ՀՕ-310-Ն օրեն­քով (ուժի մեջ է մտել 2021 թվականի սեպտեմբերի 4-ից)՝ կատարվել են հետևյալ փոփո­խու­թյունները՝

* պղնձի խտահանք արտահանելու մեկ տոննայի լիցենզիաներ կամ թույլտվություններ կամ հավաստագրեր տրամադրելու համար, բացառությամբ ԵԱՏՄ երկր­ների (մինչև հարյուր կիլոգրամ արտահանելու դեպքում գործում է նույն հոդվածի 1-ին մասով սահմանված դրույքաչափը), սահմանվել է պետական տուրք՝ բազային տուրքի 160-ապատիկի չափով,
* մոլիբդենի խտահանքեր արտահանելու յուրաքանչյուր մեկ տոննայի լիցեն­զիաներ կամ թույլտվություններ կամ հավաստագրեր տրամադրելու համար, բացա­ռու­թյամբ ԵԱՏՄ երկր­ների (մինչև հարյուր կիլոգրամ արտահանելու դեպքում գոր­ծում է նույն հոդվածի 1-ին մասով սահմանված դրույքաչափը), սահմանվել է պետական տուրք՝ բազայի տուրքի 800-ապատիկի չափով,
* մոլիբդենի (բացառությամբ մոլիբդենի թափոնների և ջարդոնի) արտա­հան­ելու յուրա­քանչյուր մեկ տոննայի լիցենզիաներ կամ թույլտվություններ կամ հավաս­տա­գրեր տրամադ­րելու համար, բացառությամբ ԵԱՏՄ երկրների (մինչև հարյուր կիլո­գրամ արտահանելու դեպ­քում գործում է նույն հոդվածի 1-ին մասով սահմանված դրույ­քաչափը), սահմանվել է պետա­կան տուրք՝ բազայի տուրքի 1000-ապատիկի չափով:

2021 թվականի ինն ամիսներին պետական տուրքերի 32.2%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով 11.1 մլրդ դրամ: Կանխատեսված ցուցանիշի համեմատ մուտքերի ցածր մակարդակը պայմանավորված է տվյալ խմբում 62.6% տեսակարար կշիռ ունեցող` ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար բյուջե մուտքագրված տուրքերով, որոնք կազմել են 7 մլրդ դրամ` 24.9%‑ով (2.3 մլրդ դրամով) զիջելով իննամսյա կանխատեսված ցուցանիշը: Բացի այդ, oրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար գանձված տուրքերը նույնպես զիջել են իննամսյա կանխատեսված ցուցանիշը՝ 29.6%-ով (890.2 մլն դրամով), որոնց գծով մուտքերը կազմել են 2.1 մլրդ դրամ: Նախորդ տարվա ինն ամիսների համեմատ օրենքով սահմանված այլ ծառայությունների և գործողությունների համար գանձված տուրքերի աճը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար մուտքերի 2.4 անգամ (4 մլրդ դրամ) աճով:

Օրենքով սահմանված այլ ծառայությունների և գործողությունների համար գանձված պետական տուրքի մուտքերի վրա ազդեցություն են գործել հետևյալ օրենսդրական փոփոխությունները:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություն և լրացում կատա­րելու մասին» ՀՕ‑146-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ Հայաստանի Հանրապետության իրավաբանական անձանց պետական միասնական գրանցամատյանում առկա տեղեկությունների տրամադրման համար պետական տուրքի վճա­րումից ազատվում են նաև «Իրա­վա­բա­նա­կան անձանց պետա­կան գրանցման, իրա­վա­բա­նական անձանց առանձ­նաց­ված ստո­րա­բա­ժանումների, հիմ­նարկների և անհատ ձեռ­նար­կա­տերերի պետա­կան հաշվառ­ման մասին» ՀՀ օրենքով սահմանված պահանջ­ների պահ­պան­մամբ հայտ ներ­կա­յաց­րած՝ նույն օրենքի 3-րդ հոդվածի 1-ին մասի 30-րդ կետով սահ­ման­ված լրատ­վական գոր­ծունեություն իրա­կանացնողները, որոնց հայտի հիման վրա տրա­մադրված հասա­նե­լիու­թյունը օրենքով նախատեսված կարգով չի սահ­մանափակվել։

2019 թվականի դեկտեմբերի 12-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ‑299‑Ն ՀՀ օրեն­քով (ուժի մեջ է մտել 2020 թվականի ապրիլի 15-ից) սահմանվել են պետական տուր­քեր՝ սնանկության կառավարչի որակավորման ստուգման համար՝ բազա­յին տուրքի 30‑ապատիկի չափով, սնանկության կառավարչի հաշվառման համար՝ բազային տուրքի 10‑ապատիկի չափով, ինչպես նաև «Սնանկության մասին» ՀՀ օրենքով նախա­տես­ված հատուկ համա­կար­գ­չային ծրագրի միջոցով սպասարկման համար՝ յուրա­քան­չյուր տարվա համար բազա­յին տուրքի 50-ապա­տիկի չափով։

2020 թվականի մարտի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-209-Ն ՀՀ օրենքով (ուժի մեջ է մտել 2020 թվականի մայիսի 2-ից) սահմանվել են պետա­կան տուր­քեր՝ դատավորների թեկնածուների ցուցակում ընդգրկվելու համար նախկին դատա­­վորի կողմից ներկայացված դիմումի և կից ներկայացված փաստաթղթերի ստուգման համար՝ բազային տուրքի 20-ապա­տիկի չափով, իսկ վերաքննիչ դատարաններում, ինչպես նաև վճռաբեկ դատարանում դատավոր նշանակվելու համար առաջխաղացման ենթակա դատա­­վորների թեկնածուների ցուցակի համալրման նպատակով ներկայացված դիմումի և կից ներկայացված փաս­տա­թղթերի ստուգման համար՝ բազային տուրքի 20-ապա­տիկի չափով։

2020 թվականի հուլիսի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-389-Ն ՀՀ օրենքով (ուժի մեջ է մտել 2020 թվականի օգոստոսի 14-ից) սահմանվել է, որ նոտարական գործողություններ իրականացնող մարմիններում պետա­կան տուր­քի վճարումից ազատվում են նաև անշարժ գույքի նկատմամբ իրավունքների ծագմանը, փոփոխմանը, փոխանցմանն ուղղված գործարքներից ծագող իրավունքները պետական գրանցման ներկայացնելու համար:

2020 թվականի սեպտեմբերի 16-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-419-Ն օրենքով (ուժի մեջ է մտել 2021 թվականի մարտի 28-ից)՝

* կոնյակի, բրենդիի և այլ սպիրտային թրմերի շարքին դասվող խաղողի գինու կամ խաղողի մզման թորումից ստաց­վող սպիրտային թրմօղիների արտադրության համար (առանց իրացման իրավունքի) սահմանվել է տարեկան պետական տուրք՝ բազային տուրքի 50-ապա­տիկի չափով: Միաժամանակ սահմանվել է, որ նշյալ արտադրության կազմակերպման դեպքում մեկից ավելի յուրաքանչյուր վայրում ևս ծանուցման ենթակա նույն տեսակի գործունեության իրա­կանացման իրավունք ձեռք բերելու համար տարե­կան տվյալ գործունեության իրա­կա­նաց­ման իրավունք ձեռք բերելու համար՝ սահման­ված պետական տուրքի դրույքաչափի հիսուն տոկոսի չափով դրույթը չի կիրառ­վում,
* մեղրի հումքով ոգելից խմիչքների արտադ­րու­թյան իրականացման իրավունք ձեռք բերելու համար սահ­մանված տարեկան պետա­կան տուրքը 15000-ապատիկի փոխա­­րեն սահ­ման­վել է բազային տուրքի 50-ապա­տիկի չափով,
* սահմանվել է, որ այն դեպքում, երբ իրավաբանական կամ ֆիզիկական անձը կամ անհատ ձեռնարկատերը ստացել է կոնյակի, բրենդիի և այլ սպիրտային թրմերի շարքին դասվող խաղողի գինու կամ խաղողի մզման թորումից ստաց­վող սպիրտային թրմօղի­ների արտադ­րու­թյան և մինչև 100 հազար լիտր (100-տոկոսանոց սպիրտի հաշվարկով) արտադրանքի իրացման համար իրավունք կամ նշյալ թրմօղիների մինչև 100 հազար լիտր (100-տոկոսանոց սպիրտի հաշվարկով) արտադրանքի ԵԱՏՄ անդամ չհամարվող պետություններից «Բացթողնում` ներքին սպառման համար», «Վերամ­շա­կում` մաքսային տարածքում» և «Վերամշակում` ներքին սպառման համար» մաք­սային ընթացակարգերով ներմուծում, ինչպես նաև ԵԱՏՄ անդամ պետու­թյուններից ներ­մու­ծում, այդ թվում` վերա­մշակ­ման նպատակով ներմուծում իրա­կա­նաց­նելու իրավունք և լրացուցիչ ծանուցում է ներ­կայացրել միաժամանակ մեղրից, պտուղներից և հատա­պտուղներից ոգելից խմիչք­ների արտադ­րու­թյան իրականացման զբաղվելու համար կամ օղու ներմուծման համար, ապա վճարում է լրացուցիչ պետական տուրք` տարեկան բազային տուրքի 5000-ապա­տիկի չափով:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ (%)** | **2021թ. ինն ամիսները 2020թ. ինն ամիսների նկատմամբ (%)** |
| **Պետական տուրք**, այդ թվում` | **22.59** | **36.21** | **34.49** | **95.2%** | **152.7%** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու համար | 1.43 | 1.55 | 1.75 | 112.9% | 122.8% |
| Հյուպատոսական ծառայությունների կամ գործողությունների համար | 1.34 | 1.38 | 2.43 | 176.6% | 181.7% |
| Պետական գրանցման համար | 3.32 | 4.51 | 3.72 | 82.6% | 112.2% |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 0.92 | 1.78 | 1.64 | 92.2% | 178.4% |
| Լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 7.47 | 12.62 | 13.52 | 107.2% | 181.1% |
| Օրենքով սահմանված այլ ծառայությունների և գործողությունների համար | 7.85 | 13.95 | 11.12 | 79.7% | 141.7% |
| Այլ պետական տուրքեր[[27]](#footnote-27) | 0.27 | 0.43 | 0.33 | 77.8% | 124.3% |

## Պաշտոնական դրամաշնորհներ

2021 թվականի ինն ամիսների ընթացքում ստացվել են շուրջ 5.7 մլրդ դրամ պաշտոնական դրամաշնորհներ՝ կազմելով իննամսյա ծրագրով նախատեսված մուտքերի 29.3%-ը:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիս-ների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ (%)** |
| ***Պաշտոնական դրամաշնորհներ,*** այդ թվում` | **4.6** | **19.4** | **5.7** | **29.3%** | **123.3%** |
| Նպատակային դրամաշնորհներ | 3.4 | 15.5 | 5.6 | 36.0% | 162.7% |
| Ոչ նպատակային դրամաշնորհներ | 1.2 | 3.9 | 0.1 | 3.2% | 10.4% |

Նպատակային ծրագրերից 5-ի շրջանակներում նախատեսված 1.8 մլրդ դրամ դրամաշնորհները ամբողջությամբ չեն ստացվել, իսկ 13 ծրագրերի շրջանակներում նախատեսված միջոցները ստացվել են մասնակիորեն՝ 36.4%-ով, որոնք կազմել են ավելի քան 4.7 մլրդ դրամ: 2 ծրագրերի շրջանակներում նախատեսված 231.3 մլն դրամը ստացվել է ամբողջությամբ Միևնույն ժամանակ սոցիալական ներդրումների և տեղական զարգացման ծրագրի շրջանակում ստացված դրամաշնորհը գերազանցել է ծրագիրը 33%-ով կամ 148.4 մլն դրամով: Չեն ստացվել Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) ոչ նպատակային դրամաշնորհային միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին: Բացի այդ, ինն ամիսների ընթացքում Հայաստանում «Օտարերկրյա պետություններից և միջազգային կազմակերպություններից ստացվող ընթացիկ տրանսֆեր Արցախի հանրապետությունից տեղահանված և ՀՀ տարածքում բնակվող ընտանիքներին» ծրագրի շրջանակներում ՄԱԿ-ի կողմից հատկացվել 125 մլն դրամ:

1. Նպատակային դրամաշնորհներն ըստ դոնորների (մլն դրամ)

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են ավելի քան 58.5 մլրդ դրամ՝ 51.4%-ով (19.9 մլրդ դրամով) գերազանցելով իննամսյա ծրագրային ցուցանիշը և 8.9%-ով (4.8 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի ծրագրի գերազանցումը, ինչպես նաև նախորդ տարվա համեմատ աճը հիմնականում պայմանավորված են բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարներից, ապրանքների մատակարարումից ու ծառայությունների մատուցումից և իրավախախտումների համար կիրառվող պատժամիջոցներից ստացված եկամուտներով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 8‑ում:

2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։ Նշենք, որ 2020 թվականի հաշվետու ժամանակահատվածում ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից պետական բյուջե էր փոխանցվել ավելի քան 1.3 մլրդ դրամ:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված մուտքերի ինն ամիսների ծրագրից և նախորդ տարվա նույն ժամանակահատվածի փաստացի ցուցանիշից գերազանցումը պայմանավորված է 2021 թվականի ինն ամիսների ընթացքում պետական բյուջեի մուտքերի գերակատարմամբ և ելքերի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ավանդադրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը նպաստել է նաև ավանդի ներդրման տոկոսադրույքի՝ ծրագրված ցուցանիշի (5.1%) 1.26 տոկոսային կետով գերազանցումը: Լրացուցիչ ժամանակավոր ազատ դրամական միջոցների առկայությամբ, տոկոսադրույքների աճով, 2021 թվականի ինն ամիսների ընթացքում տեղաբաշխված եվրապարտատոմսերով, որոնցից ստացված միջոցները նույնպես ավանդադրվել են, ինչպես նաև գանձապետական միասնական հաշվի միջին օրական մնացորդը ցածր մակարդակում պահելու մոտեցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների 7.6 մլրդ դրամով ավել ստացումը: 2021 թվականի ինն ամիսների ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել են թվով 150 ավանդային պայմանագրեր` 1.283 մլրդ դրամ ընդհանուր գումարով (նախորդ տարվա նույն ժամանակահատվածում կնքվել էր 133 ավանդային պայմանագիր` 1.045 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է շուրջ 9 մլրդ դրամ, որը 0.9 մլրդ դրամով ավել է նախորդ տարվա նույն ժամանակահատվածի համապատասխան ցուցանիշից: 2021 թվականի ինն ամիսների ընթացքում ներդրված ավանդների միջին կշռված տոկոսադրույքը կազմել է 6.36%` 2020 թվականի ինն ամիսների 5.04%-ի դիմաց: Հաշվետու ժամանակահատվածի վերջի դրությամբ գանձապետական միասնական հաշվի ընդհանուր մնացորդի ժամանակավորապես ազատ դրամական միջոցներից Կենտրոնական բանկում ներդրված էր 488 մլրդ դրամ:

Հաշվետու ժամանակաշրջանում ապրանքների մատակարարումից և ծառայությունների մատուցումից ստացված մուտքերը ինն ամիսների ծրագրային ցուցանիշը գերազանցել են 73.8%‑ով, որը հիմնականում պայմանավորված է ՀՀ ոստիկանության կողմից ապահովված եկամուտների կատարողականով: Միաժամանակ, նախորդ տարվա նույն ժամանակահատվածի ցուցանիշի նկատմամբ 26.5% աճը հիմնականում պայմանավորված է ՀՀ ոստիկանության, ՀՀ արդարադատության նախարարության հարկադիր կատարումն ապահովող ծառայության և ՀՀ կադաստրի կոմիտեի կողմից մատուցվող ծառայությունների դիմաց ստացված մուտքերի աճով:

2021 թվականի ինն ամիսների ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի՝ ինն ամիսների ծրագրված ցուցանիշի 57.7%‑ով գերազանցումը և նախորդ տարվա նույն ժամանակահատվածի ցուցանիշի 36.5% աճը հիմնականում պայմանավորված են ճանապարհային երթևեկության կանոնները խախտելու համար ՀՀ ոստիկանության կողմից կիրառված պատժամիջոցների արդյունքում գանձված գումարների աճով:

Պետական սեփականություն հանդիսացող գույքի վարձակալության դիմաց պետական բյուջե ստացված մուտքերի` ինն ամիսների համար ծրագրված ցուցանիշի 7.7%-ով գերազանցումը և նախորդ տարվա նույն ժամանակահատվածի համեմատ 2.5 անգամ աճը հիմնականում պայմանավորված են «Վեոլիա Ջուր» ՓԲԸ կողմից ՀՀ պետական բյուջե փոխանցված վարձակալական վճարների աճով, որոնք կազմել են 365.5 մլն դրամ՝ նախորդ տարվա 3.1 մլն դրամի դիմաց:

Հաշվետու ժամանակահատվածում այլ եկամուտներից իրավաբանական անձանց կապիտալում կատարված ներդրումներից ստացված շահութաբաժինների և այլ կատեգորիաներում չդասակարգված տրանսֆերտների գծով արձանագրվել է մուտքերի նվազում:

Իրավաբանական անձանց կապիտալում կատարված ներդրումներից ինն ամիսների ընթացքում ստացված շահութաբաժիններից մուտքերը զիջել են նախորդ տարվա նույն ժամանակահատվածի ցուցանիշը 80.9%‑ով, որը պայմանավորված է 2020 թվականին ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժիններից մուտքերի նվազմամբ:

Հաշվետու ժամանակահատվածում պետական բյուջե մուտքագրված այլ կատեգորիաներում չդասակարգված տրանսֆերտները զիջել են նախորդ տարվա նույն ժամանակահատվածի ցուցանիշը 58%-ով՝ պայմանավորված 2020 թվականի ինն ամիսներին ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով ավելի քան 1.1 մլրդ դրամ միջոցների ստացմամբ:

1. *Այլ եկամուտների գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիս-**  **ների փաստ** | **2021թ. ինն ամիս-ների ճշտված պլան** | **2021թ. ինն ամիս-ների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Այլ եկամուտներ**, այդ թվում` | **53.7** | **38.7** | **58.5** | **151.4%** | **108.9%** |
| 2020 թվականին ՀՀ կադաստրի պետական կոմիտեի ծախսերի նկատմամբ եկամուտների գերազանցումից մուտքեր | 1.3 | - | - |  | 0.0% |
| Պետական սեփականություն հանդիսացող գույքի վարձակալությունից եկամուտներ | 0.3 | 0.6 | 0.7 | 107.7% | 251.9% |
| Տոկոսավճարներ և շահաբաժիններ, այդ թվում՝ | 16.6 | 9.2 | 21.3 | 231.2% | 128.2% |
| * բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 13.1 | 8.2 | 20.6 | 251.4% | 156.8% |
| * իրավաբանական անձանց կապիտալում կատարված ներդրումներից ստացվող շահաբաժիններ | 3.5 | 1.0 | 0.7 | 65.9% | 19.1% |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 10.83 | 10.23 | 7.74 | 75.7% | 71.5% |
| * ռեզիդենտներին տրամադրված վարկերի օգտագործման տոկոսավճարներ | 10.74 | 10.16 | 7.67 | 75.5% | 71.4% |
| * ոչ ռեզիդենտներին տրամադրված վարկերի օգտագործման տոկոսավճարներ | 0.09 | 0.07 | 0.07 | 102.6% | 84.8% |
| Այլ կատեգորիաներում չդասակարգված տրանսֆերտներ | 1.6 | 0.6 | 0.7 | 110.1% | 42.0% |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 8.5 | 7.4 | 11.7 | 157.7% | 136.5% |
| Ապրանքների մատակարարումից և ծառայությունների մատուցումից եկամուտներ | 12.2 | 8.9 | 15.5 | 173.8% | 126.5% |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 2.4 | 1.7 | 1.1 | 61.4% | 44.2% |

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ

2021 թվականի ինն ամիսներին ՀՀ պետական բյուջեի փաստացի ծախսերը կազմել են 1,349.1 մլրդ դրամ: Պետական բյուջեի ծախսերի ինն ամիսների ճշտված ծրագիրը կատարվել է 89.7%-ով, շեղման ընդհանուր գումարի 61.3%-ը բաժին է ընկել ընթացիկ ծախսերին, 38.7%-ը` ոչ ֆինանսական ակտիվների հետ գործառնություններին: Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97%-ը կամ ավելի քան 1,309 մլրդ դրամը, որոնց իննամսյա ծրագիրը կատարվել է 91.3%-ով: Բյուջեի ծախսերի 3%-ը՝ 40 մլրդ դրամը ֆինանսավորվել է արտաքին աղբյուրներից, որը կազմել է իննամսյա ծրագրի 57.6%‑ը: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 9.7%-ով կամ 119.1 մլրդ դրամով՝ հիմնականում պայմանավորված նպաստների, ոչ ֆինանսական ակտիվների, դրամաշնորհների և պարտքի սպասարկման գծով ծախսերի աճով:

1. *ՀՀ պետական բյուջեի ծախսերը (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ.ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** | **2021թ. և 2020թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **1,229.9** | **1,503.6** | **1,349.1** | **89.7%** | **109.7%** | **119.1** |
| Ընթացիկ ծախսեր | 1,128.2 | 1,318.3 | 1,223.5 | 92.8% | 108.4% | 95.3 |
| Ոչ ֆինանսական ակտիվների հետ գործառնություններ | 101.7 | 185.3 | 125.5 | 67.8% | 123.4% | 23.8 |

Նախորդ տարվա նույն ժամանակահատվածի համեմատ պետական բյուջեի ծախսերում 1 տոկոսային կետով ավելացել է ոչ ֆինանսական ակտիվների հետ գործառնությունների տեսակարար կշիռը՝ ի հաշիվ ոչ ֆինանսական ակտիվների գծով ծախսերի տեսակարար կշռի աճի, և նույնքան նվազել է ընթացիկ ծախսերի տեսակարար կշիռը:

1. ՀՀ պետական բյուջեի ծախսերի կառուցվածքը 2020-2021թթ. հունվար-սեպտեմբեր ամիսներին

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 13-ում: Նախորդ տարվա նույն ժամանակահատվածի համեմատ ընթացիկ ծախսերն աճել են 8.4%-ով կամ 95.3 մլրդ դրամով: Մասնավորապես՝ ծառայությունների և ապրանքների ձեռքբերման ծախսերի 2.4% աճը հիմնականում պայմանավորված է պայմանագրային այլ ծառայությունների ձեռքբերման և շարունակական ծախսերի աճով:

Հաշվետու ժամանակահատվածում Կառավարության պարտքի սպասարկման ծախսերում առաջացել է 7.1 մլրդ դրամի տնտեսում, որից 1.7 մլրդ դրամը՝ ներքին պարտքի, 5.4 մլրդ դրամը՝ արտաքին պարտքի գծով: Պետական գանձապետական պարտատոմսերի սպասարկման գծով 1.7 մլրդ դրամի տնտեսումները պայմանավորված են եղել կանխատեսածի համեմատ փաստացի եկամտաբերության տարբերությամբ: Արտաքին վարկերի սպասարկման գծով 3.9 մլրդ դրամի տնտեսումները պայմանավորված են 6‑ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2021 թվականի ինն ամիսների վճարումների համար կիրառված փաստացի դրույքաչափերի տարբերությամբ, 2020 թվականին ու 2021 թվականի ինն ամիսների ընթացքում մի շարք վարկերի գծով մասհանումների ծրագրված ցուցանիշների էական թերակատարմամբ, արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Արտարժութային պետական պարտատոմսերի սպասարկման գծով 1.5 մլրդ դրամի տնտեսումները պայմանավորված են եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ:

2020 թվականի նույն ժամանակահատվածի համեմատ պարտքի սպասարկման ծախսերի աճը պայմանավորված է կառավարության պարտքի ծավալի և վերջինիս կառուցվածքում պետական գանձապետական պարտատոմսերի տեսակարար կշռի աճով:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Տոկոսավճարներ,** այդ թվում՝ | **117.7** | **134.7** | **127.6** | **94.7%** | **108.4%** |
| Ներքին տոկոսավճարներ | 54.7 | 67.6 | 65.9 | 97.5% | 120.6% |
| Արտաքին տոկոսավճարներ | 63.1 | 67.1 | 61.7 | 91.9% | 97.8% |

Սպասարկման ծախսերի աճը որոշ չափով զսպել է ՀՀ կառավարության ընդհանուր պարտքի միջին կշռված անվանական տոկոսադրույքի աննշան փոփոխությունը, ինչպես նաև պարտքի հիմնական բաղադրիչների միջին կշռված անվանական տոկոսադրույքների նվազումը: Այսպես՝ 2021 թվականի սեպտեմբերի 30-ի դրությամբ պարտքի միջին կշռված անվանական տոկոսադրույքը կազմել է 4.53% և նախորդ տարվա նույն ժամանակահատվածի համեմատ աճել է 0.04 տոկոսային կետով: Արտաքին վարկերի գծով տվյալ ցուցանիշը նվազել է 0.3 տոկոսային կետով, ինչը մեծամասամբ պայմանավորված է հետևյալով.

* լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած LIBOR դրույքաչափի նվազմամբ: Նշենք, որ 2020 թվականի ինն ամիսների 6-ամսյա ԱՄՆ դոլարի LIBOR դրույքաչափի միջին ցուցանիշը կազմել էր 0.837%, իսկ 2021 թվականի ինն ամիսներինը՝ 0.185% (ընդ որում, հիշյալ տոկոսադրույքի հիման վրա է իրականացվում արտաքին վարկերի շուրջ 20%-ի սպասարկումը),
* COVID-19-ի համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք բերված պայմանավորվածությամբ առ այն, որ Համաշխարհային բանկը երկու տարի (2020թ. հուլիսի 1-ից մինչև 2022թ. հուլիսի 1-ը) ժամկետով չեղարկեց Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունը նվազել է 0.5 տոկոսային կետով: Դրան են նպաստել 2016 թվականից արձանագրված պետական գանձապետական պարտատոմսերի առաջնային տեղաբաշխումների միջին կշռված եկամտաբերության հիմնականում նվազման միտումը, տեղաբաշխումների միջին կշռված ավելի բարձր եկամտաբերությամբ պարտատոմսերի մարումը (մասնավորապես 2021թ. մարված միջնաժամկետ պարտատոմսեր՝ 5 տարի մարման ժամկետով՝ 12.5682%, ու երկարաժամկետ պարտատոմսեր` 10 և 15 տարի մարման ժամկետով` համապատասխանաբար 17.91% և 8.66% առաջնային տեղաբաշխումների միջին կշռված եկամտաբերություններով), ՀՀ կենտրոնական բանկի կողմից 2016 թվականից սկսած` վերաֆինանսավորման տոկոսադրույքի հետևողական նվազեցումը, որը շարունակվել է մինչև 2020թ. դեկտեմբերի 15-ը: Միևնույն ժամանակ 2020թ. դեկտեմբերի 15-ից հետո Կենտրոնական բանկը բարձրացրել է վերաֆինանսավորման տոկոսադրույքը 4.25%-ից 7.25%-ի, որն իր ազդեցությունն է ունեցել պետական գանձապետական պարտատոմսերի առաջնային տեղաբաշխումների միջին կշռված եկամտաբերության վրա: Հարկ է նշել, որ 2021թ. ինն ամիսների ընթացքում առաջնային տեղաբաշխումների միջին կշռված եկամտաբերությունը կազմել է 9.08% և նախորդ տարվա նույն ժամանակահատվածի համեմատ ավելացել է 1.47 տոկոսային կետով, ինչը պայմանավորված է եղել պարտատոմսերի տեղաբաշխման եկամտաբերության աճով:

Շրջանառության մեջ գտնվող արտարժութային պետական պարտատոմսերի միջին կշռված եկամտաբերությունը նվազել է 0.9 տոկոսային կետով: Դա պայմանավորված է եղել պարտատոմսերի կառուցվածքում տեղի ունեցած փոփոխություններով՝ 2020թ. սեպտեմբերին արտարժութային պետական պարտատոմսերի դեբյուտային տեղաբաշխումից շրջանառության մեջ մնացած 98 մլն ԱՄՆ դոլարի պարտատոմսերի մարմամբ, որոնց տեղաբաշխման եկամտաբերությունը կազմում էր 6.25%, և 2021թ. փետրվարին իրականացված 750 մլն ԱՄՆ դոլարի արտարժութային պետական պարտատոմսերի թողարկմամբ, որոնց տեղաբաշխման եկամատաբերությունը կազմել է 3.875%:

Հարկ է նշել, որ սկսած 2021թ. հունվարի 1-ից կառավարության պարտքի սպասարկման և մարման գծով արտարժութային վճարումների փոխարկումներն իրականացվում են` հիմք ընդունելով գործարքի նախորդ աշխատանքային օրը ժամը 16:00-ից հետո ՀՀ կենտրոնական բանկի կողմից սահմանված վաճառքի փոխարժեքները, իսկ նախորդ տարիների ընթացքում փոխարկումները մեծամասամբ իրականացվում էին համապատասխան տարվա պետական բյուջեով ամրագրված փոխարժեքներով: Այսպես՝ կառավարության արտարժութային պարտքի սպասարկման (տոկոսավճարի) գծով վճարումների համար 2021թ. ինն ամիսների ընթացքում կիրառված ԱՄՆ դոլար / ՀՀ դրամ միջին փաստացի փոխարժեքը կազմել է 508.75, մինչդեռ 2021թ. պետական բյուջեի արտարժութային մուտքերի և ելքերի փոխարկման համար կիրառվել է 493.76 փոխարժեքը (02.11.2020թ. դրությամբ ՀՀ կենտրոնական բանկի կողմից հրապարակված միջին փոխարժեք):

2021 թվականի ինն ամիսների ընթացքում ՀՀ պետական բյուջեից տրամադրվել են 100.1 մլրդ դրամ սուբսիդիաներ` կազմելով իննամսյա ծրագրի 94.1%-ը: Շեղումը հիմնականում արձանագրվել է հանրակրթական հաստատությունների (71.7 մլրդ դրամ՝ 94.9%), Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում (1.7 մլրդ դրամ՝ 61.8%) և ոռոգման համակարգի առողջացմանն աջակցության նպատակով իրականացված սուբսիդավորման ծախսերում (7.7 մլրդ դրամ՝ 91.9%):

2021 թվականի ինն ամիսներին նախորդ տարվա նույն ժամանակահատվածում ՀՀ պետական բյուջեից տրամադրված սուբսիդիաների 15.9% (13.7 մլրդ դրամ) աճը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման նպատակով տրամադրված վարկերի տոկոսադրույքների սուբսիդավորման՝ 5.2 անգամ, գյուղատնտեսական վարկերի տոկոսադրույքների սուբսիդավորման՝ 1.8 անգամ, գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման՝ 4.2 անգամ (կապված կորոնավիրուսի հետևանքով գյուղատնտեսական վարկերի պայմանների բարելավման հետ) ու Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում տրամադրված սուբսիդիաների 2.6 անգամ աճով:

Նախորդ տարվա նույն ժամանակահատվածի համեմատ 2021 թվականի ինն ամիսների ընթացքում պետական բյուջեից տրամադրված դրամաշնորհների 12.9% ( 15.7 մլրդ դրամ) աճը հիմնականում պայմանավորված է այլ ընթացիկ դրամաշնորհներում ներառված՝ զինծառայողների կյանքին կամ առողջությանը պատճառված վնասների հատուցման ծախսերի 3.1 անգամ (13.5 մլրդ դրամ) աճով` պայմանավորված դրոշմանիշային վճարների դրույքաչափերի բարձրացմամբ, ինչպես նաև համայնքներին համահարթեցման սկզբունքով տրամադրվող դոտացիաների գծով ծախսերի աճով:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Դրամաշնորհներ,** այդ թվում՝ | **121.5** | **151.7** | **137.2** | **90.4%** | **112.9%** |
| Միջազգային կազմակերպու-թյուններին | 2.7 | 2.9 | 2.5 | 87.4% | 92.3% |
| Պետական հատվածի այլ մակարդակներին (ընթացիկ), այդ թվում` | 114.2 | 138.0 | 129.2 | 93.7% | 113.1% |
| * Համայնքների բյուջեներին համահարթեցման սկզբունքով տրվող դոտացիաներ | 41.5 | 48.4 | 48.4 | 100.0% | 116.7% |
| * Այլ ընթացիկ դրամաշնորհներ | 65.3 | 85.7 | 77.1 | 89.9% | 118.0% |
| Պետական հատվածի այլ մակարդակներին (կապիտալ) | 4.6 | 10.9 | 5.5 | 50.6% | 121.1% |

2020 թվականի հունվար-սեպտեմբեր ամիսների համեմատ նպաստների գծով ծախսերի աճը հիմնականում արձանագրվել է ռազմական դրությամբ պայմանավորված ծախսերի արդյունքում:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Սոցիալական նպաստներ և կենսաթոշակներ,** այդ թվում` | 403.9 | 455.3 | 443.8 | 97.5% | 109.9% |
| Նպաստներ | 140.4 | 193.7 | 183.1 | 94.5% | 130.4% |
| Կենսաթոշակներ | 263.6 | 261.6 | 260.8 | 99.7% | 98.9% |

Նախորդ տարվա ինն ամիսների համեմատ պետական բյուջեի այլ ծախսերի 7.8% (12.8 մլրդ դրամ) աճը հիմնականում պայմանավորված է «Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացում» և «Ռազմական կարիքների բավարարում» միջոցառումների գծով ծախսերի աճով: Հաշվետու ժամանակահատվածում վերջիններս կազմել են համապատասխանաբար 14.5 մլրդ դրամ (նախատեսվածի 100%-ը) և 134.6 մլրդ դրամ (նախատեսվածի 97.2%-ը)՝ 9.6%-ով և 5.7%-ով գերազանցելով նախորդ տարվա նույն ժամանակահատվածի ցուցանիշները:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Ընթացիկ ծախսեր,** այդ թվում` | **1,128.2** | **1,318.3** | **1,223.5** | **92.8%** | **108.4%** |
| Աշխատավարձ | 120.9 | 128.6 | 121.5 | 94.5% | 100.5% |
| Ծառայությունների և ապրանքների ձեռք բերում | 113.0 | 144.8 | 115.8 | 79.9% | 102.4% |
| Տոկոսավճարներ | 117.7 | 134.7 | 127.6 | 94.7% | 108.4% |
| Սուբսիդիաներ | 86.3 | 106.3 | 100.1 | 94.1% | 115.9% |
| Դրամաշնորհներ | 121.5 | 151.7 | 137.2 | 90.4% | 112.9% |
| Սոցիալական նպաստներ և կենսաթոշակներ | 403.9 | 455.3 | 443.8 | 97.5% | 109.9% |
| Այլ ծախսեր | 164.7 | 196.7 | 177.5 | 90.3% | 107.8% |
| **Կշիռն ընթացիկ ծախսերում,** այդ թվում՝ |  |  |  |  |  |
| Աշխատավարձ | 10.7% | 9.8% | 9.9% |  |  |
| Ծառայությունների և ապրանքների ձեռք բերում | 10.0% | 11.0% | 9.5% |  |  |
| Տոկոսավճարներ | 10.4% | 10.2% | 10.4% |  |  |
| Սուբսիդիաներ | 7.7% | 8.1% | 8.2% |  |  |
| Դրամաշնորհներ | 10.8% | 11.5% | 11.2% |  |  |
| Սոցիալական նպաստներ և կենսաթոշակներ | 35.8% | 34.5% | 36.3% |  |  |
| Այլ ծախսեր | 14.6% | 14.9% | 14.5% |  |  |

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի 23.4% (23.8 մլրդ դրամ) աճը հիմնականում պայմանավորված է ոչ ֆինանսական ակտիվների գծով ծախսերի աճով:

Ոչ ֆինանսական ակտիվների գծով ծախսերի կատարողականը հիմնականում պայմանավորված է տրանսպորտի, պաշտպանության, հասարակական կարգի, անվտանգության և դատական գործունեության, ոռոգման, կրթության ու ջրամատակարարման ոլորտներում իրականացվող ծրագրերի կատարողականով: Իսկ նախորդ տարվա նույն ժամանակահատվածի համեմատ աճը հիմնականում պայմանավորված է ՀՀ պաշտպանության նախարարության շենքային պայմանների բարելավման, ինչպես նաև ճանապարհային տրանսպորտի և ջրամատակարարման ոլորտներում իրականացված կապիտալ ծախսերի աճով:

Ոչ ֆինանսական ակտիվների օտարումից հաշվետու ժամանակահատվածում ստացվել են ավելի քան 1 մլրդ դրամ մուտքեր՝ իննամսյա և տարեկան ծրագրերով նախատեսված 1.3 մլն դրամի և 2020 թվականի նույն ժամանակահատվածում ստացված 1.3 մլրդ դրամի դիմաց:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ. ինն ամիսների փաստ** | **Կատարո-ղականը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Ոչ ֆինանսական ակտիվների հետ գործառնություններ,** այդ թվում՝ | **101.7** | **185.3** | **125.5** | **67.8%** | **123.4%** |
| Ոչ ֆինանսական ակտիվների գծով ծախսեր | 103.0 | 185.3 | 126.6 | 68.3% | 122.8% |
| Ոչ ֆինանսական ակտիվների օտարումից մուտքեր | (1.3) | (0.0) | (1.0) | 79940.3% | 77.4% |

## Ծրագրային դասակարգում

ՀՀ 2021 թվականի պետական բյուջեի մասին օրենքով նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում ինն ամիսների համար նախատեսված ծրագրերի թիվը կազմել է 177, որոնցից փաստացի միջոցներ են օգտագործվել 170-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 904 միջոցառումներից ամբողջությամբ կամ մասնակիորեն կատարվել են 811-ը կամ 89.7%-ը:

2021 թվականի ինն ամիսներին ՀՀ պետական բյուջեի ծախսերի՝ ճշտված ծրագրի նկատմամբ 10.3% կամ 154.5 մլրդ դրամ շեղումը հիմնականում արձանագրվել է ՀՀ տարածքային կառավարման և ենթակառուցվածքների, ՀՀ պաշտպանության, ՀՀ առողջապահության և ՀՀ կրթության, գիտության, մշակույթի և սպորտի նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 32.7% և 16.3%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2020 թվականի ինն ամիսների համեմատ ՀՀ պետական բյուջեի ծախսերի 9.7% կամ 119.1 մլրդ դրամով աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 12.1% (47.9 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 20.9% (20.7 մլրդ դրամ) ու ՀՀ պաշտպանության նախարարության ծախսերի 6.7% (13.9 մլրդ դրամ) աճով:

*ՀՀ Նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2021 թվականի ինն ամիսների ընթացքում կատարվել են 84.2%‑ով՝ կազմելով 854.8 մլն դրամ: ՀՀ Նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման ծախսերին, որոնք կազմել են 831.5 մլն դրամ՝ ապահովելով 83.9% կատարողական: Շեղումը հիմնականում պայմանավորված է կորոնավիրուսի համավարակով, որի արդյունքում տնտեսվել են գործուղումների համար նախատեսված միջոցները: Նախորդ տարվա ինն ամիսների համեմատ ՀՀ Նախագահի աշխատակազմի ծախսերն աճել են 13.8%-ով կամ 104 մլն դրամով՝ հիմնականում պայմանավորված Հանրապետության նախագահի գործունեության և ներկայացուցչականության ապահովման ծախսերի 14.1% (102.6 մլն դրամ) աճով:

*ՀՀ Ազգային ժողովի* ծախսերը 2021 թվականի ինն ամիսներին կատարվել են 89.3%-ով՝ կազմելով շուրջ 3.4 մլրդ դրամ: ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը կազմել է 95% կամ 3.2 մլրդ դրամ՝ պայմանավորված որոշ ծախսային հոդվածների, մասնավորապես` ծառսյությունների և ապրանքների ձեռք բերման ծախսերի գծով առկա տնտեսումներով: Միջազգային խորհրդարանական կազմակերպություններին ՀՀ անդամակցության վճարները կազմել են 103 մլն դրամ՝ ապահովելով 68.9% կատարողական, որը պայմանավորված է այն հանգամանքով, որ ծախսերը կատարվել են ներկայացված վճարման փաստաթղթերին համապատասխան: Հաշվետու ժամանակահատվածում ամբողջությամբ չեն օգտագործվել Ազգային ժողովի տեխնիկական հագեցվածության և ՀՀ Ազգային ժողովի շենքային պայմանների բարելավման համար նախատեսված միջոցները, որոնք կազմել են համապատասխանաբար 8 մլն դրամ (16%) և 69.1 մլն դրամ (39.1%)՝ հիմնականում պայմանավորված ապրանքների ձեռքբերման հետ կապված գնման գործընթացներով և ներկայացված վճարային փաստաթղթերով: Նախորդ տարվա համեմատ ՀՀ Ազգային ժողովի ծախսերը նվազել են 3.8%-ով՝ հիմնականում պայմանավորված Ազգային ժողովի տեխնիկական հագեցվածության բարելավման ծախսերի նվազմամբ։

*ՀՀ Վարչապետի աշխատակազմի* պատասխանատվությամբ 2021 թվականի ինն ամիսների ընթացում կատարվել է պետական բյուջեի 9 ծրագիր՝ նախատեսված 11-ի փոխարեն: Ծախսերը կազմել են շուրջ 16.8 մլրդ դրամ կամ նախատեսված միջոցների 72.3%‑ը: Ծրագրված ցուցանիշներից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ու Պետական հատվածի արդիականացման ծրագրերի կատարողականով: Նախորդ տարվա ինն ամիսների համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 38%‑ով կամ 4.6 մլրդ դրամով` հիմնականում պայմանավորված վերոհիշյալ երեք ծրագրերի շրջանակներում կատարված ծախսերի համապատասխանաբար 78.1%, 23.6% և 53.3% աճով:

2021 թվականի ինն ամիսների ընթացքում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 83.1%-ը՝ շուրջ 2.7 մլրդ դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Մասնավորապես, շուրջ 110.6 մլն դրամ ուղղվել է ծրագրի շրջանակներում ծառայությունների ձեռքբերմանը, որը կազմել է ծրագրային ցուցանիշի 35.1%-ը: Ցածր կատարողականը պայմանավորված է մրցութային գործընթացի երկարաձգման հետևանքով միջոցառման շրջանակներում նախատեսված Հարկադիր կատարումն ապահովող ծառայության էլեկտրոնային համակարգի մշակման աշխատանքների հետաձգմամբ և ՀՀ տնտեսական մրցակցության պաշտպանության պետական հանձնաժողովի համար էլեկտրոնային հարթակի ձեռքբերման պայմանագրում փոփոխությունների կատարմամբ, որոնց արդյունքում նախատեսված վճարումները տեղափոխվել են չորրորդ եռամսյակ: Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման համար օգտագործվել է շուրջ 2.6 մլրդ դրամ կամ նախատեսված միջոցների 88.3%-ը: Շեղումը պայմանավորված է ՀՀ ոստիկանության համար օպերատիվ կառավարման պիլոտային համակարգերի մատակարարման և տեղադրման պայմանագրում կատարված փոփոխությամբ, որի հետևանքով վճարումները տեղափոխվել են չորրորդ եռամսյակ: Նախորդ տարվա ինն ամիսների համեմատ Պետական հատվածի արդիականացման ծրագրի գծով ծախսերն աճել են 53.3%-ով կամ 937.4 մլն դրամով:

*Քաղաքական կուսակցություններին, հասարակական կազմակերպություններին և արհմիություններին աջակցության* ծրագրի շրջանակներում օգտագործվել է 128 մլն դրամ կամ նախատեսված միջոցների 67.1%-ը: Շեղումը հիմնականում պայմանավորված է կուսակցություններին և կուսակցությունների դաշինքներին տրամադրված աջակցության ծախսերի կատարողականով, որը կազմել է 47.9% կամ 49.7 մլն դրամ: Ցածր կատարողականը պայմանավորված է այն հանգամանքով, որ նշված միջոցները հատկացվում են կիսամյակային պարբերականությամբ, և կուսակցությունների և կուսակցությունների դաշինքների կողմից երկրորդ կիսամյակի համար աջակցության պահանջ հաշվետու ժամանակահատվածում չի ներկայացվել:

Պետական կառավարման գործընթացներին քաղաքացիական հասարակության մասնակցության ապահովման ծախսերը կազմել են 1.6 մլն դրամ կամ ծրագրային ցուցանիշի 17.4%‑ը: Միջոցառման շրջանակներում ապահովվել է անդամակցությունը միջազգային 2 կազմակերպությունների, Հանրային խորհրդի կողմից կազմակերպվել են 18 հանրային քննարկումներ` նախատեսված 2-ի փոխարեն: Ծախսերի ցածր կատարողականը պայմանավորված է նրանով, որ հաշվետու ժամանակահատվածում վճարվել է միայն Հանրային խորհրդի կողմից ներկայացված միջազգային կազմակերպությանն անդամակցության վճարը, իսկ նախատեսված մյուս ծախսերի համար ֆինանսավորման հայտ չի ներկայացվել:

Հաշվետու ժամանակահատվածում շուրջ 19 մլն դրամ աջակցություն է տրամադրվել ազգային փոքրամասնությունների 11 հասարակական կազմակերպությունների՝ կազմելով ծրագրված ցուցանիշի 94.9%-ը: Շեղումը պայմանավորված է այն հանգամանքով, որ կազմակերպություններից մեկի կողմից ներկայացված ծրագրերից մեկը ՀՀ ազգային փոքրամասնությունների ազգամշակութային կազմակերպությունների համակարգող խորհրդի կողմից հաստատվել է հաշվետու ժամանակահատվածի վերջում, որի դիմաց ֆինանսավորումը կկատարվի չորրորդ եռամսյակում:

Համապատասխանաբար 44.2 մլն դրամ և 13.5 մլն դրամ ուղղվել է հասարակական կազմակերպություններին ու «ՀՀ վետերանների միավորում» հասարակական կազմակերպությանն աջակցությանը՝ ապահովելով 100% կատարողական: Միջոցառումների շրջանակներում ապահովել են նախատեսված արդյունքային ցուցանիշները:

Նախորդ տարվա ինն ամիսների համեմատ Քաղաքական կուսակցություններին, հասարակական կազմակերպություններին և արհմիություններին աջակցության ծրագրի գծով ծախսերը նվազել են 49.3%-ով կամ 124.5 մլն դրամով, որը հիմնականում պայմանավորված է հասարակական կազմակերպություններին աջակցության և կուսակցություններին ու կուսակցությունների դաշինքներին տրամադրված աջակցության շրջանակներում կատարված ծախսերի համապատասխանաբար 63.8% (78 մլն դրամ) և 48.7% (47.1 մլն դրամ) նվազմամբ:

*Հանրային իրազեկման* ծրագրի շրջանակներում 2021 թվականի ինն ամիսների ընթացքում իրականացվել են հինգ միջոցառումներ, որոնց գծով ծախսերը կազմել են շուրջ 719.1 մլն դրամ կամ նախատեսվածի 95.3%-ը: Շեղումը հիմնականում առաջացել է «Միր» միջպետական հեռուստառադիոընկերության ՀՀ մասնաբաժնի վճարի և Տեղեկատվության ձեռքբերման, պահպանման և արխիվացման ծառայությունների գծով ծախսերում, որոնք կազմել են համապատասխանաբար 143.3 մլն դրամ և 51.5 մլն դրամ՝ ապահովելով համապատասխանաբար 90% և 78.7% կատարողական: Շեղումները պայմանավորված են նրանով, որ վճարման հայտերի մի մասը ներկայացվել է հաշվետու ժամանակահատվածի վերջում, որոնց դիմաց վճարումներն իրականացվել են հոկտեմբեր ամսին: Տեղեկատվության ձեռքբերման, պահպանման և արխիվացման ծառայությունների միջոցառման շրջանակներում ապահովվել են նախատեսված արդյունքային ցուցանիշները: Ծրագրում ընդգրկված «Հանրային իրազեկում և հասարակական-քաղաքագիտական հետազոտություններ» և «Աջակցություն միջազգային լրատվամիջոցներում պետական լրատվական գործակալության ցիտման ինդեքսի և ՀՀ-ի վերաբերյալ օբյեկտիվ տեղեկատվության տարածմանը» միջոցառումների գծով նախատեսված համապատասխանաբար 407.9 մլն դրամը և 66 մլն դրամն օգտագործվել են ամբողջությամբ:

Նախորդ տարվա ինն ամիսների համեմատ Հանրային իրազեկման ծրագրի գծով ծախսերը նվազել են 37.5%-ով կամ 430.8 մլն դրամով, ինչը հիմնականում պայմանավորված է hանրային իրազեկման և հասարակական-քաղաքագիտական հետազոտությունների գծով ծախսերի 48.1% (378.3 մլն դրամ) նվազմամբ:

2021 թվականի ինն ամիսների ընթացքում *Քաղաքացիական ծառայողների վերապատրաստման* ծրագրի շրջանակներում նախատեսված շուրջ 19.8 մլն դրամի միջոցները չեն օգտագործվել` պայմանավորված անցկացված մրցույթի արդյունքում հաղթող ճանաչված ուսումնական հաստատության կողմից անհրաժեշտ վճարման փաստաթղթերը չներկայացնելու հանգամանքով: Միջոցառման շրջանակներում վերապատրաստվել է 1407 քաղաքացիական ծառայող՝ նախատեսված 4500-ի փոխարեն, քանի որ վերապատրաստումներն անցկացվել են սեպտեմբեր ամսից:

Հաշվետու ժամանակահատվածում 8.4 մլրդ դրամ է տրամադրվել *ՀՀ Վարչապետի լիազորությունների իրականացման ապահովման* ծրագրին՝ ապահովելով 65.4% կատարողական: Ծրագրի շրջանակներում կատարվել են 15 միջոցառումներ՝ նախատեսված 18-ի փոխարեն: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում նախատեսված միջոցառումների կատարողականով, որոնց գծով ծախսերը կազմել են 3.2 մլրդ դրամ կամ նախատեսված միջոցների 47.1%-ը: Ծրագրի՝ ծառայությունների մատուցման բաղադրիչի շրջանակներում ծախսերը կատարվել են 60.5%-ով՝ կազմելով շուրջ 1.9 մլրդ դրամ: Շեղումը պայմանավորված է Հայաստանի ազգային պոլիտեխնիկական համալսարանի Գյումրու մասնաճյուղի հիմնանորոգման պետություն-մասնավոր գործընկերության հայեցակարգը ՀՀ կառավարության հետ ուշ համաձայնեցնելու հանգամանքով: Այն չորրորդ եռամսյակում կներկայացվի ծրագրի ղեկավար հանձնաժողովի և ՀԲ-ի հաստատմանը։ Բացի այդ, կորոնավիրուսի համավարակի հետևանքով երկարաձգվել է խորհրդատվական ծառայության վերջին երկու փուլերի իրականացումը և տեղափոխվել հաջորդ տարի: Վարկային ծրագրի շրջանակներում սարքավորումների ձեռքբերման միջոցառման 59.6% (ավելի քան 1.3 մլրդ դրամ) կատարողականը պայմանավորված է նրանով, որ կորոնավիրուսի համավարակի հետևանքով ստանդարտացման և չափագիտության ազգային մարմնի (ՍՉԱՄ) համար համակարգչային սարքավորումների ձեռքբերման պայմանագիրը նախատեսված ժամկետից ուշ է կնքվել, արդյունքում սարքավորումներն ուշ են մատակարարվել: Բացի այդ, ելնելով տեխնիկական մասնագրերի վերանայման անհրաժեշտությունից՝ կիբերանվտանգության ինկուբատորի համար կահույքի և գրասենյակային այլ պարագաների մատակարարման համար մրցույթը չեղարկվել է: Վարկային ծրագրի շրջանակներում շենքերի և շինությունների շինարարության և հիմնանորոգման համար նախատեսված շուրջ 1.5 մլրդ դրամ միջոցները չեն օգտագործվել: Միջոցառման շրջանակներում նախատեսված ՍՉԱՄ-ի լաբորատորիաների և այլ տարածքների վերանորոգման աշխատանքները չեն կատարվել՝ պայմանավորված նախագծային փաստաթղթերի վերջնական տարբերակի ուշ ընդունմամբ: Չեն կատարվել նաև Ինժեներական քաղաքի տարածքի բարեկարգման և ենթակառուցվածքների կառուցման աշխատանքները՝ պայմանավորված ՇՄԱԳ վերաբերյալ եզրակացությունն ուշ ստացվելու հանգամանքով, իսկ Ինժեներական բիզնես Աքսելատորի շենքի կառուցման աշխատանքները չեն իրականացվել, քանի որ նախագծի նախնական տարբերակը պատվիրատուի կողմից չի ընդունվել և վերադարձվել է վերանայման:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման ծախսերը կազմել են 2.9 մլրդ դրամ կամ ծրագրված ցուցանիշի 80.7%-ը՝ պայմանավորված ապրանքների և ծառայությունների գնման մրցույթների ոչ ամբողջ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ: Միջոցառման շրջանակներում հիմնականում ապահովվել են նախատեսված արդյունքային ցուցանիշները:

Ծրագրում ընդգրկված հինգ միջոցառումների գծով նախատեսված շուրջ 1.9 մլրդ դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ ՀՀ Վարչապետի լիազորությունների իրականացման ապահովման ծրագրի գծով ծախսերն աճել են 78.1%-կամ 3.7 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում կատարված ծախսերի 3.6 անգամ (2.3 մլրդ դրամ) աճով, ինչպես նաև հաշվետու ժամանակահատվածում նախորդ տարվա հարկային պարտավորութունների վճարման նպատակով աջակցության տրամադրման և Հայաստանի Հանրապետությունում և արտերկրում ներդրումային ու ՊՄԳ ծրագրերի իրականացմանն աջակցության նպատակով միջոցների հատկացմամբ:

2021 թվականի ինն ամիսների ընթացքում *Հայաստան-Սփյուռք գործակցության* ծրագրին ուղղվել է 215.9 մլն դրամ կամ նախատեսված միջոցների 66.7%-ը: Շեղումը հիմնականում պայմանավորված է ««Ի Գործ» սփյուռքահայ մասնագետների ներգրավում ՀՀ և Արցախի պետական կառավարման համակարգում» միջոցառման կատարողականով, որը կազմել է 132.9 մլն դրամ կամ 69.6%: Շեղումը պայմանավորված է նրանով, որ միջոցառման մասնակիցների կեցության սեպտեմբեր ամսվա համար նախատեսված գումարը վճարվել է հոկտեմբեր ամսին, բացի այդ, մասնակիցներից 7-ը դադարեցրել են իրենց մասնակցությունը ծրագրին, իսկ առաջին փուլի որոշ մասնակիցների համար վերադարձի ավիատոմսեր ձեռք չեն բերվել՝ պայմանավորված նրանց հայրենադարձությամբ: Միջոցառմանը մասնակցել են 63 մասնագետներ՝ նախատեսված 102-ի փոխարեն:

Հաշվետու ժամանակահատվածում չի օգտագործվել Հայաստան-Սփյուռք գործակցության վերաբերյալ իրազեկման համար նախատեսված 28.6 մլն դրամը՝ պայմանավորված նրանով, որ մատուցված ծառայությունների դիմաց գործընկեր կազմակերպությունների կողմից համապատասխան վճարումների համար հաշիվներ դուրս չեն գրվել: «Քայլ դեպի տուն» միջոցառման ծախսերը կատարվել են 78.5%-ով՝ կազմելով 61.3 մլն դրամ: Վերջինս պայմանավորված է ծառայությունների՝ նախատեսվածից ցածր գներով ձեռքբերմամբ: Միջոցառման շրջանակներում ապահովվել են նախատեսված արդյունքային ցուցանիշները:

Հաշվետու ժամանակահատվածում 7.5 մլն դրամ աջակցություն է հատկացվել Վրաստանի հայալեզու լրատվամիջոցներին՝ ապահովելով 100% կատարողական:

Նախորդ տարվա նույն ժամանակահատվածի համեմատ Հայաստան-Սփյուռք գործակցության ծրագրի գծով ծախսերն աճել են 9.5 անգամ կամ 193.2 մլն դրամով՝ հիմնականում պայմանավորված 2020 թվականին կորոնավիրուսի համավարակի պատճառով «Ի Գործ սփյուռքահայ մասնագետների ներգրավում ՀՀ և Արցախի պետական կառավարման համակարգում» և «Քայլ դեպի տուն» միջոցառումների շրջանակներում ծախսերի ցածր մակարդակով:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է շուրջ 3.3 մլրդ դրամ կամ նախատեսվածի 91.1%-ը: Ծրագրի շրջանակներում իրականացվել են 9 միջոցառումներ, որոնք ուղղվել են տարբեր բնագավառներում տեսչական մարմինների պահպանմանը: Շեղումը հիմնականում պայմանավորված է առողջապահության, սննդամթերքի անվտանգության և բնապահպանության բնագավառներում վերահսկողության ծառայությունների գծով ծախսերի կատարողականով՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, ապրանքների և ծառայությունների գնման մրցույթների ոչ ամբողջ ծավալով իրականացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա ինն ամիսների համեմատ Տեսչական վերահսկողության ծրագրի գծով ծախսերն աճել են 6.4%‑ով կամ 197.1 մլն դրամով, որը պայմանավորված է 2020 թվականի ինն ամիսներին համավարակի պատճառով ծախսերի ցածր կատարողականով:

Հաշվետու ժամանակահատվածում *Արդյունահանող ճյուղերի զարգացման* ծրագրում ընդգրկված՝ Համաշխարհային բանկի աջակցությամբ իրականացվող «Հայաստանի արդյունահանող ճյուղերի թափանցիկության նախաձեռնությանն աջակցություն» դրամաշնորհային ծրագրի շրջանակներում օգտագործվել է շուրջ 48.9 մլն դրամ կամ ծրագրային ցուցանիշի 76.9%-ը: Շեղումը հիմնականում պայմանավորված է դրամաշնորհի գործողության սահմանված ժամկետում գնումների չկայացմամբ և աշխատանքների իրականացման համար ոչ բավարար ժամկետներով: Դրամաշնորհի համաձայնագրի ժամկետն ավարտվել է 2021 թվականի հուլիսի 31-ին: Միջոցառման շրջանակներում արտահանող ճյուղերի թափանցիկության նախաձեռնության (ԱՃԹՆ) ստանդարտների համաձայն հրապարակվել է 1 զեկույց, իրականացվել է 1 նախնական ուսումնասիրություն, կազմակերպվել են ԱՃԹՆ ստանդարտի վերաբերյալ 1 վերապատրաստում, տեղեկատվական արշավների և իրազեկման բարձրացման 1 միջոցառում, 1 համաժողով: Նախորդ տարվա նույն ժամանակահատվածի համեմատ Արդյունահանող ճյուղերի զարգացման ծրագրի գծով ծախսերը նվազել են 62.3%-ով կամ 80.7 մլն դրամով՝ պայմանավորված 2020 թվականին Համաշխարհային բանկի աջակցությամբ իրականացվող Հանքարդյունաբերական ոլորտի քաղաքականության դրամաշնորհային ծրագրի իրականացմամբ, որին 2021 թվականի պետական բյուջեից միջոցներ չեն հատկացվել:

2021 թվականի ինն ամիսների ընթացքում *Տոների և հիշատակի օրերի* ծրագրի շրջանակներում նախատեսված 170 մլն դրամի միջոցները չեն օգտագործվել: Ծրագրում նախատեսված Հայաստանի Հանրապետության անկախության հռչակման տարեդարձին նվիրված միջոցառումների համար նախատեսված 150 մլն դրամ միջոցները չեն օգտագործվել՝ պայմանավորված նրանով, որ Հայաստանի Հանրապետության անկախության 30-ամյակի կապակցությամբ տոնական միջոցառումների կազմակերպման և իրականացվման աշխատանքները կատարվել են մասնավոր կազմակերպությունների հաշվին: Ծրագրում ընդգրկված քաղաքացու օրվան նվիրված միջոցառումների համար նախատեսված 20 մլն դրամ միջոցները չեն օգտագործվել՝ պայմանավորված կորոնավիրուսի համավարակով և երկրում տիրող իրավիճակով:

Հաշվետու ժամանակահատվածում *ՀՀ զարգացման գործընթացներում Սփյուռքի ներուժի ներգրավման* ծրագրում նախատեսված՝ Սփյուռքի մարդկային ներուժի վերհանման, դրա քարտեզագրման և տեղեկատվական բազայի ստեղծման միջոցառման շրջանակներում օգտագործվել է 18.2 մլն դրամ կամ ծրագրային ցուցանիշի 32.4%-ը: Վճարումներն իրականացվել են գործընկեր կազմակերպությունների կողմից ներկայացված հայտին համապատասխան: Միջոցառման շրջանակներում իրականացվել են 15 ոլորտներում սփյուռքի մարդկային ներուժի 30459 տվյալների հավաքագրման աշխատանքներ՝ նախատեսված 40000-ի փոխարեն:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 1.3 մլրդ դրամ կամ ծրագրային ցուցանիշի 65.3%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում օգտագործվել է 1 մլրդ դրամ կամ նախատեսված միջոցների 62.5%-ը՝ պայմանավորված վճարման ներկայացված փաստաթղթերով: Միջոցառման շրջանակներում մատուցվել են իրավական խորհրդատվական և տեղեկատվական 9 ծառայություններ: Ծրագրի շրջանակներում Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման համար նախատեսված 104.9 մլն դրամն օգտագործվել է ամբողջությամբ: 156.2 մլն դրամ օգտագործվել է միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման նպատակով՝ ապահովելով 69.2% կատարողական: Միջոցառման շրջանակներում ֆինանսավորվել են 3 արբիտրաժային վարույթներ՝ նախատեսված 2-ի դիմաց: Ծախսերի կատարողականի ցուցանիշը պայմանավորված է այն հանգամանքով, որ գումարների չափը հնարավոր չէ նախապես կանխատեսել:

Նախորդ տարվա նույն ժամանակահատվածի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերն աճել են 23.6%-ով կամ 244.5 մլն դրամով` հիմնականում պայմանավորված Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայություններին ուղղված ծախսերի 44.7% (315.2 մլն դրամ) աճով:

*ՀՀ սահմանադրական դատարանի գործունեության ապահովմանը* 2021 թվականի ինն ամիսների ընթացքում տրամադրվել է 452.5 մլն դրամ՝ ապահովելով 96.4% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման ծախսերին, որոնք կազմել են 449 մլն դրամ կամ ծրագրված ցուցանիշի 97.3%-ը՝ պայմանավորված որոշ ծախսային հոդվածների գծով առկա տնտեսումներով: 2020 թվականի նույն ժամանակահատվածի համեմատ ՀՀ սահմանադրական դատարանի ծախսերն աճել են 10%-ով կամ 41.1 մլն դրամով, հիմնականում պայմանավորված ՀՀ սահմանադրական դատարանի գործունեության և սահմանադրական արդարադատության ապահովման ծախսերի 9.1% (37.5 մլն դրամ) աճով:

*Բարձրագույն դատական խորհրդին* հաշվետու ժամանակահատվածում ՀՀ պետական բյուջեից տրամադրվել է շուրջ 7.9 մլրդ դրամ՝ ապահովելով իննամսյա ծրագրի 89.8% կատարողական: Միջոցներն ուղղվել են *Դատական իշխանության գործունեության ապահովման և իրականացման* ծրագրին, որի շրջանակներում իրականացվել են 20 միջոցառումներ, ընդ որում, բոլոր միջոցառումներում առկա են շեղումներ: Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացմանը տրամադրվել է շուրջ 1.9 մլրդ դրամ կամ նախատեսված միջոցների 83.6%-ը, Երևան քաղաքի առաջին ատյանի ընդհանուր իրավասության դատարանի բնականոն գործունեության և Երևան քաղաքի ընդհանուր իրավասության դատարանի կողմից դատական պաշտպանության իրավունքի ապահովմանը՝ 1.5 մլրդ դրամ կամ նախատեսված միջոցների 98.4%-ը: ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման ծախսերը կազմել են 2.1 մլրդ դրամ կամ նախատեսված միջոցների 96%‑ը: Բոլոր միջոցառումներում շեղումները հիմնականում պայմանավորված են թափուր հաստիքների առկայությամբ և շարունակական ծախսերի խնայողությամբ: 2020 թվականի ինն ամիսների համեմատ Բարձրագույն դատական խորհրդի ծախսերն աճել են 1.3%-ով կամ 98 մլն դրամով:

*ՀՀ դատախազությանը* հաշվետու ժամանակահատվածում տրամադրվել է շուրջ 4 մլրդ դրամ՝ ապահովելով ծրագրված ցուցանիշի 95.9%-ը: Հատկացումների հաշվին կատարվել են 2 ծրագրեր: Շեղումը հիմնականում արձանագրվել է *Դատավարական ղեկավարման և դատախազական հսկողության* ծրագրում, որի շրջանակներում օգտագործվել է 3.7 մլրդ դրամ՝ կազմելով ծրագրված ցուցանիշի 96.4%-ը: Շեղումը հիմնականում պայմանավորված է որոշ ծախսային հոդվածների գծով առկա տնտեսումներով, այդ թվում՝ ձեռք բերված որոշ ծառայությունների՝ նախատեսվածից ցածր գներով:

*Փորձաքննության ծառայությունների* ծրագրի շրջանակներում անցած ինն ամիսների ընթացքում օգտագործվել է նախատեսված միջոցների 87.9%-ը՝ 221 մլն դրամ: Ցածր կատարողականը պայմանավորված է իրականացված փորձաքննությունների փաստացի թվով, որը նախատեսված 6989-ի փոխարեն կազմել է 6728: Նախորդ տարվա նույն ժամանակահատվածի համեմատ փորձաքննության ծառայությունների գծով ծախսերն աճել են 4.9%-ով (10.2 մլն դրամով):

Նախորդ տարվա ինն ամիսների համեմատ Դատախազության ծախսերն աճել են 13%‑ով կամ 455 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 12.7% (414.7 մլն դրամ) աճով:

*ՀՀ հատուկ քննչական ծառայությանը* 2021 թվականի ինն ամիսների ընթացքում տրամադրվել է 524.8 մլն դրամ՝ ապահովելով 98.8% կատարողական: Միջոցների գերակշիռ մասը՝ 524.6 մլն դրամն ուղղվել է ՀՀ հատուկ քննչական ծառայությունների ծրագրի քրեական վարույթի իրականացման միջոցառմանը, որը կատարվել է 99.2%-ով՝ պայմանավորված այն հանգամանքով, որ ծախսերը հիմնավորող փաստաթղթերի մի մասը ներկայացվել է չորրորդ եռամսյակում: 2020 թվականի ինն ամիսների համեմատ ՀՀ հատուկ քննչական ծառայության ծախսերն աճել են 10.1%‑ով (48.3 մլն դրամով):

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2021 թվականի ինն ամիսների ընթացքում կատարվել է պետական բյուջեի 21 ծրագիր՝ նախատեսված 22-ի դիմաց, որոնց գծով ծախսերը կազմել են շուրջ 119.5 մլրդ դրամ կամ ծրագրված ցուցանիշի 73.1%‑ը: Շեղումը հիմնականում պայմանավորված է Տարածքային զարգացման, Ճանապարհային ցանցի բարելավման, Քաղաքային զարգացման և Ոռոգման համակարգի առողջացման ծրագրերի կատարողականով: Նախորդ տարվա նույն ժամանակահատվածի համեմատ նախարարության ծախսերն աճել են 20.9%-ով կամ 20.7 մլրդ դրամով՝ հիմնականում պայմանավորված Տարածքային զարգացման, Ճանապարհային ցանցի բարելավման, Ջրամատակարարման և ջրահեռացման բարելավման ու Ոռոգման համակարգի առողջացման ծրագրերի շրջանակներում կատարված ծախսերի աճով։

*Տարածքային կառավարման ոլորտում քաղաքականության մշակման, ծրագրերի համակարգման և մոնիտորինգի իրականացման* ծրագրի շրջանակներում ինն ամիսների ընթացքում օգտագործվել է 947.2 մլն դրամ կամ ծրագրային ցուցանիշի 96.2%-ը: Շեղումը հիմնականում պայմանավորված է թափուր հաստիքների առկայությամբ, ինչպես նաև կնքված պայմանագրերի ժամանակացույցերին համապատասխան որոշ վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 5.9%-ով կամ 52.8 մլն դրամով:

*Տարածքային զարգացման ծրագրի* շրջանակներում օգտագործվել է նախատեսված միջոցների 92.9%-ը՝ 54.9 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրման և մարզերում առաջնահերթ լուծում պահանջող հիմնախնդիրների լուծման համար պետական աջակցության ծախսերի կատարողականով: Նշված առաջին միջոցառման շրջանակներում օգտագործվել է նախատեսված միջոցների 56.2%-ը կամ 3.9 մլրդ դրամ` պայմանավորված նրանով, որ հաշվետու ժամանակահատվածում ոչ բոլոր համայնքներն են ներկայացրել ծախսերը հիմնավորող փաստաթղթեր` նախատեսված 189 համայնքից փաստաթղթերը ներկայացվել են 152-ի կողմից: Մարզերում առաջնահերթ լուծում պահանջող հիմնախնդիրների լուծման ծախսերը կազմել են 545.7 մլն դրամ կամ ծրագրված ցուցանիշի 44%-ը, որը պայմանավորված է այն հանգամանքով, որ միջոցներն օգտագործվել են ըստ անհրաժեշտության: Միջոցառումից օգտվել է 69 համայնք՝ նախատեսված 162-ի փոխարեն, վերականգնվել են թվով 124 օբյեկտներ՝ նախատեսված 279-ի փոխարեն:

Տարածքային զարգացման ծրագրին հատկացված միջոցների հիմանական մասը՝ 48.4 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները և օրենքների կիրարկման արդյունքում համայնքների բյուջեների կորուստների փոխհատուցման ծախսերը, որոնք նախատեսված ծավալով տրամադրվել են 502 համայնքներին:

Նախորդ տարվա նույն ժամանակահատվածի համեմատ Տարածքային զարգացման ծրագրի շրջանակներում կատարված ծախսերն աճել են 19.7%-ով կամ 9 մլրդ դրամով: Աճը հիմնականում պայմանավորված է տեղական ինքնակառավարման մարմիններին ֆինանսական աջակցության ծախսերի և ՀՀ մարզերին ենթակառուցվածքների զարգացման նպատակով տրամադրված սուբվենցիաների համապատասխանաբար 16.6% (6.9 մլրդ դրամ) և 138.3% (2.3 մլրդ դրամ) աճով։

2021 թվականի ինն ամիսներին *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 67%-ը՝ շուրջ 14.4 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ծրագրի շրջանակներում 2.8 մլրդ դրամ են կազմել Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի ծախսերը՝ կազմելով ծրագրված ցուցանիշի 56.2%-ը: Շեղումը շինարարական աշխատանքների մասով պայմանավորված է վարկային միջոցների մասհանման ձգձգմամբ, իսկ ծրագրի խորհրդատվության և կառավարման ծախսերի մասով՝ խնայողություններով, ինչպես նաև պայմանագրի փոփոխության գործընթացով, որի ավարտից հետո կսկսվեն կատարվել նախատեսված վճարումները: Վարկային ծրագրի շրջանակներում կառուցվել է 16 մետր երկարությամբ պատվար: Ֆրանսիայի Հանրապետության կառավարության աջակցությամբ իրականացվող՝ Վեդու ջրամբարի կառուցման դրամաշնորհային ծրագրի շրջանակներում օգտագործվել է հատկացված միջոցների 7.7%-ը՝ 21.1 մլն դրամ, որը պայմանավորված է դոնորին ուղարկված վճարման փաստաթղթերի հաստատման ուշացմամբ:

Հաշվետու ժամանակահատվածում 3.1 մլրդ դրամ են կազմել Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի ծախսերը, որոնք կատարվել են 57.9%-ով՝ հիմնականում պայմանավորված վարկային միջոցների մասհանման ձգձգմամբ, ինչպես նաև խնայողություններով: Ծրագրի շրջանակներում հիմնանորոգվել են 127.7 կմ երկարությամբ ոռոգման ցանցեր՝ նախատեսված 189 կմ-ի դիմաց:

Նախատեսված ամբողջ ծավալով՝ 1.3 մլրդ դրամի չափով ֆինանսական աջակցություն է տրամադրվել Ոռոգում-ջրառ իրականացնող կազմակերպություններին, որոնց միջոցով ապահովվել է 871.5 մլն մ3 ջրամատակարարում: 2.8 մլրդ դրամ կամ ծրագրի 99.5%-ի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին, որոնց միջոցով ոռոգվել է 85,752.7 հա հողատարածք: Եվս 3.9 մլրդ դրամ աջակցություն կամ նախատեսվածի 85.4%-ը տրամադրվել է ոռոգման համակարգի առողջացմանը: Միջոցները ՀՀ կառավարության կողմից հաստատված ոռոգման համակարգի ֆինանսական առողջացման աջակցության 2021 թվականի ծրագրի շրջանակներում հատկացվել են ոռոգման համակարգի 15 ընկերություններին՝ ՋՕԸ-երի կողմից փաստացի ծախսված էլեկտրաէներգիայի պարտքի մարման նպատակով:

2020 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերն աճել են 23.6%-ով կամ 2.7 մլրդ դրամով՝ հիմնականում պայմանավորված ոռոգման համակարգի առողջացմանն աջակցությանը կատարված հատկացումների աճով:

Հաշվետու ժամանակահատվածում *Սոցիալական ներդրումների և տեղական զարգացման* ծրագրի շրջանակներում օգտագործվել է շուրջ 1.6 մլրդ դրամ կամ նախատեսված միջոցների 74.4%‑ը: Շեղումը հիմնականում պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի կատարողականով, որը կազմել է 76.1% կամ 1.1 մլրդ դրամ: Նշված գումարից 928.7 մլն դրամը (նախատեսվածի 76%-ը) տրամադրվել է ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքներին, 215.9 մլն դրամը (նախատեսվածի 76.6%-ը)՝ ծրագրի կառավարման ծախսերին: Շինարարական աշխատանքների կատարողականը հիմնականում պայմանավորված է նախագծային աշխատանքների ուշացման պատճառով 3 ենթածրագրի ուշ մեկնարկով և 2 ենթածրագրերի շրջանակներում աշխատանքների թերակատարմամբ: Ծրագրի կառավարման ծախսերի կատարողականը պայմանավորված է աշխատակազմի ոչ լրիվ համալրվածությամբ, ինչպես նաև վառելիքի գնումը չորրորդ եռամսյակ տեղափոխելու հանգամանքով: Ծրագրի շահառուների թիվը հաշվետու ժամանակահատվածում կազմել է 5600:

Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավման համար օգտագործվել է 48.7 մլն դրամ կամ նախատեսված միջոցների 33.5%-ը: Միջոցառման իրականացումը սկսվել է երրորդ եռամսյակի վերջում, և ընթացել են շահառու համայնքների ցանկի ճշգրտման աշխատանքներ:

ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում ՀՀ խոշորացվող համայնքներում հանրային ծառայությունների բարելավման, ընդլայնման, միջհամայնքային ենթածրագրերի նախագծման, ընտրության և իրականացման միջոցառման շրջանակներում օգտագործվել է ծրագրված միջոցների 81.9%-ը՝ 366.3 մլն դրամ: Շեղումը հիմնականում պայմանավորված է երկու պայմանագրերով մատակարարման ժամկետների խախտմամբ, ինչի համար մատակարարը ենթարկվել է տույժի, և խորհրդատվական ծառայությունների գծով պլանների ճշտմամբ, որոնց արդյունքում չեն իրականացվել նախագծային աշխատանքները:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի գծով ծախսերն աճել են 1.2%-ով կամ 19.1 մլն դրամով:

*Տարածքային կառավարման և տեղական ինքնակառավարման մարմինների ներկայացուցիչների մասնագիտական վերապատրաստման և հատուկ ուսուցման* ծրագրի շրջանակներում հաշվետու ժամանակահատվածում օգտագործվել է 10.3 մլն դրամ կամ նախատեսված միջոցների 65.9%-ը՝ պայմանավորված այն հանգամանքով, որ ծախսերը հիմնավորող փաստաթղթերի մի մասը ներկայացվել է սեպտեմբերի վերջին, որի արդյունքում վճարումն իրականացվել է հոկտեմբերին: Ծրագրի շրջանակներում վերապատրաստվել է 963 ծառայող: Նախորդ տարվա ինն ամիսներին տվյալ ծրագրի գծով ծախսերը կազմել էին 474.6 հազար դրամ։

*Որոտան-Արփա-Սևան թունելի ջրային համակարգի կառավարման* ծրագրի ծախսերը հաշվետու ժամանակահատվածում կատարվել են 56.1%-ով՝ կազմելով 137.2 մլն դրամ: Շեղումը պայմանավորված է նրանով, որ հայտերի բացակայության պատճառով չորս անգամ չի կայացել Արփա-Սևան ջրային համակարգի վերազինման համար կազմակերպված մրցույթը, որին բյուջեով հատկացվել էր 107.2 մլն դրամ: Միջոցներն ուղղվել են Արփա-Սևան թունելի հավատարմագրային կառավարմանը՝ ապահովելով 100% կատարողական: Միջոցառման շրջանակներում իրականացվել է Որոտան-Արփա-Սևան թունելի շահագործման և պահպանման նպատակով հավատարմագրային կառավարման պայմանագրով նախատեսված ծառայությունների մատուցում: Նախորդ տարվա նույն ժամանակահատվածի համեմատ տվյալ ծրագրի ծախսերը նվազել են 5.8%-ով՝ պայմանավորված 2020 թվականին Արփա-Սևան ջրային համակարգի տեխնիկական վիճակի բարելավման համար միջոցների հատկացմամբ, որը 2021 թվականին նախատեսված չէ։

*Կոլեկտորադրենաժային ծառայությունների* ծրագրի շրջանակներում օգտագործվել է շուրջ 182.6 մլն դրամ կամ նախատեսվածի 70.3%-ը՝ պայմանավորված այն հանգամանքով, որ սեպտեմբեր ամսվա կատարողականները ներկայացվել են հոկտեմբերին: Ծրագրի շրջանակներում իրականացվել է 148 կմ երկարությամբ կոլեկտորադրենաժային ցանցերի մաքրում և 1100 մլն մ3 ծավալով ջրահեռացում: Նախորդ տարվա ինն ամսվա համեմատ տվյալ ծախսերն աճել են 97.9%-ով կամ 90.3 մլն դրամով։

Հաշվետու ժամանակահատվածում *Կոշտ թափոնների կառավարման* ծրագրի շրջանակներում օգտագործվել է 367.8 մլն դրամ կամ ծրագրված միջոցների 17%-ը։ Գումարն օգտագործվել է Վերակառուցման և զարգացման եվրոպական բանկի աջակցությամբ իրականացվող «Կոտայքի և Գեղարքունիքի մարզի կոշտ թափոնների կառավարման» դրամաշնորհային ծրագրի շրջանակներում, որը կազմել է ծրագրված ցուցանիշի 51.8%-ը: Շեղումը պայմանավորված է նրանով, որ կապալառուի կողմից կատարողական ակտերը ներկայացվել են սեպտեմբերի վերջին, որոնց հիման վրա վճարումը կատարվել է հոկտեմբերին: Նշված դրամաշնորհային ծրագրի շրջանակներում խորհրդատվական աշխատանքների համար նախատեսված 123.8 մլն դրամը չի օգտագործվել՝ խորհրդատուի ընտրության համար հայտարարված մրցութային գործընթացը նախատեսվածից ուշ ավարտվելու պատճառով:

Վերակառուցման և զարգացման եվրոպական բանկի, Եվրոպական միության հարևանության ներդրումային գործիքի և Արևելյան եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող «Երևանի կոշտ թափոնների կառավարման» դրամաշնորհային ծրագրերի շրջանակներում համապատասխանաբար 265.6 մլն դրամի, 642.5 մլն դրամի և 426 մլն դրամի չափով նախատեսված միջոցները չեն օգտագործվել՝ պայմանավորված հաշվետու ժամանակահատվածում մրցութային գործընթացն ավարտված չլինելու հանգամանքով: Նշենք, որ Կոշտ թափոնների կառավարման ծրագրի շրջանակներում 2020 թվականի նույն ժամանակահատվածում օգտագործվել էր 26.6 մլն դրամ:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 27 մլրդ դրամ՝ կազմելով ծրագրված ցուցանիշի 61.7%-ը: Շեղումը հիմնականում պայմանավորված է պետական նշանակության ավտոճանապարհների հիմնանորոգման ու միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների միջոցառումների կատարողականով: Պետական նշանակության ավտոճանապարհների հիմնանորոգման միջոցառման շրջանակներում օգտագործվել է նախատեսված միջոցների 41.4%-ը՝ 8.2 մլրդ դրամ: 2021 թվականի ծրագրում ներառված ճանապարհահատվածների շինարարական աշխատանքների գնման և կապալի պայմանագրերի կնքման գործընթացներով պայմանավորված՝ հիմնական շինարարական աշխատանքները սկսվել են հուլիս ամսին, իսկ սեպտեմբեր ամսվա կատարողականի դիմաց վճարումը տեղափոխվել է չորրորդ եռամսյակ: Հաշվետու ժամանակահատվածում միջոցառման շրջանակներում հիմնանորոգվել են 10.67 կմ միջպետական, 16.14 կմ հանրապետական և 2.99 կմ մարզային նշանակության ավտոճանապարհներ: Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների գծով ծախսերը կազմել են 6 մլրդ դրամ կամ ծրագրի 73.7%-ը: Շեղումը պայմանավորված է ճանապարհահատվածների ցանկի կազմման գործընթացով, որով պայմանավորված՝ ծառայությունների ձեռքբերման մրցույթներն ուշ են կայացել:

Ցածր կատարողական է արձանագրվել նաև արտաքին աջակցությամբ իրականացվող միջոցառումների գծով: Մասնավորապես, Ասիական զարգացման բանկի աջակցությամբ իրականացվող Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում օգտագործվել է շուրջ 3.3 մլրդ դրամ կամ նախատեսված միջոցների 86.2%-ը, որը հիմնականում պայմանավորված է միջանկյալ վճարման վկայագրերի ստուգման և հաստատման գործընթացով: 598.5 մլն դրամ (69.2%) են կազմել Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման ծրագրի շրջանակներում կատարված ծախսերը: Ծրագրի շրջանակներում կատարվել են ճանապարհների 7 վտանգավոր կետերի բարելավման աշխատանքներ՝ նախատեսված 10-ի դիմաց:

Արտաքին աջակցությամբ իրականացվող Հյուսիս-հարավ միջանցքի զարգացման ծրագրի շրջանակներում օգտագործվել է 5.3 մլրդ դրամ կամ նախատեսված միջոցների 78.3%-ը: Շեղումը հիմնականում պայմանավորված է հաշվետու ժամանակահատվածի վերջում ներկայացված կատարողականների դիմաց վճարումները հաջորդ եռամսյակ տեղափոխելու, ինչպես նաև խորհրդատվական և հեղինակային հսկողության ծառայությունների ձեռքբերման պայմանագրերը կնքման փուլում գտնվելու հանգամանքներով:

Համաշխարհային բանկի աջակցությամբ իրականացվող Կենսական նշանակության ճանապարհային ցանցի բարելավման ծրագրի շրջանակներում օգտագործվել է 1.9 մլրդ դրամ կամ նախատեսված միջոցների 88.8%-ը` հիմնականում պայմանավորված ծրագրի համակարգման և կառավարման ծառայությունների գծով ծախսերի կատարողականով, որոնց շրջանակներում խորհրդատուների կողմից ներկայացված որոշ հաշվետվությունների դիմաց վճարումները տեղափոխվել են հաջորդ եռամսյակ: Ծրագրի շրջանակներում ավտոճանապարհների բարեկարգման աշխատանքների գծով ծախսերը կատարվել են 98%-ով՝ կազմելով 1.4 մլրդ դրամ: Հաշվետու ժամանակահատվածում ընթացել են 14.6 կմ երկարությամբ ճանապարհների հիմնանորոգման աշխատանքներ:

Հաշվետու ժամանակահատվածում 966.7 մլն դրամ են կազմել մարզային նշանակության ավտոճանապարհների պահպանման և անվտանգ երթևեկության ծառայությունների գծով ծախսերը, որոնք կատարվել են 91.1%-ով՝ պայմանավորված սեպտեմբեր ամսվա կատարողական փաստաթղթերը հոկտեմբերին ներկայացվելու հանգամանքով: Միջոցառման շրջանակներում կատարվել են 1213.6 կմ երկարությամբ ամառային պահպանման ենթակա ճանապարհների և 2160.7 կմ ձմեռային պահպանման ենթակա ճանապարհների պահպանման և շահագործման աշխատանքներ:

Նախորդ տարվա նույն ժամանակահատվածի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 19.4%-ով կամ 4.4 մլրդ դրամով՝ հիմնականում պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի աճով։

*Ավիացիայի բնագավառում վերահսկողության և կանոնակարգման ապահովման* ծրագրի շրջանակներում օգտագործվել է նախատեսված միջոցների 95%-ը՝ 704.9 մլն դրամ։ Շեղումը հիմնականում պայմանավորված է ավիացիոն և այլ սարքավորումների պահպանման ծախսերի կատարողականով, որը կազմել է 94.7% կամ 469.3 մլն դրամ: Միջոցառման շրջանակներում նախատեսված աշխատանքները կատարվել են, սակայն դրանք հավաստող փաստաթղթերը հաշվետու ժամանակահատվածում չեն ներկայացվել վճարման: 216.9 մլն դրամ է տրամադրել ավիացիայի բնագավառում վերահսկողության և կանոնակարգման ծառայություններին, որոնք կատարվել են 98.3%-ով: 17.2 մլն դրամ ուղղվել է աշխատակազմի մասնագիտական կարողությունների զարգացմանը, որը կազմել է ծրագրված ցուցանիշի 70.6%-ը՝ պայմանավորված կորոնավիրուսի համավարակի հետևանքով ավիացիոն մասնագետների դասընթացներին մասնակցության կրճատմամբ և առցանց իրականացմամբ: Նախորդ տարվա նույն ժամանակահատվածի համեմատ Ավիացիայի բնագավառում վերահսկողության և կանոնակարգման ապահովման ծրագրի գծով արձանագրվել է 2.8% (19.3 մլն դրամ) աճ։

*Միգրացիոն բնագավառում պետական քաղաքականության մշակման և իրականացման* ծրագրի շրջանակներում հաշվետու ժամանակահատվածում օգտագործվել է 116.4 մլն դրամ կամ ծրագրված միջոցների 95.6%-ը: Շեղումը հիմնականում պայմանավորված է աշխատավարձի, համապատասխան հարկերի և գնումների պայմանագրերով ստանձնված պարտավորությունների մի մասի դիմաց վճարումները չորրորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 5.4%-ով (շուրջ 6 մլն դրամով):

*Փախստականների ինտեգրման* ծրագրի շրջանակներում անցած ինն ամիսների ընթացքում օգտագործվել է շուրջ 55.1 մլն դրամ,որը կազմել է ծրագրված ցուցանիշի 79.9%-ը: Ծրագրից շեղումը հիմնականում պայմանավորված է Հայաստանի Հանրապետություն վերադարձող քաղաքացիների վերաինտեգրմանն ուղղված առաջնային աջակցության պետական ծրագրի, ժամանակավոր կացարաններում բնակվող փախստականների կենցաղային խնդիրների լուծման միջոցառումների իրականացման և ՀՀ-ում փախստական ճանաչված և ապաստան ստացած անձանց վարձակալությամբ բնակարանների ձեռքբերման ծախսերի փոխհատուցման գծով հատկացումների կատարողականով:

Հայաստանի Հանրապետություն վերադարձող քաղաքացիների վերաինտեգրմանն ուղղված առաջնային աջակցության պետական ծրագրի շրջանակներում օգտագործվել է 4.4 մլն դրամ կամ նախատեսված միջոցների 42.7%-ը՝ պայմանավորված որոշ շահառուների փոխհատուցման իրավունքի դադարեցմամբ և որոշ շահառուների աջակցության հատկացումը 2022 թվական տեղափոխելու հանգամանքով:

Շուրջ 22 մլն դրամ (ծրագրված միջոցների 86.9%-ը) ուղղվել է Ժամանակավոր կացարաններում բնակվող փախստականների կենցաղային խնդիրների լուծման միջոցառումների իրականացմանը, որի շահառուների թիվը կազմել է 604՝ նախատեսված 719-ի դիմաց: Տարբերությունը պայմանավորված է Հայաստանում տուրիզմի զարգացման հիմնադրամի (ՀՏԶՀ) Նաիրի մասնաճյուղում բնակվող փախստականների բնակարանային խնդրի լուծմամբ:

ՀՀ-ում փախստական ճանաչված և ապաստան ստացած անձանց վարձակալությամբ բնակարանների ձեռքբերման ծախսերի փոխհատուցման նպատակով տրամադրվել է 7.2 մլն դրամ կամ ծրագրված միջոցների 71.1%-ը: Շեղումը պայմանավորված է թվով 3 շահառուի փոխհատուցման իրավունքի դադարեցմամբ, ինչպես նաև 2021 թվականի ընթացքում ծրագրին դեռևս 2020 թվականից մասնակցող 12 շահառուների տրամադրվող փոխհատուցման ժամկետի ավարտով:

Ապաստան հայցողների կեցության խնդիրների լուծման միջոցառումների իրականացման համար նախատեսված 20.5 մլն դրամն ամբողջությամբ օգտագործվել է, որի շրջանակներում օգտվել է 40 շահառու:

Նախորդ տարվա նույն ժամանակահատվածի համեմատ Փախստականների ինտեգրմանն աջակցության ծրագրի ծախսերը նվազել են 6.5%-ով կամ 3.9 մլն դրամով:

*Ջրային տնտեսության ոլորտում ծրագրերի համակարգման և մոնիտորինգի* ծրագրի շրջանակներում պետական բյուջեից տրամադրվել է 238.5 մլն դրամ կամ նախատեսված միջոցների 92.6%-ը։ Շեղումը պայմանավորված է խնայողություններով: Նախորդ տարվա նույն ժամանակահատվածի համեմատ արձանագրվել է ծրագրի գծով ծախսերի 5.1% (11.5 մլն դրամ) աճ։

2021 թվականի ինն ամիսներին *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 49.7%-ը՝ շուրջ 4 մլրդ դրամ: Ծրագրի ծախսերի հիմնական մասը նախատեսվել է արտաքին աջակցությամբ իրականացվող ծրագրերի շրջանակներում, որոնց գծով արձանագրվել է ցածր կատարողական: Մասնավորապես՝ Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի վարկի շրջանակներում նախատեսված միջոցներն օգտագործվել են 79.4%-ով՝ կազմելով շուրջ 2.1 մլրդ դրամ: Շեղումը պայմանավորված է այն հանգամանքով, որ սեպտեմբեր ամսին ներկայացված կատարողականների դիմաց վճարումները կատարվել են հոկտեմբեր ամսին: Միջոցառման շրջանակներում նորոգվել են 33.3 կմ երկարությամբ ջրագծեր (ծրագրվածի 100%-ը), 0.43 կմ երկարությամբ կոյուղագծեր՝ նախատեսված 2.2 կմ-ի դիմաց, որը պայմանավորված է կատարված աշխատանքների կատարողական ակտերն ամբողջությամբ ներկայացված չլինելու հանգամանքով, իսկ նախատեսված 1667 տնային միացումների նորոգման վերաբերյալ կատարողական ակտեր չեն ներկայացվել: Նույն ծրագրի դրամաշնորհային բաղադրիչի շրջանակներում, որին աջակցություն է ցուցաբերել նաև Եվրոպական միությունը, նախատեսված 696.1 մլն դրամի դիմաց օգտագործվել է 2.5 մլն դրամ՝ պայմանավորված խորհրդատվական պայմանագրի փոփոխությամբ: Շինարարական աշխատանքների մեկնարկը հետաձգվել է 2022 թվական:

Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար տրամադրվել է 1.4 մլրդ դրամ՝ կազմելով ծրագրված ցուցանիշի 69.2%-ը: Շեղումը պայմանավորված է կատարողական ակտերի ընդունման գործընթացով: Միջոցառման շրջանակներում նորոգվել են 20.4 կմ երկարությամբ ջրագծեր (ծրագրվածի 100%-ը), 0.27 կմ երկարությամբ կոյուղագծեր՝ նախատեսված 1.4 կմ-ի դիմաց, որը պայմանավորված է աշխատանքներն ամբողջությամբ ընդունված չլինելու հանգամանքով: Հաշվետու ժամանակահատվածում չեն ընդունվել նաև նախատեսված 1667 տնային միացումների նորոգման աշխատանքները:

Եվրոպական ներդրումային բանկի և Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգման նպատակով օգտագործվել է 12.3-ական մլն դրամ՝ կազմելով ծրագրված ցուցանիշների համապատասխանաբար 1.7%-ը և 1.2%-ը: Ցածր կատարողականը հիմնականում պայմանավորված է շինարարական աշխատանքների պայմանագրերի փոփոխությամբ, որոնցով նվազեցվել են աշխատանքների ծավալները: Կատարված աշխատանքների դիմաց վճարումների մի մասը գտնվում է դոնորների կողմից հաստատման փուլում: Ծրագրի շրջանակներում նորոգվել են 1.5 կմ երկարությամբ ջրագծեր՝ նախատեսված 6.1 կմ-ի դիմաց, 1.2 կմ երկարությամբ մուտքագծեր՝ նախատեսված 6.1 կմ-ի դիմաց, նորոգվել են 140 տնային միացումներ՝ նախատեսված 460-ի դիմաց:

Նախորդ տարվա ինն ամիսների համեմատ Ջրամատակարարման և ջրահեռացման բարելավման ծրագրի ծախսերն աճել են 11.8 անգամ կամ 3.6 մլրդ դրամով՝ պայմանավորված 2020 թվականի նույն ժամանակահատվածում ծրագրի խիստ ցածր՝ 3.3% կատարողականով։

*«Ընդերքի ուսումնասիրության, օգտագործման և պահպանման ծառայություններ»* ծրագրի շրջանակներում պետական բյուջեից օգտագործվել է 11.8 մլն դրամ կամ նախատեսված միջոցների 19.3%-ը։ Շեղումը պայմանավորված է Հայաստանի հանքարդյունաբերության ոլորտի քաղաքականության դրամաշնորհի II ծրագրի գործողությունների ծրագրին աջակցության համար նախատեսված 49.6 մլն դրամը չօգտագործելու հանգամանքով, քանի որ խորհրդատուի ընտրության մրցույթի ժամկետը երկարաձգվել է տեխնիկական և ֆինանսական ընդունելի առաջարկ չստացվելու պատճառով: Ընդերքի մասին տեղեկատվության տրամադրման ծառայությունների համար նախատեսված 11.8 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ ծրագրի գծով ծախսերը փոփոխություն չեն կրել:

Հաշվետու ժամանակահատվածում *Պետական գույքի կառավարման* ծրագրի շրջանակներում կատարվել են 882.9 մլն դրամ ծախսեր՝ կազմելով ծրագրված ցուցանիշի 93%-ը, և ոչ ֆինանսական ակտիվների օտարումից ստացվել է ավելի քան 1 մլրդ դրամ՝ նախատեսված 1.3 մլն դրամի փոխարեն: Մասնավորապես, 505.2 մլն դրամ է օգտագործվել պետական գույքի կառավարման համակարգման, խորհրդատվության ու մոնիտորինգի ծառայությունների և 313.6 մլն դրամ՝ պետական գույքի հաշվառման, գույքագրման, գնահատման, անշարժ գույքի պահառության, սպասարկման աշխատանքների և աճուրդների իրականացման ծառայությունների շրջանակներում, որոնք կատարվել են համապատասխանաբար 94.7%-ով և 97.6%-ով: Առաջին միջոցառման կատարողականը հիմնականում պայմանավորված է որոշ վճարումներ հոկտեմբեր ամսին կատարվելու հանգամանքով, իսկ երկրորդ միջոցառման կատարողականը՝ միջոցառումն իրականացնող կազմակերպություններից մեկի հետ դրամաշնորհային պայմանագիրը հոկտեմբերի 1-ին կնքելու հանգամանքով: Նախորդ տարվա նույն ժամանակահատվածի համեմատ Պետական գույքի կառավարման ծրագրի ծախսերը նվազել են 23.2%-ով կամ 266.4 մլն դրամով, իսկ ոչ ֆինանսական ակտիվների օտարումից մուտքերը՝ 22.6%-ով կամ 297.8 մլն դրամով:

*Քաղաքային զարգացման* ծրագրի շրջանակներում անցած ինն ամիսների ընթացքում օգտագործվել է ավելի քան 10.8 մլրդ դրամ կամ նախատեսված միջոցների 58.8%-ը: Ծրագրի կատարողականը պայմանավորված է հիմնականում Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի, Վերակառուցման և զարգացման եվրոպական բանկի աջակցությամբ իրականացվող Գյումրու քաղաքային ճանապարհների ծրագրի և Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ծախսերը կազմել են 4.9 մլրդ դրամ կամ նախատեսվածի 50.7%-ը, որը հիմնականում պայմանավորված է բնակիչների հետ առկա դատական վեճերի և համավարակի պատճառով աշխատանքների դանդաղ ընթացքով:

ՎԶԵԲ աջակցությամբ իրականացվող Գյումրու քաղաքային ճանապարհների ծրագրի շրջանակներում օգտագործվել է 1.5 մլրդ դրամ կամ նախատեսված միջոցների 51%-ը՝ հիմնականում պայմանավորված համավարակի և եղանակային անբարենպաստ պայմանների պատճառով շինարարական աշխատանքների ուշ մեկնարկով և դանդաղ ընթացքով:

Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում օգտագործվել է նախատեսված միջոցների 5.1%-ը՝ 36.4 մլն դրամ, որը պայմանավորված է աշխատանքների կատարման ընթացքում առաջացած որոշ խոչընդոտներով, որի արդյունքում կատարվել է նախագծի փոփոխություն, և աշխատանքները հետաձգվել են:

Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար տրամադրվել է ավելի քան 1.9 մլրդ դրամ կամ ծրագրված միջոցների 99.5%-ը:

Ամբողջությամբ օգտագործվել են Երևանի քաղաքապետին տեղական ինքնակառավարման լիրազորությունների իրականացմանն աջակցության, Երևան քաղաքի փողոցների արտաքին լուսավորության ծառայությունների, Երևան քաղաքի փողոցների ճանապարհաշինարարական աշխատանքների և վերգետնյա էլեկտրատրանսպորտով ուղևորափոխադրումների ծառայությունների մատուցման համար նախատեսված միջոցները, որոնք կազմել են համապատասխանաբար 751.5 մլն դրամ, 561 մլն դրամ, 619.8 մլն դրամ և 470 մլն դրամ:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերը նվազել են 3.2%-ով կամ 361.6 մլն դրամով՝ հիմնականում պայմանավորված հաշվետու տարում Երևան քաղաքի փողոցների արտաքին լուսավորության ծառայությունների և Երևան քաղաքի փողոցների ճանապարհաշինարարական աշխատանքների գծով հատկացումների կրճատմամբ։

Հաշվետու ժամանակահատվածում ավելի քան 3.7 մլրդ դրամ է օգտագործվել *Դպրոցների սեյսմիկ անվտանգության մակարդակի բարձրացման* ծրագրի շրջանակներում, որը կազմել է ծրագրված ցուցանիշի 90.2%-ը: Ծրագիրն իրականացվել է Ասիական զարգացման բանկի աջակցությամբ: Շեղումը հիմնականում պայմանավորված է խորհրդատվական ծառայությունների ձեռքբերման համար նախատեսված միջոցների տնտեսմամբ: Ծրագրի շրջանակներում նախատեսված 14-ի փոխարեն կառուցվել և վերակառուցվել է 17 դպրոց, որոնցից 15-ի գծով իրականացվել է շինարարական աշխատանքների տեխնիկական և հեղինակային հսկողություն: Նախորդ տարվա ինն ամիսների համեմատ ծրագրի գծով ծախսերն աճել են 30.9%-ով կամ 879.8 մլն դրամով:

2021 թվականի ինն ամիսներին ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող «*Երկաթուղային ցանցի զարգացում» և «Ռադիոակտիվ թափոնների կառավարում»* ծրագրերը կատարվել են նախատեսված ծավալով: Նշված առաջին ծրագրի շրջանակներում ուղևորափոխադրումներից ստացված վնասի դիմաց 394.1 մլն դրամ սուբսիդիա է տրամադրվել «Հարավկովկասյան երկաթուղի» ՓԲԸ-ին, իսկ երկրորդ ծրագրի շրջանակներում 25.9 մլն դրամ ուղղվել է ռադիոակտիվ թափոնների վնասազերծման ծառայություններին: Նախորդ տարվա նույն ժամանակահատվածի համեմատ նշված ծրագրերի ծախսերը գրեթե չեն փոփոխվել:

Հաշվետու ժամանակահատվածում *Էլեկտրաէներգետիկ համակարգի զարգացման* ծրագրի շրջանակներում Գերմանիայի զարգացման վարկերի բանկի (KFW)) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների դրամաշնորհային ծրագրի շրջանակներում նախատեսված 164 մլն դրամը չի օգտագործվել՝ պայմանավորված պայմանագրում կատարվող փոփոխությամբ:

*Այլընտրանքային աշխատանքային ծառայության* ծրագրի շրջանակներում այլընտրանքային աշխատանքային ծառայողներին դրամական բավարարման և դրամական փոխհատուցման տրամադրման նպատակով օգտագործվել է նախատեսված միջոցների 83.9%-ը՝ շուրջ 28.1 մլն դրամ: Շեղումը պայմանավորված է սեպտեմբեր ամսվա կատարողականը հոկտեմբերին ներկայացվելու հանգամանքով, ինչպես նաև այլընտրանքային աշխատանքային ծառայություն անցնող անձանց փաստացի թվով, որը նախատեսված 156-ի դիմաց կազմել է 137: Նախորդ տարվա ինն ամիսների համեմատ Այլընտրանքային աշխատանքային ծառայության ծախսերը նվազել են 18.2%-ով (6.3 մլն դրամով):

*ՀՀ առողջապահության նախարարության* պատասխանատվությամբ 2021 թվականի ինն ամիսների ընթացքում կատարվել են 12 ծրագրեր, որոնց ուղղվել է ավելի քան 95 մլրդ դրամ՝ ապահովելով ծրագրված ցուցանիշի 86.8%-ը, ընդ որում բոլոր ծրագրերում արձանագրվել են շեղումներ։ 2020 թվականի նույն ժամանակահատվածի համեմատ առողջապահության նախարարության ծախսերն աճել են 8.9%‑ով կամ 7.8 մլրդ դրամով՝ հիմնականում պայմանավորված Հանրային առողջության պահպանման և Սոցիալապես անապահով ու առանձին խմբերի անձանց բժշկական օգնության ծրագրերի շրջանակներում կատարված ծախսերի աճով:

2021 թվականի ինն ամիսների ընթացքում շուրջ 20.7 մլրդ դրամ տրամադրվել է *Հանրային առողջության պահպանման* ծրագրին` կազմելով ծրագրային ցուցանիշի 86.3%‑ը: Շեղումը հիմնականում պայմանավորված է «Հայաստանի Հանրապետությունում կորոնավիրուսային վարակի (COVID) կանխարգելմանն ուղղված` պատվաստանյութի ձեռքբերման միջոցառումներ» միջոցառման ծախսերի կատարողականով, որը կազմել է 2.3 մլրդ դրամ կամ 46.2%: Ցածր կատարողականը պայմանավորված է պատվաստանյութի ձեռք բերման բարդ և երկարատև գործընթացով, որի արդյունքում ձեռք է բերվել պատվաստանյութի 542790 չափաբաժին` նախատեսված 1217400-ի փոխարեն:

Ամբողջությամբ օգտագործվել են «Հայաստանի Հանրապետությանում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացում» միջոցառման համար նախատեսված միջոցները, որոնք կազմել են 14.5 մլրդ դրամ: Գրեթե ամբողջությամբ օգտագործվել են նաև բնակչության սանիտարահամաճարակային անվտանգության ապահովման և հանրային առողջապահական ծառայությունների գծով նախատեսված միջոցները, որոնք կազմել են 1.4 մլրդ դրամ: Միջոցառման շրջանակներում կատարվել են 113457 հետազոտություններ` կանխատեսված 368500-ի փոխարեն, ստացված պատվաստանյութերի դեղաչափերի թիվը կազմել է 1790815՝ կանխատեսված 777200-ի դիմաց, մատուցվել են վարակիչ օջախների ախտահանման 2031 ծառայություններ՝ կանխատեսված 3350-ի փոխարեն: Հետազոտությունների և պատվաստանյութերի՝ կանխատեսվածի համեմատ փաստացի քանակների գերազանցումը պայմանավորված է կորոնավիրուսի համավարակի դեմ պայքարի շրջանակներում պետության կողմից Հայաստան ներկրվող պատվաստանյութերի և իրականացված հետազոտությունների քանակով, իսկ վարակիչ օջախների ախտահանման ծառայությունների գծով փաստացի ցածր արդյունքային ցուցանիշը պայմանավորված է ախտահանման ենթակա օջախների փաստացի թվով:

Հաշվետու ժամանակահատվածում 2.2 մլրդ դրամ է տրամադրվել իմունականխարգելման ազգային ծրագրին՝ կազմելով ծրագրված ցուցանիշի 79.4%-ը։ Շեղումը հիմնականում պայմանավորված է մատուցված որոշ ծառայությունների դիմաց վճարման հայտերը սեպտեմբեր ամսվա վերջին ներկայացվելու հանգամանքով, որի արդյունքում վճարումներն իրականացվել են հոկտեմբերին: Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 615177 պատվաստում՝ նախատեսված 825600-ի դիմաց։ Պատվաստումների՝ կանխատեսվածի համեմատ ցածր փաստացի արդյունքային ցուցանիշը հիմնականում պայմանավորված է կորոնավիրուսի համավարակի պայմաններում պատվաստումների թվի նվազմամբ։

Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերն աճել են 14.2%-ով կամ 2.6 մլրդ դրամով՝ հիմնականում պայմանավորված կորոնավիրուսի համավարակի հետ կապված ծախսերի և իմունականխարգելման ազգային ծրագրի շրջանակներում կատարված ծախսերի համապատասխանաբար 11.8% (1.8 մլրդ դրամ) և 44.8% (682.7 մլն դրամ) աճով:

*Առողջապահության համակարգի արդիականացման և արդյունավետության բարձրացման ծրագրի* ծախսերը հաշվետու ժամանակահատվածում կազմել են շուրջ 2.1 մլրդ դրամ կամ ծրագրային ցուցանիշի 64.8%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում, ընդ որում բոլոր միջոցառումներում արձանագրվել են շեղումներ:

Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում հաշվետու ժամանակահատվածում ծախսերը կազմել են 895.3 մլն դրամ կամ ծրագրված ցուցանիշի 61.7%-ը: Շեղումը հիմնականում արձանագրվել է շենքային պայմանների բարելավման ծախսերում, որոնք կատարվել են 61%-ով՝ կազմելով 695.9 մլն դրամ: Մասնավորապես՝ Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում շենքային պայմանների բարելավման միջոցառման ծախսերը կազմել են շուրջ 305 մլն դրամ կամ նախատեսվածի 43%-ը՝ պայմանավորված կորոնավիրուսի համավարակով, որի հետևանքով ՀՀ Գեղարքունիքի մարզի Մարտունու բժշկական կենտրոնի շինարարական աշխատանքներն իրականացվել են նախատեսվածից փոքր ծավալներով։ Նշված վարկային ծրագրի լրացուցիչ ֆինանսավորման շրջանակներումշենքային պայմանների բարելավման ծախսերը կազմել են շուրջ 391 մլն դրամ կամ նախատեսվածի 90.6%-ը: Միջոցներն ուղղվել են ՀՀ Վայոց ձորի մարզային հիվանդանոցի նոր շենքի կառուցման աշխատանքների համար կանխավճարի տրամադրմանը:

Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում ծառայությունների ձեռքբերման ծախսերը կազմել են 197.8 մլն դրամ կամ նախատեսվածի 64.%-ը: Ցածր կատարողականը հիմնականում պայմանավորված է համավարակի արդյունքում խորհրդատվական ծառայությունների՝ նախատեսվածից պակաս թվով իրականացմամբ, ինչպես նաև այն հանգամանքով, որ ծախսային առաջնահերթություններից ելնելով՝ նախատեսվում է միջոցներն ուղղել սքրինինգային հետազոտությունների իրականցմանը: Միջոցառման շրջանակներում իրականացվել է արգանդի պարանոցի քաղցկեղի 23287 հետազոտություն, շաքարային դիաբեթի 86258 հետազոտություն և հղիների արյան ու մեզի 13500 հետազոտություն՝ նախատեսված համապատասխանաբար 35000-ի, 90000-ի և 15500-ի դիմաց: Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի լրացուցիչ ֆինանսավորման շրջանակներում ծառայությունների ձեռքբերման ծախսերը կազմել են 1.7 մլն դրամ կամ ծրագրված ցուցանիշի 64.7%-ը, որը նախատեսված է ծրագրի իրականացման ապահովման և Վայոց ձորի մարզային հիվանդանոցի նոր շենքի կառուցման տեխնիկական հսկողության իրականացման նպատակով: Ցածր կատարողականը պայմանավորված է որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են հաջորդ եռամսյակ:

Հաշվետու ժամանակահատվածում Գլոբալ հիմնադրամի աջակցությամբ իրականացվել են 7 միջոցառումներ, որոնց ընդհանուր առմամբ ուղղվել է 1.1 մլրդ դրամ՝ կազմելով ծրագրված ցուցանիշի 67%-ը: Մասնավորապես՝ «ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովման ծախսերը կազմել են 65.6 մլն դրամ կամ նախատեսվածի 39.8%-ը, որը պայմանավորված է կորոնավիրուսային համավարակի հետևանքով բժշկական սարքավորումների մատակարարման ժամկետների տեղափոխմամբ**:** Նշված դրամաշնորհային ծրագրի շրջանակներում ծառայությունների մատուցման ծախսերը կազմել են ավելի քան 289 մլն դրամ կամ ծրագրված ցուցանիշի 85.1%-ը: Շեղումը պայմանավորված է կորոնավիրուսային համավարակով և դեղերի ու ախտորոշիչ նյութերի մատակարարումների ուշացմամբ, որոնց արդյունքում նախատեսված ծառայությունների որոշ մասը տեղափոխվել է հաջորդ եռամսյակ:

Գլոբալ հիմնադրամի աջակցությամբ 422.4 մլն դրամ (նախատեսվածի 67.6%-ը) տրամադրվել է Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն դրամաշնորհային շարունակության ծրագրին, 242.9 մլն դրամ (նախատեսվածի 60.7%‑ը)` «Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցություն», 33.3 մլն դրամ (նախատեսվածի 83.2%‑ը)՝ «Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրում», 26.1 մլն դրամ (նախատեսվածի 59.3%‑ը)` «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում», 8.9 մլն դրամ (նախատեսվածի 79.2%‑ը)` «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» միջոցառումներին: Վերոնշյալ դրամաշնորհային ծրագրերի կատարողականները պայմանավորված են դոնորի կողմից ֆինանսական միջոցների՝ նախատեսված ժամկետից ուշ տրամադրմամբ:

ՀՀ կայունացման և զարգացման Եվրասիական հիմնադրամի միջոցներից ֆինանսավորվող «Առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործում» ծրագրի շրջանակներում օգտագործվել է նախատեսված միջոցների 57.1%-ը՝ 48.6 մլն դրամ: Միջոցառման շրջանակներում Հայաստանի Հանրապետության Լոռու, Տավուշի և Սյունիքի մարզերում 50-69 տարեկան կանանց շրջանում իրականացվել են կրծքագեղձի 5370 մամոգրաֆիկ սքրինինգային հետազոտություններ` նախատեսված 9000-ի դիմաց։ Ծախսերի ծրագրից շեղումը և դեպքերի փաստացի ցածր ցուցանիշը պայմանավորված է համավարակի պայմաններում սքրինինգային հետազոտությունների՝ նախատեսվածից պակաս թվով իրականացմամբ։

Ասիական զարգացման բանկի միջոցներով «Հայաստանի Հանրապետությունում COVID-19-ին արձագանքման ծրագրի իրականացում» ծրագրի շրջանակներում օգտագործվել է նախատեսված միջոցների 99.8%‑ը՝ 56.8 մլն դրամ:

Նախորդ տարվա ինն ամիսների համեմատ Առողջապահության համակարգի արդիականացման և արդյունավետության բարձրացման ծրագրի ծախսերը նվազել են 23.2%-ով կամ 631.1 մլն դրամով, որը հիմնականում պայմանավորված է 2020 թվականին Համաշխարհային բանկի աջակցությամբ իրականացվող ՀՀ-ում կորոնավիրուսային վարակի (COVID-19) կանխարգելմանն ու բուժմանն ուղղված միջոցառումների իրականացման նպատակով միջոցների հատկացմամբ, որի համար 2021 թվականին միջոցներ չեն նախատեսվել:

Հաշվետու ժամանակահատվածում *Առողջության առաջնային պահպանման* ծրագրի շրջանակներում պետական բյուջեից օգտագործվել է շուրջ 18.1 մլրդ դրամ` կազմելով ծրագրված ցուցանիշի 99.7%-ը: Ծրագրի ծախսերում մեծ տեսակարար կշիռ ունեն ամբուլատոր-պոլիկլինիկական բժշկական օգնության ծառայությունների գծով ծախսերը, որոնք կազմել են 17.8 մլրդ դրամ կամ ծրագրված ցուցանիշի 99.7%-ը: Միջոցառման շրջանակներում ինն ամիսների ընթացքում բնակչության առողջության առաջնային պահպանման գծով կազմակերպություններում գրանցվել է 3055.7 հազար մարդ` կանխատեսված 2940 հազարի դիմաց, այդ թվում՝ 18 և ավելի բարձր տարիքի 2344.8 հազար անձ՝ կանխատեսված 2244 հազարի դիմաց, մինչև 18 տարեկան 710.9 հազար երեխա՝ կանխատեսված 696 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 385.2 հազար աշակերտ՝ կանխատեսված 374 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 1036871, իրականացվել են հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 509998 հետազոտություններ՝ կանխատեսված 568100-ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի հավաքագրված բնակչության թվաքանակով, ռազմական դրության հետևանքով Արցախից աշակերտների տեղափոխմամբ, իսկ կանխատեսվածից ցածր ցուցանիշները պայմանավորված են կորոնավիրուսի համավարակով, որի արդյունքում նվազել է ամբուլատոր օղակ դիմելիությունը։

Ախտորոշման ճշտման նպատակով նեղ մասնագիտացված կենտրոններում լաբորատոր-գործիքային ախտորոշիչ հետազոտությունների ծախսերը կազմել են շուրջ 256.9 մլն դրամ կամ ծրագրված ցուցանիշի 99.9%-ը: Միջոցառման շրջանակներում իրականացվել է 108059 հետազոտություն՝ կանխատեսված 69035-ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է մատուցվող բուժօգնության՝ միջինից ցածր գին ունեցող ծառայությունների քանակի աճով:

Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն էական փոփոխություն չեն կրել:

*Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 975.4 մլն դրամ՝ ապահովելով ծրագրված ցուցանիշի 45.8%-ը։ Շեղումը հիմնականում պայմանավորված է առողջապահական կազմակերպությունների կառուցման և վերակառուցման միջոցառման կատարողականով, որի շրջանակներում օգտագործվել է նախատեսված միջոցների 20.4%-ը՝ 271.6 մլն դրամ: Ցածր կատարողականը պայմանավորված է նրանով, որ որոշ օբյեկտների շինարարական և նախագածային աշխատանքներ գտնվել են կատարման ընթացքում, և կատարողականներ չեն ներկայացվել, ինչպես նաև այն հանգամանքով, որ մեկ օբյեկտի նախագծային աշխատանքը չի մեկնարկել՝ անհրաժեշտ հողատարածքի բացակայության պատճառով, ևս մեկ օբյեկտի շինարարության աշխատանքները ժամանակավորապես դադարեցվել են՝ ի հայտ եկած խնդիրների պատճառով:

Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի միջոցառման շրջանակներում օգտագործվել է 699 մլն դրամ, որը կազմել է նախատեսված ցուցանիշի 92.1%-ը: Շեղումը հիմնականում պայմանավորված է պարգևատրման ֆոնդից երրորդ եռամսյակում նախատեսված հատկացումները հոկտեմբեր ամսին վճարելու հանգամանքով, ինչպես նաև շարունակական ծախսերի և ներքին գործուղումների գծով որոշ վճարումների տեղափոխմամբ հաջորդ եռամսյակ:

Նախորդ տարվա նույն ժամանակահատվածի համեմատ ծրագրի ծախսերը նվազել են 28.2%‑ով կամ 382.7 մլն դրամով՝ հիմնականում պայմանավորված 2020 թվականին առողջապահական կազմակերպությունների վերազինման նպատակով միջոցների հատկացմամբ, որի համար 2021 թվականին միջոցներ չեն նախատեսվել:

*Դատաբժշկական և ախտաբանաանատոմիական* *ծառայությունների* ծրագրի ծախսերը 2021 թվականի ինն ամիսների ընթացքում կազմել են 434.9 մլն դրամ կամ ծրագրված ցուցանիշի 94.5%-ը։ Ծրագրում ընդգրկված են երկու միջոցառումներ, որոնցից ախտաբանաանատոմիական հետազոտությունների համար նախատեսված 22.4 մլն դրամն օգտագործվել է ամբողջությամբ: Միջոցառման շրջանակներում հաշվետու ժամանակահատվածում իրականացվել են 3814 վիրահատական և բիոպսիոն նյութերի հետազոտություն` կանխատեսված 3046-ի փոխարեն, 369 ախտաբանաանատոմիական դիահերձումներ՝ կանխատեսված 388-ի դիմաց:

Ծրագրի շրջանակներում դատաբժշկական փորձաքննությունների գծով ծախսերը կազմել են 412.4 մլն դրամ կամ նախատեսված ցուցանիշի 94.3%-ը: Կատարողականը պայմանավորված է դատաբժշկական և գենետիկ ծառայությունների գծով փորձաքննությունների՝ կանխատեսվածի համեմատ ավելի փոքր թվով: Միջոցառման շրջանակներում ինն ամիսների ընթացքում կատարված փորձաքննությունների թիվը կազմել է 43125` կանխատեսված 46000-ի դիմաց: Նախորդ տարվա նույն ժամանակահատվածի համեմատ Դատաբժշկական և ախտաբանաանատոմիական ծառայությունների ծրագրի ծախսերն աճել են 3.6%-ով կամ 15 մլն դրամով՝ պայմանավորված դատաբժշկական փորձաքննությունների գծով ծախսերի աճով։

*Դեղապահովման* ծրագրի շրջանակներում անցած ինն ամիսների ընթացքում օգտագործվել է ավելի քան 2.5 մլրդ դրամ, որը կազմել է ծրագրված ցուցանիշի 94.2%-ը և 32.3%-ով կամ 618.6 մլն դրամով գերազանցել նախորդ տարվա նույն ժամանակահատվածի ցուցանիշը: Շեղումը պայմանավորված է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի կատարողականով, որը կազմել է 2.4 մլրդ դրամ կամ 94%՝ պայմանավորված որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են հաջորդ եռամսյակ: Միջոցառման շրջանակներում հաշվետու ժամանակահատվածում ապահովվել է դեղորայքի տրամադրում 12 հիվանդությունների գծով, անվճար դեղորայք ստացող հիվանդների թիվը համապատասխանել է կանխատեսվածին՝ կազմելով 267175:

Ծրագրում ընդգրկված՝ մարդասիրական օգնության կարգով ստացվող դեղերի և դեղագործական արտադրանքի ստացման, մաքսազերծման և բաշխման ծառայությունների համար նախատեսված 105 մլն դրամն օգտագործվել է ամբողջությամբ։ Միջոցառման շրջանակներում մատուցվել են մարդասիրական օգնության կարգով ստացված դեղերի և բժշկական պարագաների բեռների ստացման, մաքսազերծման և պահպանման 147 ծառայություններ` նախատեսված 80-ի դիմաց:

*Խորհրդատվական, մասնագիտական աջակցության և հետազոտությունների* ծրագրի շրջանակներում նախատեսված միջոցներն օգտագործվել են 99.9%-ով՝ կազմելով 157.3 մլն դրամ։ Ծրագրում ընդգրկված են երկու միջոցառումներ: Մասնավորապես՝ 124.4 մլն դրամն ուղղվել է խորհրդատվական, մասնագիտական աջակցությանն ու հետազոտություններին, 32.9 մլն դրամ՝ բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցմանը: Խորհրդատվական, մասնագիտական աջակցության ու հետազոտությունների միջոցառման շրջանակներում ապահովվել են նախատեսված արդյունքային չափորոշիչները: Պատրաստվել է «Առողջություն և առողջապահություն» վիճակագրական քարտեզագրման 11 զեկույց, մշակվել են առողջապահության ազգային հաշիվների 1 զեկույց, Հայաստանի առողջապահության արդյունավետության գնահատման 1 հատ տարեկան զեկույց, 1 հատ թմրամիջոցների և թմրամիջոցներից կախվածության մոնիթորինգի տարեկան զեկույց, և կազմվել է «Առողջություն և առողջապահություն» վիճակագրական տարեգիրքը: Բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցման միջոցառման շրջանակներում հաշվետու ժամանակահատվածում ՀՀ մարզային 6 առողջապահական կազմակերպություններ են ուղեգրվել 9 բժիշկ-մասնագետներ՝ նախատեսված 7 կազմակերպության և 13 բժշկի փոխարեն, որը պայմանավորված է բժիշկ-մասնագետների պահանջարկով:

2020 թվականի ինն ամիսների համեմատ Խորհրդատվական, մասնագիտական աջակցության և հետազոտությունների ծրագրի ծախսերն աճել են 12.5%‑ով (17.4 մլն դրամով)՝ հիմնականում պայմանավորված խորհրդատվական, մասնագիտական աջակցության և հետազոտությունների ծախսերի 63.6% (48.4 մլն դրամ) աճով:

2021 թվականի ինն ամիսների ընթացքում *Մոր և մանկան առողջության պահպանման* ծրագրի շրջանակներում օգտագործվել է 12.4 մլրդ դրամ` ապահովելով 74.7% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ: Ծրագրի շրջանակներում ավելի քան 4.8 մլրդ դրամ են կազմել մանկաբարձական բժշկական օգնության ծառայությունների միջոցառման ծախսերը, որոնք կատարվել են 68.7%-ով: Շեղումը պայմանավորված է որոշ կազմակերպություններում բժշկական օգնության դեպքերի թերակատարմամբ և որոշ կազմակերպություններում՝ դեպքերի գերակատարմամբ: Հաշվետու ժամանակահատվածում մանկաբարձական բժշկական օգնության ծառայություններ են մատուցվել 40501 անձի` կանխատեսված 38272-ի դիմաց, ծնունդների թիվը կազմել է 27968՝ կանխատեսված 26600-ի դիմաց, իսկ կեսարյան հատումների թիվը՝ 10311՝ կանխատեսված 9500-ի դիմաց:

Երեխաներին բժշկական օգնության ծառայությունների գծով ծախսերը կազմել են ավելի քան 6.8 մլրդ դրամ կամ նախատեսվածի 81.4%-ը՝ պայմանավորված կորոնավիրուսի համավարակով, որի հետևանքով նվազել է որոշ ծառայությունների մասով բուժհաստատություններ դիմելիությունը, ինչպես նաև սեպտեմբեր ամսվա կատարողականները հոկտեմբեր ամսին ներկայացվելու հանգամանքով, ինչի արդյունքում վճարումները տեղափոխվել են չորրորդ եռամսյակ։ Միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 62387` կանխատեսված 50000-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 3435` կանխատեսված 5000-ի դիմաց։

Մոր և մանկան առողջության պահպանման ծրագրի շրջանակներում մտավոր, հոգեկան (վարքագծային), լսողական, ֆիզիկական (շարժողական) և զարգացման այլ խանգարումներով երեխաների գնահատման և վերականգնողական բուժման ծառայությունների գծով ծախսերը կազմել են 210.7 մլն դրամ կամ ծրագրված ցուցանիշի 80.1%-ը: Միջոցառման շրջանակներում ծառայություններից օգտվելու դեպքերի թիվը հաշվետու ժամանակահատվածում կազմել է 51294՝ կանխատեսված 61280-ի դիմաց: Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների շրջանակներում օգտագործվել է նախատեսված միջոցների 42.6%-ը՝ 260.8 մլն դրամ: Միջոցառման շրջանակներում ինն ամիսների ընթացքում իրականացվել է 7500 հետազոտություն՝ կանխատեսված 15357-ի դիմաց, բուժօգնություն է մատուցվել 464 զույգի՝ կանխատեսված 808-ի դիմաց: Բնածին հիպոթիրեոզի, ֆենիլկենտոնուրիայի, լսողության (անհասների ռետինոպաթիա) խանգարումների, կոնքազդրային հոդի դիսպլազիայի վաղ հայտնաբերման նպատակով նորածնային սքրինինգների անցկացման միջոցառման շրջանակներում օգտագործվել է նախատեսված միջոցների 90.5%-ը՝ 208.2 մլն դրամ: Միջոցառման շրջանակներում հաշվետու ժամանակահատվածում իրականացվել է 95544 սքրինինգային հետազոտություն՝ կանխատեսված 100000-ի դիմաց: Ծախսերի՝ վերոնշյալ երեք միջոցառումների գծով ծրագրային ցուցանիշներից շեղումները պայմանավորված են կորոնավիրուսի համավարակով, քանի որ շահառուները հանդիսացել են խոցելի խումբ, ուստի նվազել է բուժհաստատություններ դիմելիությունը:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերն աճել են 5.3%-ով կամ 618.5 մլն դրամով՝ հիմնականում պայմանավորված երեխաներին բժշկական օգնության և անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծախսերի համապատասխանաբար 6% (385.6 մլն դրամ) և 140.9% (152.6 մլն դրամ) աճով:

2021 թվականի ինն ամիսների ընթացքում ավելի քան 3.3 մլրդ դրամ է տրամադրվել *Շտապ բժշկական օգնության* ծրագրին՝ ապահովելով 87.7% կատարողական, որը հիմնականում պայմանավորված է օդային ճանապարհով սանիտարական ավիացիայի բժշկական օգնության ծառայության և մարզերից Երևան կամ այլ տարածաշրջանային հիվանդանոցներ հիվանդների տեղափոխման դեպքերի՝ նախատեսվածից փոքր թվով։ Ծրագրի շրջանակներում հաշվետու ժամանակահատվածում սպասարկվել է 428.5 հազար կանչ` բյուջեով կանխատեսված 405 հազարի դիմաց, օդային ճանապարհով սանիտարական ավիացիայի 69 կանչ՝ կանխատեսված 85‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 11810 հիվանդ՝ կանխատեսված 13500-ի դիմաց: Նախորդ տարվա նույն ժամանակահատվածի համեմատ Շտապ բժշկական օգնության ծախսերը նվազել են 7.4%-ով կամ 267.2 մլն դրամով՝ պայմանավորված 2020 թվականի շտապ օգնության մեքենաներով հագեցվածության բարելավման նպատակով միջոցների հատկացմամբ, որի համար 2021 թվականին միջոցներ չեն նախատեսվել:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է ավելի քան 11 մլրդ դրամ` կազմելով ծրագրված ցուցանիշի 91.6%-ը: Ծրագրում ընդգրկված են հինգ միջոցառումներ, որոնցում արձանագրվել են շեղումներ: Հաշվետու ժամանակահատվածում ուռուցքաբանական և արյունաբանական հիվանդությունների բժշկական օգնության ծառայությունների ծախսերը կատարվել են 87.3%-ով` կազմելով շուրջ 3.4 մլրդ դրամ: Շեղումը հիմնականում պայմանավորված է հաշվետու ժամանակահատվածում ոչ վիրահատական դեպքերի փաստացի թվով, որը կանխատեսված 21500-ի դիմաց կազմել է 19562, վիրաբուժական միջամտությունների թիվը կազմել է 5350՝ կանխատեսված 5000-ի դիմաց: Բյուջեով նախատեսվածից ավել քանակի վիրաբուժական միջամտություններն ապահովվել են միջինից ցածր գին ունեցող ծառայությունների քանակի հաշվին:

Ծրագրի շրջանակներում շուրջ 2.3 մլրդ դրամ է տրամադրվել հոգեկան և նարկոլոգիական հիվանդների բժշկական օգնության ծառայություններին ՝ կազմելով ծրագրված ցուցանիշի 92.9%-ը և 1.9 մլրդ դրամ (նախատեսվածի 96.6%-ը)՝ հեմոդիալիզի և պերիտոնիալ դիալիզի անցկացման ծառայություններին: Շեղումները հիմնականում պայմանավորված են դեպքերի՝ կանխատեսվածից փոքր թվով: Առաջին միջոցառման շրջանակներում հաշվետու ժամանակահատվածում բուժօգնության դեպքերի թիվը կազմել է 12351` կանխատեսված 13474-ի դիմաց: Երկրորդ միջոցառման շրջանակներում իրականացվել է հեմոդիալիզի 114844 սեանս` նախատեսված 120000‑ի դիմաց:

Անհետաձգելի բժշկական օգնության ծառայություններին հաշվետու ժամանակահատվածում տրամադրվել է ավելի քան 2.3 մլրդ դրամ` կազմելով ծրագրված ցուցանիշի 92%‑ը: Կատարողականը պայմանավորված է մատուցվող բուժօգնության՝ միջինից ցածր գին ունեցող ծառայությունների տեսակարար կշռի ավելացմամբ, առանձին կազմակերպություններում բժշկական օգնության դեպքերի քանակով, ինչպես նաև մի շարք ծառայությունների գծով կատարողականները հաշվետու ժամանակահատվածի ավարտից հետո ներկայացվելու հանգամանքով: Միջոցառման շրջանակներում անհետաձգելի բուժօգնության դեպքերի թիվը կազմել է 21366՝ կանխատեսված 18960-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է բժշկական օգնության՝ միջինից ցածր գին ունեցող ծառայությունների քանակով:

Սրտի անհետաձգելի վիրահատությունների նպատակով հաշվետու ժամանակահատվածում օգտագործվել է շուրջ 1.2 մլրդ դրամ՝ ապահովելով 93.3% կատարողական, որը հիմնականում պայմանավորված է սրտի անոթների ստենտավորման ծառայությունների ծավալով, որը կանխատեսված 1980‑ի դիմաց կազմել է 1673, իսկ կորոնարոգրաֆիայով ավարտված դեպքերի թիվը կազմել է 86՝ կանխատեսված 85-ի դիմաց։

Նախորդ տարվա ինն ամիսների համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 10.1%-ով կամ 1 մլրդ դրամով՝ հիմնականում պայմանավորված ուռուցքաբանական և արյունաբանական հիվանդությունների ու հոգեկան և նարկոլոգիական հիվանդների բժշկական օգնության ծառայությունների ծախսերի համապատասխանաբար 21.9% (606.5 մլն դրամ) և 13.2% (264.3 մլն դրամ) աճով։

2021 թվականի ինն ամիսների ընթացքում շուրջ 21.9 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 88.8% կատարողական: Ծրագրի նկատմամբ շեղումը հիմնականում պայմանավորված է «Զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայություններ» միջոցառման կատարողականով, որի շրջանակներում օգտագործվել է նախատեսված միջոցների 66.6%-ը՝ 4.8 մլրդ դրամ: Շեղումը հիմնականում պայմանավորված է մատուցված ծառայությունների դիմաց վճարման հայտերի մի մասը սեպտեմբեր ամսվա վերջում ներկայացվելու հանգամանքով, որի արդյունքում վճարումները տեղափոխվել են չորրորդ եռամսյակ, ինչպես նաև միջինից ցածր գին ունեցող ծառայությունների, մասնավորապես՝ դժվարամատչելի հետազոտությունների քանակի հարաբերական աճով: Արդյունքում արձանագրվել է միջոցառման շրջանակներում ծառայություններից օգտվելու դեպքերի թվի գերակատարում, որը կանխատեսված 25061-ի դիմաց կազմել է 44970:

Սոցիալապես անապահով և հատուկ խմբերում ընդգրկվածներին բժշկական օգնության ծառայությունների շրջանակներում օգտագործվել է 14.6 մլրդ դրամ` կազմելով նախատեսվածի 98.2%-ը: Շեղումը պայմանավորված է մատուցվող բուժօգնության միջինից ցածր գին ունեցող ծառայությունների տեսակարար կշռի ավելացմամբ, ինչպես նաև որոշ մատուցված ծառայությունների դիմաց վճարման հայտերը սեպտեմբեր ամսվա վերջում ներկայացվելու հանգամանքով: Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայություններից օգտվելու դեպքերի թիվը կազմել է 178274` կանխատեսված 128600-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է բուժօգնության՝ միջինից ցածր գին ունեցող ծառայությունների ծավալի աճով և 44-օրյա պատերազմի հետևանքով բուժօգնության ծառայությունների նկատմամբ պահանջարկի աճով:

Ծրագրի շրջանակներում 2.1 մլրդ դրամ ուղղվել է սոցիալապես անապահով և առանձին խմբերի անձանց բժշկական օգնության ծրագրի շրջանակներում պետական հիմնարկների և կազմակերպությունների աշխատողներին մատուցվող բժշկական օգնության և սպասարկման ծառայությունների ֆինանսավորմանը, որոնք կատարվել են 98%-ով: Շեղումը պայմանավորված է սեպտեմբերին մատուցված ծառայությունների դիմաց վճարման հայտերը հոկտեմբեր ամսին ներկայացվելու հանգամանքով, ինչպես նաև կորոնավիրուսի համավարակով, որի հետևանքով նվազել է բուժհաստատություններ դիմելիությունը: Հաշվետու ժամանակահատվածում ապահովագրական ընկերությունների կողմից հատուցվել է 21051 դեպք` կանխատեսված 7860-ի դիմաց: Կանխատեսվածի համեմատ փաստացի բարձր արդյունքային ցուցանիշը պայմանավորված է հիվանդանոցային պայմաններում բժշկական օգնության և սպասարկման դեպքերի աճով: Միջոցառման շրջանակներում իրականացվել են սոցիալական փաթեթի 50268 շահառուների կանխարգելիչ քննություններ՝ կանխատեսված 53000-ի դիմաց՝ պայմանավորված կորոնավիրուսի համավարակի հետևանքով բուժհաստատություններ դիմելիության նվազմամբ:

Ստոմատոլոգիական բժշկական օգնության ծառայությունների շրջանակներում օգտագործվել է 320.1 մլն դրամ` կազմելով ծրագրված ցուցանիշի 98.5%-ը, որը պայմանավորված է սեպտեմբերին մատուցված ծառայությունների դիմաց վճարման հայտերը հոկտեմբեր ամսին ներկայացվելու հանգամանքով, ինչպես նաև բուժօգնության՝ միջինից ցածր գին ունեցող ծառայությունների քանակի գերակշռմամբ: Արդյունքում միջոցառման շրջանակներում բուժօգնության դեպքերի թիվը կազմել է 76385` կանխատեսված 60000-ի փոխարեն:

2020 թվականի ինն ամիսների համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերն աճել են 24.1%-ով կամ 4.3 մլրդ դրամով՝ հիմնականում պայմանավորված զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների և սոցիալապես անապահով ու հատուկ խմբերում ընդգրկվածներին բժշկական օգնության ծառայությունների շրջանակներում կատարված ծախսերի համապատասխանաբար 21.2% (2.6 մլրդ դրամ) և 15.3% (1.9 մլրդ դրամ) աճով:

Հաշվետու ժամանակահատվածում *Վարակիչ հիվանդությունների կանխարգելման* ծրագրի շրջանակներում օգտագործվել է շուրջ 1.5 մլրդ դրամ` կազմելով ծրագրված ցուցանիշի 86.5%-ը: Շեղումը հիմնականում պայմանավորված է աղիքային և այլ ինֆեկցիոն հիվանդությունների բժշկական օգնության ծառայությունների ծախսերի կատարողականով, որը կազմել է 80.9% կամ 694.2 մլն դրամ: Շեղումը պայմանավորված է հաշվետու ժամանակահատվածում բուժօգնության՝ միջինից ցածր գին ունեցող ծառայությունների տեսակարար կշռի ավելացմամբ: Միջոցառման շրջանակներում բուժօգնության ծառայություններից օգտվելու դեպքերի թիվը կազմել է 10687` կանխատեսված 7400-ի դիմաց։ Դեպքերի փաստացի թվի՝ կանխատեսված ցուցանիշի գերազանցումը պայմանավորված է կարճաժամկետ, քիչ ծախսատար դեպքերի թվի աճով:

2021 թվականի ինն ամիսների ընթացքում 576.8 մլն դրամ է օգտագործվել տուբերկուլյոզի բժշկական օգնության ծառայությունների շրջանակներում՝ կազմելով ծրագրված ցուցանիշի 90.1%-ը: Շեղումը պայմանավորված է բուժօգնության դեպքերի՝ կանխատեսվածի համեմատ ավելի փոքր թվով: Տուբերկուլյոզի բժշկական օգնության գծով ծառայություններից օգտվելու դեպքերի թիվը հաշվետու ժամանակահատվածում կազմել է 447` կանխատեսված 1100-ի դիմաց:

ՄԻԱՎ/ՁԻԱՀ-ի կանխարգելման և բուժօգնության ծառայությունների համար նախատեսված 186.9 մլն դրամն օգտագործվել է ամբողջությամբ: Հաշվետու ժամանակահատվածում մորից երեխային ՄԻԱՎ-ի փոխանցման կանխարգելիչ բուժման դեպքերի թիվը կազմել է 25՝ կանխատեսված 24-ի դիմաց, ՄԻԱՎ վարակի հետկոնտակտային կանխարգելման դեպքերի թիվը կազմել է 32՝ կանխատեսված 29-ի դիմաց, և կատարվել են 14435 հետազոտություններ` կանխատեսված 24000-ի դիմաց։

Նախորդ տարվա նույն ժամանակահատվածի համեմատ Վարակիչ հիվանդությունների կանխարգելման ծրագրի ծախսերն աճել են 4.4%-ով կամ 61.4 մլն դրամով՝ պայմանավորված աղիքային ու այլ ինֆեկցիոն հիվանդությունների և ՄԻԱՎ/ՁԻԱՀ-ի կանխարգելման և բուժօգնության ծառայությունների գծով ծախսերի համապատասխանաբար 12.8% (78.7 մլն դրամ) և 13.3% (21.9 մլն դրամ) աճով։

*ՀՀ արդարադատության նախարարությանը* 2021 թվականի ինն ամիսների ընթացքում ՀՀ պետական բյուջեից տրամադրվել է 12.4 մլրդ դրամ՝ կազմելով իննամսյա ծրագրի 69.3%-ը: Նախարարության պատասխանատվությամբ հաշվետու ժամանակահատվածում իրականացվել է 9 ծրագիր: Շեղումը հիմնականում պայմանավորված է «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» և «Քրեակատարողական ծառայություններ» ծրագրերի կատարողականով: 2020 թվականի ինն ամիսների համեմատ ՀՀ արդարադատության նախարարության ծախսերն աճել են 2%-ով կամ 240.5 մլն դրամով՝ հիմնականում պայմանավորված Հարկադիր կատարման ծառայությունների և Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման ծրագրերի գծով ծախսերի աճով:

Հաշվետու ժամանակահատվածում *Քաղաքացիական կացության ակտերի գրանցման* ծրագրի շրջանակներում օգտագործվել է նախատեսված միջոցների 99.6%-ը՝ 224.9 մլն դրամ: Վճարումներն իրականացվել են համայնքների կողմից ներկայացված հաշվետվությունների հիման վրա: Նախորդ տարվա նույն ժամանակահատվածի համեմատ տվյալ ծրագրին հատկացված միջոցներն աճել են 2.8%-ով (6.2 մլն դրամով):

*Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին հաշվետու ժամանակահատվածում տրամադրվել է շուրջ 1.2 մլրդ դրամ՝ ապահովելով ծրագրված ցուցանիշի 93.4%-ը: Շեղումը հիմնականում պայմանավորված է նախատեսվածից ցածր գներով ապրանքների և ծառայությունների ձեռքբերմամբ և թափուր հաստիքների առկայությամբ: 2020 թվականի նույն ժամանակահատվածի համեմատ նշված ծրագրի ծախսերն աճել են 11.2%-ով (115.8 մլն դրամով)՝ հիմնականում պայմանավորված «Արդարադատության ոլորտում քաղաքականության, խորհրդատվության, մոնիտորինգի, գնման և աջակցության իրականացում» միջոցառման ծախսերի 8.1% (77.6 մլն դրամ) աճով և Պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական կառավարչական հիմնարկի կողմից մատակարարին վճարման ենթակա ԱԱՀ-ի պարտավորության կատարման նպատակով միջոցների հատկացմամբ, որը կազմել է 23.2 մլն դրամ (100%):

*Դատական և հանրային պաշտպանության* ծրագրի շրջանակներում հաշվետու ժամանակահատվածում օգտագործվել է ծրագրված միջոցների 58.2%-ը՝ 479.4 մլն դրամ: Շեղումը հիմնականում պայմանավորված է Փորձագիտական կենտրոնի նյութատեխնիկական հագեցվածության ապահովման նպատակով նախատեսված 328.5 մլն դրամի միջոցները չօգտագործելու հանգամանքով: Հաշվետու ժամանակահատվածում «Փորձագիտական կենտրոն» ՊՈԱԿ-ի կողմից կազմակերպվել է նախատեսված սարքավորումների ձեռքբերման գործընթացը, վճարումների մի մասն իրականացվել է հոկտեմբեր ամսին, իսկ մի շարք սարքավորումների գնման ընթացակարգը հաշվետու ժամանակահատվածում չի ավարտվել:

Ծրագրի շրջանակներում 292.2 մլն դրամ հատկացվել է հանրային պաշտպանության ծառայություններին, որն ամբողջությամբ օգտագործվել է:

150.2 մլն դրամ է ուղղվել փորձաքննությունների ծառայությունների տրամադրմանը՝ կազմելով նախատեսված միջոցների 90.7%-ը, որը պայմանավորված է այն հանգամանքով, որ սեպտեմբեր ամսվա վերջում կատարված փորձաքննությունների դիմաց վճարումը կատարվել է հոկտեմբերի սկզբին:

Նախորդ տարվա ինն ամիսների համեմատ Դատական և հանրային պաշտպանության ծրագրի ծախսերը նվազել են 17.5%-ով (101.4 մլն դրամով)՝ հիմնականում պայմանավորված 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության տրամադրման, հանրային պաշտպանության ծառայությունների ծախսերի, ինչպես նաև փորձաքննությունների ծառայությունների տրամադրման գծով ծախսերի նվազմամբ:

*Քրեակատարողական ծառայությունների* ծրագրին հաշվետու ժամանակահատվածում տրամադրվել է 7.9 մլրդ դրամ կամ նախատեսված միջոցների 83.3%-ը: Շեղումը հիմնականում արձանագրվել է «Քրեակատարողական ծառայություններ» միջոցառման, ինչպես նաև ՀՀ արդարադատության նախարարության քրեակատարողական և պրոբացիայի ծառայությունների կարողությունների զարգացման և տեխնիկական հագեցվածության ապահովման ծախսերում: «Քրեակատարողական ծառայություններ» միջոցառման ծախսերը կատարվել են 87.6%-ով՝ կազմելով շուրջ 7 մլրդ դրամ՝ պայմանավորված թափուր հաստիքների առկայությամբ, շարունակական ծախսերի գծով միջոցների տնտեսմամբ և գնումների գործընթացի արդյունքում առաջացած խնայողություններով:

ՀՀ արդարադատության նախարարության քրեակատարողական ծառայության կարողությունների զարգացման և տեխնիկական հագեցվածության ապահովման ծախսերը կատարվել են 25%-ով՝ կազմելով 146.7 մլն դրամ, որը հատկացվել է որպես կանխավճար տեսահսկման սարքավորումածրագրային համակարգի ձեռքբերման նպատակով:

Պրոբացիայի ծառայությունների գծով ծախսերը կազմել են 336.6 մլն դրամ կամ ծրագրված ցուցանիշի 94.1%-ը: Շեղումը պայմանավորված է նախատեսվածից ցածր գներով ապրանքների և ծառայությունների ձեռքբերբերմամբ, ինչպես նաև այն հանգամանքով, որ Պրոբացիայի ծառայության շենքի ընթացիկ նորոգման աշխատանքներն ամբողջությամբ չեն ավարտվել:

ՀՀ արդարադատության նախարարության պրոբացիայի ծառայության կարողությունների զարգացման և տեխնիկական հագեցվածության ապահովմանը հատկացված 110 մլն դրամը չի օգտագործվել՝ պայմանավորված այն հանգամանքով, որ նախատեսված համակարգչային հսկողության համակարգի ձեռքբերման գործընթացը հաշվետու ժամանակահատվածում չի ավարտվել:

Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնության ու սպասարկման ծառայությունների շրջանակներում հատկացվել է 423.8 մլն դրամ, որն ամբողջությամբ օգտագործվել է:

2020 թվականի ինն ամիսների համեմատ Քրեակատարողական ծառայությունների ծրագրի ծախսերն էական փոփոխության չեն ենթարկվել:

*Իրավական իրազեկման և տեղեկատվության ապահովման* ծրագրի շրջանակներում հաշվետու ժամանակահատվածում օգտագործվել է 427.9 մլն դրամ կամ նախատեսված միջոցների 87.8%-ը: Ծրագրված ցուցանիշից շեղումը պայմանավորված է հրատարակչական, տեղեկատվական և տպագրական ծառայությունների կատարողականով, որը կազմել է 80.8% կամ 250.4 մլն դրամ: Միջոցառման գծով սահմանված արդյունքային չափորոշիչներն ամբողջությամբ ապահովվել են, իսկ ծախսերի գծով շեղումը պայմանավորված է սեպտեմբեր ամսվա էլեկտրոնային հրապարակված էջերի դիմաց վճարումը հոկտեմբերին կատարելու հանգամանքով:

Թարգմանչական ծառայությունների համար նախատեսված 177.5 մլն դրամն օգտագործվել է ամբողջությամբ: Միջոցառման շրջանակներում անգլերեն, ռուսերեն, հայերեն և այլ լեզուներով թարգմանված, վերանայված և խմբագրված/սրբագրված նյութերը կազմել են 18200 թարգմանչական էջ՝ նախատեսված 18700-ի փոխարեն:

Նախորդ տարվա նույն ժամանակահատվածի համեմատ Իրավական իրազեկման և տեղեկատվության ապահովման ծրագրի շրջանակներում կատարված ծախսերը նվազել են 10.1%-ով կամ 48.3 մլն դրամով:

*Արդարադատության համակարգի աշխատակիցների վերապատրաստման և հատուկ ուսուցման* ծրագրի շրջանակներում օգտագործվել է 372.9 մլն դրամ կամ ծրագրված միջոցների 94.9%-ը: Շեղումը հիմնականում պայմանավորված է դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների, դատական կարգադրիչների վերապատրաստման և հատուկ ուսուցման ծախսերի կատարողականով, որը կազմել է 92.7% կամ 172.2 մլն դրամ: Շեղումը պայմանավորված է վերապատրաստման դասընթացների մի մասի հետաձգմամբ: Միջոցառման շրջանակներում հաշվետու ժամանակահատվածում անցկացվել է 48 դասընթաց՝ նախատեսված 60-ի փոխարեն, որոնց մասնակցել է 164 դատավոր և 696 դատական կարգադրիչ՝ նախատեսված 331 դատավորի և 225 դատական կարգադրիչի դիմաց:

Մասնագիտական վերապատրաստում անցնող ունկնդիրներին կրթաթոշակի տրամադրման ծախսերը կազմել են 31.4 մլն դրամ կամ ծրագրված ցուցանիշի 83.2%-ը: Շեղումը պայմանավորված է այն հանգամանքով, որ կրթաթոշակը վճարվել է 9 ամսվա համար՝ նախատեսված 10 ամսվա փոխարեն:

Հատուկ ծառայողների վերապատրաստման և հատուկ ուսուցման ծառայություններին հատկացված 169.3 մլն դրամն ամբողջությամբ օգտագործվել է: Միջոցառման շրջանակներում նախատեսված արդյունքային չափորաշիչներն ամբողջությամբ ապահովվել են:

Նախորդ տարվա ինն ամիսների համեմատ Արդարադատության համակարգի աշխատակիցների վերապատրաստման և հատուկ ուսուցման ծրագրի ծախսերը նվազել են 1.1%-ով կամ 4.1 մլն դրամով:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է 1.8 մլրդ դրամ՝ ապահովելով իննամսյա ծրագրի 95.8%-ը: Շեղումը պայմանավորված է թափուր հաստիքներով և ապրանքների ու ծառայությունների՝ նախատեսվածից ցածր գներով ձեռքբերմամբ: Նշված ծախսերը 19.1%-ով (292.1 մլն դրամով) գերազանցել են նախորդ տարվա ինն ամիսների ցուցանիշը:

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման* ծրագրին հաշվետու ժամանակահատվածում պետական բյուջեից հատկացվել էր 3 մլրդ դրամ՝ 7 միջոցառումների իրականացման համար, որից 370.7 մլն դրամը՝ Հակակոռուպցիոն կոմիտեի շենքային պայմանների ապահովմանը, 223.3 մլն դրամը՝ Հակակոռուպցիոն դատարանի շենքային պայմանների ապահովմանը, 409.5 մլն դրամը՝ Հակակոռուպցիոն կոմիտեի տեխնիկական հագեցվածության ապահովմանը, շուրջ 1.8 մլրդ դրամը՝ Էլեկտրոնային ռեսուրսների ստեղծման կամ արդիականացման նախագծերի ապահովմանը: Ծրագրի շրջանակներում կատարված ծախսերը կազմել են 5.5 մլն դրամ կամ ծրագրված ցուցանիշի 0.5%-ը: Միջոցներն օգտագործվել են Հակակոռուպցիոն դատարանի շենքային պայմանների ապահովման նպատակով, որը կատարվել է 7%-ով: Ցածր կատարողականը պայմանավորված է այն հանգամանքով, որ հաշվետու ժամանակահատվածում իրականացվել են Հակակոռուպցիոն դատարանի նոր շենքի կառուցման նախագծանախահաշվային աշխատանքները, իսկ շինարարական աշխատանքների պայմանագիրը գտնվել է կնքման փուլում:

Հակակոռուպցիոն կոմիտեի տեխնիկական հագեցվածության ապահովման նպատակով նախատեսված 409.5 մլն դրամը չի օգտագործվել, քանի որ կոմիտեի գործունեության մեկնարկը նախատեսված է չորրորդ եռամսյակում:

Էլեկտրոնային ռեսուրսների ստեղծման կամ արդիականացման նախագծերի ապահովման միջոցառման շրջանակներում նախատեսված 1.7 մլրդ դրամի միջոցները չեն օգտագործվել՝ պայմանավորված այն հանգամանքով, որ նախատեսված էլեկտրոնային համակարգերից աշխատանքներ են իրականացվել միայն սնանկության կառավարիչների համար նախատեսված համակարգչային ծրագրի մշակման ուղղությամբ, որոնք, սակայն, հաշվետու ժամանակահատվածում չեն ավարտվել:

Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման ծրագրին 2020 թվականի ինն ամիսներին միջոցներ չէին հատկացվել:

*Հակակոռուպցիոն գործերի քննության ապահովման* ծրագրի շրջանակներում օգտագործվել է 33.4 մլն դրամ կամ նախատեսված միջոցների 9.7%-ը, որն ուղղվել է կոռուպցիոն գործերի քննության արդյունավետության բարձրացման միջոցառմանը: Ցածր կատարողականը պայմանավորված է այն հանգամանքով, որ հաշվետու ժամանակահատվածում նախատեսված աշխատանքներից իրականացվել է միայն Հակակոռուպցիոն կոմիտեի շենքի ընթացիկ նորոգումը: Նախորդ տարվա նույն ժամանակաշրջանում նշված ծրագրին միջոցներ չէին հատկացվել:

*ՀՀ Էկոնոմիկայի նախարարության* պատասխանատվությամբ 2021 թվականի ինն ամիսների ընթացքում կատարվել է պետական բյուջեի 13 ծրագիր՝ նախատեսված 14-ի փոխարեն, որոնց շրջանակներում օգտագործվել է շուրջ 29.4 մլրդ դրամ կամ ծրագրված ցուցանիշի 82.8%‑ը: Շեղումը հիմնականում պայմանավորված է Զբոսաշրջության զարգացման, Գյուղական ենթակառուցվածքների վերականգնման և զարգացման, Ռազմական դրության պայմաններում քաղաքացիների կյանքի ու անվտանգության ապահովման և արտակարգ իրավիճակների հետևանքների նվազեցման և վերացման, ինչպես նաև Ներդրումների և արտահանման խթանման ծրագրերի կատարողականով: Նախորդ տարվա ինն ամիսների համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 35.5%‑ով կամ 7.7 մլրդ դրամով` հիմնականում պայմանավորված Գյուղատնտեսության խթանման, Գյուղատնտեսության արդիականացման և Զբոսաշրջության զարգացման ծրագրերի շրջանակներում կատարված ծախսերի աճով։

Հաշվետու ժամանակահատվածում *Գյուղատնտեսության խթանման* ծրագրին ուղղվել շուրջ 8.5 մլրդ դրամ՝ ապահովելով 97.1% կատարողական: Շեղումը հիմնականում պայմանավորված է Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության ծախսերի կատարողականով, որը կազմել է 55% կամ 275.9 մլն դրամ: Ցածր կատարողականը պայմանավորված է այն հանգամանքով, որ ծրագիրը պիլոտային է, և գյուղացիական տնտեսությունները դեռևս չունեն գյուղատնտեսության ապահովագրության փորձ ու առավել զգուշավոր են մոտենում առաջարկվող ապահովագրական պրոդուկտներին: Ծրագրի շրջանակներում ինն ամիսների ընթացքում կանխատեսված 8010 հա-ի փոխարեն ապահովագրվել են 5832 հա տարածքներ:

Գյուղատնտեսության խթանման ծրագրի շրջանակներում իրականացվել են հինգ միջոցառումներ, որոնցից երկուսի գծով արձանագրվել է 100% կատարողական: Մասնավորապես՝ գյուղատնտեսական վարկերի տոկոսադրույքների սուբսիդավորմանը հատկացվել է 6.2 մլրդ դրամ: Միջոցառման շրջանակներում կանխատեսված 56544-ի փոխարեն սուբսիդիաներ են ստացել 74400 տնտեսավարողներ: Ցուցանիշի գերազանցումը պայմանավորված է ծրագրի նկատմամբ պահանջարկի և վարկային պորտֆելի ավելացմամբ, ինչպես նաև կորոնավիրուսի տնտեսական հետևանքների չեզոքացման շրջանակներում 0% տոկոսադրույքով վարկերի տրամադրմամբ: Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման նպատակով օգտագործվել է 1.7 մլրդ դրամ: Միջոցառման շրջանակներում կանխատեսված 136-ի փոխարեն սուբսիդավորվել են 166 տնտեսավարողներ, որը պայմանավորված է կորոնավիրուսի տնտեսական հետևանքների չեզոքացման շրջանակներում սահմանված 0% տոկոսադրույքով տրամադրվող վարկերի նկատմամբ մեծ պահանջարկով:

Նախորդ տարվա ինն ամիսների համեմատ Գյուղատնտեսության խթանման ծրագրի ծախսերն աճել են 2.6 անգամ կամ շուրջ 5.2 մլրդ դրամով, ինչը հիմնականում պայմանավորված է գյուղատնտեսական վարկերի տոկոսադրույքների սուբսիդավորման և գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման ծախսերի համապատասխանաբար 2.3 անգամ (3.5 մլրդ դրամ) և 4.2 անգամ (1.3 մլրդ դրամ) աճով:

2021 թվականի ինն ամիսների ընթացքում *Սննդամթերքի լաբորատոր փորձաքննությունների* ծրագրի շրջանակներում իրականացվել են երեք միջոցառումներ, որոնց գծով ծախսերը կազմել են 109.6 մլն դրամ կամ նախատեսված միջոցների 99.3%-ը: Շեղումը պայմանավորված է սննդամթերքի լաբորատոր փորձաքննությունների միջոցառման կատարողականով, որը կազմել է 33.6 մլն դրամ կամ իննամսյա ծրագրի 97.9%-ը: Վերջինս պայմանավորված է «Հանրապետական անասնաբուժասանիտարական և բուսասանիտարական լաբորատոր ծառայությունների կենտրոն» (ՀԱԲԼԾԿ) ՊՈԱԿ-ին կողմից լաբորատոր փորձաքննությունների ենթարկվող նմուշների փաստացի թվով, որը կազմել է 406՝ կանխատեսված 491-ի դիմաց, քանի որ լրացուցիչ ֆինանսավորման տրամադրման վերաբերյալ իրավական ակտը հաստատվել է սեպտեմբերին:

Սննդամթերքի լաբորատոր փորձաքննությունների ծրագրի շրջանակներում իրականացված երկու միջոցառումների գծով արձանագրվել է 100% կատարողական: Մասնավորապես՝ բուսական ծագման մթերքներում պեստիցիդների, նիտրատների, ծանր մետաղների և գենետիկորեն ձևափոխված օրգանիզմների մնացորդների մոնիթորինգին հատկացվել է 25.1 մլն դրամ: Միջոցառման շրջանակներում ապահովվել են նախատեսված արդյունքի չափորոշիչները՝ կատարվել են բուսական ծագման մթերքի մեջ մնացորդային նյութերի և ԳՁՕ-ների 1578 փորձաքննություններ, իսկ փորձարկման ենթակա նմուշների քանակը կազմել է 177: Կենդանական ծագման մթերքում մնացորդային նյութերի հսկողության մոնիթորինգի ծախսերը կազմել են 50.8 մլն դրամ: Նշված միջոցառման շրջանակներում փորձարկումներ չեն իրականացվել, ինչը պայմանավորված է նրանով, որ ԵՄ-ի կողմից աշխատանքների կատարման պլանի` սեպտեմբեր ամսին հաստատվելու հետևանքով լաբորատոր փորձարկման ենթակա նմուշները գտնվել են հավաքագրման և նախապատրաստական փուլում: Հատկացված միջոցներն ուղղվել են փորձաքննություններն իրականացնելու նպատակով անհրաժեշտ նյութերի ձեռքբերման համար կանխավճարի տրամադրմանը և աշխատավարձի գծով ծախսերին:

Նախորդ տարվա ինն ամիսների համեմատ Սննդամթերքի լաբորատոր փորձաքննությունների ծրագրի ծախսերն աճել են 9.5 անգամ կամ 98 մլն դրամով, որը հիմնականում պայմանավորված է 2020 թվականի հունվար-սեպտեմբեր ամիսներին բուսական ծագման մթերքներում պեստիցիդների, նիտրատների, ծանր մետաղների և գենետիկորեն ձևափոխված օրգանիզմների մնացորդների մոնիթորինգին և կենդանական ծագման մթերքում մնացորդային նյութերի հսկողության մոնիթորինգին հատկացված համապատասխանաբար 31.1 մլն դրամը և 85 մլն դրամը չօգտագործելու հանգամանքով:

*Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է շուրջ 1.5 մլրդ դրամ՝ ապահովելով 90.8% կատարողական: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի, ինչպես նաև Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումների գծով ծախսերի կատարողականով: Նշված առաջին միջոցառման շրջանակներում օգտագործվել է նախատեսված միջոցների 93.9%-ը՝ շուրջ 1.4 մլրդ դրամ, որը պայմանավորված է գնումների երկարատև ընթացակարգով, ինչպես նաև թափուր հաստիքների առկայության հետևանքով աշխատանքի վարձատրության համար նախատեսված միջոցների տնտեսմամբ: ԱՀԿ-ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառման ծախսերը կատարվել են 51.3%-ով՝ կազմելով 56.4 մլն դրամ: Վերջինս պայմանավորված է այն հանգամանքով, որ առևտրային ներկայացուցիչների նախատեսված երեք հաստիքներից մեկը եղել է թափուր, իսկ մյուս ներկայացուցիչը նոր է նշանակվել, և հաշվետու ժամանակահատվածում ֆինանսավորման պահանջ չի ներկայացվել: Նախորդ տարվա նույն ժամանակահատվածի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 5.9%-ով կամ 83.1 մլն դրամով՝ հիմնականում պայմանավորված էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծախսերի 4.6% կամ 60.5 մլն դրամ աճով:

Հաշվետու ժամանակահատվածում *Բուսաբուծության խթանման և բույսերի պաշտպանության* ծրագրի ծախսերը կազմել են շուրջ 141.4 մլն դրամ կամ իննամսյա ծրագրի 95.3%-ը: Շեղումը պայմանավորված է բույսերի պաշտպանության միջոցառումներին ուղղված ծախսերի կատարողականով, որը կազմել է 63.7% կամ 12.2 մլն դրամ: Վերջինս պայմանավորված է բույսերի պաշտպանության միջոցների՝ նախատեսվածից ցածր գներով ձեռքբերմամբ, պահեստում առկա թունանյութերի քանակով, ինչպես նաև այն հանգամանքով, որ միջատասպան թունանյութի գնման գործընթացը հաշվետու ժամանակահատվածում չի կայացել: Միջոցառման շրջանակներում կանխատեսված 26500 հա-ի փոխարեն գյուղատնտեսական մշակաբույսերի առավել վնասակար օրգանիզմների դեմ պայքար է տարվել 25168 հա տարածքներում: Ցուցանիշի շեղումը պայմանավորված է Գեղարքունիքի և Լոռու մարզերում մկնանման կրծողներով թույլ վարակվածության հանգամանքով: Տվյալ ծրագրի շրջանակներում իրականացվել են չորս միջոցառումներ, որոնցից երեքի գծով արձանագրվել է 100% կատարողական: Մասնավորապես՝ բուսասանիտարիայի ծառայությունների, հողերի ագրոքիմիական հետազոտության և բերրիության բարձրացման միջոցառումների իրականացմանը հատկացվել է 79.8 մլն դրամ: Հաշվետու ժամանակահատվածում միջոցառման շրջանակներում վնասակար օրգանիզմների հայտնաբերման նպատակով նախատեսված ողջ ծավալով իրականացվել են 286350 հա տարածքների հետազոտման աշխատանքները: Ելնելով կլիմայական բարենպաստ պայմաններից՝ իրականացվել են հողանմուշի 39348 լաբորատոր փորձաքննություններ՝ նախատեսված 39238-ի փոխարեն: Սերմերի որակի ստուգման և պետական սորտափորձարկման ու Գյուղատնտեսական մշակաբույսերի և բույսերի պաշտպանության միջոցների լաբորատոր փորձաքննության միջոցառումների իրականացմանն ուղղվել է համապատասխանաբար 33.4 մլն դրամ և 15.9 մլն դրամ: Սերմերի որակի ստուգման և պետական սորտափորձարկման միջոցառման շրջանակներում նախատեսված ողջ ծավալով իրականացվել են բույսերի 80 սորտերի ստուգիչ ցանքերի և դաշտային հետազոտությունների պետական սորտափորձարկումներ, ինչպես նաև 8 հազար տոննա բույսերի սերմերի որակի լաբորատոր հետազոտություններ և փաստաթղթավորում: Գյուղատնտեսական մշակաբույսերի և բույսերի պաշտպանության միջոցների լաբորատոր փորձաքննության միջոցառման շրջանակներում նախատեսված 3740-ի փոխարեն իրականացվել են 5317 լաբորատոր փորձաքննություններ՝ պայմանավորված սեզոնայնությամբ: Նախորդ տարվա նույն ժամանակահատվածի համեմատ Բուսաբուծության խթանման և բույսերի պաշտպանության ծրագրի ծախսերն աճել են 15%-ով կամ 18.4 մլն դրամով՝ հիմնականում պայմանավորված բուսասանիտարիայի ծառայությունների, հողերի ագրոքիմիական հետազոտության և բերրիության բարձրացման միջոցառումների իրականացման ծախսերի 59.4% (29.7 մլն դրամ) աճով:

2021 թվականի ինն ամիսների ընթացքում *Ստանդարտների մշակման և հավատարմագրման համակարգի զարգացման* ծրագրի ծախսերը կազմել են 19.6 մլն դրամ՝ ապահովելով 99.7% կատարողական: Ծրագրի շրջանակներում հատկացված միջոցներից 9.7 մլն դրամն ուղղվել է ՀՀ հավատարմագրման համակարգին աջակցությանը՝ ապահովելով 100% կատարողական, իսկ 9.8 մլն դրամը՝ ստանդարտների մշակման ծառայություններին՝ կազմելով ծրագրված ցուցանիշի 99.4%-ը: Առաջին միջոցառման շրջանակներում իրականացվել է հավատարմագրման համակարգի թվով 5 ռեեստրների վարում, իսկ երկրորդ միջոցառման շրջանակներում մշակվել են արտադրանքի և ծառայությունների գծով 20 ազգային ստանդարտներ՝ նախատեսված 14-ի փոխարեն: Նախորդ տարվա նույն ժամանակահատվածի համեմատ Ստանդարտների մշակման և հավատարմագրման համակարգի զարգացման ծրագրի ծախսերն աճել են 2 անգամ կամ 9.8 մլն դրամով՝ պայմանավորված ստանդարտների մշակման ծառայությունների միջոցառման շրջանակներում իրականացված ծախսերով, որի համար 2020 թվականի ինն ամիսներին նախատեսված միջոցները չէին օգտագործվել:

Հաշվետու ժամանակահատվածում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 1.4 մլրդ դրամ կամ նախատեսված միջոցների 54.4%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի կատարողականով, որը կազմել է 59.6% կամ 1.2 մլրդ դրամ: Ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրման համար օգտագործվել է 613.6 մլն դրամ կամ նախատեսված միջոցների 44.2%-ը՝ պայմանավորված շինարարական աշխատանքների և գյուղատնտեսական տեխնիկայի ձեռքբերման մրցույթների անցկացման երկար ընթացակարգով և որոշ կոոպերատիվների կողմից ներդրումների ուշացմամբ: Միջոցառման շրջանակներում նախատեսված արդյունքային չափորոշիչներից չեն ապահովվել ձեռք բերվող գյուղատնտեսական տեխնիկայի քանակը, որը նախատեսված 220-ի փոխարեն կազմել է 100 միավոր, և թվով 2 անասնաբուժական սպասարկման կենտրոնների կառուցումը, որի գծով աշխատանքները գտնվում են ընթացքում: Մյուս չափորոշիչների գծով ապահովվել են նախատեսված ցուցանիշները. իրականացվել են 17.3 կմ ջրագծերի, 10 խմոցների, 10 փարախների կառուցման աշխատանքներ, 5000 հա արոտավայրերում կատարվել են ջրարբիացման աշխատանքներ: Ծրագրի համակարգման և ղեկավարման ծախսերը կատարվել են 90.6%‑ով՝ կազմելով 628.9 մլն դրամ, որը պայմանավորված է որոշ պայմանագրերի ուշ կնքման հանգամանքով:

Վերակառուցման և զարգացման միջազգային բանկի աջակցությամբ իրականացվող «Գյուղատնտեսության ոլորտում քաղաքականության մոնիթորինգի և գնահատման կարողությունների զարգացում» դրամաշնորհային ծրագրի շրջանակներում օգտագործվել է շուրջ 151.5 մլն դրամ կամ նախատեսված միջոցների 38.5%‑ը: Այս ծրագրի ցածր կատարողականը նույնպես պայմանավորված է մրցույթների երկարատև ընթացակարգով:

Չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացման դրամաշնորհային ծրագրի շրջանակներում նախատեսված 98.1 մլն դրամ միջոցները, որը պայմանավորված է Զարգացման ֆրանսիական գործակալության հետ ֆինանսավորման համաձայնագրի ուշ կնքմամբ, ինչպես նաև համավարակով և Վեդու ջրամբարի կառուցման աշխատանքների ընթացքով պայմանավորված՝ աշխատանքների հետաձգմամբ:

Նախորդ տարվա ինն ամիսների համեմատ Գյուղական ենթակառուցվածքների վերականգնման և զարգացման ծրագրի ծախսերն աճել են 2.1 անգամ կամ 747.3 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում կատարված ծախսերի 2.2 անգամ (672.5 մլն դրամ) աճով:

2021 թվականի ինն ամիսների ընթացքում *Փոքր և միջին ձեռնարկատիրությանն աջակցության* ծրագրի շրջանակներում ՓՄՁ-ի սուբյեկտներին աջակցության ծրագրերի համակարգման և կառավարման միջոցառման համար նախատեսված 122.1 մլն դրամի միջոցները չեն օգտագործվել, ինչը պայմանավորված է նրանով, որ երկարատև քննարկումների արդյունքում կատարվել է ծրագրի իրականացման ձևաչափի փոփոխություն: Պատերազմի հետևանքների չեզոքացման համատեքստում ընդլայնվում է ծրագրի գործարար-ուսուցողական աջակցության շահառուների շրջանակը՝ հաշմանդամ դարձած քաղաքացիների թիրախավորման նպատակով: 2020 թվականի ինն ամիսներին Փոքր և միջին ձեռնարկատիրությանն աջակցության ծրագրին տրամադրվել էր շուրջ 66.3 մլն դրամ:

*Անասնաբուժական ծառայությունների* ծրագրի շրջանակներում օգտագործվել է շուրջ 1.4 մլրդ դրամ կամ նախատեսված միջոցների 80.1%‑ը, որը հիմնականում պայմանավորված է գյուղատնտեսական կենդանիների պատվաստման ծախսերի կատարողականով: Ծրագրի շրջանակներում իրականացվել են երկու միջոցառումներ: Մասնավորապես՝ 1.1 մլրդ դրամ ուղղվել է գյուղատնտեսական կենդանիների պատվաստմանը՝ ապահովելով 81.2% կատարողական, որը պայմանավորված է գնումների ընթացակարգով, ինչպես նաև տարածաշրջանային լաբորատորիաների աշխատանքների՝ նախատեսված ժամկետից ուշ վերսկսմամբ: Միջոցառման շրջանակներում իրականացվել են 552119 ախտորոշման և 3071001 կանխարգելիչ (պատվաստումներ) միջոցառումներ՝ նախատեսված համապատասխանաբար 561833-ի և 2630735-ի դիմաց:

Շուրջ 229.1 մլն դրամ են կազմել գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության միջոցառումների ծախսերը՝ ապահովելով 77.6% կատարողական: Շեղումը պայմանավորված է նախատեսվածից պակաս քանակի նմուշների լաբորատոր փորձաքննությունների իրականացմամբ, ինչպես նաև վճարման հայտերի մի մասը հոկտեմբեր ամսին ներկայացնելու հանգամանքով: Միջոցառման շրջանակներում կանխատեսված 715309-ի փոխարեն իրականացվել են 553629 լաբորատոր փորձաքննություններ:

Ծրագրում ընդգրկված դաբաղ հիվանդության շճահետազոտության միջոցառման շրջանակներում նախատեսված 10.2 մլն դրամ միջոցները չեն օգտագործվել, որը պայմանավորված է գնման երկարատև գործընթացով, որի հետևանքով միջոցառումների իրականացումը տեղափոխվել է չորրորդ եռամսյակ:

Նախորդ տարվա ինն ամիսների համեմատ Անասնաբուժական ծառայությունների ծրագրի ծախսերն աճել են 27.7%-ով կամ 296.2 մլն դրամով, որը հիմնականում պայմանավորված է գյուղատնտեսական կենդանիների պատվաստման ծախսերի 27.9% (248 մլն դրամ) աճով:

2021 թվականի ինն ամիսների ընթացքում *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 70.5%-ով՝ կազմելով 763.9 մլն դրամ: Ծրագիրն իրականացվում է արտաքին աջակցությամբ: Մասնավորապես՝ Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման համար օգտագործվել է նախատեսված միջոցների 82%-ը՝ 564 մլն դրամ: Շեղումը պայմանավորված է միջոցառման շրջանակներում նախատեսված ապրանքների ձեռքբերման մրցութային գործընթացի ձգձգմամբ: Միջոցառման շրջանակներում ֆինանսական փաթեթներ են տրամադրվել 325 փոքր գյուղացիական տնտեսավարողների՝ նախատեսված 160-ի փոխարեն, որը պայմանավորված է տրամադրված ֆինանսական փաթեթների ցածր արժեքով: Տվյալ դրամաշնորհային ծրագրի շրջանակներում կայուն գյուղատնտեսական համակարգերում և տեխնոլոգիաներում ներդրումների համար նախատեսված 15.2 մլն դրամ միջոցները չեն օգտագործվել: Միջոցառման շրջանակներում դեգրադացված հողերի վերականգնման աշխատանքների իրականացման նպատակով խորհրդատու վարձելու համար մշակվել են առաջադրանքի պայմանները և ուղարկվել ԳԶՄՀ-ին՝ հաստատման, որից հետո հայտարարվել է մրցույթ:

ՕՊԵԿ զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում օգտագործվել է նախատեսված միջոցների 83.1%-ը՝ 83.3 մլն դրամ, որից 60.4 մլն դրամը (82.6%) ուղղվել է ծրագրի ծրագրի կառավարման և համակարգման ծախսերին, շուրջ 23 մլն դրամը (84.4%)՝ 3 համայնքներում ոռոգման և ջրամատակարարման համակարգերի վերակառուցմանը: Ծրագրի կառավարման և համակարգման ծախսերի կատարողականը հիմնականում պայմանավորված է աշխատակազմի կրճատմամբ, իսկ ոռոգման և ջրամատակարարման համակարգերի վերակառուցման ծախսերի կատարողականը՝ շինարարական աշխատանքների իրականացման պայմանագրի ուշ կնքմամբ, որի արդյունքում աշխատանքներն ավարտվել են հաշվետու ժամանակահատվածի վերջում, և չի վճարվել հետերաշխիքային գումարը:

Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» դրամաշնորհային ծրագրի շրջանակներում օգտագործվել է 68.3 մլն դրամ կամ նախատեսված միջոցների 37.8%-ը: Նշված գումարից 68.2 մլն դրամը տրամադրվել է սառնարանային տնտեսությունների կառուցմանը՝ կազմելով նախատեսված միջոցների 38.6%-ը, որը պայմանավորված է եղանակային պայմանների հետևանքով շինարարական աշխատանքների ուշ մեկնարկով:

Նախորդ տարվա ինն ամիսների համեմատ Ենթակառուցվածքների և գյուղական ֆինանսավորման աջակցության ծրագրի ծախսերն աճել են 85.1%-ով կամ 351.3 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման ծախսերի 526.6 մլն դրամ աճով:

Հաշվետու ժամանակահատվածում *Ներդրումների և արտահանման խթանման* ծրագրի շրջանակներում օգտագործվել է շուրջ 581.6 մլն դրամ կամ իննամսյա ծրագրի 53.8%-ը: Ծրագրի շրջանակներում իրականացվել են երեք միջոցառումներ, որոնց գծով առկա են շեղումներ: Մասնավորապես՝ Հայաստանի Հանրապետությունում ներդրումային ծրագրերի խթանման, իրականացման և հետներդրումային սպասարկման պետական աջակցության միջոցառման ծախսերը կազմել են 150 մլն դրամ կամ ծրագրված ցուցանիշի 31.9%-ը: Շեղումը պայմանավորված է ՀՀ կառավարության կողմից միջոցառման ուշ հաստատման հետևանքով վարկային երաշխավորությունների տրամադրման գործընթացի ուշ մեկնարկով, ինչպես նաև համավարակի պատճառով տարբեր երկրներում օտարերկրացիների մուտքի, բազմամարդ միջոցառումների կազմակերպման սահմանափակումներով, որոնց հետևանքով ՀՀ-ում և արտերկրում նախատեսված միջոցառումները հետաձգվել են 2022 թվական:

«Դուբայ ԷՔՍՊՈ-2020» համաշխարհային ցուցահանդեսին Հայաստանի Հանրապետության մասնակցության ապահովման միջոցառման ծախսերը կազմել են շուրջ 420.5 մլն դրամ կամ ծրագրված ցուցանիշի 78.7%-ը, որը պայմանավորված է ներկայացված կատարողականներով:

ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների համար օգտագործվել է շուրջ 11.1 մլն դրամ կամ նախատեսվածի 14.4%-ը: Շեղումը պայմանավորված է այն հանգամանքով, որ փոխվել է ծախսերի ուղղվածությունը՝ գումարի մի մասը նախատեսվել է ուղղել գինեգործության ոլորտում իրականացվող միջազգային էքսպոների և լայնամասշտաբ միջոցառման կազմակերպմանը:

Նախորդ տարվա նույն ժամանակահատվածի համեմատ Ներդրումների և արտահանման խթանման ծրագրի ծախսերը նվազել են 4.3%-ով կամ 26.1 մլն դրամով, որը պայմանավորված է 2020 թվականի ինն ամիսներին Հայաստանի Հանրապետությունում և արտերկրում ներդրումային ու ՊՄԳ (Պետական-մասնավոր գործընկերություն) ծրագրերի իրականացման պետական աջակցության նպատակով 606.9 մլն դրամ միջոցների հատկացմամբ: Միևնույն ժամանակ, հաշվետու ժամանակահատվածում միջոցներ են հատկացվել Հայաստանի Հանրապետությունում ներդրումային ծրագրերի խթանման, իրականացման ու հետներդրումային սպասարկման պետական աջակցության և «Դուբայ ԷՔՍՊՈ‑2020» համաշխարհային ցուցահանդեսին Հայաստանի Հանրապետության մասնակցության ապահովման միջոցառումներին, որոնց գծով 2020 թվականի ինն ամիսներին միջոցներ չէին նախատեսվել:

2021 թվականի ինն ամիսների ընթացքում *Գյուղատնտեսության արդիականացման* ծրագրի ծախսերը կազմել են շուրջ 2.5 մլրդ դրամ կամ ծրագրված ցուցանիշի 88.4%-ը: Ծրագրի շրջանակներում իրականացվել են 12 միջոցառումներ, որոնցից չորսի գծով արձանագրվել է 100% կատարողական և որոնց շրջանակներում օգտագործվել է 1.4 մլրդ դրամ, իսկ մյուս միջոցառումների գծով առկա են շեղումներ: Մասնավորապես՝ 76.9% կատարողական է արձանագրվել Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության ծախսերում, որոնք կազմել են 512.9 մլն դրամ: Շեղումը պայմանավորված է փոխհատուցման համար պայմանագրերի ուշ կնքման հանգամանքով: Միջոցառման շրջանակներում մարզերում հիմնվել են 83 հա նոր ինտենսիվ պտղատու այգիներ՝ նախատեսված 75.2 հա-ի փոխարեն: Ցուցանիշի գերազանցումը պայմանավորված է նրանով, որ հաշվարկները կատարվել են առավելագույն ծախսերով, մինչդեռ շահառուների կողմից փաստացի ներկայացված հիմնավորող փաստաթղթերում ծախսերը կազմել են նախատեսվածից ցածր:

Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման պետական աջակցության ծրագրի ծախսերը կազմել են 239.8 մլն դրամ կամ ծրագրված ցուցանիշի 69.9%-ը: Շեղումը պայմանավորված է շինարարական ապրանքների թանկացմամբ, որի հետևանքով հաշվետու ժամանակահատվածում նախատեսված 30 անասնաշենքերի կառուցման կամ վերակառուցման շինարարական աշխատանքները հետաձգվել են անորոշ ժամանակով: Միջոցառման շրջանակներում փոխհատուցում է տրամադրվել նախորդ տարվա ընթացքում կառուցված կամ վերակառուցված 27 անասնաշենքերի դիմաց:

Փոքր և միջին ջերմոցային տնտեսությունների ներդրման պետական աջակցության ծրագրի շրջանակներում օգտագործվել է ավելի քան 197.3 մլն դրամ կամ նախատեսածի 87.7%‑ը: Շեղումը պայմանավորված է նրանով, որ ջերմոցների կոնստրուկցիաները հիմնականում ներկրվում են արտերկրից, մասնավորապես՝ Չինասատանից, և համավարակով պայմանավորված՝ բեռնափոխադրումները դանդաղել են: Միջոցառման շրջանակներում կառուցվել են 7 ջերմոցներ 1.36 հա ընդհանուր տարածքով՝ նախատեսված 21-ի և 3 հա-ի փոխարեն:

Նախորդ տարվա ինն ամիսների համեմատ Գյուղատնտեսության արդիականացման ծրագրի գծով ծախսերն աճել են 3.6 անգամ կամ շուրջ 1.8 մլրդ դրամով՝ հիմնականում պայմանավորված Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման, պետական աջակցության, Հայաստանի Հանրապետության ագրոպարենային ոլորտի սարքավորումների և գյուղատնտեսական տեխնիկայի ֆինանսական վարձակալության` լիզինգի պետական աջակցության ծրագրերի գծով ծախսերի համապատասխանաբար 8.4 անգամ (511.7 մլն դրամ), 5.1 անգամ (411.5 մլն դրամ), 3.1 անգամ (297.5 մլն դրամ) և 2 անգամ (149.3 մլն դրամ) աճով, ինչպես նաև Փոքր և միջին ջերմոցային տնտեսությունների ներդրման պետական աջակցության ծախսերով, որին հատկացված միջոցները 2020 թվականի ինն ամիսներին չէին օգտագործվել:

Հաշվետու ժամանակահատվածում *Զբոսաշրջության զարգացման* ծրագրի ծախսերը կազմել են 2.3 մլրդ դրամ՝ ապահովելով 54.2% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 53.7% կամ 2.2 մլրդ դրամ: Ծրագրի կառավարման մասով կատարողականը կազմել է 65.4% կամ 32.1 մլն դրամ, որը պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, նախատեսվածից քիչ քանակով գործուղումներով, ինչպես նաև գործառնական ծախսերի տնտեսումներով: Ծրագրի շրջանակներում 2.1 մլրդ դրամ են կազմել ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը, որոնք կատարվել են 53.6%-ով՝ պայմանավորված այն հանգամանքով, որ նախատեսված ժամկետում չեն մեկնարկել նշված միջոցառմամբ նախատեսված 5 ծրագրեր: Նախորդ տարվա ինն ամիսների համեմատ Զբոսաշրջության զարգացման ծրագրի գծով ծախսերն աճել են 2 անգամ կամ շուրջ 1.2 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերի 2.1 անգամ (1.1 մլրդ դրամով) աճով:

2021 թվականի ինն ամիսների ընթացքում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են շուրջ 10 մլրդ դրամ կամ ծրագրված ցուցանիշի 97.2%-ը: Շեղումը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 24-րդ և 23-րդ միջոցառման շրջանակներում իրականացվող աջակցության տրամադրման միջոցառումների կատարողականով: Առաջին միջոցառման ծախսերը կազմել են շուրջ 597.4 մլն դրամ կամ ծրագրային ցուցանիշի 81.1%‑ը: Միջոցառման շրջանակներում փոխհատուցվել են 100 հազար լիտրը գերազանցող արտահանված կոնյակի և կոնյակի սպիրտի համար վճարված պետական տուրքի գումարները, աջակցություն է ստացել 15 տնտեսավարող: Շեղումը պայմանավորված է hայկական կոնյակի սպիրտի տարանցիկ փոխադրումների ժամանակ վրացական կողմից ստեղծված խոչընդոտներով: Հաշվետու ժամանակահատվածում կանխատեսված 1032868 լիտրի փոխարեն իրացվել է 961609.2 լիտր կոնյակի սպիրտ, իրացման իրավունք է ստացել 4679420 լիտր կոնյակի սպիրտ՝ նախատեսված 6000000 լիտրի դիմաց:

Կորոնավիրուսի (COVID-19) տնտեսական հետևանքների չեզոքացման 23‑րդ միջոցառման շրջանակներում իրականացվող աջակցության տրամադրման միջոցառմանն ուղղվել է 3.6 մլրդ դրամ կամ նախատեսված միջոցների 96.7%‑ը: Շեղումը պայմանավորված է աջակցություն ստանալու համար դիմած տնտեսավարողների՝ նախատեսվածից պակաս թվով: Միջոցառման շրջանակներում հաշվետու ժամանակահատվածում աջակցություն է ստացել 1237 տնտեսավարող՝ կանխատեսված 1500-ի փոխարեն:

Կորոնավիրուսով (COVID-19) պայմանավորված մեկուսացված անձանց կեցության ապահովման համար տրամադրվել է 1.1 մլրդ դրամ՝ ապահովելով 97.8% կատարողական: Շեղումը պայմանավորված է փաստացի պահանջով:

Կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման համար նախատեսված 4.4 մլրդ դրամն ամբողջությամբ օգտագործվել է: Միջոցառման շրջանակներում հաշվետու ժամանակահատվածում աջակցություն է ստացել 1055 տնտեսավարող՝ կանխատեսված 1106-ի փոխարեն: Շեղումը պայմանավորված է օգոստոս ամսին միջոցառման պայմանների փոփոխություններով, որի արդյունքում վերանայվել են միջոցառման նպատակային ուղղությունները:

Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման միջոցառման ծախսերը կազմել են 123.5 մլն դրամ` ապահովելով 99.6% կատարողական: Միջոցառման շրջանակներում տրամադրվել է 1414 տոննա աշնանացան ցորենի սերմանյութ, որ կատարվել է նախատեսված ծավալով:

Կորոնավիրուսի (COVID-19) տնտեսական հետևանքների չեզոքացման 25-րդ միջոցառման շրջանակներում զբոսաշրջության ոլորտը սպասարկող տրանսպորտային ընկերությունների վարկերի տոկոսադրույքների սուբսիդավորման գծով վարկային պարտավորությունների համար օգտագործվել է 100.7 մլն դրամ կամ նախատեսված միջոցների 98.8%-ը, որը պայմանավորված է տնտեսումներով: Միջոցառման շրջանակներում աջակցություն է ստացել 27 տնտեսավարող:

Նախորդ տարվա ինն ամիսների համեմատ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի գծով ծախսերը նվազել են 18.6%‑ով կամ 2.3 մլրդ դրամով:

Հաշվետու ժամանակահատվածում *Ռազմական դրության պայմաններում քաղաքացիների կյանքի ու անվտանգության ապահովման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են 346.8 մլն դրամ կամ ծրագրված ցուցանիշի 33.7%-ը: Ցածր կատարողականը հիմնականում պայմանավորված է Հայաստանի Հանրապետությունում գարնանացան հացահատիկային, հատիկաընդեղեն և կերային մշակաբույսերի արտադրության խթանման նպատակով սուբսիդավորման ծախսերի կատարողականով, որը կազմել է 39.2% կամ շուրջ 254.9 մլն դրամ: Վերջինս պայմանավորված է պայմանագրերում առկա թերություններով (վերադարձվել են շտկումների), պայմանագրերի մեծ քանակով ու դրանց հաշվառման ժամանակատարությամբ: Միջոցառման շրջանակներում փոխհատուցում է տրամադրվել 1055.99 տոննա գարնանացան հացահատիկային, հատիկաընդեղեն և կերային մշակաբույսերի արտադրության համար` նախատեսված 3342.8 տոննայի փոխարեն: Բացի այդ, ծրագրում ընդգրկված երկու միջոցառումների համար նախատեսված շուրջ 231 մլն դրամ միջոցները չեն օգտագործվել: Մասնավորապես՝ շուրջ 177.4 մլն դրամ միջոցներ են նախատեսվել Ռազմական դրությամբ պայմանավորված՝ Սյունիքի մարզում ժամանակավորապես տեղավորված Արցախի Հանրապետության քաղաքացիներին կացարան տրամադրած տնտեսավարողներին պետական աջակցության միջոցառման համար, որը չի օգտագործվել՝ պայմանավորված շահառուների ընտրության չափանիշների փոփոխության անհրաժեշտությամբ: Միջոցառման շահառուներին աջակցությունն ապահովելու նպատակով ծրագրով ամրագրված պայմանների մեղմման նպատակով մշակվել է ՀՀ կառավարության որոշման նախագիծ, որը գտնվում է շրջանառության փուլում: Հայաստանի Հանրապետությունում գարնանացան հացահատիկային, հատիկաընդեղեն և կերային մշակաբույսերի արտադրության խթանման պետական աջակցության համար նախատեսված 53.6 մլն դրամի միջոցները նույնպես չեն օգտագործվել՝ պայմանավորված նրանով, որ միջոցառումն իրականացվում է առաջին անգամ, և սեփական ցանք կատարվել է նախատեսված շահառուներից միայն մեկի կողմից, որի փաստաթղթերը չեն համապատասխանել ծրագրի պահանջներին:

Ծրագրի շրջանակներում իրականացված հինգ միջոցառումներից երեքի գծով արձանագրվել է 100% կատարողական: Մասնավորապես՝ ավելի քան 27.9 մլն դրամ միջոցներ են օգտագործվել ռազմական գործողությունների արդյունքում վիրավորում ստացած զինծառայողների հետհիվանդանոցային վերականգնողական բուժման միջոցառման շրջանակներում սննդով ապահովման համար: Միջոցառման շրջանակներում սննդով ապահովվել է վերականգնողական բուժում ստացող 60 զինծառայող: Շուրջ 3.2 մլն դրամ է տրամադրվել ռազմական դրության պայմաններում տարհանված անձանց գույքի հետ կապված բեռնափոխադրումների և արձակուրդ ստացած զինծառայողների ուղևորափոխադրման ապահովման համար: Միջոցները հատկացվել են արձակուրդում գտնվող 380 զինծառայողների: 1.4 մլն դրամ է տրամադրվել պատերազմական գործողությունների արդյունքում սահմանամերձ բնակավայր համարվող 1 համայնքի՝ սահմանային անցումների կանխումն ապահովելու նպատակով անհրաժեշտ սարքավորումների և կառուցվածքների ձեռքբերման համար: Շուրջ 59.4 մլն դրամ է տրամադրվել ռազմական դրության պայմաններում առողջական խնդիրներով տարհանված անձանց կեցության ապահովմանը՝ կազմելով նախատեսված միջոցների 51%-ը, որը պայմանավորված է փաստացի պահանջով:

*ՀՀ արտաքին գործերի նախարարության* պատասխանատվությամբ 2021 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են շուրջ 12.4 մլրդ դրամ կամ ծրագրված ցուցանիշի 94.5%‑ը: Ծրագրված ցուցանիշից շեղումը հիմնականում առաջացել է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման և Արտաքին գործերի ոլորտում կառավարության քաղաքականության մշակման ու իրականացման ծրագրերում: 2021 թվականի ինն ամիսներին նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով ծախսերն ավելացել են 11.7%-ով կամ 1.3 մլրդ դրամով՝ զգալիորեն պայմանավորված օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման ծրագրի շրջանակներում կատարված ծախսերի աճով:

Հաշվետու ժամանակահատվածում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծախսերը կազմել են 8.8 մլրդ դրամ՝ 94.9%-ով ապահովելով իննամսյա ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 9.5%-ով կամ 764 մլն դրամով:

Հաշվետու ժամանակահատվածում ավելի քան 1.6 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` 99.5%-ով ապահովելով ծրագրային ցուցանիշը: Օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին: Ծրագրի շրջանակներում 6.4 մլն դրամ հատկացվել է ՆԱՏՕ-ի հասարակական տեղեկատվական կենտրոնի գործունեության ապահովմանը: Նախորդ տարվա նույն ժամանակահատվածի համեմատ Միջազգային կազմակերպությունների հետ համագործակցության ծրագրի ծախսերն աճել են 12.4%-ով կամ 180.5 մլն դրամով:

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են ավելի քան 1.1 մլրդ դրամ կամ նախատեսվածի 84%-ը: Շեղումը Կառավարության արտաքին քաղաքականության մշակման և իրագործման ապահովման միջոցառման գծով է, որի շրջանակներում օգտագործվել է 1.1 մլրդ դրամ կամ նախատեսված միջոցների 83.7%-ը: Կատարողականը հիմնականում պայմանավորված է դիվանագետների ռոտացիայի արդյունքում աշխատավարձերի և հավելավճարների համար նախատեսված միջոցների տնտեսմամբ, ինչպես նաև ապրանքների ձեռքբերման ու ծառայությունների մատուցման դիմաց որոշ վճարումներ հաջորդ եռամսյակ տեղափոխելու հանգամանքով: ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար նախատեսված 7 մլն դրամն օգտագործվել է ամբողջ ծավալով: 20.6 մլն դրամ ուղղվել է արտասահմանյան պատվիրակությունների ընդունելություններին: Նախորդ տարվա նույն ժամանակահատվածի համեմատ ծրագրի ծախսերում արձանագրվել է 0.5% անկում՝ հիմնականում պայմանավորված ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար օգտագործված գումարների կրճատմամբ:

*Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* նպատակով հատկացվել է 173.1 մլն դրամ, որն ամբողջությամբ օգտագործվել է, իսկ *Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է շուրջ 141.3 մլն դրամ՝ կազմելով ծրագրային ցուցանիշի 86.9%-ը: Շեղումը հիմնականում պայմանավորված է կորոնավիրուսի համավարակով, որի պատճառով արտասահմանյան պաշտոնական գործուղումների զգալի մասը հետաձգվել է։ Նախորդ տարվա նույն ժամանակահատվածի համեմատ նշված ծախսերն աճել են համապատասխանաբար 3 անգամ (116 մլն դրամով) և 53.8%-ով (49.4 մլն դրամով):

2021 թվականի ինն ամիսների ընթացքում ՀՀ արտաքին գործերի նախարարության արտաբյուջետային միջոցներից, որոնք գոյանում են ՀՀ ոչ ռեզիդենտ իրավաբանական կամ ֆիզիկական անձանց կողմից օտարերկրյա պետություններում գործող ՀՀ դիվանագիտական ծառայության մարմիններին կատարվող նվիրաբերություններից, 531.1 մլն դրամ հատկացվել է *Օտարերկրյա պետություններում ՀՀ դիվանագիտական ծառայության կազմակերպմանը և իրականացմանն աջակցության* ծրագրի շրջանակներում, որն օգտագործվել է ողջ ծավալով: Մասնավորապես՝ շուրջ 524.5 մլն դրամի աջակցություն է տրամադրվել ՀՀ դեսպանությունների գործունեության իրականացմանը, 2.7 մլն դրամ` տրանսպորտային սարքավորումների և 3.9 մլն դրամ` վարչական սարքավորումների ձեռք բերման նպատակով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 55.3%-ով կամ 189 մլն դրամով՝ պայմանավորված կատարված նվիրաբերությունների ծավալով:

*ՀՀ շրջակա միջավայրի նախարարության* պատասխանատվությամբ 2021 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են շուրջ 4.8 մլրդ դրամ կամ նախատեսվածի 67.5%‑ը: Շեղումը հիմնականում պայմանավորված է նախարարության ծախսերում մեծ տեսակարար կշիռ ունեցող՝ Բնական պաշարների և բնության հատուկ պահպանվող տարածքների կառավարման և պահպանման ծրագրի կատարողականով: Նախորդ տարվա նույն ժամանակահատվածի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 19.7% կամ 783.1 մլն դրամով աճ՝ հիմնականում պայմանավորված 2020 թվականի երրորդ եռամսյակից ՀՀ շրջակա միջավայրի նախարարության ենթակայության «Շրջակա միջավայրի մոնիթորինգի և տեղեկատվության կենտրոն» և «Անտառային մոնիթորինգի կենտրոն» ՊՈԱԿ-ների և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ի միավորման ձևով ՀՀ շրջակա միջավայրի նախարարության համակարգում ստեղծված «Հիդրոօդերևութաբանության և մոնիթորինգի կենտրոն» ՊՈԱԿ-ին հատկացված միջոցները «Շրջակա միջավայրի վրա ազդեցության գնահատում և մոնիթորինգ» ծրագրում ներառելու հանգամանքով: 2020 թվականի ինն ամիսների համադրելի ցուցանիշի համեմատ ՀՀ շրջակա միջավայրի նախարարության ծախսերն աճել են 5.1%-ով կամ 231.6 մլն դրամով՝ հիմնականում պայմանավորված Շրջակա միջավայրի վրա ազդեցության գնահատման և մոնիթորինգի ծրագրի շրջանակներում կատարված ծախսերի աճով:

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրին հատկացվել է 1.5 մլրդ դրամ, որն օգտագործվել է 99.8%-ով: Նախորդ տարվա նույն ժամանակահատվածի համադրելի ցուցանիշի համեմատ ծրագրի ծախսերն աճել են 32.4%-ով կամ 366.3 մլն դրամով՝ հիմնականում պայմանավորված «Հիդրոօդերևութաբանություն, շրջակա միջավայրի մոնիթորինգ և տեղեկատվության ապահովում» միջոցառման շրջանակներում կատարված ծախսերի աճով:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 36.8%-ը՝ 1 մլրդ դրամ: Շեղումը հիմնականում արձանագրվել է Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրի կատարողականով: Ծրագրի շրջանակներում, մասնավորապես, 143.1 մլն դրամ ուղղվել է ՀՀ Սյունիքի մարզի բնության հատուկ պահպանվող տարածքների կառավարման բարելավմանն ուղղված ծրագրերին, 91.5 մլն դրամ՝ բնության հատուկ պահպանվող տարածքների հարակից համայնքների սոցիալ-տնտեսական վիճակի բարելավմանն ուղղված աջակցությանը, 75 մլն դրամ՝ նշված տարածքների պահպանությունն իրականացնող պետական կազմակերպությունների կարողությունների զարգացմանը, որոնք կատարվել են համապատասխանաբար 31.9%-ով, 17.7%‑ով և 7.5%-ով: Ցածր կատարողականը պայմանավորված է նրանով, որ ծրագրի գործողությունները գտնվում են դոնորի հետ քննարկումների և համաձայնեցումների գործընթացում՝ կապված ծրագրի ավարտի և հնարավոր երկարաձգման հետ: Արդյունքում չեն ապահովվել ծրագրի շրջանակներում նախատեսված արդյունքային ցուցանիշները:

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում շուրջ 722 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները, որոշ չափորոշիչների գծով արձանագրվել է ծրագրված ցուցանիշների գերազանցում:

Նախորդ տարվա նույն ժամանակահատվածի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերը նվազել են 19%-ով կամ 243.4 մլն դրամով՝ հիմնականում պայմանավորված Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզում իրականացվող դրամաշնորհային ծրագրի շրջանակներում կատարված ծախսերի նվազմամբ:

Հաշվետու ժամանակահատվածում 1.2 մլրդ դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 93.2%-ը: Շեղումը հիմնականում պայմանավորված է Անտառային ոլորտում քաղաքականության մշակման և աջակցության ծառայությունների ու ծրագրերի համակարգման ծախսերի կատարողականով, որը կազմել է 56.4% կամ 92.5 մլն դրամ: Ցածր կատարողականը մասմաբ պայմանավորված է ՀՀ շրջակա միջավայրի նախարարության Անտառային կոմիտեի և «Հայանտառ» ՊՈԱԿ-ի կողմից տարածքի համատեղ օգտագործմամբ, ինչի արդյունքում որոշ ծախսերի գծով նախատեսված միջոցները տնտեսվել են, ինչպես նաև թափուր հաստիքների առկայությամբ:

Ծրագրի շրջանակներում անտառպահպանական ծառայությունների, անտառվերականգնման և անտառապատման աշխատանքների ու անտառների վնասակար օրգանիզմների դեմ պայքարի համար հատկացված միջոցներն ամբողջությամբ օգտագործվել են՝ կազմելով համապատասխանաբար 908.1 մլն դրամ, 127.2 մլն դրամ և 43.7 մլն դրամ: Միջոցառումների շրջանակներում հիմնականում ապահովվել են նախատեսված արդյունքային չափորոշիչները:

Նախորդ տարվա նույն ժամանակահատվածի համադրելի ցուցանիշի համեմատ Անտառների կառավարման ծրագրի ծախսերն աճել են 6.8%-ով կամ 77.2 մլն դրամով՝ հիմնականում պայմանավորված անտառների վնասակար օրգանիզմների դեմ պայքարի, անտառվերականգնման ու անտառապատման աշխատանքների և անտառկառավարման պլանների կազմման միջոցառումների շրջանակներում կատարված ծախսերի աճով:

Հաշվետու ժամանակահատվածում 675.8 մլն դրամ է օգտագործվել *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 85%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասը հոկտեմբեր ամսին կատարելու հանգամանքով: 2020 թվականի նույն ժամանակահատվածի համեմատ ծրագրի ծախսերը նվազել են 6.2%-ով (44.9 մլն դրամով):

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից հատկացվել է 255.7 մլն դրամ, որն ամբողջությամբ օգտագործվել է: Նշված գումարից 227.5 մլն դրամն ուղղվել է կենդանաբանական այգու ցուցադրություններին, 28.2 մլն դրամը՝ բնագիտական նմուշների պահպանությանը և ցուցադրությանը: Նախորդ տարվա նույն ժամանակահատվածի համեմատ ծրագրի ծախսերն աճել են 2%-ով (5.1 մլն դրամով):

*«Բնապահպանական ծրագրերի իրականացում համայնքներում»* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 20%-ով՝ կազմելով 71.4 մլն դրամ, որը պայմանավորված է կատարված աշխատանքների ծավալով:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2021 թվականի ինն ամիսների ընթացքում իրականացվել են 21 ծրագրեր, որոնց շրջանակներում օգտագործվել է ավելի քան 122.7 մլրդ դրամ՝ ապահովելով ծրագրված ցուցանիշի 89.8% կատարողական, ընդ որում, ծրագրերի մեծ մասում առկա են շեղումներ: Առանձնապես խոշոր շեղումներ են արձանագրվել Հանրակրթության, Գիտական և գիտատեխնիկական հետազոտությունների, Կրթության որակի ապահովման և Ապահով դպրոց ծրագրերում: Նախորդ տարվա նույն ժամանակահատվածի համեմատ նախարարության ծախսերը նվազել են 1.7%-ով, ինչը հիմնականում պայմանավորված է Արվեստների, Նախնական (արհեստագործական) և միջին մասնագիտական կրթության, Գիտական և գիտատեխնիկական հետազոտությունների և Կրթության որակի ապահովման ծրագրերի գծով ծախսերի նվազմամբ՝ համապատասխանաբար 30.5%-ով, 14.2%-ով, 8.3%-ով և 20.1%-ով:

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 96.4%-ը՝ 2.1 մլրդ դրամ: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման, ինչպես նաև Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին անվանական թոշակի հատկացման ծախսերի կատարողականով: Առաջին միջոցառման ծախսերը կազմել են 1.2 մլրդ դրամ կամ նախատեսվածի 96.6%-ը, որը պայմանավորված է կորոնավիրուսի համավարակի հետ կապված՝ մարզաձևերի միջազգային ֆեդերացիաների կողմից միջոցառումների հետաձգմամբ, ինչպես նաև վճարման հայտերի մի մասը սեպտեմբեր ամսվա վերջում ներկայացվելու հանգամանքով, որի արդյունքում վճարումները տեղափոխվել են չորրորդ եռամսյակ: Չեն ապահովվել միջոցառման շրջանակներում սահմանված արդյունքային չափորոշիչները: Մասնավորապես՝ Հայաստանում գործող ֆեդերացիաների կողմից կազմակերպվել են ՀՀ 84 առաջնություններ, որոնց մասնակցել է 5745 մասնակից՝ կանխատեսված համապատասխանաբար 95-ի և 9720-ի դիմաց: Կազմակերպվել են նաև 103 ուսումնամարզական հավաք 1424 մասնակցով՝ կանխատեսված համապատասխանաբար 143-ի և 2400-ի դիմաց, 99 միջազգային միջոցառում 1041 մասնակցով՝ կանխատեսված համապատասխան 195-ի և 2028-ի դիմաց:

Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին անվանական թոշակի հատկացման համար օգտագործվել է նախատեսված միջոցների 89.3%-ը՝ 86.2 մլն դրամ: Սույն միջոցառման կատարողականը հիմնականում պայմանավորված է վճարման հայտերի մի մասը սեպտեմբեր ամսվա վերջում ներկայացվելու հանգամանքով: Միջոցառման շրջանակներում անվանական թոշակ է տրամադրվել 21 մարզիկի և 52 մարզչական անձնակազմի՝ նախատեսված 24 մարզիկի և 79 մարզչական անձնակազմի դիմաց: Կանխատեսվածի համեմատ փաստացի ցածր արդյունքային ցուցանիշը պայմանավորված է վարկանիշ ձեռք բերած մարզիկների և մարզչական անձնակազմի փաստացի թվով:

2021 թվականի ամառային օլիմպիական խաղերին նախապատրաստվելու նպատակով ֆինանսական աջակցության համար նախատեսված միջոցներն օգտագործվել են 99.9%-ով՝ կազմելով 251.8 մլն դրամ: Ծրագրում ընդգրկված ևս 7 միջոցառման գծով նախատեսված 396.6 մլն դրամն օգտագործվել է ամբողջությամբ: Վերոնշյալ միջոցառումների շրջանակներում գրեթե ամբողջությամբ ապահովվել են նախատեսված արդյունքային չափորոշիչները:

Մեծ նվաճումների սպորտի ծրագրի շրջանակներում կատարված ծախսերը 82.1%-ով (939.7 մլն դրամով) գերազանցել են նախորդ տարվա ինն ամսվա ցուցանիշը՝ հիմնականում պայմանավորված ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման ծախսերի 2.2 անգամ (625 մլն դրամ) աճով, ինչպես նաև 2021 թվականի ամառային օլիմպիական խաղերին նախապատրաստվելու նպատակով ֆինանսական աջակցության և Հայաստանի ծանրամարտի ֆեդերացիային մարզագույքով ապահովման նպատակով միջոցների հատկացմամբ, որոնց գծով 2020 թվականի ինն ամիսների ընթացքում միջոցներ չէին հատկացվել:

Հաշվետու ժամանակահատվածում շուրջ 7.3 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 88.5% կատարողական: Ծրագրում ընդգրկված են յոթ միջոցառումներ, որոնցից հինգում արձանագրվել են շեղումներ, որոնք հիմնականում պայմանավորված են տարեկան հատկացված գումարների եռամսյակային բաշխմամբ։ Ծրագրի ծախսերում մեծ տեսակարար կշիռ ունեն միջին մասնագիտական և նախնական մասնագիտական (արհեստագործական) կրթության գծով ուսանողական նպաստների տրամադրման ծախսերը, որոնք կազմել են համապատասխանաբար 4.9 մլրդ դրամ (նախատեսվածի 93.4%-ը) և 1.6 մլրդ դրամ (նախատեսվածի 91.2%-ը)։ Միջոցառումների շրջանակներում նպաստ ստացող ուսանողների թիվը համապատասխանել է ծրագրված ցուցանիշներին՝ կազմելով համապատասխանաբար 20550 և 7760:

Հաշվետու ժամանակահատվածում 335.6 մլն դրամ է տրամադրվել միջին մասնագիտական կրթություն ստացող ուսանողների կրթաթոշակներին՝ ապահովելով 67.4% կատարողական: Միջին մասնագիտական կրթական հաստատություններում կրթաթոշակ ստացող ուսանողների փաստացի թիվը հաշվետու ժամանակահատվածում կազմել է 12940՝ կանխատեսված 11881-ի դիմաց: Շուրջ 219.7 մլն դրամ տրամադրվել է նախնական մասնագիտական (արհեստագործական) կրթություն ստացող ուսանողների կրթաթոշակների վճարմանը, որը կատարվել է 83.8%‑ով: Նշված հաստատություններում կրթաթոշակ ստացող ուսանողների թիվը հաշվետու ժամանակահատվածում համապատասխանել է ծրագրված ցուցանիշին՝ կազմելով 7027:

Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման նպատակով հատկացված միջոցներն օգտագործվել են 26.8%-ով՝ կազմելով 83.9 մլն դրամ: Ցածր կատարողականը պայմանավորված է այն հանգամանքով, որ հիմնանորոգվող օբյեկտների համար կատարողական փաստաթղթերը հաշվետու ժամանակահատվածում ամբողջությամբ չեն ներկայացվել: Միջոցառման շրջանակներում հիմնանորոգվել է 6 միջին մասնագիտական ուսումնական հաստատություն:

Ամբողջությամբ օգտագործվել են ռազմական դրությամբ պայմանավորված միջին մասնագիտական կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման և միջին մասնագիտական կրթության որակի ապահովման ծառայությունների համար նախատեսված միջոցները, որոնք կազմել են համապատասխանաբար 42.9 մլն դրամ և 17.9 մլն դրամ:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերը նվազել են 14.2%-ով կամ 1.2 մլրդ դրամով` հիմնականում պայմանավորված միջին մասնագիտական կրթության գծով ուսանողական նպաստների ծախսերի 17.3% (1 մլրդ դրամ) նվազմամբ:

*Կինեմատոգրաֆիայի* ծրագրի շրջանակներում 2021 թվականի ինն ամիսների ընթացքում նախատեսված ծախսերը կատարվել են 85.8%‑ով՝ կազմելով 353 մլն դրամ: Ցածր կատարողականը հիմնականում պայմանավորված է կինոնկարների արտադրության և կինոարվեստին աջակցության միջոցառումների կատարողականով, որոնց ծախսերը կազմել են համապատասխանաբար 159.6 մլն դրամ և 55 մլն դրամ կամ ծրագրված ցուցանիշների 80%-ը և 75.6%-ը: Շեղումները պայմանավորված են այն հանգամանքով, որ համաձայն կնքված պայմանագրերի՝ վերջիններիս արժեքի 20%-ի դիմաց վճարումները կատարվում են համապատասխան հաշվետվությունները ներկայացնելուց հետո: Նշված միջոցառումների շրջանակներում ամբողջությամբ չեն ապահովվել սահմանված արդյունքային չափորոշիչները:

Փաստավավերագրական կինոծրագրերի իրականացման համար օգտագործվել է նախատեսված միջոցների 97.6%-ը՝ 30.8 մլն դրամ՝ պայմանավորված այն հանգամանքով, որ պայմանագրերի ժամանակացույցի համաձայն պարտավորությունների մի մասի դիմաց վճարումները կատարվելու են չորրորդ եռամսյակում:

Ծրագրում ընդգրկված ազգային կինոծրագրերի իրականացման միջոցառման համար նախատեսված 107.7 մլն դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ Կինեմատոգրաֆիայի ծրագրի ծախսերը նվազել են 32.8%-ով (172.5 մլն դրամով)՝ հիմնականում պայմանավորված ազգային կինոծրագրերի իրականացման ծախսերի 58.5% (151.8 մլն դրամ) նվազմամբ:

*Մշակութային ժառանգության* ծրագրին հաշվետու ժամանակահատվածում տրամադրվել է շուրջ 2.1 մլրդ դրամ՝ ապահովելով 90% կատարողական: Ծախսերի գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որը կազմել է 1.8 մլրդ դրամ՝ ապահովելով 97.2% կատարողական: Շեղումը հիմնականում պայմանավորված է այն հանգամանքով, որ վճարումները, համաձայն կնքված պայմանագրերի վճարման ժամանակացույցերի, նախատեսված են չորրորդ եռամսյակում, ինչպես նաև ամբողջությամբ չեն օգտագործվել ավելացված արժեքի հարկի վճարման համար նախատեսված հատկացումները: Միջոցառման շրջանակներում նախատեսվել և կազմակերպվել է 203 ցուցահանդես, սպասարկվող թանգարանային այցելուների թիվը կազմել է 797925՝ կանխատեսված 998980-ի դիմաց, իսկ սպասարկվող ընթերցողների թիվը կազմել է 724՝ կանխատեսված 775-ի դիմաց։ Կանխատեսվածից ցածր փաստացի արդյունքային ցուցանիշները հիմնականում պայմանավորված են կորոնավիրուսի համավարակով։

Մշակութային ժառանգության ծրագրում ընդգրկված պատմամշակութային ժառանգության գիտահետազոտական աշխատանքներին տրամադրվել է շուրջ 61.2 մլն դրամ (նախատեսվածի 90.2%-ը), ոչ նյութական մշակութային ժառանգության պահպանման աջակցությանը՝ 23.4 մլն դրամ (նախատեսվածի 67.8%-ը), հայկական պատմամշակութային հուշարձանների վավերագրմանն աջակցությանը՝ 20.6 մլն դրամ (նախատեսվածի 70%-ը), մշակութային արժեքների փորձաքննության ծառայություններին՝ 20.5 մլն դրամ (նախատեսվածի 90%-ը): Միջոցառումների կատարողականները պայմանավորված են վճարման փաստաթղթերի մի մասը սեպտեմբեր ամսվա վերջում ներկայացնելու հանգամանքով, որի արդյունքում վճարումները տեղափոխվել են չորրորդ եռամսյակ: Նշված միջոցառումների շրջանակներում նաև ամբողջությամբ չեն ապահովվել սահմանված արդյունքային չափորոշիչները:

Հաշվետու ժամանակահատվածում հուշարձանների ամրակայման, նորոգման և վերականգնման աշխատանքների իրականացմանը համար տրամադրվել է 113.6 մլն դրամ` կազմելով ծրագրային ցուցանիշի 65.9%-ը, թանգարանների և պատկերասրահների հիմնանորոգման համար ներդրումներին՝ 43.9 մլն դրամ (նախատեսվածի 40.5%-ը), արձանների պատրաստման, նորոգման, վերականգնման և տեղադրման աշխատանքներին՝ 25.2 մլն դրամ (նախատեսվածի 46.9%-ը): Միջոցառումների կատարողականները պայմանավորված են կատարված շինարարական աշխատանքների ծավալով:

Նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերը նվազել են 14.8%-ով (361.8 մլն դրամով)՝ հիմնականում պայմանավորված թանգարանային ծառայությունների և ցուցահանդեսների գծով ծախսերի նվազմամբ:

2021 թվականի ինն ամիսների ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 9.6 մլրդ դրամ` ապահովելով ծրագրված ցուցանիշի 98.6% կատարողական: Ծրագրից շեղումը մեծ մասամբ առաջացել է բարձրագույն մասնագիտական կրթություն ստացող ուսանողների կրթաթոշակի և բուհական հաստատություններում հետբուհական մասնագիտական կրթության գծով նպաստների տրամադրման ծախսերում: Բարձրագույն մասնագիտական կրթություն ստացող ուսանողների կրթաթոշակի ծախսերը կատարվել են 90.1%‑ով՝ կազմելով 551.6 մլն դրամ, որը պայմանավորված է արտերկրում սովորող ուսանողների երրորդ եռամսյակի կրթաթոշակները հոկտեմբերին վճարելու հանգամանքով: 2021 թվականի ինն ամիսների ընթացքում կրթաթոշակ ստացող ուսանողների փաստացի միջին թիվը կազմել է 7553: Բուհական հաստատություններում հետբուհական մասնագիտական կրթության գծով նպաստների տրամադրման միջոցառման շրջանակներում օգտագործվել է նախատեսված միջոցների 89.2%-ը՝ 435.5 մլն դրամ: Կատարողականը հիմնականում պայմանավորված է տարեկան հատկացված գումարների եռամսյակային բաշխմամբ, ինչպես նաև կորոնավիրուսի համավարակով, որի արդյունքում ՀՀ կառավարման ակադեմիայում ուսուցումը կազմակերպվել է հեռավար, և առաջացել է ծախսերի տնտեսում: Հաշվետու ժամանկահատվածում ուսանողների միջին թիվը կազմել է 1416:

Բարձրագույն և հետբուհական մասնագիտական կրթության ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով՝ կազմելով 6.6 մլրդ դրամ։ Միջոցառման շրջանակներում ուսանողական նպաստ է ստացել 11001 ուսանող, որոնցից 820-ը ստացել է ուսման վարձավճարի լրիվ փոխհատուցում:

Հաշվետու ժամանակահատվածում 1.4 մլրդ դրամ է տրամադրվել ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցմանը՝ կազմելով ծրագրված ցուցանիշի 99.9%-ը: Միջոցառման շրջանակներում ուսման վարձի փոխհատուցում է ստացել 6663 ուսանող՝ կանխատեսված 6539-ի դիմաց:

Ծրագրում ընդգրկված երեք միջոցառումների՝ բուհական հաստատություններում հետբուհական մասնագիտական կրթության գծով կրթաթոշակների, ուսումնական վարկերի տոկոսավճարների մասնակի փոխհատուցման և ակադեմիական փոխճանաչման ու շարժունության ծառայությունների համար նախատեսված միջոցներն օգտագործվել են ամբողջությամբ՝ կազմելով համապատասխանաբար 319.4 մլն դրամ, 69.7 մլն դրամ և 31.9 մլն դրամ:

Նախորդ տարվա ինն ամիսների համեմատ Բարձրագույն և հետբուհական մասնագիտական կրթության ծրագրի ծախսերն աճել են 19.9%-ով կամ 1.6 մլրդ դրամով` հիմնականում պայմանավորված 2021 թվականի ինն ամիսների ընթացքում ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման նպատակով միջոցների հատկացմամբ, ինչպես նաև բուհական հաստատություններում հետբուհական մասնագիտական կրթություն ստացող ուսանողների կրթաթոշակների գծով ծախսերի 62.9% (123.4 մլն դրամ) աճով:

Հաշվետու ժամանակահատվածում *Երիտասարդության* ծրագրի իրականացմանը տրամադրվել է շուրջ 1.1 մլրդ դրամ, որը կազմել է ծրագրված հատկացումների 83.7%-ը: Շեղումը հիմնականում առաջացել է «Աջակցություն երիտասարդ ընտանիքներին» և «Երիտասարդական պետական քաղաքականությանն ուղղված ծրագրեր և միջոցառումներ» միջոցառումների գծով, որոնց շրջանակներում օգտագործվել է համապատասխանաբար 1 մլրդ դրամ (նախատեսվածի 90.9%-ը) և 14.9 մլն դրամ (նախատեսվածի 18.2%-ը): Նշված առաջին միջոցառման գծով ծրագրային ցուցանիշից շեղումը պայմանավորված է շահառուների թվով: Միջոցառման շրջանակներում սուբսիդավորումն իրականացվում է վարկավորմամբ զբաղվող ֆինանսական կազմակերպությունների կողմից ներկայացված հայտերի հիման վրա: Հաշվետու ժամանակահատվածի նախատեսված 4955 շահառուի դիմաց ծրագրում փաստացի ընդգրկվել է 3989 շահառու: Երիտասարդական պետական քաղաքականությանն ուղղված ծրագրեր և միջոցառումների գծով շեղումը պայմանավորված է այն հանգամանքով, որ պայմանագրերի ժամանակացույցերի համաձայն որոշ միջոցառումների իրականացումը և պարտավորությունների մի մասի դիմաց վճարումները տեղափոխվել են հաջորդ եռամսյակ: Հաշվետու ժամանակահատվածում երիտասարդական պետական քաղաքականությանն ուղղված ծրագրերի և միջոցառումների շրջանակներում իրականացվել է 2 միջոցառում՝ կանխատեսված 11-ի դիմաց, որոնց մասնակիցների թիվը կազմել է 10025՝ կանխատեսված 15880-ի դիմաց:

«ՀՀ մարզերում երիտասարդների ինքնազարգացման, սոցիալական ձեռներեցության, մշակութային-ժամանցային միջավայրերի ապահովման, նորարարական կենտրոնների ձևավորման նախագծերի և միջոցառումների իրականացում» միջոցառման շրջանակում օգտագործվել է 74.3 մլն դրամ կամ նախատեսված միջոցների 66.4%-ը: Ցածր կատարողականը պայմանավորված է նրանով, որ միջոցառման շրջանակներում նախատեսված 6 կենտրոններից 1-ը գտնվել է ստեղծման փուլում, իսկ ստեղծված 5 կենտրոնների համար պայմանագրային արժեքի 20%-ի դիմաց վճարումները տեղափոխվել են հաջորդ եռամսյակ:

Նախորդ տարվա նույն ժամանակահատվածի համեմատ Երիտասարդության ծրագրի ծախսերն աճել են 9.1%‑ով կամ 91.2 մլն դրամով՝ հիմնականում պայմանավորված երիտասարդ ընտանիքներին աջակցության ծախսերի 9.4% (86.1 մլն դրամ) աճով, ինչպես նաև ՀՀ մարզերում երիտասարդների ինքնազարգացման, սոցիալական ձեռներեցության, մշակութային-ժամանցային միջավայրերի ապահովման, նորարարական կենտրոնների ձևավորման նախագծերի և միջոցառումների իրականացման ծախսերով, որոնց համար 2020 թվականի ինն ամիսների ընթացքում միջոցներ չէին նախատեսվել:

2021 թվականի ինն ամիսների ընթացքում *Գրահրատարակչության և գրադարանների* ծրագրին ՀՀ պետական բյուջեից տրամադրվել է ավելի քան 1.1 մլրդ դրամ` ապահովելով ծրագրված ցուցանիշի 97% կատարողական։ Ծրագրից շեղումը հիմնականում առաջացել է գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանն աջակցության ծախսերում, որոնք կատարվել են 31.8%-ով՝ կազմելով 10.6 մլն դրամ: Ցածր կատարողականը պայմանավորված է այն հանգամանքով, որ համաձայն կնքված պայմանագրերի վճարման ժամանակացույցերի՝ պայմանագրերի արժեքի 20%-ի դիմաց վճարումները տեղափոխվել են չորրորդ եռամսյակ, իսկ որոշ մշակութային միջոցառումների մասով պայմանագրերը գտնվել են կնքման փուլում։

Գրահրատարակչության և գրադարանների ծրագրում մեծ տեսակարար կշիռ ունեն գրադարանային ծառայությունների ծախսերը, որոնք կատարվել են նախատեսված ծավալով և կազմել են ավելի քան 1 մլրդ դրամ: Միջոցառման շրջանակներում սահմանված արդյունքային ցուցանիշներն ամբողջությամբ չեն ապահովվել: Հաշվետու ժամանակահատվածում ընթերցողների թիվը կազմել է 79176՝ կանխատեսված 83897-ի դիմաց:

«Տեսողությունը կորցրած հաշմանդամություն ունեցող անձանց համար Բրայլյան տառատեսակով գրքերի տպագրություն, տետրերի պատրաստում և «Խոսող գրքերի» ձայնագրության ծառայություններ» միջոցառման համար նախատեսված միջոցները նույնպես ամբողջությամբ օգտագործվել են, որոնք կազմել են 2.4 մլն դրամ: Ոչ պետական մամուլի հրատարակման ծախսերը կատարվել են 93%-ով՝ կազմելով 53.1 մլն դրամ, որը պայմանավորված է պայմանագրերի կնքման արդյունքում առաջացած տնտեսումներով։ Թարգմանական ծրագրերի և ստեղծագործողներին ու հետազոտողներին աջակցման նպատակով տրամադրվել է շուրջ 15.8 մլն դրամ` կազմելով ծրագրի 66.7%-ը: Միջոցառումների կատարողականները պայմանավորված են վճարման փաստաթղթերի մի մասը սեպտեմբեր ամսվա վերջում ներկայացնելու հանգամանքով, ինչի արդյունքում վճարումները տեղափոխվել են չորրորդ եռամսյակ:

Նախորդ տարվա նույն ժամանակահատվածի համեմատ Գրահրատարակչության և գրադարանների ծրագրի ծախսերը նվազել են 21.5%‑ով կամ 307.3 մլն դրամով՝ հիմնականում պայմանավորված գրադարանային ծառայությունների ծախսերի 21.2% (280.3 մլն դրամ) նվազմամբ:

*Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում տրամադրվել է ավելի քան 1 մլրդ դրամ՝ ապահովելով ծրագրված ցուցանիշի 84.1%‑ը։ Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայություններ» միջոցառման ծախսերով, որոնք կատարվել են 85.3%-ով՝ կազմելով 931.8 մլն դրամ: Շեղումը պայմանավորված է թափուր հաստիքների առկայության արդյունքում աշխատավարձի ֆոնդի, ինչպես նաև գործուղումների համար նախատեսված միջոցների տնտեսմամբ և որոշ գնման մրցույթների արդյունքներն ամփոփված չլինելու հանգամանքով:

Ծրագրի շրջանակներում 49.3 մլն դրամ ուղղվել է լեզվի բնագավառում պետական քաղաքականության մշակման և իրականացման ծառայություններին՝ ապահովելով 75.8% կատարողական, որը նույնպես պայմանավորված է թափուր հաստիքների առկայության արդյունքում աշխատավարձի ֆոնդի և գործուղումների ծախսերի տնտեսմամբ:

ՀՀ կրթության, գիտության, մշակույթի և սպորտի բնագավառում օժանդակ ծրագրեր իրականացնող կազմակերպությունների շենքային պայմանների բարելավման համար նախատեսված միջոցներն օգտագործվել են ամբողջությամբ՝ կազմելով 14.3 մլն դրամ:

Նախորդ տարվա նույն ժամանակահատվածի համեմատ ծրագրի գծով ծախսերը նվազել են 3.3%-ով կամ 35.2 մլն դրամով՝ հիմնականում պայմանավորված կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայությունների գծով ծախսերի 4.1% (39.6 մլն դրամ) նվազմամբ:

2021 թվականի ինն ամիսների ընթացքում շուրջ 74.2 մլրդ դրամ է օգտագործվել *Հանրակրթության ծրագրի* շրջանակներում՝ ապահովելով 94.4% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, որոնց շրջանակներում օգտագործվել է համապատասխանաբար 25.2 մլրդ դրամ (նախատեսվածի 92.8%‑ը), 30.1 մլրդ դրամ (նախատեսվածի 96.5%-ը) և 12 մլրդ դրամ (նախատեսվածի 96.2%-ը): Նշված երեք միջոցառումների գծով շեղումները հիմնականում պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ: Հանրակրթության ծրագրում ընդգրկված են 30 միջոցառումներ, որոնցից 6-ի գծով նախատեսված 912.1 մլն դրամն օգտագործվել է ամբողջությամբ: Մասնավորապես` 236.5 մլն դրամ, 283.5 մլն դրամ և 274.2 մլն դրամ է հատկացվել համապատասխանաբար տարրական, հիմնական և միջնակարգ հատուկ հանրակրթությանը, 82.1 մլն դրամ` հանրակրթությունում նորարարական մանկավարժական ծրագրերի իրականացմանը, 25 մլն դրամ` 2022 թվականին ՀՀ-ում կենսաբանության միջազգային օլիմպիադայի նախապատրաստմանը և 10.8 մլն դրամ՝ ՀՀ Շիրակի մարզի երեկոյան դպրոցում միջնակարգ հանրակրթության կազմակերպմանը։

Ծրագրի շրջանակներում 2.7 մլրդ դրամ է տրամադրվել տարրական, հիմնական և միջնակարգ մասնագիտացված հանրակրթության, 337.4 մլն դրամ՝ տարրական, միջնակարգ և ավագ դպրոցներում ներառական կրթության ծախսերին, որոնք կատարվել են համապատասխանաբար 89.7%-ով և 97.4%-ով՝ հիմնականում պայմանավորված նշված հաստատություններում սովորողների փաստացի թվով, ինչպես նաև տարեկան հատկացված գումարների եռամսյակային բաշխմամբ:

Կրթական հաստատությունների աշակերտներին դասագրքերով և ուսումնական գրականությամբ ապահովման միջոցառման շրջանակներում հաշվետու ժամանակշրջանում կատարվել են 912.6 մլն դրամ ծախսեր` ապահովելով 97.9% կատարողական: Շեղումը պայմանավորված է գնումների գործընթացում տարրական դասարանների սովորողներին տրվող դասագրքերի՝ նախատեսվածից ցածր գներով ձեռքբերման հանգամանքով: Միջոցառման շրջանակներում ինն ամիսների ընթացքում ձեռք են բերվել 901950 հատ դասագրքեր և վարժությունների տետրեր՝ կանխատեսված 817310-ի դիմաց:

Հանրակրթության ծրագրին տրամադրված միջոցներից 562.5 մլն դրամն ուղղվել է նախադպրոցական կրթությանը` ապահովելով 92.4% կատարողական, որը հիմնականում պայմանավորված է երեխաների փաստացի թվով, ինչպես նաև տարեկան հատկացված գումարների եռամսյակային բաշխմամբ։ 2021 թվականի ինն ամիսների ընթացքում երեխաների միջին թիվը կազմել է 7603` կանխատեսված 7851-ի դիմաց:

Դպրոցներում STEM կրթության և ռոբոտատեխնիկայի զարգացման ծախսերը կազմել են 455.1 մլն դրամ կամ ծրագրված ցուցանիշի 92.7%-ը՝ պայմանավորված այն հանգամանքով, որ դրամաշնորհային պայմանագրերի ժամանակացույցի համաձայն՝ պարտավորությունների մի մասի դիմաց վճարումները նախատեսված են չորրորդ եռամսյակում:

Գնահատման և թեստավորման ծառայություններին տրամադրվել է 369.5 մլն դրամ կամ նախատեսվածի 93.7%-ը: Այս միջոցառման կատարողականը նույնպես պայմանավորված է պարտավորությունների մի մասի դիմաց վճարումները չորրորդ եռամսյակ տեղափոխելու հանգամանքով: Միջոցառման շրջանակներում միջնակարգ դպրոցի պետական ավարտական քննությունների մասնակիցների թիվը կազմել է 19018՝ կանխատեսված 19081-ի դիմաց, հիմնական դպրոցի ավարտական քննություններին մասնակցողների թիվը՝ 32286՝ կանխատեսված 32788-ի դիմաց, 9-րդ դասարանի քննություններին մասնակցողների թիվը՝ 32546՝ կանխատեսված 32788-ի դիմաց, ազգային ստուգատեսին մասնակցողների թիվը՝ 2750՝ կանխատեսված 2500, «Պատիվ ունեմ» ծրագրին` 228՝ կանխատեսված 1000-ի դիմաց:

Հանրակրթական դպրոցների մանկավարժներին և դպրոցահասակ երեխաներին տրանսպորտային ծախսերի փոխհատուցման նպատակով տրամադրվել է 186.2 մլն դրամ` ապահովելով 82.2% կատարողական, որը պայմանավորված է երթևեկ օրերի՝ նախատեսվածից պակաս թվով, ինչպես նաև հաշվետվությունների մի մասի արդյունքների ամփոփման գործընթացով, որի հետ կապված՝ վճարումը տեղափոխվել է չորրորդ եռամսյակ: Միջոցառման շրջանակներում 854 հանրակրթական դպրոցների (կանխատեսված 794-ի դիմաց)՝ տրանսպորտային ծախսերի փոխհատուցում են ստացել 2484 դպրոցահասակ երեխաներ՝ նախատեսված 2116-ի դիմաց, ինչպես նաև 4037 մանկավարժներ՝ նախատեսված 3791-ի դիմաց։

Ատեստավորման միջոցով որակավորում ստացած ուսուցիչներին հաշվետու ժամանակահատվածում տրամադրվել են 173.7 մլն դրամ հավելավճարներ` կազմելով ծրագրի 70.9%‑ը: Շեղումը հիմնականում պայմանավորված է տարակարգ ստացած ուսուցիչների՝ նախատեսվածից պակաս թվով: 2021 թվականի հաշվետու ժամանակաշրջանում որակավորման տարակարգի համար հավելավճար է ստացել 1935 ուսուցիչ՝ նախատեսված 2006-ի դիմաց:

«Մոդուլային» տիպի մանկապարտեզների շենքային ապահովման նպատակով օգտագործվել է նախատեսված միջոցների 29.8%-ը՝ 103 մլն դրամ, որը պայմանավորված է շինարարական աշխատանքների ընթացքով, և վճարումները կատարվել են ըստ ներկայացված կատարողական ակտերի, ինչպես նաև 10 մանկապարտեզների նախագծանախահաշվային փաստաթղթերի ձեռքբերման մրցույթների հետաձգմամբ:

Նախորդ տարվա նույն ժամանակահատվածի համադրելի ցուցանիշի համեմատ Հանրակրթության ծրագրի ծախսերն աճել են 1.1%‑ով կամ 827.4 մլն դրամով՝ հիմնականում պայմանավորված տարրական ընդհանուր հանրակրթության գծով ծախսերի 10.8% (2.5 մլրդ դրամ) աճով:

*Ազգային արխիվի* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 438 մլն դրամ: Նախորդ տարվա նույն ժամանակահատվածի համեմատ Ազգային արխիվի ծրագրի շրջանակներում կատարված ծախսերն աճել են 8%-ով կամ 32.4 մլն դրամով:

*Արտադպրոցական դաստիարակության* ծրագրի ծախսերը հաշվետու ժամանակահատվածում կազմել են 2.9 մլրդ դրամ` ապահովելով իննամսյա ծրագրի 99% կատարողական։ Հաշվետու ժամանակահատվածում ծրագրին հատկացված միջոցների հիմնական մասը՝ ավելի քան 2 մլրդ դրամն ուղղվել է արտադպրոցական դաստիարակության միջոցառման ֆինանսավորմանը, որը կատարվել է 99.8%-ով: Հաշվետու ժամանակահատվածում թվով 44 մարզադպրոցներում, ստեղծագործական և արտադպրոցական դաստիարակության այլ կենտրոններում արվեստի, երաժշտության, սպորտի դասընթացների մասնակիցների թիվը կազմել է 20110` նախատեսված 20022-ի դիմաց:

Արտադպրոցական դաստիարակության ծրագրում ընդգրկված են ութ միջոցառումներ, որոնցից չորսի համար նախատեսված 495.3 մլն դրամն օգտագործվել է ամբողջությամբ: Մասնավորապես՝ 440.2 մլն դրամ հատկացվել է հասարակական կազմակերպությունների կողմից արտադպրոցական դաստիարակությանը, 44.1 մլն դրամ՝ ուսումնամարզական գործընթացի իրականացմանը մարզադպրոցներում, 5.6 մլն դրամ՝ մարզադպրոցների գույքային և տեխնիկական ապահովվածության բարելավմանը և 5.4 մլն դրամ՝ «Հակոբ Կոջոյան» կրթահամալիր» ՊՈԱԿ-ում արտադպրոցական դաստիարակության կազմակերպմանը:

Դպրոցականների ամառային հանգստի կազմակերպման և տրանսպորտային ծախսերի փոխհատուցման նպատակով հաշվետու ժամանակահատվածում տրամադրվել է 320 մլն դրամ՝ ապահովելով 95.1% կատարողական: Շեղումը հիմնականում պայմանավորված է նրանով, որ տրանսպորտային ծախսերի փոխհատուցման պայմանագրերը կնքվել են սեպտեմբերի վերջին, և վճարումները կատարվել են հոկտեմբերին: Միջոցառման շրջանակներում գրեթե ամբողջությամբ ապահովվել են սահմանված արդյունքային չափորոշիչները, մասնավորապես՝ ճամբարներում ամառային հանգիստ է անցկացրել զոհված, հաշմանդամ դարձած զինծառայողների և աշխարհազորայինների, ծնողազուրկ և սակավ ապահովված բազմազավակ ընտանիքների 7-13 տարեկան 3200 երեխա:

Նախորդ տարվա նույն ժամանակահատվածի համեմատ Արտադպրոցական դաստիարակության ծրագրի ծախսերն աճել են 19.2%-ով (467.5 մլն դրամով), որը հիմնականում պայմանավորված է դպրոցականների ամառային հանգստի կազմակերպման և տրանսպորտային ծախսերի փոխհատուցման ծախսերով, քանի որ 2020 թվականին կորոնավիրուսի համավարակի պատճառով միջոցառումը չէր իրականացվել, ինչպես նաև արտադպրոցական դաստիարակության միջոցառման գծով ծախսերի 7.8% (148 մլն դրամ) աճով:

2021 թվականի ինն ամիսների ընթացքում շուրջ 8 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 72.3% կատարողական և 8.3%‑ով կամ 724 մլն դրամով զիջելով նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է «Գիտական ենթակառուցվածքի արդիականացում» և «Գիտական և գիտատեխնիկական պայմանագրային (թեմատիկ) հետազոտություններ» միջոցառումների համապատասխանաբար 78.3% (4.4 մլրդ դրամ) և 39% (1 մլրդ դրամ) կատարողականներով: Արդյունքում նախորդ տարվա համեմատ նշված միջոցառումների գծով ծախսերը նվազել են համապատասխանաբար 10.7%-ով (531.4 մլն դրամով) և 7.2%-ով (79.7 մլն դրամով): Գիտական ենթակառուցվածքների արդիականացման միջոցառման կատարողականը հիմնականում պայմանավորված է գիտական կազմակերպությունների կողմից ներկայացված հայտերի՝ նախատեսվածից պակաս քանակով, ինչպես նաև մրցութային գործընթացով: Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում փաստացի ներգրավված են եղել թվով 67 կազմակերպություն, գիտության ոլորտում ապահովվել է համագործակցությունը մեկ գիտական կառույցի հետ՝ նախատեսված 12-ի փոխարեն, իրականացվել են 71 միջազգային գիտական ծրագրեր՝ 96-ի դիմաց: Հայաստանն անդամակցել է թվով 3 միջազգային գիտական կառույցների, պետական բյուջեից ֆինանսավորել է 30 երաշխավորված գիտական միջոցառում, երիտասարդ գիտնականների 3 դպրոց՝ կանխատեսված համապատասխանաբար 30 միջոցառման և 12 դպրոցի դիմաց: Կատարվել է նաև թվով 340 գիտական հայտերի փորձաքննություն: «Գիտության ոլորտում ենթակառուցվածքի, նյութատեխնիկական բազայի արդիականացում» ծրագրի շրջանակներում կազմակերպությունները չեն ստացել պետական աջակցություն՝ պայմանավորված ծրագրի հետաձգմամբ: Գիտական և գիտատեխնիկական պայմանագրային (թեմատիկ) հետազոտությունների գծով ծախսերի կատարողականը հիմնականում պայմանավորված է այն հանգամանքով, որ գիտական կազմակերպությունների կողմից ներկայացվող հայտերի մի մասը գտնվել է ընդունման և փորձաքննության փուլում: Միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 152 գիտական թեմա՝ նախատեսված 224-ի փոխարեն։

Գիտական և գիտատեխնիկական հետազոտությունների ծրագրում ընդգրկված միջոցառումներից վեցի գծով նախատեսված 504.2 մլն դրամն օգտագործվել է ամբողջությամբ: Մասնավորապես՝ 113.3 մլն դրամ է ուղղվել գիտատեխնիկական գրադարանային ծառայություններին, 100.1 մլն դրամ՝ ՀՀ ԳԱԱ ինստիտուտների տեխնիկական հագեցվածության բարելավմանը և արդիականացմանը, 97.4 մլն դրամ՝ ՀՀ ԳԱԱ իսկական և թղթակից անդամների պատվովճարներին, 95.2 մլն դրամ՝ գիտական և գիտատեխնիկական նպատակային-ծրագրային հետազոտություններին, 66.7 մլն դրամ՝ գիտական ամսագրերի և մենագրությունների հրատարակմանը և 31.5 մլն դրամ՝ անտենային էտալոնների պահպանմանը և զարգացմանը:

2021 թվականի ինն ամիսներին 724.2 մլն դրամ ուղղվել է ազգային արժեք ներկայացնող գիտական օբյեկտների պահպանությանը՝ կազմելով ծրագրված ցուցանիշի 97.7%-ը: Շեղումը պայմանավորված է որոշ ծառայությունների վճարման համար անհրաժեշտ փաստաթղթերի բացակայությամբ և պահպանման ծախսերի տնտեսմամբ։ Միջոցներն ուղղվել են ազգային արժեք ներկայացնող 4 գիտական օբյեկտների՝ Մեսրոպ Մաշտոցի անվան հին ձեռագրերի գիտահետազոտական ինստիտուտի, Հայոց ցեղասպանության թանգարանի, Բյուրականի աստղադիտարանի, Հայկենսատեխնոլոգիայի կենսաբանական թանգարանի պահպանմանը:

Գիտաշխատողներին գիտական աստիճանների համար հաշվետու տարվա ընթացքում տրամադրվել են 458.9 մլն դրամ հավելավճարներ` ապահովելով 77.9% կատարողական: Կանխատեսված ցուցանիշի համեմատ շեղումը հիմնականում պայմանավորված է թեմաներում ընդգրկված գիտաշխատողների թվի նվազմամբ։ Հաշվետու ժամանակահատվածում հավելավճարներ են տրամադրվել 82 կազմակերպության գիտաշխատողների:

Բարձր էներգիաների ֆիզիկայի բնագավառի ենթակառուցվածքների արդիականացման գծով ծախսերը կազմել են 444.9 մլն դրամ կամ ծրագրված ցուցանիշի 92.2%-ը: Շեղումը պայմանավորված է ֆիզիկայի բնագավառում գիտական և գիտատեխնիկական հետազոտություններ իրականացնող կազմակերպության կողմից ներկայացված հայտերի քանակով:

*Մասսայական սպորտի* ծրագրին հաշվետու ժամանակահատվածում ուղղվել է շուրջ 196 մլն դրամ` կազմելով ծրագրված ցուցանիշի 53.3%-ը: Միջոցները, որպես աջակցություն, հիմնականում հատկացվել են համայնքներին՝ մարզական հաստատությունների շենքային պայմանների բարելավման նպատակով՝ կազմելով 150 մլն դրամ և ապահովելով 47.3% կատարողական: Շեղումը պայմանավորված է կատարված աշխատանքների ծավալներով:

Մասսայական սպորտի ծրագրում ընդգրկված միջոցառումներից երկուսի համար նախատեսված 40.7 մլն դրամն օգտագործվել է ամբողջությամբ: Մասնավորապես՝ 25.7 մլն դրամ տրամադրվել է «Հայաստանի Հանրապետության վարչապետի գավաթ» սիրողական խճուղային հեծանվավազքի մրցաշարի անցկացմանը, 15 մլն դրամ՝ Համաշխարհային ունիվերսիադային Հայաստանի ուսանողական մարզական պատվիրակության մասնակցության ապահովմանը:

Նախորդ տարվա նույն ժամանակահատվածի համեմատ Մասսայական սպորտի ծրագրի գծով ծախսերն աճել են 6.8 անգամ կամ 167 մլն դրամով՝ հիմնականում պայմանավորված համայնքներին մարզական հաստատությունների շենքային պայմանների բարելավման համար աջակցության ծախսերով, որի համար 2020 թվականի ինն ամիսներին միջոցներ չէին հատկացվել:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 94.3%-ը՝ ավելի քան 6.4 մլրդ դրամ: Շեղումը հիմնականում առաջացել է մշակութային միջոցառումների իրականացման ծախսերում, որոնք կատարվել են 63.6%-ով՝ կազմելով 466.6 մլն դրամ: Ցածր կատարողականը պայմանավորված է այն հանգամանքով, որ կնքված պայմանագրերի արժեքի 20%-ի դիմաց վճարումները տեղափոխվել են չորրորդ եռամսյակ, ինչպես նաև որոշ պայմանագրեր գտնվել են կնքման փուլում: 2021 թվականի ինն ամիսների ընթացքում միջոցառման շրջանակներում պետական աջակցությամբ իրականացվող ստեղծագործական ծրագրերի թիվը կազմել է 23՝ կանխատեսված 30-ի փոխարեն, իրականացվել են 7 մանկապատանեկան մշակութային միջոցառումներ, 6 հանրապետական փառատոն, մրցույթ, ցուցահանդես, ստուգատես՝ կանխատեսված 4-ի փոխարեն, 1 միջոցառում՝ Հայաստանում սփյուռքահայ արվեստագետների ներկայացման և սփյուռքում հայ արվեստագետների ներկայացման ուղղությամբ՝ կանխատեսված 2-ի փոխարեն, միջազգային համագործակցության շրջանակներում (Եվրախորհրդի, ՅՈՒՆԵՍԿՕ-ի, ՄԱԿ-ի, ԱՊՀ երկրների համապատասխան կառույցների հետ, միջազգային կառույցների հետ) անցկացվել է 4 միջոցառում:

Շուրջ 2.2 մլրդ դրամ է ուղղվել երաժշտարվեստի և պարարվեստի համերգներին՝ կազմելով ծրագրված ցուցանիշի 99.9%-ը: Միջոցառման շրջանակներում հաշվետու ժամանակահատվածում կազմակերպվել են 296 համերգներ՝ նախատեսված 372–ի դիմաց, հանդիսատեսի քանակը կազմել է 98814՝ կանխատեսված 124182‑ի դիմաց։

Թատերական ներկայացումների ծախսերը կազմել են ավելի քան 1.8 մլրդ դրամ՝ ապահովելով 97.9% կատարողական։ Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ինչպես նաև ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքներով: Միջոցառման շրջանակներում հաշվետու ժամանակահատվածում կայացել են 1829 ներկայացումներ՝ նախատեսված 1847-ի փոխարեն, հանդիսատեսի թիվը կազմել է 237448՝ կանխատեսված 318164-ի դիմաց:

Արվեստների ծրագրում ընդգրկված միջոցառումներից երկուսի համար նախատեսված 1.4 մլրդ դրամն օգտագործվել է ամբողջությամբ: Մասնավորապես՝ 1.1 մլրդ դրամ աջակցություն է տրամադրվել Օպերային և բալետային արվեստի ներկայացումներին: Փաստացի ներկայացումների քանակը հաշվետու ժամանակահատվածում կազմել է 41՝ նախատեսված 80-ի դիմաց, իսկ հանդիսատեսի թիվը` 15608՝ կանխատեսված 47080-ի դիմաց:

Ազգային ակադեմիական խմբերգային համերգներին ուղղվել է 304.3 մլն դրամ: Միջոցառման շրջանակում հաշվետու ժամանակահատվածում կազմակերպվել է 11 համերգ, հանդիսատեսի թիվը կազմել է 5206` կանխատեսված 5117-ի դիմաց։

Ազգային ակադեմիական թատերարվեստի ներկայացումների ծախսերը կազմել են 258.1 մլն դրամ կամ ծրագրային ցուցանիշի 97.2%-ը: Շեղումը հիմնականում պայմանավորված է վճարման փաստաթղթերի մի մասը սեպտեմբեր ամսվա վերջում ներկայացնելու հանգամանքով, ինչի արդյունքում վճարումները տեղափոխվել են չորրորդ եռամսյակ: Միջոցառման շրջանակներում ներկայացումների փաստացի քանակը հաշվետու ժամանակահատվածում կազմել է 74՝ նախատեսված 80-ի փոխարեն, հանդիսատեսի թիվը` 30048՝ կանխատեսված 33042-ի դիմաց:

Արվեստների ծրագրում ընդգրկված միջոցառումների շրջանակներում կանխատեսվածից ցածր արդյունքային ցուցանիշները հիմնականում պայմանավորված են կորոնավիրուսի համավարակով:

Նախորդ տարվա նույն ժամանակահատվածի համեմատ Արվեստների ծրագրի ծախսերը նվազել են 30.5%-ով կամ 2.8 մլրդ դրամով, որը հիմնականում պայմանավորված է Օպերային և բալետային արվեստի ներկայացումներին աջակցության գծով ծախսերի 55.3% (1.4 մլրդ դրամ) նվազմամբ, ինչպես նաև 2020 թվականի ինն ամիսների ընթացքում Կարեն Դեմիրճյանի անվան մարզահամերգային համալիրի կարողությունների զարգացման նպատակով 718.5 մլն դրամ միջոցների հատկացմամբ:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 31.2%-ը՝ 673.3 մլն դրամ: Ծրագրում ընդգրկված են վեց միջոցառումներ, ընդ որում, բոլորում արձանագրվել են շեղումներ: Ցածր կատարողականը հիմնականում պայմանավորված է փոքրաքանակ երեխաներով համալրված հանրակրթական դպրոցների մոդուլային շենքերի կառուցման և կրթական օբյեկտների շենքային պայմանների բարելավման միջոցառումների կատարողականներով:

Փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերը կազմել են 519.6 մլն դրամ կամ ծրագրված ցուցանիշի 29.9%-ը, որը պայմանավորված է կատարված շինարարական աշխատանքների կատարողական փաստաթղթերն ամբողջությամբ չներկայացվելու հանգամանքով:

Կրթական օբյեկտների շենքային պայմանների բարելավման միջոցառման շրջանակներում օգտագործվել է նախատեսված միջոցների 24.7%-ը՝ 74.2 մլն դրամ: Նշված ցուցանիշը պայմանավորված է նրանով, որ կատարված շինարարական աշխատանքների մի մասի նախագծանախահաշվային փաստաթղթերը գտնվել են փորձաքննության փուլում, իսկ որոշ շինարարական և նախագծային աշխատանքներ գտնվել են ընթացքում, որոնց համար կատարողականներ չեն ներկայացվել:

Ավագ մակարդակի կրթություն իրականացնող ուսումնական հաստատությունների շենքային պայմանների բարելավման նպատակով օգտագործվել է 34.3 մլն դրամ՝ ապահովելով ծրագրված ցուցանիշի 70.7%-ը, որը նույնպես պայմանավորված է աշխատանքների դիմաց կատարողական ակտերն ամբողջությամբ չներկայացվելու հանգամանքով:

Չի օգտագործվել հանրակրթական դպրոցների գույքով և տեխնիկայով ապահովման համար նախատեսված 22.6 մլն դրամը՝ պայմանավորված գնումների գործընթացով, որի արդյունքում պայմանագրերը կնքվել են հաշվետու ժամանակահատվածի վերջում, և վճարումները տեղափոխվել են հաջորդ եռամսյակ:

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերն աճել են 126.5%-ով կամ 376 մլն դրամով, որը պայմանավորված է համավարակի պատճառով 2020 թվականի ինն ամիսների ընթացքում նախատեսված մի շարք միջոցառումների, այդ թվում՝ «Փոքրաքանակ երեխաներով համալրված հանրակրթական դպրոցների մոդուլային շենքերի կառուցում», «Ավագ մակարդակի կրթություն իրականացնող ուսումնական հաստատությունների շենքային պայմանների բարելավում» և «Դպրոցների համալիր անվտանգության ապահովում» միջոցառումների չկատարմամբ:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են ավելի քան 2.8 մլրդ դրամ` ապահովելով 55.3% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող կրթության բարելավման ծրագրի և «Հայաստանում ԵՄ-ն ի նպաստ նորարարության» դրամաշնորհային փորձնական ծրագրի կատարողականով:

Համաշխարհային բանկի աջակցությամբ իրականացվող կրթության բարելավման ծրագրի շրջանակներում օգտագործվել է նախատեսված միջոցների 72.6%-ը՝ ավելի քան 2.4 մլրդ դրամ: Վերջինիս շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերը կատարվել են 69.9%-ով՝ կազմելով 2 մլրդ դրամ, որը պայմանավորված է կատարված աշխատանքների դիմաց կատարողական ակտերն ամբողջությամբ չներկայացվելու հանգամանքով: Նշված ծրագրի շրջանակներում ծառայությունների ձեռքբերման ծախսերը կատարվել են 86.9%-ով՝ կազմելով 473.7 մլն դրամ: Տարբերությունը պայմանավորված է որոշ բուհերի կողմից մրցույթների հետաձգմամբ, որի արդյունքում վճարումները տեղափոխվել են հաջորդ եռամսյակ: Միջոցառման շրջանակներում Նորարարությունների մրցակցային հիմնադրամից օգտվել է 6 բուհ, ՏՀՏ ուղղությամբ դպրոցների վերապատրաստված ուսուցիչների և ադմինիստրատիվ աշխատակիցների թիվը կազմել է 1184՝ նախատեսված 1000-ի փոխարեն:

Չի օգտագործվել Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում գիտական, տեխնոլոգիական, ճարտարագիտական մաթեմատիկական (ԳՏՃՄ) ոլորտների կրթական միջավայրի բարելավման միջոցառման շրջանակներում կապիտալ ներդրումներին հատկացված 799.9 մլն դրամը՝ պայմանավորված ՀԲ-ի կողմից կատարված գնումների պլանի փոփոխությամբ, որի հետևանքով գնումների ժամանակացույցում կատարվել են փոփոխություններ, և սարքավորումների ու գույքի ամբողջական մատակարարումը տեղափոխվել է 2022 թվական: Նշված դրամաշնորհային ծրագրի շրջանակներում «Կրթության զարգացման և նորարարության ազգային կենտրոնի» զարգացման նպատակով օգտագործվել է նախատեսված միջոցների 4.5%-ը՝ 15.3 մլն դրամ: Ցածր կատարողականը պայմանավորված է ՀԲ-ի կողմից դրամաշնորհային ծրագրի գնումների պլանի փոփոխությամբ, որի արդյունքում ՀՀ Տավուշի մարզի հանրակրթական դպրոցների ուսուցիչների` ՏՀՏ ուղղությամբ վերապատրաստում սույն միջոցառման շրջանակներում չի իրականացվելու:

Չի օգտագործվել նաև «Ատեստավորման նոր համակարգի ներդրում՝ ուղղված ուսուցիչների որակի բարձրացմանը» միջոցառման համար նախատեսված 112 մլն դրամը՝ պայմանավորված այն հանգամանքով, որ ուսուցիչների որակի բարձրացմանն ուղղված ատեստավորման արդյունքներն ամփոփվել են սեպտեմբերի վերջին, և վճարումները տեղափոխվել են հաջորդ եռամսյակ:

Ծրագրում ընդգրկված երկու միջոցառումների գծով նախատեսված 302.6 մլն դրամն օգտագործվել է ամբողջությամբ: Մասնավորապես` 142.8 մլն դրամ հատկացվել է կրթության բովանդակային և մեթոդական սպասարկմանը, 159.8 մլն դրամ` նախնական մասնագիտական (արհեստագործական) և միջին մասնագիտական կրթության և ուսուցման (ՄԿՈՒ) բարեփոխումներին։

Նախորդ տարվա ինն ամիսների համադրելի ցուցանիշի համեմատ Կրթության որակի ապահովման ծրագրի ծախսերը նվազել են 20.1%-ով կամ 713.8 մլն դրամով, որը հիմնականում պայմանավորված է Համաշխարհային բանկի աջակցությամբ իրականացվող Կրթության բարելավման ծրագրի շրջանակներում կատարված ծախսերի 25.9% (855.1 մլն դրամ) նվազմամբ:

Հաշվետու ժամանակահատվածում շուրջ 1.6 մլրդ դրամ է տրամադրվել *Համընդհանուր ներառական կրթության համակարգի ներդրման* ծրագրին` ապահովելով 89.4% կատարողական: Շեղումը հիմնականում պայմանավորված է մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների գծով ծախսերի կատարողականով, որը կազմել է 90.6% կամ 1.4 մլրդ դրամ` պայմանավորված տարեկան հատկացված գումարի եռամսյակային բաշխմամբ։

Հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծախսերը կազմել են 102.1 մլն դրամ կամ նախատեսվածի 80%-ը` պայմանավորված մատուցված որոշ ծառայությունների դիմաց վճարումները չորրորդ եռամսյակ տեղափոխելու հանգամանքով՝ համաձայն կնքված պայմանագրերի վճարման ժամանակացույցերի։ Միջոցառման շրջանակներում հաշվետու ժամանակահատվածում մանկավարժահոգեբանական աջակցության ծառայություններ է ստացել 5241 երեխա՝ նախատեսված 4500-ի փոխարեն:

ԱՄՆ միջազգային զարգացման գործակալության աջակցությամբ իրականացվող «Ներառական կրթության համակարգի ներդրում» դրամաշնորհային ծրագրի շրջանակներում օգտագործվել է նախատեսված միջոցների 8.2%-ը՝ 1.2 մլն դրամ, որն ուղղվել է դպրոցների վերանորոգման (ներառական կրթությանը հարմարեցման) աշխատանքների նախագծանախա-հաշվային փաստաթղթերի մշակմանը: Ցածր՝ 9.1% կատարողականը պայմանավորված է աշխատանքների ընթացքով, որոնց դիմաց վճարումները տեղափոխվել են հաջորդ եռամսյակ: Նշված դրամաշնորհային ծրագրի շրջանակներում հատուկ նպատակային նյութերի ձեռք բերման համար նախատեսված 1.3 մլն դրամը չի օգտագործվել՝ պայմանավորված մրցույթները չկայանալու հանգամանքով:

Աուտիզմ և զարգացման այլ խանգարումներ ունեցող երեխաների բուժման, վերականգնման, կրթության և զբաղվածության ապահովման ծառայություններին հատկացվել է 53.5 մլն դրամ, որն օգտագործվել է ամբողջությամբ։

Նախորդ տարվա նույն ժամանակահատվածի համեմատ արձանագրվել է Համընդհանուր ներառական կրթության համակարգի ներդրման ծրագրի ծախսերի 2.2% (34.1 մլն դրամ) աճ՝ պայմանավորված մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների ծախսերի 5.9% (77.9 մլն դրամ) աճով:

Հաշվետու ժամանակահատվածում *Մարզերի մշակութային զարգացման* ծրագրի ծախսերը կատարվել են 98.3%-ով՝ կազմելով 37.9 մլն դրամ: Ծրագրում ընդգրկված են երկու միջոցառումներ: Մասնավորապես, 36.9 մլն դրամ է օգտագործվել համայնքային մշակույթի և ազատ ժամանցի կազմակերպման նպատակով, որը կազմել է ծրագրային ցուցանիշի 98.2%-ը` պայմանավորված ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքով: Միջոցառման շրջանակներում մշակույթի և ժամանցի կենտրոններում կազմակերպվել են 61 միջոցառումներ՝ նախատեսված 55-ի դիմաց, 13 ցուցահանդեսներ՝ նախատեսված 13-ի դիմաց, 15 տիկնիկային թատրոնի ներկայացումներ՝ նախատեսված 16-ի դիմաց և 24 գուսանական համույթի համերգներ՝ նախատեսված 11-ի դիմաց:

ՀՀ մարզերում մշակութային միջոցառումների իրականացման համար նախատեսված 1 մլն դրամն օգտագործվել է ամբողջությամբ: Միջոցառման շրջանակներում 2 համայնքներում իրականացվել են 2 մշակութային միջոցառումներ, որին մասնակցել են 4 խմբեր: Նախորդ տարվա համեմատ Մարզերի մշակութային զարգացման ծրագրի ծախսերն էական փոփոխություն չեն կրել:

*Մշակութային և գեղագիտական դաստիարակության* ծրագրի ծախսերը հաշվետու ժամանակահատվածում կազմել են 302.3 մլն դրամ, որոնք կատարվել են 98.1%-ով: Շեղումը հիմնականում պայմանավորված է ազգային, փողային և լարային նվագարանների գծով ուսուցման միջոցառման կատարողականով, որը կազմել է 97.7% կամ 251.5 մլն դրամ` պայմանավորված վճարման հայտերի մի մասը հաշվետու ժամանակահատվածի վերջում ներկայացվելու հանգամանքով, որի դիմաց վճարումն իրականացվել է հոկտեմբեր ամսին: Միջոցառման շրջանակներում իրականացվել է ազգային, փողային և լարային նվագարանների գծով 2358 սովորողների ուսման վարձավճարի փոխհատուցում՝ նախատեսված 1181-ի փոխարեն:

Ծրագրի շրջանակներում 41.2 մլն դրամ ուղղվել է երաժշտական և արվեստի դպրոցներում ուսումնամեթոդական աշխատանքներին՝ ապահովելով 99.5% կատարողական: Ուսումնամեթոդա-կան աշխատանքներին մասնակցել է 6590 աշակերտ՝ կանխատեսված 2100-ի դիմաց, և 1320 ուսուցիչ՝ կանխատեսված 600-ի դիմաց:

Շնորհալի պատանի երաժիշտ կատարողների մասնագիտական կարողությունների զարգացմանը և կատարելագործմանն աջակցության նպատակով հատկացված 9.6 մլն դրամն օգտագործվել է ամբողջությամբ:

Նախորդ տարվա նույն ժամանակահատվածի համեմատ ծրագրի գծով ծախսերը նվազել են 30.6%-ով կամ 133.2 մլն դրամով, որը հիմնականում պայմանավորված է ազգային, փողային և լարային նվագարանների գծով ուսուցման ծախսերի 34.4% (132 մլն դրամ) նվազմամբ։

*Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման* ծրագրի շրջանակներում օգտագործվել է նախատեսված միջոցների 76.2%-ը՝ 326.5 մլն դրամ, ընդ որում, գրեթե բոլոր միջոցառումներում առկա են շեղումներ:

Հաշվետու ժամանակահատվածում 121.1 մլն դրամ է տրամադրվել Հայաստանում «STARMUS» փառատոնի կազմակերպման և անցկացման մասնակցության վճարի հատկացմանը՝ կազմելով ծրագրված ցուցանիշի 96.1%-ը: Շեղումը պայմանավորված է այն հանգամանքով, որ պայմանագրերի ժամանակացույցի համաձայն պարտավորությունների մի մասի դիմաց վճարումները նախատեսված են չորրորդ եռամսյակում:

Հաշվետու ժամանակահատվածում 97.3 մլն դրամ է տրամադրվել Օտարերկրյա պետություններում հայերենի և հայագիտական առարկաների դասավանդման ծախսերին, որոնք կատարվել են 81.6%-ով՝ պայմանավորված վճարման հայտերի մի մասը սեպտեմբեր ամսվա վերջում ներկայացվելու հանգամանքով: Միջոցառման շրջանակներում ամբողջությամբ ապահովվել են նախատեսված արդյունքային ցուցանիշները:

Կրթության, գիտության, մշակույթի և սպորտի ոլորտների միջազգային կազմակերպություններին անդամակցության նպատակով անցած ինն ամիսների ընթացքում օգտագործվել է նախատեսված միջոցների 79.9%-ը՝ շուրջ 91.3 մլն դրամ: Հաշվետու ժամանակահատվածում ՀՀ կրթության, գիտության, մշակույթի և սպորտի նախարարությունն անդամակցել է 6 միջազգային կազմակերպությունների՝ նախատեսված 7-ի դիմաց: Շեղումը պայմանավորված է այն հանգամանքով, որ վճարում չի կատարվել «Ստեղծագործ Եվրոպա» ծրագրին անդամակցելու նպատակով, քանի որ ծրագրին անդամակցության մասին փոխըմբռնման հուշագիրը գտնվել է շրջանառության փուլում:

Սփյուռքի համայնքներին կրթամշակութային աջակցության նպատակով նախատեսված 9 մլն դրամը չի օգտագործվել՝ պայմանավորված այն հանգամանքով, որ քննարկման փուլում է գտնվել միջոցառման համար պատասխանատու լիազոր մարմնի փոփոխության հարցը:

Օտարերկրյա պետություններում հայալեզու թատերական ներկայացումներին աջակցության շրջանակներում Վրաստանում գործող Թբիլիսիի Պ. Ադամյանի անվան թատրոնին համար նախատեսված 9 մլն դրամը նույնպես չի օգտագործվել, որը պայմանավորված է ծախսերի փոխհատուցման հայտ չներկայացվելու հանգամանքով:

Մանկապատանեկան և երիտասարդական կրթական ու կրթամշակութային միջոցառումների կազմակերպման նպատակով հատկացված 2 մլն դրամն օգտագործվել է ամբողջությամբ: Միջոցառման շրջանակներում կազմակերպված մանկապատանեկան նկարչական մրցույթ-փառատոնին, որն անցկացվել է հեռավար կարգով, մասնակցել է 230 կրթօջախ 9 երկրներից:

Նախորդ տարվա նույն ժամանակահատվածի համեմատ Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման ծրագրի ծախսերը նվազել են 35.4%-ով կամ 179.2 մլն դրամով, որը հիմնականում պայմանավորված է 2021 թվականի ինն ամիսների ընթացքում Հայաստանում «STARMUS» փառատոնի կազմակերպման և անցկացման մասնակցության վճարի նվազմամբ 62%-ով կամ 197.6 մլն դրամով։

Հաշվետու ժամանակահատվածում *Կրթության ոլորտում տեղեկատվական և հաղորդակցական տեխնոլոգիաների ներդրման* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 263.3 մլն դրամ։ Ծրագրում ընդգրկված են երկու միջոցառումներ:

Մասնավորապես՝ 147.6 մլն դրամ ուղղվել է Էլեկտրոնային կառավարման միջոցառմանը, որի շրջանակներում ապահովվել են նախատեսված արդյունքային չափորոշիչները, մասնավորապես՝ պատրաստվել են ՅՈՒՆԵՍԿՕ-ի տարեկան վիճակագրական հաշվետվությունների 2 փաթեթներ, Կառավարման տեղեկատվական համակարգում ներառված ուսումնական հաստատությունների թիվը կազմել է 2479, Հայաստանի կրթական ցանցում ընդգրկված ուսումնական հաստատությունների թիվը՝ 1414:

ՏՀՏ բովանդակություն և հեռավար ուսուցման միջոցառումներին տրամադրվել է 115.6 մլն դրամ։ Սույն միջոցառման շրջանակներում նախատեսված արդյունքային չափորոշիչները նույնպես ամբողջությամբ ապահովվել են, մասնավորապես՝ իրականացվել են 3 հեռավար դասընթացներ:

Նախորդ տարվա ինն ամիսների համադրելի ցուցանիշի համեմատ Կրթության ոլորտում տեղեկատվական և հաղորդակցական տեխնոլոգիաների ներդրման ծրագրի ծախսերն էական փոփոխություն չեն կրել:

*ՀՀ պաշտպանության նախարարության* պատասխանատվությամբ 2021 թվականի ինն ամիսների ընթացքում նախատեսված 5 ծրագրերի գծով ծախսերը կազմել են 220 մլրդ դրամ կամ ծրագրված ցուցանիշի 91.6%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա ինն ամիսների համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 6.7%-ով կամ շուրջ 13.9 մլրդ դրամով աճը:

2021 թվականի ինն ամիսների ընթացքում *ՀՀ պաշտպանության ապահովման* ծրագրի ծախսերը կազմել են 218.3 մլրդ դրամ՝ ապահովելով 92.2% կատարողական: Հատկացված միջոցներն ուղղվել են ութ միջոցառումների իրականացմանը, որոնցից հինգի համար նախատեսված շուրջ 76.5 մլն դրամի միջոցներն օգտագործվել են ամբողջությամբ:

Ծրագրի շրջանակներում ավելի քան 145.3 մլրդ դրամ ուղղվել է ռազմական կարիքների բավարարմանը՝ ապահովելով 91.9% կատարողական, 72.8 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով ծրագրված ցուցանիշի 92.7%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա ինն ամիսների համեմատ ՀՀ պաշտպանության ապահովման ծրագրի ծախսերն աճել են 7%-ով կամ 14.3 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 17.3% (10.8 մլրդ դրամ) և ռազմական կարիքների բավարարման ծախսերի 2.4% (3.5 մլրդ դրամ) աճով:

*Ռազմական ուսուցման և վերապատրաստման* ծրագրի շրջանակներում հաշվետու ժամանակահատվածում օգտագործվել է շուրջ 418.5 մլն դրամ՝ ապահովելով իննամսյա ծրագրի 46% կատարողական, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Միջոցառման շրջանակներում արտերկրի ՌՈՒՀ-երն ավարտող կուրսանտների և սպա-ունկնդիրների թիվը կազմել է 97՝ նախատեսված 99-ի փոխարեն: Ցուցանիշի շեղումը պայմանավորված է 2 կուրսանտի ուսումնառության ժամկետի երկարացմամբ: Նշված ծախսերը 41.3%-ով կամ շուրջ 294.3 մլն դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում *Հումանիտար ականազերծման և փորձագիտական ծառայությունների* ծրագրի ծախսերը կազմել են 156.7 մլն դրամ՝ ապահովելով 61.6% կատարողական, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Միջոցառման շրջանակներում 35109 քառակուսի մետրով կրճատվել են հաստատված վտանգավոր տարածքները (ՀՎՏ) և կասկածելի վտանգավոր տարածքները (ԿՎՏ)՝ նախատեսված 45000-ի փոխարեն, կատարվել են 5992 քառակուսի մետր տարածքների ականազերծման աշխատանքներ՝ նախատեսված 37500 քառակուսի մետրի փոխարեն, իրազեկված չափահաս բնակիչների և երեխաների, ինչպես նաև ականներից և/կամ ՊՊՄ-ներից տուժած աջակցություն ստացած անձանց թիվը կազմել է 3521՝ նախատեսված 8000-ի փոխարեն: Նախորդ տարվա ինն ամիսների համեմատ նշված ծրագրի ծախսերն աճել են 15.4%-ով կամ 20.9 մլն դրամով:

2021 թվականի ինն ամիսների ընթացքում *Միջազգային ռազմական համագործակցության* ծախսերը կազմել են 637.1 մլն դրամ՝ 98.3%-ով ապահովելով իննամսյա ծրագրի կատարումը: Շեղումը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նշված ծախսերը 18.4%-ով (99 մլն դրամով) գերազանցել են նախորդ տարվա նույն ժամանակահատվածի ցուցանիշը: Միջոցառման շրջանակներում ֆինանսավորվել են 13 երկրներում 8 ռազմական կցորդների և միջազգային կազմակերպություններում ռազմական ու ռազմաքաղաքական 5 ներկայացուցիչների պահպանման ծախսերը:

Հաշվետու ժամանակահատվածում *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են շուրջ 512.7 մլն դրամ կամ ծրագրված ցուցանիշի 35.9%-ը: Ծրագրի ծախսերի շեղումը հիմնականում պայմանավորված է զորամասային և հոսպիտալային օղակներում բուժօգնություն ստացողներին դեղորայքի տրամադրման ծախսերի կատարողականով, որը կազմել է 132.6 մլն դրամ կամ 14.1%: Վերջինս պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Ծրագրում ընդգրկված երեք միջոցառումների համար նախատեսված 82.2 մլն դրամի միջոցները չեն օգտագործվել: Ծրագրի շրջանակներում հատկացված միջոցներն ուղղվել են երեք միջոցառումների իրականացմանը, որոնցից մեկի՝ Հայաստանի Հանրապետությունից դուրս զինծառայողի բժշկական օգնության ծառայությունների ձեռքբերման նպատակով նախատեսված 373.3 մլն դրամ միջոցներն օգտագործվել են ամբողջությամբ:

Նախորդ տարվա ինն ամիսների համեմատ Ռազմաբժշկական սպասարկման և առողջապահական ծառայությունների ծրագրի ծախսերը նվազել են 30.5%-ով կամ 224.6 մլն դրամով՝ հիմնականում պայմանավորված զորամասային և հոսպիտալային օղակներում բուժօգնություն ստացողներին դեղորայքի տրամադրման ծախսերի 77.3% (450.6 մլն դրամ) նվազմամբ:

*ՀՀ աշխատանքի և սոցիալական հարցերի նախարարության* 2021 թվականի ինն ամիսների ընթացքում իրականացվել է պետական բյուջեի 17 ծրագիր, որոնց շրջանակներում ընդհանուր առմամբ օգտագործվել է շուրջ 441.8 մլրդ դրամ՝ ապահովելով իննամսյա ծրագրի 98.1% կատարողական: Նախորդ տարվա նույն ժամանակահատվածի համեմատ ՀՀ աշխատանքի և սոցիալական հարցերի նախարարության պատասխանատվությամբ իրականացվող ծախսերն աճել են 12.1%-ով կամ 47.9 մլրդ դրամով՝ հիմնականում պայմանավորված Սոցիալական ապահովության ծրագրի շրջանակներում կատարված ծախսերի աճով:

Հաշվետու ժամանակահատվածում 8.2 մլրդ դրամ տրամադրվել է *Պարգևավճարների և պատվովճարների* ծրագրի ֆինանսավորմանը, որը կազմել է ծրագրված ցուցանիշի 99.5%‑ը: Միջոցների գերակշիռ մասն ուղղվել է «Զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարներ» միջոցառմանը, որի գծով ծախսերի կատարողականը կազմել է ավելի քան 7.9 մլրդ դրամ կամ 99.7%: Շեղումը հիմնականում պայմանավորված է պարգևավճարի իրավունք ձեռք բերած և փաստացի պարգևավճար ստացող շահառուների թվով, որը նախատեսված 35079-ի դիմաց կազմել է 32534: Նույն հանգամանքով է պայմանավորված նաև վետերանների պատվովճարների գծով ծախսերի կատարողականը, որը կազմել 143.5 մլն դրամ կամ 89.5%: Պատվովճար ստացող վետերանների թիվը հաշվետու ժամանակահատվածում կազմել է 155՝ նախատեսված 165-ի դիմաց:

Նախորդ տարվա նույն ժամանակահատվածի համեմատ Պարգևավճարների և պատվովճարների ծրագրի գծով ծախսերը նվազել են 1.9%-ով (157.1 մլն դրամով)՝ հիմնականում պայմանավորված Հայրենական մեծ պատերազմի վետերաններին այլ դրամական հատկացումների, վետերանների պատվովճարների և զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների համապատասխանաբար 99.1% (69.3 մլն դրամ), 32.4% (68.6 մլն դրամ) և 0.5% (43.6 մլն դրամ) նվազմամբ:

2021 թվականի ինն ամիսներին *Անապահով սոցիալական խմբերին աջակցության* ծրագրի ծախսերը կազմել են ավելի քան 23.1 մլրդ դրամ կամ ծրագրված ցուցանիշի 97%‑ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որոնք կազմել են 22.7 մլրդ դրամ կամ ծրագրված ցուցանիշի 97.2%‑ը: Հաշվետու ժամանակահատվածում ծրագրված 89367 ընտանիքի փոխարեն նպաստ է ստացել 85028 ընտանիք՝ պայմանավորված վարչարարության արդյունքում փաստացի միջին ամսական պահանջի նվազմամբ: 2020 թվականի ինն ամիսների համեմատ Անապահով սոցիալական խմբերին աջակցության ծրագրի ծախսերը նվազել են 1.9%-ով կամ 443.9 մլն դրամով՝ հիմնականում պայմանավորված Համայնքային ենթակայության սոցիալական ծառայությունների կողմից սոցիալական աջակցության քաղաքականության իրականացման ապահովման գծով ծախսերի 44% (155.3 մլն դրամ) նվազմամբ, ինչպես նաև 2020 ինն ամիսներին իրականացված ճգնաժամային իրավիճակներին արձագանքող դպրոցական սննդի ապահովման և միանվագ դրամական օգնության նպատակով միջոցների հատկացմամբ:

*Սոցիալական փաթեթների ապահովման* ծրագրի շրջանակներում 6.2 մլրդ դրամ է տրամադրվել պետական հիմնարկների և կազմակերպությունների աշխատողների սոցիալական փաթեթով ապահովմանը, որը կազմել է ծրագրված միջոցների 87.9%‑ը: Միջոցառման շրջանակներում շահառուների թիվը կազմել է 129460՝ կանխատեսված 147493-ի դիմաց: Շեղումը հիմնականում պայմանավորված է թափուր հաստիքների առկայությամբ և շահառուների՝ սոցիալական փաթեթից օգտվելու իրավունքի դադարեցման այլ պատճառներով: 2020 թվականի ինն ամիսների համեմատ նշված ծրագրի ծախսերն էական փոփոխություն չեն կրել:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են 2 մլրդ դրամ կամ ծրագրված ցուցանիշի 89.4%‑ը: Շեղումը հիմնականում առկա է տարեցների և հաշմանդամություն ունեցող 18 տարին լրացած անձանց շուրջօրյա խնամքի, տնային պայմաններում խնամքի և ցերեկային խնամքի (սննդի տրամադրման գծով) ծառայությունների ծախսերում, որոնք կազմել են համապատասխանաբար 1.7 մլրդ դրամ (նախատեսվածի 92.5%-ը), 125.2 մլն դրամ (77.7%) և 101.3 մլն դրամ (85.4%): Շեղումները հիմնականում պայմանավորված են շահառուների՝ նախատեսվածից պակաս թվով, իսկ երկրորդ և երրորդ միջոցառումների դեպքում՝ նաև մրցույթների անցկացման և պայմանագրերի կնքման ժամկետներով, ինչպես նաև սեպտեմբեր ամսվա կատարողական հաշվետվությունները հոկտեմբերին ներկայացնելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 4.1%-ով կամ 79.2 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների գծով ծախսերի 11.4% (174.4 մլն դրամ) աճով:

*Ժողովրդագրական վիճակի բարելավման* ծրագրին 2021 թվականի ինն ամիսներին ՀՀ պետական բյուջեից տրամադրվել է 19.8 մլրդ դրամ՝ ապահովելով ծրագրային ցուցանիշի 97.6%-ը: Շեղումը հիմնականում պայմանավորված է երեխայի ծննդյան միանվագ նպաստի գծով ծախսերի կատարողականով: Ծրագրի շրջանակներում միջոցների գերակշիռ մասը տրամադրվել է երեխայի ծննդյան միանվագ նպաստին, որը կազմել է ավելի քան 12.9 մլրդ դրամ՝ ապահովելով իննամսյա ծրագրի 96.5% կատարողական: Շեղումը պայմանավորված է իրավունք ձեռք բերած և փաստացի նպաստառուների թվի տարբերությամբ, ինչպես նաև ծնվածների համապատասխան կարգաթվերի՝ կանխատեսվածի համեմատ որոշ տարբերություններով: Հաշվետու ժամանակահատվածում շահառու նորածինների թիվը կազմել է 24788՝ կանխատեսված 29330-ի դիմաց:

Մինչև 2 տարեկան երեխայի խնամքի նպաստի գծով ծախսերը կազմել են 6 մլրդ դրամ՝ ապահովելով իննամսյա ծրագրի 100% կատարողական: Հաշվետու ժամանակահատվածում մինչև 2 տարեկան երեխայի խնամքի նպաստ է ստացել 23429 քաղաքացի՝ կանխատեսված 25310-ի փոխարեն:

Նախորդ տարվա ինն ամիսների համեմատ Ժողովրդագրական վիճակի բարելավման ծրագրի ծախսերն աճել են 47.1%-ով կամ 6.3 մլրդ դրամով՝ հիմնականում պայմանավորված մինչև 2 տարեկան երեխայի խնամքի նպաստի և երեխայի ծննդյան միանվագ նպաստի գծով ծախսերի համապատասխանաբար 142.1% (3.5 մլրդ դրամ) և 18.7% (2 մլրդ դրամ) աճով: Նշված ծախսերի աճը պայմանավորված է ՀՀ կառավարության որոշմամբ 2020 թվականի հուլիսի 1-ից առաջին և երկրորդ երեխայի ծննդյան միանվագ նպաստի չափի բարձրացմամբ 50 հազար դրամից 300 հազար դրամ և մինչև 2 տարեկան երեխայի խնամքի նպաստի չափի բարձրացմամբ 18000 դրամից 26500 դրամ:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է 12.8 մլրդ դրամ՝ ապահովելով ծրագրված ցուցանիշի 99.9%‑ը: Ծրագրի շրջանակներում 9.8 մլրդ դրամ է տրամադրվել մայրության նպաստին՝ կազմելով նախատեսվածի 99.9%-ը: Մայրության նպաստ ստացող աշխատող անձանց թիվը հաշվետու ժամանակահատվածում կազմել է 10675՝ կանխատեսված 9011-ի դիմաց, իսկ չաշխատող անձանց թիվը՝ 15800՝ կանխատեսված 24186-ի դիմաց:

Ժամանակավոր անաշխատունակության դեպքում նպաստի գծով ծախսերը կազմել են 2.9 մլրդ դրամ կամ նախատեսվածի 99.8%-ը:

2020 թվականի նույն ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 16.7%-ով կամ 1.8 մլրդ դրամով՝ հիմնականում պայմանավորված մայրության նպաստի և ժամանակավոր անաշխատունակության դեպքում տրամադրվող նպաստի գծով ծախսերի համապատասխանաբար 18.8% (1.6 մլրդ դրամ) և 10.7% (283.9 մլն դրամ) աճով:

*Զբաղվածության ծրագրի* միջոցառումներին 2021 թվականի ինն ամիսներին ՀՀ պետական բյուջեից տրամադրվել է 953.6 մլն դրամ՝ կազմելով նախատեսված ցուցանիշի 57.8%-ը: Ծրագրի բոլոր միջոցառումներում առկա են ծրագրային ցուցանիշների նկատմամբ շեղումներ: Մասնավորապես՝ Աշխատաշուկայում անմրցունակ անձանց անասնապահությամբ զբաղվելու համար աջակցության տրամադրման ծախսերը կազմել են 241.6 մլն դրամ՝ ապահովելով նախատեսված ցուցանիշի 51.4%-ը: Միջոցառման շրջանակներում հաշվետու ժամանակահատվածում ֆինանսավորվել է 344 ծրագիր՝ նախատեսված 399-ի փոխարեն: Ծախսերի ցածր կատարողականը պայմանավորված է ապրիլի 1-ից Զբաղվածության տարածքային կենտրոններում ընթացող վերակազմակերպման գործընթացով և կադրային փոփոխություններով, ինչպես նաև Միասնական սոցիալական ծառայությանը ֆինանսական գործառույթների փոխանցմամբ: Նույն հանգամանքով է պայմանավորված մինչև երեք տարեկան երեխայի խնամքի արձակուրդում գտնվող անձանց՝ երեխայի մինչև երկու տարին լրանալը աշխատանքի վերադառնալու դեպքում երեխայի խնամքն աշխատանքին զուգահեռ կազմակերպելու համար տրամադրվող աջակցության ծախսերի կատարողականը, որը կազմել է 304.2 մլն դրամ կամ 76.7%: Միջոցառման շահառուների թիվը կազմել է 505՝ կանխատեսված 530-ի դիմաց:

Ռազմական դրությամբ պայմանավորված՝ Ադրբեջանի կողմից 2020թ. սեպտեմբերի 27-ին սանձազերծված պատերազմի հետևանքով տեղահանված և փաստացի ՀՀ-ում գտնվող Արցախի Հանրապետության գործազուրկ քաղաքացիներին աշխատանքային փորձ ձեռքբերելու համար աջակցելու նպատակով օգտագործվել է նախատեսված միջոցների 52.2%-ը (106.1 մլն դրամ): Միջոցառման շրջանակներում գործատուի մոտ աշխատանքային պրակտիկա անցած գործազուրկների թիվը կազմել է 387՝ կանխատեսված 371-ի դիմաց: Ծախսերի ցածր կատարողականը պայմանավորված է այն հանգամանքով, որ սեպտեմբեր ամսվա հայտերը չեն ֆինանսավորվել՝ տարածքային կենտրոններից ստացված հայտերը և հաշվետվությունները ամփոփված չլինելու պատճառով:

Սեզոնային զբաղվածության խթանման միջոցով գյուղացիական տնտեսությանն աջակցության տրամադրումը կազմել է 125.9 մլն դրամ կամ նախատեսված ցուցանիշի 67.3%-ը: Ծախսերի ցածր կատարողականը այմանավորված է տարածքային կենտրոնների վերակազմակերպման արդյունքում ծրագրերի ուշ մեկնարկով: Միջոցառման շրջանակներում աջակցություն է տրամադրվել 971 ծրագրի՝ նախատեսված 742-ի դիմաց: Ֆինանսավորված ծրագրերի թվի գերակատարումը պայմանավորված է դրանց ցածր արժեքով, որի հիմնական պատճառը տարածքային կենտրոնների վերակազմակերպման արդյունքում ծրագրերի ուշ մեկնարկն է:

Զբաղվածության ծրագրի ծախսերը 2020 թվականի ինն ամիսների համեմատ նվազել են 30.4%-ով կամ 416.6 մլն դրամով՝ հիմնականում պայմանավորված սեզոնային զբաղվածության խթանման միջոցով գյուղացիական տնտեսությանն աջակցության տրամադրման և աշխատաշուկայում անմրցունակ անձանց անասնապահությամբ զբաղվելու համար աջակցության ծախսերի համապատասխանաբար 62.5% (209.8 մլն դրամ) և 45.6% (202.1 մլն դրամ) նվազմամբ:

*Բնակարանային ապահովման* ծրագրի շրջանակներում անցած ինն ամիսների ընթացքում պետական բյուջեից օգտագործվել է 315.9 մլն դրամ կամ ծրագրված ցուցանիշի 20.1%-ը: Մասնավորապես՝ 184.6 մլն դրամ տրամադրվել է զոհված (մահացած) առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովման և բնակարանային պայմանների բարելավման նպատակով, որը կազմել է ծրագրված ցուցանիշի 49.2%-ը: Ցածր կատարողականը պայմանավորված է տրամադրված բնակարանի գնման վկայագրով առուվաճառքի գործարքների փաստացի թվով: Բնակարանային ապահովման և պայմանների բարելավման նպատակով աջակցություն ստացող շահառուների թիվը կազմել է 34՝ նախատեսված 48-ի փոխարեն:

Երկրաշարժի հետևանքով անօթևան մնացած ընտանիքների բնակարանային ապահովման նպատակով օգտագործվել է նախատեսված միջոցների 2.5%-ը՝ 12 մլն դրամ: Միջոցառման շահառուների թիվը կազմել է 5՝ նախատեսված 9-ի փոխարեն: Շեղումը պայմանավորված է շահառուների կողմից բնակարաններ չգտնելու, ինչպես նաև շինարարական աշխատանքների կատարման և նոտարական ծառայությունների մատուցման պայմանագրերը կնքման փուլում գտնվելու հանգամանքներով:

Բնակարանային շինարարության միջոցառման շրջանակներում օգտագործվել է նախատեսված միջոցների 16.6%-ը՝ 119.3 մլն դրամ: Ցածր կատարողականը պայմանավորված է այն հանգամանքով, որ միջոցառման շրջանակներում կատարվող աշխատանքների կատարողականները հաշվետու ժամանակահատվածում ամբողջ ծավալով չեն ներկայացվել:

Նախորդ տարվա ինն ամիսների համեմատ Բնակարանային ապահովման ծրագրի ծախսերը նվազել են 79.7%-ով կամ 1.2 մլրդ դրամով՝ պայմանավորված երկրաշարժի հետևանքով անօթևան մնացած ընտանիքների բնակարանային ապահովման ծախսերի նվազմամբ 1.5 մլրդ դրամով:

ՀՀ աշխատանքի և սոցիալական հարցերի նախարարությանը հատկացված միջոցների գերակշիռ մասը՝ 261.6 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 99.7%-ը: Շեղումը հիմնականում պայմանավորված է աշխատանքային կենսաթոշակների ու սպայական անձնակազմի և նրանց ընտանիքների անդամների կենսաթոշակների գծով ծախսերի կատարողականով, որոնք կազմել են համապատասխանաբար 178.4 մլրդ դրամ կամ ծրագրված ցուցանիշի 99.7%-ը և 24.1 մլրդ դրամ կամ ծրագրված ցուցանիշի 99.1%-ը: Աշխատանքային կենսաթոշակների կատարողականը հիմնականում պայմանավորված է կենսաթոշակի իրավունք ձեռք բերած շահառուների՝ հանրապետությունից բացակայելու հանգամանքով: 2021 թվականի ինն ամիսներին կենսաթոշակառուների թիվը կազմել է 437266՝ նախատեսված 459786-ի դիմաց: Սպայական անձնակազմի և նրանց ընտանիքների անդամների կենսաթոշակների գծով կատարողականը պայմանավորված է իրավունք ձեռք բերած կենսաթոշակառուների և նրանց փաստացի թվի տարբերությամբ: Միջոցառման շահառուների թիվը հաշվետու ժամանակահատվածում կազմել է 31541՝ նախատեսված 33543-ի դիմաց:

ՀՀ օրենքով նշանակված կենսաթոշակների հատկացումները կազմել են 2.2 մլրդ դրամ՝ ապահովելով ծրագրված ցուցանիշի 99.3%-ը: Հատկացումներն ուղղվել են «Պաշտոնատար անձանց գործունեության ապահովման, սպասարկման և սոցիալական երաշխիքների մասին» ՀՀ օրենքով սահմանված պաշտոններում պաշտոնավարած 668 անձանց կենսաթոշակի վճարմանը՝ նախատեսված 711-ի փոխարեն:

Կենսաթոշակների և այլ դրամական վճարների իրականացման ապահովման նպատակով օգտագործվել է 843 մլն դրամ՝ կազմելով ծրագրված ցուցանիշի 94.4%-ը, որը պայմանավորված է Հայփոստի մատուցած ծառայությունների դիմաց 8 ամսվա հայտերի ֆինանսավորմամբ, ինչպես նաև անկանխիկ ստացողների թվի աճով: Նախատեսված գրեթե ողջ ծավալով իրականացվել են կուտակային կենսաթոշակային համակարգի մասնակիցների կենսաթոշակային հաշիվներին հատկացումները, որոնք կազմել են 55.6 մլրդ դրամ: Մասնակիցների թիվը հաշվետու ժամանակահատվածում կազմել է 400050՝ կանխատեսված 325410-ի դիմաց:

2020 թվականի ինն ամիսների համեմատ Կենսաթոշակային ապահովության ծրագրի ծախսերը նվազել են 1.1%-ով կամ 2.9 մլրդ դրամով, որը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների 6.5% (3.1 մլրդ դրամ) նվազմամբ:

*Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 3.9 մլրդ դրամ կամ ծրագրված ցուցանիշի 92.2%-ը: Շեղումը հիմնականում առաջացել է «Սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայություններ» և «Սոցիալական պաշտպանության առանձին ծրագրերի իրականացման ապահովում» միջոցառումների ծախսերում, որոնք կազմել են համապատասխանաբար 1.3 մլրդ դրամ (88.8%) և 2.4 մլրդ դրամ (94.5%)՝ պայմանավորված տնտեսումներով: Նախորդ տարվա ինն ամիսների համեմատ Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի ծրագրի ծախսերն աճել են 9.5%-ով (335.8 մլն դրամով)` պայմանավորված սոցիալական պաշտպանության առանձին ծրագրերի իրականացման ապահովման միջոցառման ծախսերի 53.6% (845.8 մլն դրամ) աճով:

2021 թվականի ինն ամիսներին ՀՀ պետական բյուջեից *Ընտանիքներին, կանանց և երեխաներին աջակցության* ծրագրի շրջանակներում օգտագործվել է 2 մլրդ դրամ՝ կազմելով ծրագրված ցուցանիշի 80.3%-ը: Ծրագրի բոլոր միջոցառումներում առկա են շեղումներ: Մասնավորապես՝ կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների շրջանակներում օգտագործվել է նախատեսված միջոցների 42.8%‑ը՝ 121.4 մլն դրամ: Միջոցառման ցածր կատարողականը պայմանավորված է այն հանգամանքով, որ միջոցառումն իրականացնող 3 ճգնաժամային կենտրոններից «Շիրակի մարզի երեխայի և ընտանիքի աջակցության կենտրոն» ՊՈԱԿ-ը սկսել է գործել սույն թվականի հունիսի 1‑ից, իսկ «Սյունիքի մարզի երեխայի և ընտանիքի աջակցության կենտրոն» ՊՈԱԿ-ը՝ սույն թվականի մայիսի 1-ից: Արդյունքում շահառուների թիվը զիջել է նախատեսված ցուցանիշը՝ 99-ի փոխարեն կազմելով 76: Ծախսերի ցածր կատարողականը պայմանավորված է նաև սեպտեմբեր ամսվա կատարողական հաշվետվությունները հոկտեմբեր ամսին ներկայացնելու հանգամանքով:

Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 90.1%-ը՝ 1.3 մլրդ դրամ, որը պայմանավորված է շահառուների՝ նախատեսվածից պակաս թվով (որը նախատեսված 649-ի փոխարեն կազմել է 575)՝ կապված առանց ծնողական խնամքի մնացած երեխաներին այլընտրանքային խնամքի ծառայությունների տրամադրման և երեխաներին կենսաբանական ընտանիքներ վերադարձնելու գործընթացի հետ:

Երեխաներին և ընտանիքներին աջակցության տրամադրման ծառայությունների շրջանակներում օգտագործվել է 330.9 մլն դրամ կամ նախատեսվածի 80.8%-ը, որը պայմանավորված է շահառուների ցածր դիմելիությամբ, ինչպես նաև սեպտեմբեր ամսվա կատարողական հաշվետվությունները հոկտեմբեր ամսին ներկայացնելու հանգամանքով: Միջոցառման շրջանակներում աջակցության 6 կենտրոններում ցերեկային խնամք է ստացել 546 երեխա՝ նախատեսված 600-ի փոխարեն:

Երեխաների խնամքի ցերեկային ծառայությունների տրամադրման նպատակով օգտագործվել է 104.2 մլն դրամ կամ նախատեսված միջոցների 73%-ը, որը նույնպես պայմանավորված է շահառուների ցածր դիմելիությամբ և սեպտեմբեր ամսվա կատարողական հաշվետվությունները հոկտեմբեր ամսին ներկայացնելու հանգամանքով: Միջոցառման շրջանակներում սոցիալական հոգածության 23 ցերեկային կենտրոններում ցերեկային խնամք է ստացել 1794 երեխա՝ նախատեսված 2458-ի փոխարեն:

Խնամատար ընտանիքում երեխայի խնամքի և դաստիարակության աջակցության նպատակով հաշվետու ժամանակահատվածում տրամադրվել է 99.1 մլն դրամ աջակցություն կամ նախատեսված միջոցների 83.8%-ը՝ պայմանավորված սեպտեմբեր ամսվա կատարողական հաշվետվությունները հոկտեմբեր ամսին ներկայացնելու հանգամանքով: Միջոցառման շրջանակներում խնամատար ընտանիքներում խնամք ստացող երեխաների թիվը կազմել է 75՝ նախատեսված 71-ի փոխարեն:

Նախորդ տարվա ինն ամիսների համեմատ Ընտանիքներին, կանանց և երեխաներին աջակցության ծրագրի ծախսերն աճել են 5.6%-ով կամ 106.6 մլն դրամով` հիմնականում պայմանավորված կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների գծով ծախսերի 4.4 անգամ (94.4 մլն դրամ) աճով:

*Սոցիալական պաշտպանության ոլորտի զարգացման* ծրագրի շրջանակներում 2021 թվականի ինն ամիսներին օգտագործվել է 88.4 մլն դրամ կամ նախատեսված միջոցների 92.5%-ը, որից 70.9 մլն դրամը (նախատեսվածի 91.5%-ը) ուղղվել է մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման միջոցառմանը: Ծրագրված ցուցանիշից շեղումը պայմանավորված է միջոցառման շրջանակներում նախատեսված կադրերի վերապատրաստման դասընթացների մի մասը չորրորդ եռամսյակ տեղափոխելու հանգամանքով, ինչպես նաև ներքին գործուղումների մասնակի իրականացման հանգամանքով:

Հաշվետու ժամանակահատվածում 17.5 մլն դրամ տրամադրվել է մասնագիտական կողմնորոշման, համակարգի մեթոդաբանության ապահովման և կադրերի վերապատրաստման ծառայություններին՝ կազմելով նախատեսվածի 96.9%-ը: Շեղումը պայմանավորված է վերապատրաստումների և սուպերվիզիայի ծառայությունների մասնակի կատարմամբ:

Նախորդ տարվա նույն ժամանակահատվածի համեմատ Սոցիալական պաշտպանության ոլորտի զարգացման ծրագրի ծախսերն աճել են 44.3%-ով կամ 27.1 մլն դրամով՝ հիմնականում պայմանավորված մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման ծախսերի 45.9% (22.3 մլն դրամ) աճով:

*Հաշմանդամություն ունեցող անձանց աջակցության* ծրագրի շրջանակներում անցած ինն ամսիներին օգտագործվել է հատկացված միջոցների 93%-ը՝ 903.2 մլն դրամ: Շեղումը հիմնականում պայմանավորված է «Էկզոսկելետոնի ձեռքբերում վերականգնողական կենտրոնին տրամադրելու նպատակով, օժանդակություն հաշմանդամություն ունեցող անձանց վերականգնման գործընթացին» միջոցառմանը հատկացված 44.3 մլն դրամը չօգտագործելու հանգամանքով, որի շրջանակներում նախատեսված Էկզոսկելետոնի ձեռքբերման պայմանագիրը հաշվետու ժամանակահատվածում չի կնքվել:

Մտավոր և հոգեկան խնդիրներով հաշմանդամություն ունեցող անձանց ցերեկային սոցիալ-վերականգնողական ծառայությունների և տեսողության խնդիրներ ունեցող անձանց սոցիալ-հոգեբանական վերականգնման ծառայությունների գծով ծախսերը կազմել են համապատասխանաբար 35.8 մլն դրամ (80.8%), և 5.7 մլն դրամ (68.8%)՝ հիմնականում պայմանավորված մրցույթների և կնքված պայմանագրերի ժամկետներով, ինչպես նաև սեպտեմբեր ամսվա կատարողական հաշվետվությունները հոկտեմբեր ամսին ներկայացնելու հանգամանքով: Մտավոր և հոգեկան խնդիրներով հաշմանդամություն ունեցող անձանց ցերեկային սոցիալ-վերականգնողական ծառայությունների միջոցառման շրջանակներում ցերեկային կենտրոններում խնամքի ծառայություններ են մատուցվել 152 շահառուի՝ նախատեսված 130-ի փոխարեն: Տեսողության խնդիրներ ունեցող անձանց սոցիալ-հոգեբանական վերականգնման ծառայությունների շրջանակներում շահառուների թիվը կազմել է 23՝ նախատեսված 30-ի փոխարեն:

Պետական հավաստագրերով աջակցող միջոցների տրամադրման համար նախատեսված միջոցներն ամբողջությամբ օգտագործվել են՝ կազմելով 780.2 մլն դրամ: Միջոցառման շրջանակներում տրամադրվել են 12866 աջակցող միջոցներ՝ նախատեսված 11018-ի փոխարեն:

Նախորդ տարվա ինն ամիսների համեմատ Հաշմանդամություն ունեցող անձանց աջակցության ծրագրի ծախսերն աճել են 29.8%-ով կամ 207.5 մլն դրամով` հիմնականում պայմանավորված պետական հավաստագրերով աջակցող միջոցների տրամադրման ծախսերի 34.4% (199.9 մլն դրամ) աճով:

*Ավանդների և այլ փոխհատուցումների* ծրագրի շրջանակներում 2021 թվականի ինն ամիսներին օգտագործվել է 907.9 մլն դրամ կամ ծրագրված միջոցների 99.9%-ը: 899.9 մլն դրամ են կազմել «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կատարվել են 100%‑ով: Նախորդ տարվա ինն ամիսների համեմատ Ավանդների և այլ փոխհատուցումների ծախսերն էական փոփոխություն չեն կրել:

*Սոցիալական ապահովության* ծրագրին հաշվետու ժամանակահատվածում ՀՀ պետական բյուջեից տրամադրվել է 98 մլրդ դրամ կամ նախատեսված միջոցների 98.5%-ը: Տրամադրված միջոցներից 54.5 մլրդ դրամն ուղղվել է ռազմական դրությամբ պայմանավորված ծախսերին, որոնք կատարվել են 98.4%-ով: Մասնավորապես՝ ռազմական դրությամբ պայմանավորված՝ Արցախում հաշվառված քաղաքացիներին տրամադրված միանվագ դրամական օգնության գծով ծախսերը կազմել են 27.4 մլրդ դրամ կամ ծրագրված ցուցանիշի 98.2%-ը: Միջոցառման շրջանակներում հաշվետու ժամանակահատվածում աջակցություն է տրամադրվել 407537 քաղաքացու՝ կանխատեսված 424873-ի դիմաց:

Ռազմական դրությամբ պայմանավորված՝ Ադրբեջանի Հանրապետության վերահսկողության տակ անցած տարածքներում հաշվառված քաղաքացիներին աջակցությունը կազմել է շուրջ 7 մլրդ դրամ կամ նախատեսվածի 100%-ը: Միջոցառման շրջանակներում անցած ինն ամիսներին աջակցություն է տրամադրվել 23272 քաղաքացու՝ կանխատեսված 23397-ի դիմաց:

Ռազմական դրությամբ պայմանավորված՝ Արցախի բնակչությանն աջակցության համար նախատեսված միջոցները նույնպես ամբողջությամբ օգտագործվել են՝ կազմելով 7.6 մլրդ դրամ: Միջոցները հատկացվել են որպես աջակցություն Արցախի Հանրապետության կառավարությանը՝ սեպտեմբեր-նոյեմբեր ամիսներին Արցախի բնակչության սպառած էլեկտրաէներգիայի և գազի դիմաց վճարման ենթակա գումարները ֆինանսավորելու համար:

Ռազմական դրությամբ պայմանավորված՝ Արցախի Հանրապետությունում հաշվառված և հաշվառման հասցեում գտնվող բնակելի անշարժ գույքը կորցրած քաղաքացիներին դրամական աջակցության նպատակով տրամադրվել է 1.4 մլրդ դրամ՝ ամբողջությամբ ապահովելով ծրագրված ցուցանիշը: Միջոցառման շրջանակներում հաշվետու ժամանակահատվածում աջակցություն է ստացել 5535 շահառու:

2020 թվականի սեպտեմբերի 27-ից Ադրբեջանի կողմից Արցախի դեմ սանձազերծված ռազմական գործողությունների հետևանքով վիրավորում ստացած զինծառայողներին սոցիալական աջակցության տրամադրման ծախսերը կազմել են 3.7 մլրդ դրամ կամ նախատեսվածի 99.5%-ը: Միջոցառման շահառուների թիվը հաշվետու ժամանակահատվածում կազմել է 7385՝ կանխատեսված 7420-ի դիմաց:

2021 թվականի ինն ամիսներին 19.4 մլրդ դրամ են կազմել ծերության, հաշմանդամության, կերակրողին կորցնելու դեպքում նպաստների տրամադրման ծախսերը, որոնք կատարվել են 99.4%‑ով՝ պայմանավորված նպաստառուների փաստացի միջին թվով, որը նախատեսված 79776-ի դիմաց կազմել է 75483:

3.9 մլրդ դրամ կամ ծրագրված ցուցանիշի 89.6%-ն են կազմել կենսաթոշակառուի, ծերության, հաշմանդամության, կերակրողին կորցնելու դեպքում նպաստառուի մահվան դեպքում տրվող թաղման նպաստի ծախսերը: Միջոցառման շրջանակներում թաղման նպաստ է տրամադրվել 19425 անձի՝ կանխատեսված 21782-ի դիմաց:

Հաշվետու ժամանակահատվածում 3.3 մլրդ դրամ աջակցություն է տրամադրվել զոհվածների ընտանիքներին, որը կատարվել է 99%-ով՝ պայմանավորված փաստացի պահանջով: Հատկացված միջոցների հաշվին աջակցություն է տրամադրվել 2813 ընտանիքի:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման նպատակով «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի 10-րդ հոդվածի համաձայն պետական բյուջե ստացվող դրոշմանիշային վճարի հաշվին Զինծառայողների ապահովագրության հիմնադրամին է փոխանցվել շուրջ 20 մլրդ դրամ (100%):

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 3.5 անգամ կամ 69.9 մլրդ դրամով՝ հիմնականում պայմանավորված Ադրբեջանի կողմից Արցախի դեմ սանձազերծված պատերազմի հետևանքների մեղմմանն ուղղված ծախսերով:

*Սոցիալական պաշտպանության համակարգի բարեփոխումների* ծրագրի շրջանակներում անցած ինն ամիսներին օգտագործվել է 815.9 մլն դրամ կամ նախատեսված միջոցների 42.7%-ը: Տվյալ ծրագրի շրջանակներում իրականացվում են Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի գծով նախատեսված միջոցառումները: Մասնավորապես՝ Սոցիալական պաշտպանության ոլորտի վարչարարության երկրորդ ծրագրի շրջանակներում սոցիալական պաշտպանության ոլորտի բարեփոխումներին ուղղված խորհրդատվական և այլ ծառայությունների ձեռքբերման նպատակով օգտագործվել է նախատեսված միջոցների 53.2%-ը՝ 120.6 մլն դրամ: Ցածր կատարողականը պայմանավորված է որոշ ՄՍԾՏԿ-ների նախագծանախահաշվային փաստաթղթերի փաթեթների պատրաստման և շինվերանորոգման աշխատանքների հեղինակային հսկողության աշխատանքների՝ սահմանված ժամկետներից ուշացմամբ, մասնագիտական ուսուցման և վերապատրաստման հետաձգմամբ:

Ծրագրի շրջանակներում շենքերի և շինությունների հիմնանորոգման ծախսերը կազմել են 530.3 մլն դրամ կամ նախատեսվածի 44.5%-ը՝ պայմանավորված Իջևանի, Ջերմուկի և Եղեգնաձորի ՄՍԾՏԿ-ների ավարտական ակտերի ներկայացման ձգձգմամբ և այլ շինվերանորոգման աշխատանքների դանդաղ իրականացմամբ:

Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի շրջանակներում սարքավորումների, ծրագրային ապահովման և աշխատանքային միջավայրի արդիականացման համար նախատեսված միջոցներն օգտագործվել են 33.4%-ով՝ կազմելով 164.9 մլն դրամ, որը պայմանավորված է համակարգչային տեխնիկայի ոչ ամբողջությամբ մատակարարմամբ, կենցաղային տեխնիկայի համար պայմանագրով նախատեսված գումարի չվճարմամբ, որը կիրականացվի մատակարարված ապրանքների որակի մանարակրկիտ ուսումնասիրությունից հետո:

Նախորդ տարվա ինն ամիսների համեմատ Սոցիալական պաշտպանության համակարգի բարեփոխումների ծրագրի ծախսերը նվազել են 18.4%-ով կամ 184.4 մլն դրամով:

*Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով առանձին սոցիալական խմբերին տրվող սոցիալական աջակցության* ծրագրի շրջանակներում նախատեսված 1 մլն դրամն ամբողջությամբ օգտագործվել է:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2021 թվականի ինն ամիսների ընթացքում կատարվել են պետական բյուջեի չորս ծրագրեր: Ծախսերը կազմել են ավելի քան 2.8 մլրդ դրամ կամ ծրագրված ցուցանիշի 39.1%‑ը: Ցածր կատարողականը հիմնականում պայմանավորված է Պաշտպանության բնագավառում գիտական և գիտատեխնիկական նպատակային հետազոտությունների ու Բարձր տեխնոլոգիական արդյունաբերության էկոհամակարգի և շուկայի զարգացման ծրագրերի կատարողականով: Նախորդ տարվա ինն ամիսների համեմատ ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող ծրագրերի գծով ծախսերն աճել են 66.4%‑ով անգամ կամ 1.1 մլրդ դրամով՝ հիմնականում պայմանավորված Բարձր տեխնոլոգիական արդյունաբերության էկոհամակարգի և շուկայի զարգացման ծրագրի գծով ծախսերի 3.5 անգամ (շուրջ 850.6 մլն դրամ) աճով:

2021 թվականի ինն ամիսների ընթացքում շուրջ 1.2 մլրդ դրամ է օգտագործվել *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում՝ կազմելով ծրագրային ցուցանիշի 51%-ը: Շեղումը հիմնականում պայմանավորված է համալսարանական, գիտահետազոտական խմբերին, նորաստեղծ ընկերություններին, ստարտափ ընկերություններին «Գաղափարից մինչև բիզնես» դրամաշնորհների տրամադրման միջոցառման կատարողականով, որը կազմել է 15.2% կամ 155.2 մլն դրամ: Հաշվետու ժամանակահատվածում չեն կայացել ծրագրի երկու բաղադրիչները, երեք բաղադրիչների գծով մրցույթները կայացել են, պայմանագրերը կնքվել են սեպտեմբեր ամսվա վերջում, որոնց դիմաց վճարումները կատարվել են հոկտեմբեր ամսին: Միջոցառման շրջանակներում ֆինանսական աջակցություն է տրամադրվել «Առաջատար տեխնոլոգիաների ձեռնարկությունների միություն» ՀԿ-ին հարկային պարտավորությունների փոխհատուցման համար, բացի այդ ֆինանսավորվել են 2 բաց նորարարության (օգտակար), 3 հեռանկարային և 2 բեկումնային փաթեթներ:

Բարձր տեխնոլոգիական արդյունաբերության էկոհամակարգի և շուկայի զարգացման ծրագրի շրջանակներում հատկացված միջոցներն ուղղվել են հինգ միջոցառումների իրականացմանը, որոնցից մեկի՝ կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցության նպատակով տրամադրված ծախսերի համար նախատեսված 725.9 մլն դրամն օգտագործվել է ամբողջությամբ: Միջոցառման շրջանակներում տրամադրվել են 61 դրամաշնորհներ:

Հաշվետու ժամանակահատվածում «Հայկական վիրտուալ կամուրջ» միջոցառման համար նախատեսված 205 մլն դրամից օգտագործվել է 1 մլն դրամը կամ 0.5%-ը, որը պայմանավորված է կորոնավիրուսի համավարակի հետևանքով միջոցառման հետաձգմամբ:

Մասնագետների պատրաստման ԲՈՒՀ-մասնավոր հատված համագործակցության միջոցառման շրջանակներում օգտագործվել է նախատեսված միջոցների 75.8%-ը՝ 143.9 մլն դրամ: Շեղումը պայմանավորված է այն հանգամանքով, որ մի քանի դրամաշնորհային մրցույթներ հայտարարվել են չկայացած՝ հայտեր չներկայացվելու պատճառով: Միջոցառման շրջանակներում ընկերությունների մշակած կրթական ծրագրերին մասնակցել է 788 մարդ՝ նախատեսված 500-ի փոխարեն, մարզերի տեխնոլոգիական կենտրոններում ուսուցանվել են 861 մասնագետներ՝ նախատեսված 500-ի փոխարեն: Ցուցանիշների գերազանցումը պայմանավորված է նախատեսվածից շատ դիմորդների քանակով:

Հաշվետու ժամանակահատվածում 165.4 մլն դրամ ուղղվել է շուկաների զարգացման և միջազգային համագործակցության միջոցառման իրականացմանը՝ ապահովելով 85.1% կատարողական: Շեղումը պայմանավորված է կորոնավիրուսի համավարակի պատճառով ArmHiTec 2021 ցուցահանդեսի հետաձգմամբ: Միջոցառման շրջանակներում ապահովվել է մասնակցությունը 3 միջազգային ցուցահանդեսների՝ «Հայաստան» տաղավարով:

Նախորդ տարվա ինն ամիսների համեմատ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի ծախսերն աճել են 3.5 անգամ կամ շուրջ 850.6 մլն դրամով՝ հիմնականում պայմանավորված կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցության տրամադրման ու շուկաների զարգացման և միջազգային համագործակցության միջոցառումների շրջանակներում իրականացված ծախսերով, որոնց գծով 2020 թվականի ինն ամիսներին նախատեսված միջոցները չէին օգտագործվել:

Հաշվետու ժամանակահատվածում *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի ծախսերը կազմել են 731 մլն դրամ՝ 92.3%‑ով ապահովելով ծրագրված ցուցանիշը: Շեղումը հիմնականում պայմանավորված է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ու Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառումների կատարողականով: 2021 թվականի ինն ամիսների ընթացքում նշված երկու միջոցառումների շրջանակներում օգտագործվել է համապատասխանաբար 133.3 մլն դրամ և 577.1 մլն դրամ՝ 79.1%-ով և 96.1%-ով ապահովելով ծրագրված ցուցանիշները: Շեղումը պայմանավորված է թափուր հաստիքների առկայության արդյունքում աշխատավարձի ֆոնդի և գործուղումների ծախսերի տնտեսմամբ, ինչպես նաև ապրանքների և ծառայությունների գնման մրցույթների արդյունքում առաջացած տնտեսումներով:

Նախորդ տարվա ինն ամիսների համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 29.5%-ով կամ 166.6 մլն դրամով՝ հիմնականում պայմանավորված Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի ծախսերի 22.8% (107 մլն դրամ) աճով:

2021 թվականի ինն ամիսների ընթացքում *Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում իրականացվել է «Գիտական և գիտատեխնիկական նպատակային ծրագրային հետազոտություններ» ծրագրի շրջանակներում կատարվող հատուկ գիտահետազոտական և փորձակոնստրուկտորական աշխատանքների միջոցառումը, որի գծով ծախսերը կազմել են 645.5 մլն դրամ կամ ծրագրված ցուցանիշի 16.7%-ը: Ցածր կատարողականը պայմանավորված է նրանով, որ աշխատանքները ձգձգվել են՝ հաշվի առնելով դրանց բնույթը, բացի այդ, առաջացել են հումքի ու նյութերի, սարքերի և սարքավորումների ներմուծման խնդիրներ, որոնք հանգեցրել են կատարման ժամկետների փոփոխության: 2020 թվականի ինն ամիսների համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերն աճել են 24.1%-ով կամ 125.4 մլն դրամով:

Հաշվետու ժամանակահատվածում *Հեռահաղորդակցության ապահովման* ծրագրի շրջանակներում օգտագործվել է 280.5 մլն դրամ կամ նախատեսված միջոցների 97%-ը: Շեղումը պայմանավորված է թվային հեռուստահեռարձակման ապահովման ծառայությունների կատարողականով, որը կազմել է 89.4% կամ 73.7 մլն դրամ՝ հանրապետական սփռման մուլտիպլեքսի արբանյակային տարածման համար արբանյակային ունակության սեպտեմբեր ամսվա վարձակալության գումարը հոկտեմբեր ամսին վճարելու հետևանքով: Ծրագրի շրջանակներում 206.8 մլն դրամ ուղղվել է հեռահաղորդակցության և կապի կանոնակարգման միջոցառմանը՝ ապահովելով 100% կատարողական: Նախորդ տարվա նույն ժամանակահատվածի համեմատ Հեռահաղորդակցության ապահովման ծրագրի ծախսերը նվազել են 2.1%-ով կամ շուրջ 6 մլն դրամով՝ հիմնականում պայմանավորված թվային հեռուստահեռարձակման ապահովման ծառայությունների գծով ծախսերի 7.4% (5.9 մլն դրամ) նվազմամբ:

*ՀՀ ֆինանսների նախարարության* պատասխանատվության ներքո իրականացվել են 4 ծրագրեր, որոնց շրջանակներում 2021 թվականի ինն ամիսներին ՀՀ պետական բյուջեից տրամադրվել է շուրջ 130.4 մլրդ դրամ՝ ապահովելով ծրագրի 94.4% կատարողական:

Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որը կազմել է 128.2 մլրդ դրամ կամ ծրագրված ցուցանիշի 94.7%-ը: Նշված գումարից 127.6 մլրդ դրամն ուղղվել է Կառավարության պարտքի սպասարկմանը, որը կատարվել է 94.7%-ով[[28]](#footnote-28), 570.5 մլն դրամ է տրամադրվել արտարժութային պետական պարտատոմսերի թողարկմանն առնչվող ծախսերին, որոնք իրականացվել են ողջ ծավալով: Նախորդ տարվա նույն ժամանակահատվածի համեմատ Պետական պարտքի կառավարման ծրագրի ծախսերն աճել են 8.9%-ով կամ 10.4 մլրդ դրամով՝ հիմնականում պայմանավորված պարտքի սպասարկման ծախսերի 8.4% (9.9 մլրդ դրամ) աճով:

*Հանրային հատվածի ֆինանսական ոլորտի մասնագետների վերապատրաստման* ծրագրի շրջանակներում օգտագործվել է շուրջ 11 մլն դրամ, որը կազմել է ծրագրված ցուցանիշի 67.3%-ը: Ցածր կատարողականը պայմանավորված է անցկացված դասընթացների քանակով, ինչպես նաև այն հանգամանքով, որ սեպտեմբեր ամսին մատուցված ծառայությունների դիմաց վճարումները կատարվել են հոկտեմբեր ամսին: Միջոցառման շրջանակներում հաշվետու ժամանակահատվածում անցկացվել են գնումների համակարգողների շարունակական մասնագիտական վերապատրաստման 8 դասընթաց՝ նախատեսված 18-ի փոխարեն, «Ծրագրային բյուջետավորում» թեմայով 14 դասընթաց՝ նախատեսված 10-ի փոխարեն, և հանրային հատվածի ներքին աուդիտորների շարունակական մասնագիտական վերապատրաստման 9 դասընթաց՝ նախատեսված 16-ի փոխարեն:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են ավելի քան 2 մլրդ դրամ՝ ապահովելով իննամսյա ծրագրի 76.6%-ը: Շեղումը հիմնականում պայմանավորված է Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում ԿՖԿՏՀ ներդրման և խորհրդատվական ծառայությունների ձեռքբերման նպատակով նախատեսված համապատասխանաբար 487.6 մլն դրամը և 40 մլն դրամը չօգտագործելու հանգամանքով, քանի որ խորհրդատուի կողմից համապատասխան ծառայությունները հաշվետու ժամանակահատվածում չեն մատուցվել, և ապարատածրագրային համակարգի տեխնիկական բնութագիրը չի կազմվել: Միջոցառումների իրականացումը տեղափոխվել է 2021 թվականի չորրորդ եռամսյակ:

Ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 98.5%-ով և կազմել շուրջ 1.8 մլրդ դրամ: Շեղումը պայմանավորված է սեպտեմբեր ամսին ձեռք բերված որոշ ապրանքների ու ծառայությունների դիմաց վճարումները հոկտեմբեր ամսին կատարելու հանգամանքով:

Նախորդ տարվա նույն ժամանակահատվածի համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 13.3%-ով (239.9 մլն դրամով)՝ հիմնականում պայմանավորված պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի 13.4% (208.6 մլն դրամ) աճով:

*Գնումների գործընթացի կարգավորման և համակարգման* ծրագրի շրջանակներում օգտագործվել է իննամսյա ծրագրով նախատեսված միջոցների 90.3%-ը՝ 80.8 մլն դրամ, որը պայմանավորված է սեպտեմբեր ամսին մատուցված ծառայությունների մի մասի դիմաց վճարումները հոկտեմբերին կատարելու հանգամանքով: Մասնավորապես՝ 67.8 մլն դրամ է տրամադրվել գնումների պլանների կազմման, էլեկտրոնային մրցույթների անցկացման, պայմանագրերի կատարման և գնումների հաշվետվողականության` միմյանց ինտեգրված մոդուլների տեխնիկական սպասարկման միջոցառմանը, որը կատարվել է 90.7%-ով, իսկ էլեկտրոնային գնումների համակարգի տեխնիկական սպասարկման համար նախատեսված միջոցներն օգտագործվել են 88.3%-ով՝ կազմելով 13.1 մլն դրամ: Նախորդ տարվա նույն ժամանակահատվածի համեմատ Գնումների գործընթացի կարգավորման և համակարգման ծրագրի ծախսերը նվազել են 9.4%-ով (8.4 մլն դրամով):

*ՀՀ արտակարգ իրավիճակների նախարարության* պատասխանատվությամբ 2021 թվականի ինն ամիսների ընթացքում կատարվել են պետական բյուջեի վեց ծրագրեր, որոնց գծով ծախսերը կազմել են 9 մլրդ դրամ կամ ծրագրված ցուցանիշի 85.3%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Նախորդ տարվա ինն ամիսների համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերը նվազել են 6.7%‑ով կամ շուրջ 646.6 մլն դրամով՝ հիմնականում պայմանավորված 2020 թվականին ՀՀ շրջակա միջավայրի նախարարության ենթակայության «Շրջակա միջավայրի մոնիթորինգի և տեղեկատվության կենտրոն» և «Անտառային մոնիթորինգի կենտրոն» ՊՈԱԿ-ների և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ի միավորման ձևով ՀՀ շրջակա միջավայրի նախարարության համակարգում «Հիդրոօդերևութաբանության և մոնիթորինգի կենտրոն» ՊՈԱԿ-ի ստեղծմամբ, որի արդյունքում 2020 թվականի երկրորդ կիսամյակից նախկինում ՀՀ արտակարգ իրավիճակների նախարարության պատասխանատվությամբ իրականացվող «Հիդրոօդերևութաբանական ծառայություններ» ծրագրից միջոցները փոխանցվել են ՀՀ շրջակա միջավայրի նախարարության պատասխանատվությամբ իրականացվող «Շրջակա միջավայրի վրա ազդեցության գնահատում և մոնիթորինգ» ծրագրին: 2020 թվականի ինն ամիսների համադրելի ցուցանիշի համեմատ ՀՀ արտակարգ իրավիճակների նախարարության պատասխանատվությամբ իրականացվող ծախսերը նվազել են 1%‑ով կամ 95 մլն դրամով:

2021 թվականի ինն ամիսների ընթացում *Տեխնիկական անվտանգության* ծրագրի ծախսերը կազմել են 284.7 մլն դրամ կամ ծրագրված ցուցանիշի 90.5%-ը` պայմանավորված «Նաիրիտ գործարան» ՓԲԸ-ի անվտանգության ապահովման միջոցառման կատարողականով, որը կազմել է 89.5% կամ շուրջ 256 մլն դրամ: Շեղումը պայմանավորված է նրանով, որ վճարային փաստաթղթերը ներկայացվել են ուշացումով և գտնվել են ուսումնասիրության փուլում: Միջոցառման շրջանակներում կատարվել են 22592 տոննա տարբեր վտանգավորության դասի քիմիական նյութերի և 12772 միավոր հիմնական միջոցների պահպանման աշխատանքներ:

Ծրագրին հատկացված միջոցներից 28.7 մլն դրամն ուղղվել է Տեխնիկական անվտանգության կանոնակարգման ծառայությունների միջոցառմանը՝ ապահովելով 100% կատարողական:

Նախորդ տարվա ինն ամիսների համեմատ Տեխնիկական անվտանգության ծրագրի ծախսերն աճել են 3.3 անգամ (199.6 մլն դրամով)՝ պայմանավորված 2021 թվականին «Նաիրիտ գործարան» ՓԲԸ-ի անվտանգության ապահովման նպատակով միջոցների հատկացմամբ:

Հաշվետու ժամանակահատվածում երկու ծրագրերի շրջանակներում արձանագրվել է իննամսյա ծրագրի 100% կատարողական: Մասնավորապես՝ 498.2 մլն դրամ են կազմել *Սեյսմիկ պաշտպանության* և 82.3 մլն դրամ՝ *Արտակարգ իրավիճակների արձագանքման կարողությունների զարգացման* ծրագրերին հատկացված միջոցները: Հարկ է նշել, որ Սեյսմիկ պաշտպանության ծրագրի շրջանակներում ամբողջությամբ ապահովվել են նախատեսված արդյունքային ցուցանիշները, իսկ Արտակարգ իրավիճակների արձագանքման կարողությունների զարգացման ծրագրի շրջանակներում արձանագրվել է դրանց գերազանցում: Նախորդ տարվա ինն ամիսների համեմատ Սեյսմիկ պաշտպանության և Արտակարգ իրավիճակների արձագանքման կարողությունների զարգացման ծրագրերի շրջանակներում կատարված ծախսերը նվազել են համապատասխանաբար 11.1%-ով (62.4 մլն դրամով) և 6.9%-ով (6.1 մլն դրամով):

2021 թվականի ինն ամիսների ընթացում *«Փրկարարական ծառայություններ»* ծրագրի ծախսերը կազմել են ավելի քան 7.1 մլրդ դրամ կամ նախատեսվածի 83.6%-ը: Շեղումը հիմնականում առաջացել է «Փրկարարական ծառայություններ» միջոցառման ծախսերում, որոնք կատարվել են 83.6%-ով և կազմել շուրջ 7.1 մլրդ դրամ: Շեղումը հիմնականում պայմանավորված է նրանով, որ սեպտեմբեր ամսվա աշխատավարձերը վճարվել են հոկտեմբեր ամսին: Նշված միջոցառման շրջանակներում ապահովվել են նախատեսված արդյունքային ցուցանիշները:

Արտակարգ իրավիճակներում մարդասիրական աջակցության կազմակերպման համար նախատեսված 26 մլն դրամի միջոցներն օգտագործվել են ամբողջությամբ: Միջոցառման շրջանակներում նախատեսված 5-ի փոխարեն ապահովվել է ՀՀ, ՌԴ և երրորդ երկրների տարածքում արտակարգ իրավիճակների արձագանքման 63 մասնակցություն: Ցուցանիշի գերազանցումը պայմանավորված է Սյունիքի մարզում և Բերձորում իրականացված հերթապահություններով: Բացի այդ, մարդասիրական 2 օգնություն է տրամադրվել արտակարգ իրավիճակների հետևանքներից տուժած բնակչությանը:

Սողանքային և քարաթափման երևույթների ուսումնասիրման ծախսերը կազմել են 950 հազար դրամ և ապահովել իննամսյա ծրագրի 100% կատարողական: Միջոցառման շրջանակներում ուսումնասիրվել է 0.5-8.0 խորանարդ մետր չափերով ժայռաբեկորների սողանքային 1 տեղամաս:

ԱԻՆ փրկարար ծառայության շենքի ապահովվածության և պայմանների բարելավմանն ուղղվել է 9.5 մլն դրամ՝ 78.5%‑ով ապահովելով իննամսյա ծրագրը: Շեղումը պայմանավորված է նրանով, որ պայմանագրերը կնքվել և վճարումներն իրականացվել են հոկտեմբեր ամսին: Միջոցառման շրջանակներում իրականացվել են 400 մետր ջրամատակարարման և 457 մետր ջրահեռացման խողովակաշարերի տեղադրման աշխատանքներ, ինչպես նաև մշակվել է նախագծանախահաշվային փաստաթղթերի 1 փաթեթ:

Օտարերկրյա պետությունների ուսումնական հաստատություններ գործուղված փրկարարական ծառայողների ուսուցման կազմակերպման ծախսերը կազմել են ավելի քան 4 մլն դրամ՝ 65.2%‑ով ապահովելով նախատեսված ցուցանիշը: Շեղումը հիմնականում պայմանավորված է թվով 2 ուսանողների՝ ուսումն ավարտելու հանգամանքով, որի արդյունքում ուսանողների և նրանց ընտանիքի անդամների ճանապարհածախսի ու կրթական նպաստի համար նախատեսված միջոցները չեն օգտագործվել: Միջոցառման շրջանակներում կրթաթոշակ են ստացել փրկարարական ծառայության 4 աշխատակիցներ՝ նախատեսված 6-ի դիմաց:

Նախորդ տարվա նույն ժամանակահատվածի համեմատ «Փրկարարական ծառայություններ» ծրագրի ծախսերը նվազել են 3.4%‑ով կամ 249.2 մլն դրամով՝ պայմանավորված «Փրկարարական ծառայություններ» միջոցառման ծախսերի 3.5% (258.1 մլն դրամ) նվազմամբ:

Հաշվետու ժամանակահատվածում *Ռազմավարական նշանակության պաշարների կառավարման* ծրագրի ծախսերը կազմել են շուրջ 227 մլն դրամ՝ 89%-ով ապահովելով իննամսյա ծրագրի կատարումը: Միջոցներն օգտագործվել են ծրագրի պետական ռեզերվների պահպանման միջոցառման շրջանակներում՝ ապահովելով 96.2% կատարողական: Շեղումը պայմանավորված է միջոցառումն իրականացնող երկու ՊՈԱԿ-ների լուծարային գործընթացով: Չի օգտագործվել ծրագրում ընդգրկված նյութական ռեսուրսների ՀՀ պետական պահուստի ձևավորման և պահպանման համար նախատեսված 19.2 մլն դրամը՝ պայմանավորված 2021 թվականին պետական պահուստի պահպանման համար անհատույց պայմանագրերի կնքմամբ: Նախորդ տարվա ինն ամիսների համեմատ Ռազմավարական նշանակության պաշարների կառավարման ծրագրի ծախսերը նվազել են 6.4%‑ով կամ 15.5 մլն դրամով:

2021 թվականի ինն ամիսների ընթացքում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է շուրջ 782 մլն դրամ կամ նախատեսված միջոցների 88.8%-ը: Ծրագրի շրջանակներում հատկացված միջոցներն ուղղվել են չորս միջոցառումների իրականացմանը, որոնցից երկուսի գծով նախատեսված 1.2 մլն դրամն օգտագործվել է ամբողջությամբ: Շեղումը պայմանավորված է արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի իրականացման, ինչպես նաև արտակարգ իրավիճակների բնագավառում խորհրդատվական և հոգեբանական ծառայությունների տրամադրման միջոցառումների կատարողականով: Վերոհիշյալ առաջին միջոցառման ծախսերը կազմել են 763.8 մլն դրամ կամ ծրագրային ցուցանիշի 92.1%-ը: Վերջինս պայմանավորված է նրանով, որ որոշ պայմանագրեր գտնվել են կնքման գործընթացում, իսկ կնքված որոշ պայմանագրերի կատարողական ակտերն ու արձանագրություններն ամբողջությամբ չեն ներկայացվել: Հիմնականում նույն հանգամանքով է պայմանավորված նաև արտակարգ իրավիճակների բնագավառում խորհրդատվական և հոգեբանական ծառայությունների տրամադրման միջոցառման ծախսերի կատարողականը, որը կազմել է շուրջ 17 մլն դրամ կամ 33.9%:

Նախորդ տարվա ինն ամիսների համեմատ Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 5.2%‑ով կամ 38.6 մլն դրամով՝ հիմնականում պայմանավորված արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի իրականացման միջոցառման ծախսերի 3.8% (28.1 մլն դրամ) աճով, ինչպես նաև 2021 թվականին արտակարգ իրավիճակների բնագավառում խորհրդատվական և հոգեբանական ծառայությունների տրամադրման նպատակով միջոցների հատկացմամբ:

*ՀՀ վիճակագրական կոմիտեի* պատասխանատվությամբ 2021 թվականի ինն ամիսներին կատարվել է պետական բյուջեի 2 ծրագիր, որոնց գծով ծախսերը կազմել են ավելի քան 1.6 մլրդ դրամ կամ ծրագրված ցուցանիշի 75.1%‑ը: Շեղումը հիմնականում պայմանավորված է *Վիճակագրական համակարգի ամրապնդման ազգային ռազմավարական ծրագրի* կատարողականով: Ծրագրի շրջանակներում օգտագործվել է նախատեսված միջոցների 43.3%-ը՝ 336 մլն դրամ: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի կատարողականով, որի շրջանակներում օգտագործվել է նախատեսված միջոցների 40.5%-ը՝ 299.4 մլն դրամ: 258.1 մլն դրամ ուղղվել է դրամաշնորհային ծրագրի ապահովման միջոցառմանը, որը կատարվել է 46.8%-ով՝ պայմանավորված կորոնավիրուսի համավարակով, որի հետևանքով հետաձգվել են ծրագրի Թվիննինգ գործընկերության շրջանակում նախատեսված միջոցառումները: Դրամաշնորհային ծրագրի շրջանակներում Վիճակագրական կոմիտեի շենքային պայմանների բարելավման համար նախատեսված միջոցներն օգտագործվել են 93.8%-ով՝ կազմելով 41.3 մլն դրամ, որը պայմանավորված է կատարված շինարարական-վերանորոգման աշխատանքների՝ նախատեսվածից փոքր ծավալով: Միջոցառման շրջանակներում նախատեսված արդյունքային ցուցանիշներն ամբողջությամբ ապահովվել են: Տեխնիկական հագեցվածության բարելավման համար նախատեսված 144 մլն դրամը չի օգտագործվել՝ պայմանավորված սարքավորումների մատակարարման ժամկետների երկարաձգմամբ և ձեռքբերված սարքավորումների դիմաց վճարումների տեղափոխմամբ հաջորդ եռամսյակ: Վերջինիս շրջանակներում Համաշխարհային բանկի առաջարկով և համաձայնությամբ դրամաշնորհային ծրագրում կատարվել է փոփոխություն և ճշգրտում, որի արդյունքում ձեռք են բերվել նախատեսվածից ավել համակարգչային սարքավորումներ:

Ժամանակի օգտագործման փորձնական հետազոտության ծրագրի շրջանակներում նախատեսված 36.6 մլն դրամն ամբողջությամբ օգտագործվել է: Նշված գումարից 34.1 մլն դրամն ուղղվել է ծառայությունների ձեռքբերմանը, 2.5 մլն դրամը՝ Վիճակագրական կոմիտեի տեխնիկական հագեցվածության բարելավմանը: Միջոցառումների շրջանակներում ամբողջությամբ ապահովվել են նախատեսված արդյունքային չափորոշիչները:

Նախորդ տարվա նույն ժամանակահատվածի համեմատ Վիճակագրական համակարգի ամրապնդման ազգային ռազմավարական ծրագրի գծով ծախսերն աճել են 28.6%-ով (74.7 մլն դրամով)՝ պայմանավորված 2020 թվականի ինն ամիսներին Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագրի ցածր կատարողականով, ինչպես նաև 2021 թվականին Ժամանակի օգտագործման փորձնական հետազոտության ծրագրի մեկնարկով:

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 92.9%-ը՝ շուրջ 1.3 մլրդ դրամ: Մասնավորապես՝ 827.6 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 404.8 մլն դրամ՝ «Վիճակագրական տեղեկատվության հավաքում» միջոցառմանը, որոնք կատարվել են համապատասխանաբար 91.1%-ով և 97.2%-ով: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հոկտեմբեր ամսին: Միջոցառումների շրջանակներում հիմնականում ապահովվել են նախատեսված արդյունքային ցուցանիշները, որոշ շեղումներ հիմնականում պայմանավորված են կորոնավիրուսի համավարակով, որը դժվարացրել է տեղեկատվության հավաքման աշխատանքները:

2020 թվականի ինն ամիսների համեմատ Ազգային պաշտոնական վիճակագրության արտադրության և տարածման ծրագրի գծով ծախսերը նվազել են 0.6%‑ով (7.4 մլն դրամով)՝ հիմնականում պայմանավորված Հերթական մարդահամարի նախապատրաստման և անցկացման միջոցառումների իրականացման շրջանակներում կատարված ծախսերի 25.3% (17.2 մլն դրամ) նվազմամբ:

Նախորդ տարվա նույն ժամանակահատվածի համեմատ ՀՀ վիճակագրական կոմիտեի պատասխանատվությամբ իրականացվող ծախսերն աճել են 4.3%‑ով (67.3 մլն դրամով)՝ հիմնականում պայմանավորված Վիճակագրական համակարգի ամրապնդման ազգային ռազմավարական ծրագրի շրջանակներում կատարված ծախսերի աճով:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում հաշվետու ժամանակահատվածում տրամադրվել է 547.8 մլն դրամ, որը կազմել է ծրագրված ցուցանիշի 92.4%‑ը՝ պայմանավորված աշխատակիցների երրորդ եռամսյակի համար նախատեսված պարգևատրումը հոկտեմբերին վճարելու հանգամանքով, ինչպես նաև տնտեսումներով: Ծրագրում ներառված «Հանրային ծառայությունները կարգավորող հանձնաժողովի տրանսպորտային միջոցներով ապահովվածության բարելավում» միջոցառման շրջանակներում նախատեսված 15 մլն դրամը հաշվետու ժամանակահատվածում ամբողջովին օգտագործվել է: Նախորդ տարվա ինն ամիսների համեմատ նշված ծախսերն աճել են 1.8%‑ով կամ 9.5 մլն դրամով:

*ՀՀ կենտրոնական ընտրական հանձնաժողովի* կողմից 2021 թվականի ինն ամիսների ընթացքում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 76.4%-ը՝ 4.1 մլրդ դրամ: Շեղումը հիմնականում արձանագրվել է Տեղական ինքնակառավարման մարմինների ընտրությունների կազմակերպման և ՀՀ Ազգային ժողովի հերթական ու արտահերթ ընտրությունների, ինչպես նաև ՀՀ սահմանադրության հանրաքվեի կազմակերպման միջոցառումներում: Տեղական ինքնակառավարման մարմինների ընտրությունների կազմակերպման ծախսերը կազմել են 33.4 մլն դրամ կամ նախատեսված միջոցների 3.9%-ը՝ պայմանավորված տեղական ինքնակառավարման մարմինների ընտրությունների անցկացման ժամկետներով (17.10.21թ. և 14.11.21թ.), ուստի վճարումների մեծ մասը տեղափոխվել է չորրորդ եռամսյակ: Հաշվետու ժամանակահատվածում ՀՀ Ազգային ժողովի հերթական և արտահերթ ընտրությունների, ինչպես նաև ՀՀ սահմանադրության հանրաքվեի կազմակերպման ծախսերը կազմել են 2.8 մլրդ դրամ կամ ծրագրված ցուցանիշի 93.4%-ը՝ պայմանավորված տնտեսումներով:

ՀՀ Ազգային ժողովի հերթական և արտահերթ ընտրությունների, ինչպես նաև ՀՀ Սահմանադրության փոփոխությունների հանրաքվեի քվեարկության ընթացքի և քվեարկության արդյունքների ամփոփման գործընթացի տեսանկարահանման և միաժամանակյա համացանցային հեռարձակման գործընթացի ապահովման ծախսերը կատարվել են 97%-ով՝ կազմելով 469.5 մլն դրամ:

ՀՀ Ազգային ժողովի հերթական և արտահերթ ընտրությունների, ինչպես նաև ՀՀ Սահմանադրության փոփոխությունների հանրաքվեի կազմակերպման տեղեկատվական աջակցության ծախսերը կատարվել են 79.5%-ով՝ կազմելով 527.9 մլն դրամ, որը պայմանավորված է հիմնականում փոստային ծառայությունների գծով ծախսերի տնտեսմամբ:

Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայություններին հաշվետու ժամանակահատվածում տրամադրվել է 212.6 մլն դրամ կամ ծրագրված ցուցանիշի 85.8%‑ը, որը պայմանավորված է այն հանգամանքով, որ գնման պայմանագրերի ժամանակացույցի համաձայն՝ պարտավորությունների մի մասի դիմաց վճարումները նախատեսված են չորրորդ եռամսյակում:

Նախորդ տարվա ինն ամիսների համեմատ ՀՀ կենտրոնական ընտրական հանձնաժողովի ծախսերն աճել են 6 անգամ կամ 3.4 մլրդ դրամով՝ հիմնականում պայմանավորված 2021 թվականի հունիսի 20-ին ՀՀ Ազգային ժողովի արտահերթ ընտրությունների անցկացմամբ:

*ՀՀ տնտեսական մրցակցության պաշտպանության պետական հանձնաժողովին* *Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության* ծրագրի շրջանակներում 2021 թվականի ինն ամիսների ընթացքում տրամադրվել է 349.5 մլն դրամ, որը կազմել է ծրագրված ցուցանիշի 95.1%‑ը: Շեղումը հիմնականում պայմանավորված է աշխատավարձի ֆոնդի տնտեսմամբ, ինչպես նաև տեխնիկական պատճառներով որոշ ապրանքների և ծառայությունների գնման գործընթացի հետաձգմամբ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 72 ուսումնասիրություններ՝ նախատեսված 65-ի փոխարեն, որը պայմանավորված է քաղաքացիների դիմում-բողոքների թվի աճով: Նախորդ տարվա նույն ժամանակահատվածի համեմատ ՀՀ տնտեսական մրցակցության պաշտպանության պետական հանձնաժողովի ծախսերն աճել են 25.4%‑ով կամ 70.9 մլն դրամով:

*ՀՀ կադաստրի կոմիտեի* պատասխանատվությամբ 2021 թվականի ինն ամիսների ընթացքում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են 2.7 մլրդ դրամ կամ նախատեսվածի 85.7%‑ը: Շեղումը հիմնականում պայմանավորված է «ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքներ» և «Գույքի նկատմամբ իրավունքների պետական գրանցում՝ գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրում» միջոցառումների կատարողականով: Նշված առաջին միջոցառման շրջանակներում օգտագործվել է նախատեսված միջոցների 64%-ը՝ շուրջ 382.7 մլն դրամ, որը պայմանավորված է եղանակային անբարենպաստ պայմանների պատճառով աշխատանքների ուշ մեկնարկով: Արդյունքում թերակատարվել են միջոցառման համար սահմանված բոլոր արդյունքային չափորոշիչները:

«Գույքի նկատմամբ իրավունքների պետական գրանցում՝ գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրում» միջոցառման շրջանակներում օգտագործվել է հատկացված միջոցների 91.6%-ը՝ կազմելով 2.2 մլրդ դրամ: Շեղումը հիմնականում պայմանավորված է թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ, ինչպես նաև կորոնավիրուսի համավարակի հետևանքով մասնագիտական ծառայությունների և այլ հոդվածների գծով ծախսերի հետաձգմամբ: Նախորդ տարվա նույն ժամանակահատվածի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 8.6%‑ով կամ 216.3 մլն դրամով` հիմնականում պայմանավորված 2021 թվականին ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների իրականացման նպատակով միջոցների հատկացմամբ:

*Հեռուստատեսության և ռադիոյի հանձնաժողովին* պատասխանատվությամբ 2021 թվականի ինն ամիսների ընթացքում իրականացվել է *Հեռուստատեսության և ռադիոյի բնագավառի կանոնակարգման* ծրագիրը, որի կատարողականը կազմել է 97.3% կամ 223 մլն դրամ: Նշված գումարից 220.9 մլն դրամն ուղղվել է Հեռուստատեսության և ռադիոյի բնագավառում կանոնակարգման ծառայություններին, 2.1 մլն դրամը՝ հանձնաժողովի տեխնիկական հագեցվածության բարելավմանը, որոնք կատարվել են համապատասխանաբար 97.2%-ով և 99.6%‑ով: Առաջին միջոցառման կատարողականը պայմանավորված է ծառայողական գործուղումների հետաձգմամբ, որոշ ապրանքների ձեռքբերման ու ծառայությունների մատուցման դիմաց վճարման փաստաթղթերը սեպտեմբեր ամսվա վերջում ներկայացնելու հանգամանքով, ինչի արդյունքում վճարումները տեղափոխվել են հաջորդ եռամսյակ: 2020 թվականի ինն ամիսների համեմատ Հեռուստատեսության և ռադիոյի հանձնաժողովի ծախսերը նվազել են 2.5%-ով կամ 5.7 մլն դրամով՝ պայմանավորված Հեռուստատեսության և ռադիոյի հանձնաժողովի տեխնիկական հագեցվածության բարելավման ծախսերի 92.9% (27.2 մլն դրամ) նվազմամբ:

*ՀՀ պետական եկամուտների կոմիտեի* պատասխանատվությամբ 2021 թվականի ինն ամիսների ընթացքում կատարվել *է «Հարկային և մաքսային ծառայություններ»* ծրագիրը, որի գծով ծախսերը կազմել են 19.2 մլրդ դրամ կամ նախատեսվածի 87.7%‑ը: Տվյալ ծրագրի շրջանակներում իրականացվել են 11 միջոցառումներ: Շեղումը հիմնականում պայմանավորված է «Հարկային և մաքսային ծառայություններ» և ՀՀ պետական եկամուտների կոմիտեի տեխնիկական հագեցվածության ու շենքային ապահովվածության բարելավման միջոցառումների կատարողականով: Մասնավորապես՝ «Հարկային և մաքսային ծառայություններ» միջոցառման ծախսերը կազմել են շուրջ 13.2 մլրդ դրամ կամ նախատեսվածի 91.3%‑ը: Շեղումը հիմնականում պայմանավորված է նրանով, որ ապրանքների և ծառայությունների ձեռքբերման և աշխատավարձի գծով պարտավորությունների որոշ մասի դիմաց վճարումները կատարվել են հոկտեմբեր ամսին: Միջոցառման շրջանակներում ապահովվել են նախատեսված արդյունքային ցուցանիշները:

ՀՀ պետական եկամուտների կոմիտեի տեխնիկական հագեցվածության բարելավման նպատակով օգտագործվել է նախատեսված միջոցների 27.8%‑ը՝ 479.9 մլն դրամ: Շեղումը հիմնականում պայմանավորված է այն հանգամանքով, որ հիփոթեքային վարկի սպասարկման համար վճարվող տոկոսների գումարների վերադարձի էլեկտրոնային հարթակի մշակման աշխատանքների կատարման վերջնաժամկետը գնման պայմանագրով սահմանված ժամանակացույցով նախատեսված է չորրորդ եռամսյակում: Բացի այդ, տնտեսվել են համակարգչային և այլ սարքավորումների ու գրասենյակային գույքի ձեռքբերման համար նախատեսված միջոցները՝ պայմանավորված ապրանքների մնացորդի առկայությամբ: Միջոցառման շրջանակներում 2 ընկերությունների կողմից մատուցվել են ռենտգենյան սարքավորումների տեխնիկական սպասարկման 18 ծառայություններ, ձեռք են բերվել 313 համակարգչային սարքավորումներ, 136 միավոր գրասենյակային գույք, 41 այլ սարքավորումներ, նախատեսված 10-ի փոխարեն ներդրվել է էլեկտրոնային հաշվառման 1 համակարգ:

ՀՀ պետական եկամուտների կոմիտեի շենքային պայմանների բարելավման համար շենքերի և շինությունների կապիտալ վերանորոգման, նախագծային աշխատանքների ձեռքբերման նպատակով օգտագործվել է ծրագրված միջոցների 6.6%‑ը՝ կազմելով ավելի քան 9 մլն դրամ: Ցածր կատարողականը պայմանավորված է ՀՀ ՊԵԿ Երևան քաղաքի Իսակովի 10 հասցեում գտնվող վարչական շենքի վերանորոգման աշխատանքների նախագծային փաստաթղթերում կատարված փոփոխություններով: Միջոցառման շրջանակներում 30%-ով ավարտվել են կապիտալ վերանորոգման և նախագծահետազոտական աշխատանքները: ՀՀ պետական եկամուտների կոմիտեի շենքային ապահովվածության բարելավման ծախսերը կազմել են 13.9 մլն դրամ կամ ծրագրային ցուցանիշի 82.7%-ը: Շեղումը պայմանավորված է նրանով, որ կապիտալ վերանորոգման ծառայությունները ձեռք են բերվել նախատեսվածից ցածր գներով: Միջոցառման շրջանակներում նախատեսված արդյունքի չափորոշիչներն ամբողջությամբ ապահովվել են:

Հաշվետու ժամանակահատվածում դրոշմապիտակների և ակցիզային դրոշմանիշերի ձեռքբերման համար նախատեսված միջոցներն օգտագործվել են ամբողջությամբ՝ կազմելով համապատասխանաբար 2.8 մլրդ դրամ և 2.4 մլրդ դրամ, որոնց շրջանակներում ապահովվել են նախատեսված արդյունքային ցուցանիշները:

Նախորդ տարվա ինն ամիսների համեմատ ՀՀ պետական եկամուտների կոմիտեի պատասխանատվությամբ իրականացվող ծախսերը նվազել են 9.9%‑ով կամ 2.1 մլրդ դրամով, որը հիմնականում պայմանավորված է դրոշմապիտակների ձեռքբերման, ինչպես նաև ՀՀ պետական եկամուտների կոմիտեի շենքային ապահովվածության բարելավման գծով ծախսերի համապատասխանաբար 40.5% (1.9 մլրդ դրամ) և 98.6% (990.3 մլն դրամ) նվազմամբ:

*ՀՀ ազգային անվտանգության ծառայության* պատասխանատվությամբ 2021 թվականի ինն ամիսների ընթացքում կատարվել են 25.7 մլրդ դրամի ծախսեր՝ ապահովելով ծրագրված ցուցանիշի 87.9%-ը և 7.5%-ով կամ 1.8 մլրդ դրամով գերազանցելով նախորդ տարվա ցուցանիշը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի ծախսերի կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 7.5%-ով կամ 1.8 մլրդ դրամով` հիմնականում պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում ավելի քան 2.8 մլրդ դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 93.9%-ը: Ծրագրում ընդգրկված են երեք միջոցառումներ: Ծրագրի ծախսերում մեծ տեսակարար կշիռ ունեն «Պետական պահպանության ծառայություններ» միջոցառման ծախսերը, որոնք կազմել են 2.8 մլրդ դրամ կամ ծրագրված ցուցանիշի 93.9%-ը: Շեղումը պայմանավորված է հիմնականում թափուր հաստիքների առկայությամբ և ապրանքների մատակարարման ժամանակացույցերի փոփոխությամբ։ Նախորդ տարվա նույն ժամանակահատվածի համեմատ Պետական պահպանության ապահովման ծրագրի ծախսերն աճել են 13.6%-ով կամ 341.2 մլն դրամով:

Հաշվետու ժամանակահատվածում *Ազգային անվտանգության* ծրագրի իրականացման նպատակով պետական բյուջեից ծախսվել է ավելի քան 22.8 մլրդ դրամ` կազմելով ծրագրված ցուցանիշի 87.2%‑ը: Ծրագրված ցուցանիշից ծախսերի շեղումը հիմնականում արձանագրվել է «Ազգային անվտանգության համակարգի շենքային ապահովվածության բարելավում» և «Հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպում» միջոցառումների ծախսերում, որոնք կազմել են համապատասխանաբար 512.8 մլն դրամ (նախատեսվածի 25.3%-ը) և 15.5 մլրդ դրամ կամ (նախատեսվածի 91.9%-ը): Նշված առաջին միջոցառման կատարողականը պայմանավորված է մրցույթների՝ նախատեսված ժամկետից ուշ կայացմամբ, որի հետևանքով շինարարական աշխատանքները չեն ավարտվել, և կատարողական ակտեր չեն ներկայացվել: Միջոցառման շրջանակներում աշխատանքների կատարման պայմանագրի հիման վրա փոխանցվել է միայն կանխավճար:

Հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման կատարողականը պայմանավորված է գնման գործընթացներով` մրցույթների վերահայտարարման պատճառով պայմանագրերը կանախատեսված ժամկետից ուշ կնքելու հանգամանքով, գնումների արդյունքում առաջացած տնտեսումներով, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ։

Հաշվետու ժամանակահատվածում շուրջ 6.6 մլրդ դրամ է տրամադրվել պաշտպանության բնագավառի այլ ծախսերին, որը կազմել է ծրագրված ցուցանիշի 99.2%-ը: Նախորդ տարվա նույն ժամանակահատվածի համեմատ Ազգային անվտանգության ծրագրի ծախսերն աճել են 6.8%‑ով կամ 1.4 մլրդ դրամով՝ հիմնականում պայմանավորված պաշտպանության բնագավառի այլ ծախսերի և ազգային անվտանգության համակարգի շենքային ապահովվածության բարելավման ծախսերի համապատասխանաբար 19.5% (1.1 մլրդ դրամ) և 384.8% (407 մլն դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է շուրջ 44.3 մլրդ դրամ՝ կազմելով ծրագրված ցուցանիշի 91%-ը: Շեղումը պայմանավորված է *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի կատարողականով, որի շրջանակներում օգտագործվել է 43.3 մլրդ դրամ կամ ծրագրված ցուցանիշի 91.4%-ը: Շեղումը հիմնականում պայմանավորված է «Ճանապարհային երթևեկության անվտանգության ապահովում և ճանապարհատրանսպորտային պատահարների կանխարգելում», «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» ու «Հասարակական կարգի պահպանություն, անվտանգության ապահովում և հանցագործությունների դեմ պայքարի» միջոցառումների կատարողականով:

Ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման ծախսերը կատարվել են 86.4%-ով՝ կազմելով 7.7 մլրդ դրամ: Գնումների ընթացակարգերով պայմանավորված՝ վճարումների մի մասը տեղափոխվել է չորրորդ եռամսյակ:

Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության իրականացման շրջանակներում օգտագործվել է նախատեսված միջոցների 86.3%-ը կամ 7.5 մլրդ դրամ՝ հիմնականում պայմանավորված առանձին վճարման փաստաթղթեր հոկտեմբերին ներկայացնելու հանգամանքով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառման ծախսերը կատարվել են 95.4%-ով՝ կազմելով 17.7 մլրդ դրամ՝ պայմանավորված հաստիքների թերհամալրվածության արդյունքում աշխատանքի վարձատրության համար նախատեսված միջոցների տնտեսմամբ և առանձին վճարման փաստաթղթեր հոկտեմբերի ընթացքում ներկայացվելու հանգամանքով:

Պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարմանը տրամադրվել է ավելի քան 3.7 մլրդ դրամ, որը կազմել է ծրագրված ցուցանիշի 97.2%-ը: Պետական պահպանության ծառայությունների կազմակերպման և իրականացման ծախսերը կազմել են 2.8 մլրդ դրամ կամ ծրագրված ցուցանիշի 93.8%-ը: Նշված միջոցառումների կատարողականը հիմնականում պայմանավորված է հաստիքների թերհամալրվածությամբ, ինչպես նաև որոշ այլ ծախսերի գծով տնտեսումներով:

Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման նպատակով օգտագործվել է ավելի քան 1.3 մլրդ դրամ, որը կազմել է ծրագրված ցուցանիշի 89.6%-ը` պայմանավորված հաստիքների թերհամալրվածության արդյունքում աշխատանքի վարձատրության միջոցների տնտեսման և առանձին վճարման փաստաթղթեր հոկտեմբերի ընթացքում ներկայացվելու հանգամանքով: Միջոցառման շրջանակներում սահմանված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ՝ պայմանավորված քաղաքացիների դիմելիությամբ:

«Առողջապահական ծառայությունների տրամադրում» միջոցառման շրջանակներում օգտագործվել է 351.8 մլն դրամ, որը կազմել է ծրագրված ցուցանիշի 97.9%-ը:

ՀՀ ոստիկանության կարիքի բավարարման միջոցառմանը հատկացվել է 2 մլրդ դրամ, որը կազմել է ծրագրված ցուցանիշի 87.1%-ը: Գնման և մատակարարման գործընթացներով պայմանավորված՝ վճարումների մի մասը տեղափոխվել է չորրորդ եռամսյակ:

Նախորդ տարվա ինն ամիսների համադրելի ցուցանիշի համեմատ (2020 թվականի «Հասարակական անվտանգության ապահովում», «Անձնագրերի և վիզաների տրամադրում, բնակչության պետական ռեգիստրի միասնական համակարգի վարում», «Ոստիկանության աշխատողների և նրանց ընտանիքի անդամների առողջության պահպանում» և «Ճանապարհային երթևեկության անվտանգության ապահովում» ծրագրերի միջոցառումները 2021 թվականին ներառվել են «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի ու վերահսկողության իրականացում» ծրագրում) Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերն աճել են 2.3%-ով կամ 977.1 մլն դրամով, որը հիմնականում պայմանավորված է «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառման ծախսերի 20.1% (շուրջ 1.3 մլրդ դրամ) աճով և ՀՀ ոստիկանության կարիքի բավարարման միջոցառմանը 2 մլրդ դրամ հատկացումով:

*Ոստիկանության կրթական ծառայությունների* ծրագրի շրջանակներում 2021 թվականի ինն ամիսների ընթացքում օգտագործվել է 913.4 մլն դրամ, որը կազմել է նախատեսված միջոցների 77.8%-ը: Նշված գումարից 537.1 մլն դրամն օգտագործվել է բարձրագույն մասնագիտական կրթության, 226 մլն դրամը՝ միջին մասնագիտական կրթության, 150.4 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք կատարվել են 77.8%-ով: Շեղումը պայմանավորված է սեպտեմբեր ամսվա ընթացքում մատուցված կրթական ծառայությունների դիմաց վճարումները հոկտեմբեր ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը չեն փոփոխվել:

2020 թվականի ինն ամիսների համեմատ ՀՀ ոստիկանության ծախսերն աճել են 2.3%-ով կամ 977.1 մլն դրամով՝ պայմանավորված Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության ծրագրի շրջանակներում կատարված ծախսերի աճով:

*Հանրային հեռարձակողի խորհրդին Ռադիո և հեռուստահաղորդումների հեռարձակման* ծրագրի շրջանակներում 2021 թվականի ինն ամիսների ընթացքում ՀՀ պետական բյուջեից տրամադրվել է շուրջ 5.2 մլրդ դրամ՝ ապահովելով ծրագրային ցուցանիշի 98.6%-ը: Շեղումը հիմնականում արձանագրվել է Հեռուստատեսային ծառայությունների միջոցառման ծախսերում, որոնք կազմել են 4.3 մլրդ դրամ կամ ծրագրված ցուցանիշի 98.8%-ը՝ պայմանավորված 2021 թվականի սեպտեմբեր ամսին մատուցված հեռուստատեսային ծառայությունների դիմաց վճարման ենթակա գումարի մի մասը հոկտեմբերին վճարելու հանգամանքով: Ռադիո ծառայություններին հատկացված 603.8 մլն դրամն ամբողջությամբ օգտագործվել է: Նախորդ տարվա ինն ամիսների համեմատ Հանրային հեռարձակողի խորհրդի ծախսերը նվազել են 3.6%-ով կամ 195.3 մլն դրամով՝ հիմնականում պայմանավորված հեռուստատեսային ծառայությունների ծախսերի 1.7% (73.3 մլն դրամ) և ռադիո ծառայությունների՝ 10.9% (74.1 մլն դրամ) նվազմամբ:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 728.2 մլն դրամ, որը կազմել է ծրագրված ցուցանիշի 91.9%-ը: Նշված գումարից 727.7 մլն դրամն ուղղվել է Հաշվեքննիչ պալատի գործունեության և հաշվեքննության իրականացման ծառայությունների միջոցառմանը, որի կատարողականը կազմել է 95.8%՝ պայմանավորված որոշ հոդվածների գծով ծախսերի կատարման անհրաժեշտության բացակայությամբ: Նախորդ տարվա նույն ժամանակահատվածի համեմատ ՀՀ հաշվեքննիչ պալատի ծախսերն աճել են 7.1%-ով կամ 48.5 մլն դրամով:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2021 թվականի ինն ամիսների ընթացքում ՀՀ պետական բյուջեի միջոցներով կատարվել են շուրջ 327.1 մլն դրամ ծախսեր՝ ապահովելով ծրագրված ցուցանիշի 89.1%-ը: Հատկացված միջոցներից 323.6 մլն դրամն ուղղվել է մարդու իրավունքների և հիմնարար ազատությունների պաշտպանության ծառայությունների տրամադրմանը՝ ապահովելով 89.3% կատարողական: Շեղումը հիմնականում պայմանավորված է երրորդ եռամսյակի պարգևատրման համար նախատեսված հատկացումները հոկտեմբեր ամսին վճարելու հանգամանքով, կորոնավիրուսի համավարակի պատճառով գործուղումների հետաձգմամբ, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով: Միջոցառման շրջանակներում նախատեսված արդյունքային չափորոշիչների զգալի մասի գծով արձանագրվել է գերակատարում:

Շուրջ 3.5 մլն դրամ օգտագործվել է ՀՀ մարդու իրավունքների պաշտպանի աշխատակազմի տեխնիկական հագեցվածության բարելավման նպատակով՝ կազմելով ծրագրային ցուցանիշի 89%‑ը: Շեղումը պայմանավորված է գնման ընթացակարգերով սահմանված պայմանագրերի կնքման և ապրանքների մատակարարման ժամկետներով:

Նախորդ տարվա նույն ժամանակահատվածի համեմատ Մարդու իրավունքների պաշտպանի աշխատակազմի ծախսերն աճել են 6.2%-ով կամ 19 մլն դրամով՝ պայմանավորված Մարդու իրավունքների և հիմնարար ազատությունների պաշտպանության ծառայությունների տրամադրման ծախսերի 8.2% (24.4 մլն դրամ) աճով: Նշենք, որ 2020 ինն ամիսների ընթացքում արտաբյուջետային միջոցների հաշվին կատարվել էին շուրջ 5.9 մլն դրամ ծախսեր, որոնց գծով հաշվետու ժամանակահատվածում միջոցներ չեն օգտագործվել:

*ՀՀ միջուկային անվտանգության կարգավորման կոմիտեին* հատկացված միջոցներով 2021 թվականի ինն ամիսների ընթացքում իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը կազմել է 92.4% կամ 198.9 մլն դրամ՝ հիմնականում պայմանավորված ձեռք բերված ծառայությունների և ապրանքների փաստացի ծավալներով և տնտեսումներով: Նախորդ տարվա նույն ժամանակահատվածի համեմատ կոմիտեի ծախսերն աճել են 2.4%-ով (4.7 մլն դրամով)։

*ՀՀ քննչական կոմիտեի* կողմից իրականացված «ՀՀ քննչական ծառայություններ» ծրագրի շրջանակներում 2021 թվականի ինն ամիսների ընթացքում կատարվել են շուրջ 5.1 մլրդ դրամ ծախսեր՝ կազմելով ծրագրային ցուցանիշի 91.2%-ը: Շեղումը հիմնականում առաջացել է տվյալ ծախսերի հիմնական մասը կազմող՝ քրեական գործերով վարույթի իրականացման ծախսերում, որոնք կազմել են 5 մլրդ դրամ կամ ծրագրված ցուցանիշի 92.1%-ը: Վերջինս պայմանավորված է այն հանգամանքով, որ գնումների գործընթացի հետ կապված՝ որոշ ապրանքների մատակարարումը և ծառայությունների մատուցումը կատարվել է սեպտեմբերի վերջին, և վճարումները տեղափոխվել են հաջորդ եռամսյակ: Նախորդ տարվա նույն ժամանակահատվածի համեմատ կոմիտեի ծախսերն աճել են 4.6%-ով կամ 222.2 մլն դրամով՝ հիմնականում պայմանավորված քրեական գործերով վարույթի իրականացման միջոցառման գծով հատկացումների ավելացմամբ։

*ՀՀ քաղաքաշինության կոմիտեի* պատասխանատվությամբ 2021 թվականի ինն ամիսների ընթացքում կատարվել է Քաղաքաշինության և ճարտարապետության բնագավառում պետական քաղաքականության իրականացման և կանոնակարգման ծրագիրը, որի գծով ծախսերը կազմել են ավելի քան 647.6 մլն դրամ կամ ծրագրված ցուցանիշի 81.7%‑ը: Շեղումը հիմնականում պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով, որը կազմել է 73.3% կամ 276.3 մլն դրամ: Միջոցառման շրջանակներում միջոցներ են հատկացվել ՀՀ Սյունիքի մարզի սահմանամերձ Գորիս համայնքի Շուռնուխ բնակավայրում բնակելի թաղամասի կառուցման նպատակով: Միջոցառման շրջանակներում ավարտվել են նախատեսված նախագծանախահաշվային փաստաթղթերի մշակման աշխատանքները, որոնց համար հաշվետու ժամանակահատվածում կատարողականներ ամբողջ ծավալով չեն ներկայացվել:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 369.7 մլն դրամ կամ ծրագրված ցուցանիշի 89.4%-ը` պայմանավորված նրանով, որ վճարումների մի մասը, պայմանագրերի վճարման ժամանակացույցերի համաձայն, պետք է կատարվի չորրորդ եռամսյակում:

Նախորդ տարվա նույն ժամանակահատվածի համեմատ ՀՀ քաղաքաշինության կոմիտեի ծախսերն աճել են 65.2%‑ով (255.7 մլն դրամով)՝ պայմանավորված քաղաքաշինության բնագավառում պետական ծրագրերի իրականացման ապահովման ծախսերի ֆինանսավորմամբ:

*Կոռուպցիայի կանխարգելման հանձնաժողովի* պատասխանատվությամբ 2021 թվականի ինն ամիսներին ՀՀ պետական բյուջեի միջոցներով կատարվել են 119.3 մլն դրամ ծախսեր՝ կազմելով ծրագրված ցուցանիշի 68.5%-ը: Հատկացված միջոցներն ուղղվել են *Կոռուպցիայի կանխարգելման համակարգի զարգացման ապահովման* ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 71.4%-ով: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված 7.2 մլն դրամի միջոցները չեն օգտագործվել, քանի որ, ըստ հանձնաժողովի, 2021 թվականի պետական բյուջեով հաստատված ֆինանսական և արդյունքային ցուցանիշները բավարար չեն միջոցառումն իրականացնելու համար: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 47.7%‑ով կամ 38.6 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2021 թվականի ինն ամիսների ընթացքում տրամադրվել է շուրջ 468.6 մլն դրամ, որը կազմել է ծրագրված ցուցանիշի 94.9%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման ծախսերում, որոնք կազմել են 464.4 մլն դրամ՝ 95.1%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի վճարման ժամանակացույցերի երկարաձգմամբ: Միջոցառման շրջանակներում բոլոր արդյունքային չափորոշիչների գծով արձանագրվել են շեղումներ՝ թերակատարումներ կամ գերակատարումներ:

Հաշվետու ժամանակահատվածում շուրջ 4.2 մլն դրամ օգտագործվել է ՀՀ պետական վերահսկողական ծառայության տեխնիկական հագեցվածության բարելավման նպատակով, որը կազմել է ծրագրված ցուցանիշի 79.8%-ը՝ հիմնականում պայմանավորված որոշ ապրանքների ձեռքբերման ժամկետի հետաձգմամբ: Միջոցառման շրջանակներում ձեռք են բերվել 9 համակարգիչներ, 3 համակարգչային այլ սարքավորումներ, 2 միավոր գրասենյակային գույք և 5 այլ սարքավորումներ:

Նախորդ տարվա ինն ամիսների համեմատ ՀՀ պետական վերահսկողական ծառայության ծախսերն աճել են 19.6%-ով կամ 76.9 մլն դրամով, որը հիմնականում պայմանավորված է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման ծախսերի 18.6% (72.7 մլն դրամ) աճով:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2021 թվականի ինն ամիսների ընթացքում ՀՀ պետական բյուջեից ընդհանուր առմամբ տրամադրվել է շուրջ 3.8 մլրդ դրամ, որը կազմել է ծրագրված ցուցանիշի 94.7%-ը։ Շեղումը հիմնականում պայմանավորված է թափուր հաստիքների առկայությամբ, շարունակական ծախսերի տնտեսմամբ, ինչպես նաև որոշ ապրանքների մատակարարման և ծառայությունների մատուցման դիմաց վճարման համար անհրաժեշտ փաստաթղթերը հաշվետու ժամանակահատվածի վերջում ներկայացվելու հանգամանքով:

Հատկացումներն ըստ մարզերի բաշխվել են հետևյալ կերպ.

* Արագածոտնի մարզպետարանին՝ 317.9 մլն դրամ կամ ծրագրված ցուցանիշի 92.2%-ը,
* Արարատի մարզպետարանին՝ 328.2 մլն դրամ կամ ծրագրված ցուցանիշի 90.3%-ը,
* Արմավիրի մարզպետարանին՝ 354.4 մլն դրամ կամ ծրագրված ցուցանիշի 94.7%-ը,
* Գեղարքունիքի մարզպետարանին՝ 477.3 մլն դրամ կամ ծրագրված ցուցանիշի 94%-ը,
* Լոռու մարզպետարանին՝ 425.6 մլն դրամ կամ ծրագրված ցուցանիշի 96.6%-ը,
* Կոտայքի մարզպետարանին՝ 377.9 մլն դրամ կամ ծրագրված ցուցանիշի 94.6%-ը,
* Շիրակի մարզպետարանին՝ 442.8 մլն դրամ կամ ծրագրված ցուցանիշի 96%-ը,
* Սյունիքի մարզպետարանին՝ 381.6 մլն դրամ կամ ծրագրված ցուցանիշի 95.9%-ը,
* Վայոց ձորի մարզպետարանին՝ 284.9 մլն դրամ կամ ծրագրված ցուցանիշի 94.6%-ը,
* Տավուշի մարզպետարանին՝ 362.9 մլն դրամ կամ ծրագրված ցուցանիշի 97%-ը:

Նախորդ տարվա ինն ամիսների համեմատ մարզերում տարածքային պետական կառավարման ծախսերը նվազել են 5.6%-ով կամ 223.6 մլն դրամով:

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության 2020 թվականի դեկտեմբերի 30-ի N 2215-Ն որոշմամբ ինն ամիսների համար նախատեսվել էին ընդհանուր առմամբ ավելի քան 3.3 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2021 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 2.8 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել շուրջ 2.6 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 181 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 26.9 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ ԵՎ ՀՀ ՊԵՏԱԿԱՆ ՊԱՐՏՔԸ 2021 ԹՎԱԿԱՆԻ ԻՆՆ ԱՄԻՍՆԵՐԻՆ

2021 թվականի ինն ամիսների ընթացքում ՀՀ պետական բյուջեն կատարվել է 147.5 մլրդ դրամ պակասուրդով՝ կազմելով ծրագրի 42.6%-ը և 4.7%-ով (7.3 մլրդ դրամով) զիջելով նախորդ տարվա նույն ժամանակահատվածի ցուցանիշը: Իննամսյա ծրագրված ցուցանիշի համեմատ պակասուրդի ցածր մակարդակը հիմնականում պայմանավորված է եկամուտների ծրագրի գերազանցմամբ և ծախսերի համեմատաբար ցածր կատարողականով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որը ծրագրված 47.3 մլրդ դրամի փոխարեն կազմել է 232.9 մլրդ դրամ:

1. *ՀՀ պետական բյուջեի պակասուրդի ֆինասավորման աղբյուրները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ.ինն ամիսների փաստ** | **Կատարողականը ինն ամսվա ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Դեֆիցիտ (պակասուրդ)**, այդ թվում` | **154.8** | **346.3** | **147.5** | **42.6%** | **95.3%** |
| Ներքին աղբյուրներ, այդ թվում` | 173.6 | 87.1 | -92.3 | -106.0% | -53.2% |
| * Փոխառու միջոցներ | 205.3 | 162.0 | 156.1 | 96.3% | 76.0% |
| * Ֆինանսական զուտ ակտիվներ | -31.7 | -74.9 | -248.4 | 331.7% | 784.7% |
| Արտաքին աղբյուրներ, այդ թվում` | -18.8 | 259.2 | 239.8 | 92.5% | -1275.3% |
| * Փոխառու միջոցներ | 46.0 | 351.2 | 335.0 | 95.4% | 728.4% |
| * Ֆինանսական զուտ ակտիվներ | -64.8 | -92.0 | -95.2 | 103.4% | 146.8% |

Հաշվետու ժամանակահատվածում ներքին փոխառու միջոցներից պետական բյուջեն ֆինանսավորվել է գանձապետական պարտատոմսերի տեղաբաշխումից զուտ մուտքերի հաշվին: Ծրագրային ցուցանիշից շեղումը կապված է, շուկայական անորոշություններով պայմանավորված, կանխատեսածի համեմատ իրականացված ավելի փոքր ծավալով տեղաբաշխումների հետ: 2021 թվականի ինն ամսվա ընթացքում ընդհանուր առմամբ տեղաբաշխվել են 290,413.87 մլն դրամի պարտատոմսեր, և տեղաբաշխումից ստացված մուտքը կազմել է 286,739.81 մլն դրամ, իսկ պարտատոմսերի մարմանը/հետգնմանն ուղղվել է 130,639.46 մլն դրամ:

2021 թվականի ինն ամսվա ընթացքում տեղաբաշխվել են 2,235.77 մլն դրամի խնայողական արժեկտրոնային պարտատոմսեր, որոնցից մուտքը կազմել է 2,232.34 մլն դրամ:

Կատարված գործառնությունների արդյունքում` 2021 թվականի սեպտեմբերի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.06% (2020թ. նույն ժամանակահատվածում` 10.57%):
* մինչև մարումը մնացած միջին ժամկետայնությունը` 3,905 օր (2020թ. նույն ժամանակահատվածում 3,859 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,116.8 մլրդ դրամ (2020թ. նույն ժամանակահատվածում՝ 875.4 մլրդ դրամ), որի 4.2%-ը (46.48 մլրդ դրամը) կազմել են կարճաժամկետ պարտատոմսերը, 28.9%-ը (322.28 մլրդ դրամը)՝ միջնաժամկետ պարտատոմսերը, 66.5%-ը (742.53 մլրդ դրամը)՝ երկարաժամկետ պարտատոմսերը և 0.5%-ը (5.55 մլրդ դրամը)՝ խնայողական պարտատոմսերը:

2021 թվականի սեպտեմբերի 30-ի դրությամբ շրջանառության մեջ գտնվող գանձապետական պարտատոմսերի 97.8%-ը (1,091.9 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 2.2%-ը (24.94 մլրդ դրամ)` ոչ ռեզիդենտների կողմից:

Հաշվետու ժամանակահատվածում 33 մլն դրամ տրամադրվել է մուրհակների մարմանը` իննամսյա ծրագրով նախատեսված 38.8 մլն դրամի դիմաց, ինչը պայմանավորված է նրանով, որ թվով 9 մուրհակ մուրհակատերերի կողմից չեն ներկայացվել մարման։

2021 թվականի ինն ամիսների ընթացքում պետական բյուջեի ֆինանսավորումը ներքին ֆինանսական զուտ ակտիվների հաշվին կազմել է ‑248.4 մլրդ դրամ: Մասնավորապես՝ 36.6 մլրդ դրամ վարկեր են տրամադրվել ՀՀ ռեզիդենտներին:

1. *ՀՀ պետական բյուջեից ՀՀ ռեզիդենտներին տրամադրված վարկեր և փոխատվություններ (մլրդ դրամ)*

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ.ինն ամիսների փաստ** | **Կատարողականը ճշտված պլանի նկատմամբ**  **(%)** |
| **Վարկերի և փոխատվությունների տրամադրում**, այդ թվում` | **42.1** | **43.9** | **36.6** | **83.2%** |
| Արտաքին աջակցությամբ իրականացվող վարկային ծրագրերի շրջանակներում | 3.2 | 13.2 | 5.8 | 44.0% |
| Այլ բյուջետային վարկեր, այդ թվում` | 39.0 | 30.8 | 30.8 | 100.0% |
| * «Հայկական ատոմային էլեկտրակայան» ՓԲԸ-ին | 18.7 | 25.0 | 25.0 | 100.0% |
| * Կորոնավիրուսի (COVID-19) տնտեսական հետևանքների չեզոքացման միջոցառումների շրջանակներում | 18.8 | 5.8 | 5.8 | 100.0% |
| * «Կորսան Կորվիամ Կոնստրուկսիոն» ԲԸ-ի կողմից չվճարված դրամական պահանջներ ունեցող ՀՀ կազմակերպություններին | 1.5 |  |  |  |

Արտաքին աջակցությամբ իրականացվող նպատակային վարկային ծրագրերի շրջանակներում ՀՀ ռեզիդենտներին հատկացված 5.8 մլրդ դրամ վարկերի գերակշիռ մասը՝ 4.6 մլրդ դրամը, տրամադրվել է Էլեկտրաէներգետիկ համակարգի զարգացման ծրագրի շրջանակներում՝ կազմելով ծրագրված ցուցանիշի 57.3%-ը, որից.

* Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման ծրագրի շրջանակներում «Երևան ՋԷԿ» և «Հայկական ԱԷԿ» ՓԲԸ‑ներին տրամադրվել են 665.8 մլն դրամ ենթավարկեր՝ նախատեսված 642.1 մլն դրամի դիմաց։ Շեղումը պայմանավորված է կանխատեսված և փաստացի փոխարժեքների տարբերությամբ.
* 1.9 մլրդ դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում` նախատեսված 3.2 մլրդ դրամի դիմաց: Ցածր ցուցանիշը պայմանավորված է Վանաձոր-1 ենթակայանի վերակառուցման աշխատանքների դանդաղ ընթացքով, ինչպես նաև «Չարենցավան-3» ենթակայանի վերակառուցման ծրագրի կատարողականով: Վերջինիս շրջանակներում «Բարձրավոլտ էլեկտրացանցեր» ՓԲԸ և կապալառու ընկերության միջև կնքված պայմանագրի ուժի մեջ մտնելուց հետո՝ 6 ամսվա ընթացքում կապալառուի կողմից պայմանագրի գնի 10%-ի չափով բանկային երաշխիք ներկայացնելու դեպքում պատվիրատուն պարտավորվել է նշված չափով կապալառուին տրամադրել լրացուցիչ կանխավճար: Սակայն կապալառուի կողմից սահմանված ժամկետում բանկային երաշխիք չի ներկայացվել.
* 1.6 մլրդ դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում` նախատեսված 2.8 մլրդ դրամի դիմաց: Միջոցառման շրջանակներում հաշվետու ժամանակահատվածում նախատեսված էր ավարտել 220 կՎ «Աշնակ» ենթակայանի վերակառուցման շինարարական աշխատանքները, սակայն կորոնավիրուսի համավարակի և եղանակային անբարենպաստ պայմանների պատճառով կապալառուի կողմից ենթակայանում կատարվող աշխատանքները չեն ավարտվել.
* Ասիական զարգացման բանկի աջակցությամբ իրականացվող Կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում «Էլեկտրաէներգետիկական համակարգի օպերատոր» ՓԲԸ-ին տրամադրվել է 456.5 մլն դրամ ենթավարկ՝ նախատեսված 548.4 մլն դրամի դիմաց: Շեղումը պայմանավորված է նրանով, որ համավարակով պայմանավորված SIEMENS ընկերության մասնագետների Երևան ժամանումը հետաձգվել է, որի պատճառով SCADA / EMS համակարգի աշխատանքները չեն ավարտվել.
* Հաշվետու ժամանակահատվածում Գերմանիայի զարգացման վարկերի բանկի (KFW) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 878.8 մլն դրամը չի տրամադրվել՝ պայմանավորված այն հանգամանքով, որ ծրագրի խորհրդատու ընկերության նախաորակավորման հաշվետվությունները գտնվել են KFW բանկի կողմից հաստատման փուլում, որից հետո կիրականացվեն վճարումները:

2021 թվականի ինն ամիսների ընթացքում 762.2 մլն դրամ է տրամադրվել Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում` կազմելով ծրագրված ցուցանիշի 90.7%-ը: Շեղումը պայմանավորված է վարկերի նկատմամբ շահառուների պահանջարկով։

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում նախատեսված 709.4 մլն դրամի դիմաց տրամադրվել է 369 մլն դրամ՝ պայմանավորված նրանով, որ կապալառուի կողմից կատարողական ակտերը ներկայացվել են սեպտեմբերի վերջին, և վճարումը տեղափոխվել է հաջորդ եռամսյակ:

Վերակառուցման և զարգացման եվրոպական բանկի և Եվրոպական ներդրումային բանկի աջակցությամբ իրականացվող «Երևանի կոշտ թափոնների կառավարման» ծրագրերի շրջանակներում իննամսյա ծրագրով նախատեսված 1.1-ական մլրդ դրամը չի օգտագործվել՝ պայմանավորված եվրոպական չափորոշիչներով նոր քաղաքային աղբավայրի կառուցման նպատակով հայտարարված մրցույթն ավարտված չլինելու հանգամանքով:

Քաղաքային զարգացման ծրագրի շրջանակներում հաշվետու ժամանակահատվածում նախատեսված 1.3 մլրդ դրամի դիմաց տրամադրվել է 49.7 մլն դրամ: Մասնավորապես 589.3 մլն դրամը նախատեսված էր տրամադրել «Երքաղլույս» ՓԲԸ-ին Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի շրջանակներում, որից փաստացի տրամադրվել է 13.3 մլն դրամը: Շեղումը պայմանավորված է հողային աշխատանքների իրականացման ընթացքում առաջացած խոչընդոտների հետևանքով նախագծերում փոփոխությունների անհրաժեշտությամբ, որից հետո աշխատանքները կվերսկսվեն: 36.4 մլն դրամ տրամադրվել է Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում՝ նախատեսված շուրջ 758 մլն դրամի դիմաց, որը կապված է կապալառուի տեխնիկապես թերի աշխատանքի՝ տեխնիկայի հաճախակի շարքից դուրս գալու և աշխատանքի ոչ արդյունավետ կազմակերպման ու իրականացման հետ:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է 26.1 մլրդ դրամ՝ 22.3%-ով գերազանցելով ծրագրված ցուցանիշը, ինչը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 1-ին և 3-րդ միջոցառումների շրջանակներում տրամադրված վարկերից 4.6 մլրդ դրամի վաղաժամկետ մարմամբ: Մասնավորապես՝ վերադարձված միջոցներից 9.4 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով իննամսյա ծրագրի 100.5% կատարում, 4 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից (ծրագրի 98.5%-ը): Ծրագրից շեղումը պայմանավորված է կանխատեսվածի համեմատ փաստացի փոխարժեքի տարբերությամբ: ՀՀ կենտոնական բանկի կողմից՝ Տնտեսության կայունացման վարկավորման ծրագրի շրջանակներում տրամադրված վարկերի գծով նախատեսված 1.8 մլրդ դրամն ամբողջությամբ վերադարձվել է:

Հաշվետու ժամանակահատվածում 2 մլրդ դրամ են կազմել «Բարձրավոլտ էլեկտրական ցանցեր» ՓԲԸ-ի բաժնետոմսերի և կապիտալի իրացումից մուտքերը:

2021 թվականի ինն ամիսներին 5 մլրդ դրամ է տրամադրվել ՀՀ էկոնոմիկայի նախարարությանը՝ «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով: Եվս 2 մլրդ դրամ տրամադրվել է ՀՀ տարածքային կառավարման և ենթակառուցվածքների նախարարությանը՝ «ՀՀ ատոմային էլեկտրակայան» ՓԲԸ-ի բաժնետոմսերի և կապիտալում այլ մասնակցության ձեռքբերման նպատակով:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 232.9 մլրդ դրամ՝ ինն ամիսների համար ծրագրված 47.3 մլրդ դրամի դիմաց: Նշված գումարից 162.8 մլրդ դրամը կազմել է կայունացման դեպոզիտային հաշվի մնացորդի փոփոխությունը:

2021 թվականի ինն ամիսներին ՀՀ պետական բյուջեի պակասուրդի արտաքին ֆինանսավորման մեջ 335 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների աջակցությամբ իրականացվող նպատակային վարկային ծրագրերի շրջանակներում ստացվել են 43.5 մլրդ դրամ վարկային միջոցներ՝ կազմելով իննամսյա ծրագրի 66.5%-ը:

1. *Արտաքին աղբյուրներից ստացված վարկային միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ.ինն ամիսների փաստ** | **Կատարողականը ճշտված պլանի նկատմամբ**  **(%)** |
| **Վարկերի և փոխատվությունների ստացում**, այդ թվում` | **167.5** | **65.5** | **43.5** | **66.5%** |
| Միջազգային կազմակերպություններ | 158.1 | 58.2 | 36.2 | 62.2% |
| Օտարերկրյա պետություններ | 9.4 | 7.3 | 7.3 | 100.2% |

Արտաքին աղբյուրներից ստացված վարկերի ցածր ցուցանիշը պայմանավորված է նպատակային վարկային ծրագրերի կատարողականով:

1. Ստացված վարկային միջոցներն ըստ դոնորների (մլրդ դրամ)

2021 թվականի ինն ամիսների ընթացքում վարկերի մարմանն ուղղվել է 87.2 մլրդ դրամ՝ կազմելով իննամսյա ծրագրի 93.8%-ը: Շեղումը պայմանավորված է 2020 թվականին ու 2021 թվականի ինն ամիսների ընթացքում արտաքին վարկերի գծով ստացումների պլանի թերակատարմամբ ըստ առանձին վարկային ծրագրերի: Մասնավորապես՝ մեծ ազդեցություն է ունեցել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» և «Համայնքային ենթակառուցվածքների զարգացման II ծրագրի III փուլ - Լոռու, Շիրակի և Արմավիրի մարզերի ջրամատակարարման և ջրահեռացման ենթակառուցվածք» վարկերի գծով մասհանման պլանի թերակատարումը, ինչով պայմանավորված՝ այդ վարկերի մարումների գծով նախատեսված գումարից փաստացի պակաս է վճարվել 3.1 մլրդ դրամ: Վարկերի մարման ցուցանիշի վրա ազդեցությունն են ունեցել նաև ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքի տարբերությունը, ինչպես նաև արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությունը: Այսպես, կառավարության արտարժութային պարտքի մարման գծով վճարումների համար 2021 թվականի ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 514.07, մինչդեռ 2021 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 493.76 փոխարժեքը (2020 թվականի նոյեմբերի 2-ի դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 16.3%-ով կամ 12.2 մլրդ դրամով, որը հիմնականում պայմանավորված է եղել մի շարք վարկերի գծով արտոնյալ ժամկետների ավարտով և հերթական մարման ենթակա գումարի (մասնաբաժնի) ավելացմամբ, ինչպես նաև արտարժույթների նկատմամբ ՀՀ դրամի փոխարժեքների փոփոխությամբ:

1. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |
| --- | --- | --- | --- |
|  | **2020թ. ինն ամիսների փաստ** | **2021թ.ինն ամիսների փաստ** | **Կշիռն ընդամենը մարումներում** |
| **Արտաքին վարկերի մարում**, այդ թվում` | **75.0** | **87.2** | **100.0%** |
| Միջազգային կազմակերպություններ | 45.6 | 55.9 | 64.1% |
| Օտարերկրյա պետություններ | 28.7 | 30.3 | 34.7% |
| Առևտրային բանկեր | 0.7 | 1.0 | 1.2% |

1. Վարկերի մարումների կառուցվածքն ըստ վարկատուների

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 11.6%, ֆիքսված տոկոսադրույքով վարկերի գծով վճարումների տեսակարար կշիռը՝ 88.4%:

2021 թվականի ինն ամիսներին 378.7 մլրդ դրամ է կազմել արտարժութային պարտատոմսերի թողարկումից և տեղաբաշխումից զուտ մուտքը, որի կատարողականը կազմել է 100%: 2021 թվականի փետրվարի 2‑ին Հայաստանի Հանրապետությունը միջազգային կապիտալի շուկայում հաջողությամբ տեղաբաշխեց 750 մլն ԱՄՆ դոլար ծավալով, 10 տարի մարման ժամկետով, 3.875% տեղաբաշխման եկամտաբերությամբ արտարժութային պետական պարտատոմսեր, որոնց արժեկտրոնային եկամտաբերությունը կազմել է 3.6%: Սա Հայաստանի կողմից միջազգային կապիտալի շուկայում արտարժութային պետական պարտատոմսերի չորրորդ թողարկումն էր: Ընդ որում, ՀՀ 2021 թվականի պետական բյուջեի համաձայն, պետական բյուջեի պակասուրդի զուտ ֆինանսավորումը արտարժութային պետական պարտատոմսերի հաշվին նախատեսվել էր 500 մլն ԱՄՆ դոլարին համարժեք դրամի չափով (241.9 մլրդ դրամ): Հավելյալ 250 մլն ԱՄՆ դոլարի արտարժութային պարտատոմսերի թողարկումն արդյունք էր կապիտալի միջազգային շուկայում ձևավորված բարենպաստ միջավայրի, թողարկվող պարտատոմսերի նկատմամբ բարձր պահանջարկի ու պարտատոմսերի ցածր եկամտաբերության և նպատակ է ունեցել բարձրացնել պետական բյուջեի պակասուրդի ֆինանսավորման հնարավոր ռիսկերի կառավարելիության աստիճանը, ինչպես նաև նպաստել վճարային հաշվեկշռի արտաքին հատվածի կայունությանը: Արտարժութային պարտատոմսերի տեղաբաշխումից ստացված ավելցուկային գումարը (136.8 մլրդ դրամ) ուղղվել է կայունացման դեպոզիտային հաշվի համալրմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑95.2 մլրդ դրամ` 103.4%-ով ապահովելով իննամսյա ծրագրով նախատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդի շուրջ 3.1 մլրդ դրամ ավելացումով՝ նախատեսված 56.9 մլն դրամ օգտագործման դիմաց: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 640.9 մլն դրամ կամ իննամսյա ծրագրային ցուցանիշի 101.7%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Նույն հանգամանքով է պայմանավորված նաև բաժնետոմսերի և կապիտալում այլ մասնակցության ձեռքբերման ցուցանիշը:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2020թ. ինն ամիսների փաստ** | **2021թ. ինն ամիսների ճշտված պլան** | **2021թ.ինն ամիսների փաստ** | **Կատարողա-կանը ճշտված պլանի նկատմամբ**  **(%)** | **2021թ. ինն ամիսները 2020թ. ինն ամիսների նկատմամբ**  **(%)** |
| **Ֆինանսական զուտ ակտիվներ,** այդ թվում` | **-64.8** | **-92.0** | **-95.2** | **103.4%** | **146.8%** |
| Վարկերի և փոխատվությունների տրամադրում (Արցախի Հանրապետությանը) | -61.3 | -91.3 | -91.3 | 100.0% | 148.9% |
| Տրամադրված վարկերի և փոխատվությունների վերադարձից մուտքեր (Վրաստանից) | 0.56 | 0.63 | 0.64 | 101.7% | 114.2% |
| Բաժնետոմսերի և կապիտալում այլ մասնակցության ձեռքբերում (ԱԶԲ և ՎԶՄԲ) | -0.7 | -1.4 | -1.4 | 99.7% | 197.5% |
| Այլ | -3.3 | 0.1 | -3.1 | -5422.6% | 92.9% |

2021 թվականի սեպտեմբերի 30-ի դրությամբ ՀՀ պետական պարտքը կազմել է 4,369.8 մլրդ դրամ (9,038.1 մլն ԱՄՆ դոլար): ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 4.9%-ով և 13.4%-ով: Դա պայմանավորված է եղել 2020 թվականի տարեվերջի և 2021 թվականի ինն ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 7.5%-ով՝ 522.59-ից նվազելով մինչև 483.49: ՀՀ պետական պարտքում 3,222.7 մլրդ դրամը (6,665.6 մլն ԱՄՆ դոլարը) կազմել է արտաքին պարտքը, 1,147.1 մլրդ դրամը (2,372.5 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2020թ.** | **Առ 30.09.2021թ.** | **Փոփոխություն, գումար** | **Փոփոխություն**  **(%)** |
| ***(մլրդ դրամ)*** |  |  |  |  |
| **ՀՀ պետական պարտք,** այդ թվում` | **4,164.3** | **4,369.8** | **205.6** | **4.9%** |
| ՀՀ կառավարության պարտք, այդ թվում՝ | 3,923.9 | 4,140.9 | 217.0 | 5.5% |
| * ՀՀ կառավարության արտաքին պարտք | 2,926.2 | 2,993.8 | 67.6 | 2.3% |
| * ՀՀ կառավարության ներքին պարտք | 997.6 | 1,147.1 | 149.5 | 5.0% |
| ՀՀ կենտրոնական բանկի պարտք (արտաքին) | 240.4 | 229.0 | -11.4 | -4.7% |
| ***(մլն ԱՄՆ դոլար)*** |  |  |  |  |
| **ՀՀ պետական պարտք,** այդ թվում` | **7,968.5** | **9,038.1** | **1,069.6** | **13.4%** |
| ՀՀ կառավարության պարտք, այդ թվում՝ | 7,508.5 | 8,564.5 | 1,056.0 | 14.1% |
| * ՀՀ կառավարության արտաքին պարտք | 5,599.5 | 6,192.0 | 592.5 | 10.6% |
| * ՀՀ կառավարության ներքին պարտք | 1,909.0 | 2,372.5 | 463.5 | 24.3% |
| ՀՀ կենտրոնական բանկի պարտք (արտաքին) | 459.9 | 473.6 | 13.6 | 3.0% |

2021 թվականի սեպտեմբերի 30-ի դրությամբ ՀՀ արտաքին պետական պարտքը նախորդ տարեվերջի համեմատ աճել է 606.1 մլն ԱՄՆ դոլարով (10%-ով), և դրա տեսակարար կշիռը ՀՀ պետական պարտքի կառուցվածքում նվազել է՝ 76%-ից հասնելով 73.7%-ի:

Արտաքին պետական պարտքի հիմնական մասը ՀՀ կառավարության պարտավորություններն են: Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 2,174 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 24.9 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 790.9 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 3.9 մլրդ դրամ:

2021 թվականի սեպտեմբերի 30-ի դրությամբ ՀՀ ներքին պետական պարտքը նախորդ տարեվերջի համեմատ աճել է 149.5 մլրդ դրամով (15%-ով), և դրա տեսակարար կշիռը ՀՀ պետական պարտքի կառուցվածքում աճել է՝ 24%-ից հասնելով 26.3%-ի: Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 1,091.9 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 55.2 մլրդ դրամ:

2021 թվականի սեպտեմբերի 30-ի դրությամբ նախորդ տարեվերջի համեմատ շրջանառության մեջ գտնվող արտարժութային պետական պարտատոմսերի ծավալն ավելացել է 750.0 մլն ԱՄՆ դոլարով՝ կազմելով 1,750.0 մլն ԱՄՆ դոլար, որից 500 մլն ԱՄՆ դոլարը` 2025 թվականին մարման ենթակա 7.15% արժեկտրոնային եկամտաբերությամբ արտարժութային պետական պարտատոմսերը, 500 մլն ԱՄՆ դոլարը` 2029 թվականին մարման ենթակա 3.95% արժեկտրոնային եկամտաբերությամբ արտարժութային պետական պարտատոմսերը և 750 մլն ԱՄՆ դոլարը` 2031 թվականին մարման ենթակա 3.6% արժեկտրոնային եկամտաբերությամբ արտարժութային պետական պարտատոմսերը:

1. Աղբյուրը՝ ԱՄՆ առևտրի դեպարտամենտի տնտեսական վերլուծությունների [բյուրո](https://www.bea.gov/news/2021/gross-domestic-product-3rd-quarter-2021-advance-estimate) (https://www.bea.gov/news/2021/gross-domestic-product-3rd-quarter-2021-advance-estimate): [↑](#footnote-ref-1)
2. Աղբյուրը՝ Եվրոստատի՝ հոկտեմբերի 29-ի նախնական [գնահատում](https://ec.europa.eu/eurostat/documents/2995521/11563347/2-29102021-BP-EN.pdf/e8d47562-a783-9b7c-c1f6-0241602abbd9#:~:text=In%20the%20third%20quarter%202021,office%20of%20the%20European%20Union) (https://ec.europa.eu/eurostat/documents/2995521/11563347/2-29102021-BP-EN.pdf/e8d47562-a783-9b7c-c1f6-0241602abbd9#:~:text=In%20the%20third%20quarter%202021,office%20of%20the%20European%20Union): [↑](#footnote-ref-2)
3. Աղբյուրը՝ Չինաստանի վիճակագրության ազգային [բյուրո](http://www.stats.gov.cn/english/PressRelease/202110/t20211019_1823616.html) (http://www.stats.gov.cn/english/PressRelease/202110/t20211019\_1823616.html): [↑](#footnote-ref-3)
4. Աղբյուրը՝ ՌԴ տնտեսական զարգացման նախարարության գնահատական (https://economy.gov.ru/material/file/bffc6cc5eadc71d91c685e2fe5908112/29102021.pdf): [↑](#footnote-ref-4)
5. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-5)
6. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-6)
7. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-7)
8. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառվում են նաև վիճակագրական շեղումները: [↑](#footnote-ref-8)
9. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-9)
10. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-10)
11. Ներմուծման տվյալները ներկայացված են ՍԻՖ գներով: [↑](#footnote-ref-11)
12. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-12)
13. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-13)
14. Մանրամասն ցուցանիշները ներկայացված են Հավելվածում: [↑](#footnote-ref-14)
15. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-15)
16. Մանրամասն ցուցանիշները ներկայացված են Հավելվածում: [↑](#footnote-ref-16)
17. Ապրանքների լայն տնտեսական դասակարգմամբ (BEC) պաշտոնական տվյալները հրապարակվում են տարեկան կրտվածքով և կհրապարակվեն հաջորդ տարվա՝ 2022 թվականի վերջին, ուստի այս հատվածում ներկայացված են ՀՀ ՖՆգնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-17)
18. Մանրամասն ցուցանիշները ներկայացված են Հավելվածում: [↑](#footnote-ref-18)
19. Ընթացիկ տարվա ինն ամիսների ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2021 թվականի ինն ամիսների ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-19)
20. Աղբյուրը՝ ՀՀ ԿԲ, «ՀՀ բանկերի միջոցով ֆիզիկական անձանց անունով արտերկրից ստացված և ՀՀ-ից ֆիզիկական անձանց կողմից արտերկիր իրականացված փոխանցումներ», զուտ ներհոսք (https://www.cba.am/am/SitePages/statexternalsector.aspx)։ [↑](#footnote-ref-20)
21. Աղբյուր՝ ՀՀ ԿԲ: [↑](#footnote-ref-21)
22. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-22)
23. Աղբյուրը՝ ՀՀ ԿԲ և ՀՀ ՖՆ հաշվարկներ [↑](#footnote-ref-23)
24. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավարման գումարները: [↑](#footnote-ref-24)
25. Ներկայացված է 2020թ. հունվար-սեպտեմբերի կշիռը։ [↑](#footnote-ref-25)
26. Հարկային եկամուտների և պետական տուրքերի իննամսյա ծրագրի 64,145.0 մլն դրամ փոփոխությունից 19,961.3 մլն դրամը «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքի 10-րդ հոդվածի համաձայն պետական բյուջե ստացվող դրոշմանիշային վճարի գումարն է, 184.5 մլն դրամը՝ «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի համաձայն առանց սահմանափակման պետական բյուջեից կատարվող վճարումների արդյունքում ձևավորված եկամուտները: [↑](#footnote-ref-26)
27. Ներառված են Ընտանեկան կարգավիճակի վերաբերյալ տեղեկանքների տրամադրման (35.6 մլն դրամ), ՀՀ քաղաքացիություն ստանալու (65.8 մլն դրամ), Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու (700 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (231.8 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-27)
28. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-28)